
Anglijos 
sosto įpėdinis 


Valua 
grafo 

KAROLIS IV, vadinamas Gražiuoju, keturioliktas 
Hugo Kapeto įpėdinis, Liudviko Šventojo proanū- 
kis, trečias ir paskutinis Pilypo IV Gražiojo ir 
Žanos Navarietės sūnus, buvęs Blanšės Burgundie- 
tės vyras, Maršės grafas, dvidešimt devynerių metų. 


MARIJA LIUKSEMBURGIETĖ, Henriko VII, Vokie- 
tijos imperatoriaus, ir Margaritos Brabantietės vy- 
resnioji duktė, devyniolikos metų. 

ŽANA D'EVRE, Prancūzijos Liudviko, Evre grafo, 
Pilypo Gražiojo brolio, ir Margaritos, Artua grafie- 
nės, duktė, aštuoniolikos metų. 


VENGRIJOS KLEMANSA, Anžu-Sicilijos princesė, 
Neapolio karaliaus Roberto dukterėčia, karaliaus 
Liudviko X antroji žmona ir našlė, trisdešimties 
metų. 

ŽANA BURGUNDIETĖ, karaliaus Pilypo IV Ilgojo 
našlė, Burgundijos grafo Otono ir Artua grafienės 
Mao duktė, trisdešimties metų. 


EDVARDAS II Plantagenetas, devintas Vilhelmo 
Nukariautojo įpėdinis, Edvardo I ir Eleonoros Kaš- 
tilietės sūnus, trisdešimt devynerių metų. 


PRANCŪZIJOS IZABELĖ, Edvardo II žmona, Pi- 
lypo Gražiojo duktė ir Prancūzijos karaliaus sesuo, 
trisdešimt vienerių metų. 


EDV.ARDAS, Edvardo II ir Prancūzijos Izabelės sū- 


nus, būsimasis karalius Edvardas III, vienuolikos 
metų. 


MONSENJORAS KAROLIS, Liudviko Šventoj oanūkas 
ir Pilypo Gražiojo brolis, Prancūzijos karaliaus dė- 
dė, VALUA, Meno, Anžu, Alansono, Šartro, Peršės 
apanažų grafas, karalystės peras, Konstantinopolio 
tituluotas eksimperatorius, Romanijos grafas, pen- 
kiasdešimt trejų metų. 


Navaros 
karaliaus 
dvaras: 


Artua 
grafo 
dvaras: 


Eno 
grafo 
dvaras: 

MONSENJORAS PILYPAS, VALUA ir Meno gra- 
fas, Karolio Valua ir jo pirmosios žmonos Anžu- 
Sicilijos Margaritos vyresnysis sūnus, būsimasis Pi- 
lypas VI, trisdešimties metų. 

ŽANA VALUA, ENO grafienė, Karolio Valua ir 
Anžu Margaritos duktė, Pilypo Valua sesuo, Eno 
grafo Gijomo žmona, dvidešimt septynerių metų. 
ŽANA VALUA, BOMONO grafienė, Karolio Valua 
ir jo antrosios žmonos Katrynos de Kurtene duktė, 
Pilypo Valua ir Žanos Valua, Eno grafienės, netikra 
sesuo, Robero III, Artua ir Bomono grafo, žmona, 
devyniolikos metų. 

MAO DE ŠATIJON-SEN-POL, VALUA grafienė, tre- 
čioji monsenjoro Karolio žmona. 

ŽANA, vadinama RAIŠĄJA, VALUA grafienė, Bur- 
gundijos kunigaikščio ir Prancūzijos Agnesės duk- 
tė, Margaritos Burgundietės sesuo, Liudviko Šven- 
tojo anūkė, monsenjoro Pilypo žmona, dvidešimt 
aštuonerių metų. 


ŽANA NAVARIETĖ, Liudviko X ir Margaritos Bur- 
gundietės duktė, Navaros karalystės sosto pavelde- 
toja, dvylikos metų. 

PRANCŪZIJOS PILYPAS, EVRE grafas, Žanos Na- 
varietės vyras, Prancūzijos Liudviko sūnus, Karolio 
Gražiojo pusbrolis, būsimasis Navaros karalius, pen- 
kiolikos metų. 


MAO, ARTUA GRAFIENĖ, karalystės peras, vieti- 
ninko Otono IV Burgundiečio našlė, Žanos ir Blan- 
šės Burgundietės motina, penkiasdešimt ketverių 
metų. 

ROBERAS III ARTUA GRAFAS, Artua grafienės 
Mao sūnėnas ir priešininkas, Bomon-!e-Rože grafas, 
Konšų senjoras, Karolio Valua žentas, trisdešimt 
šešerių metų. 

TJERI LARŠJE D'IRSONAS, kanauninkas, grafienės 
Mao kancleris, penkiasdešimt trejų metų. 

BEATRISĖ D'IRSON, Tjeri Laršje d'Irsono duktė, gra- 
fienės Mao dvaro dama, dvidešimt devynerių metų. 


ŽANAS DE ENO, Gijomo Gerojo brolis, Eno, Olan- 
dijos ir Zelandijos grafas. 


Prancūzijos 
karūnos 
aukštieji 
pareigūnai: 


Anglijos 
karaliaus 
giminaičiai: 


Patarėjai: 


Karalienės 
Izabelės 
dvaro 
damos; 


PILYPA DE ENO, jo dukterėčia, Gijomo Gerojo ir 
Žanos Valua antroji duktė, Anglijos sosto įpėdinio 
Edvardo sužadėtinė, devynerių metų. 


LIUDVIKAS DE KLERMONAS, BURBONO senjoras, 
vėliau pirmasis BURBONO kunigaikštis, Liudviko 
Šventojo anūkas, didysis karalystės iždininkas. 
GOŠE DE ŠATIJONAS, Krevkero senjoras, Porsjeno 
grafas, Prancūzijos konetablis nuo 1302 metų. 
ŽANAS DE ŠERŠMONAS, kancleris. 


HUGAS BUVILIS, buvęs Pilypo IV Gražiojo didy- 
sis kamerheras, pasiuntinys. 


TOMAS BRATERTONAS, NORFOLKO grafas, Ang- 
lijos maršalas, Anglijos karaliaus Edvardo I ir io 
antrosios žmonos, Prancūzijos Margaritos, sūnus, ka- 
raliaus Edvardo II netikras brolis ir Prancūzijos 
karaliaus pusbrolis, dvidešimt trejų metų. 
EDMONDAS, KENTO grafas, jaunesnysis Tomo Bra- 
tertono brolis, Duvro valdytojas, Penkių Vartų sau- 
gotojas, dvidešimt dvejų metų. 

HENRIKAS, LESTERIO IR LANKASTERIO grafas, 
vadinamas NUSUKTSPRANDŽIU, Anglijos karaliaus 
Henriko III anūkas, karaliaus Edvardo II pusbrolis, 
keturiasdešimt dvejų metų. 


HJU DESPENSERIS Vyresnysis, Vinčesterio grafas, 
šešiasdešimt vienerių metų. 
HJU DESPENSERIS Jaunesnysis, jo sūnus, Glosterio 


grafas, karaliaus Edvardo II favoritas, trisdešimt 
trejų metų. 

BOLDOKAS, arkidiakonas, Edvardo II kancleris. 
VOLTERIS STEIPLDONAS, Ekseterio vyskupas, lor- 
das iždininkas. 

ERENDLIO ir VORINO grafai. 


Ledi ŽANA MORTIMER, mergautine pavarde Žuen- 
vil, senešalo de Žuenvilio brolio anūkė, Rodžerio 
Mortimerio Vigmoriečio žmona, trisdešimt septyne- 
rių metų. 

Ledi ALIENORA DESPENSER, mergautinė pavarde 
Kler, Hju Despenserio Jaunesniojo žmoną, 


Baronų 
opozicija: 


Anglijos 
lordai 
vyskupai: 


Tauerio 
sargyba: 


Avinjono 
dvaras: 


Lombardai: 


Krese 
šeima: 


RODŽERIS MORTIMERIS Vyresnysis, Čirko lordas, 
buvęs Velso krašto Didysis teisėjas, šešiasdešimt 
septynerių metų. 

RODŽERIS MORTIMERIS Jaunesnysis, aštuntas Vig- 
moro baronas, buvęs karaliaus vietininkas ir Airijos 
Didysis teisėjas, Rodžerio Mortimerio Vyresniojo sū- 
nėnas, trisdešimt septynerių metų. 

DŽONAS MELTREVEZAS, TOMAS BERKLIS, TO- 
MAS GVERNIS, DŽONAS KROMVELIS ir kiti ang- 
lų senjorai. 

ADAMAS ORLETONAS, Heriferdo vyskupas. 
VOLTERIS RENOLDSAS, Kenterberio arkivyskupas. 
DŽONAS STRETFORDAS, Vinčesterio vyskupas. 


STEFENAS SIGREIVAS, Tauerio viršininkas. 
DŽERARDAS OLSPĖJUS, jo padėjėjas. 
OGLAS, barzdaskutys. 


POPIEŽIUS JONAS XXII, buvęs kardinolas Žakas 
DIUEZAS, išrinktas 1316 metų konklavoje, septy- 
niasdešimt devynerių metų. 


BERTRANAS DIU PUŽE, GOSLENAS DIUEZAS, GA- 
JARAS DE LA MOTAS, ARNO DE VIA, RAIMO- 
NAS RUDASIS, popiežiaus giminaičiai kardinolai. 
SPINELAS TOLOMĖJUS, Sienos bankininkas, gyve- 
nąs Paryžiuje, šešiasdešimt devynerių metų. 
GUČAS BALJONIS, jo sūnėnas, Tolomėjaus kom- 
panijos sienietis bankininkas. 

BOKAČAS, Bardžių kompanijos agentas, poeto Bo- 
kačo tėvas. 

PJERAS ir ŽANAS DE KRESE, Krese velionio sen- 
joro sūnūs, trisdešimt vienerių ir dvidešimt devy- 
nerių metų. 

MARI, jų sesuo, Gučo Baljonio slapta žmona, dvi- 
dešimt penkerių metų. 

ŽANAS, vadinamas Žano arba Džaninu, Gučo Bal- 
jonio ir Mari de Krese tariamas vaikas, iš tiesų 
JONAS POMIRTINIS, Liudviko X ir Vengrijos Kle- 
mansos sūnus, septynerių metų. 


Visi vardai yra istoriniai, amžiųs nurodytąs 1323 m, 


PROLOGAS 


„„Ir bausmės, tamplierių didžiojo magistro pagarsintos nuo 
laužo, mesti jo prakeikimai ritosi kaip ritęsi per Prancūziją. 
Lemtis šlavė karalius lyg šachmatų figūras. 

Mirė Pilypas Gražusis, smūgio ištiktas, po pusantrų metų 
mirė vyresnysis jo sūnus Liudvikas X, nuodais apduotas, ir ant- 
rasis sūnus Pilypas V, regėjos, ilgai viešpataus. Praslinko šešeri 
metai, ir Pilypas V taip pat atsisveikino su gyvenimu, trečios 
dešimties neužbaigęs. 

Peržvelkime jo valdymo laikotarpį, kuris tik atrodo kaip li- 
kimo duota atlyda, palyginti su vėlesniųjų metų dramomis ir 
negandomis. Blankus valdymo laikotarpis, sakytų tas, kas Is- 
toriją sklaido nerūpestingai, be abejo, nes ranką nukelia nuo 
knygos nesuteptą krauju. O vis dėlto... Pažiūrėkime, kokias 
dienas gyvena didis karalius, kai laimė nusigręžusi nuo jo. 

Nes Pilypas V Ilgasis buvo didis karalius. Per jėgą ir klastą, 
per teisybę ir nusikaltimą jis, dar jaunuolis būdamas, pasi- 
grobė karūną, dėl kurios varžėsi trokštantieji valdžios. Įka- 
linta konklava, šturmu paimti karaliaus rūmai, išgalvotas įpė- 
dinystės įstatymas, dešimties dienų žygiu numalšintas provinci- 
jos maištas, belangėn įmestas didelis senjoras, lopšy nužudytas 
karaliaus vaikas — bent taip manyta — štai kokiais sparčiais 
žingsniais jo eita prie sosto. 

1317 metų sausio rytą, visiems varpams gaudžiant išėjęs iš 
Reimso katedros, antrasis Geležinio karaliaus sūnus galėjo ma- 
nyti esąs nugalėtojas ir turįs valią toliau varyti didžiąją poli- 
tiką, kuria jį žavėjo tėvas. Visa giminė nusilenkė jam, parei- 
gos jausmo vedama. Baronus jis pažabojo, parlamentui turėjo 
didelę įtaką, o buržuazija sveikino jį, džiūgaudama, jog gavo 
tvirtą valdovą; jo žmona nusivalė Nelio Bokšto purvą, ir sostą, 
rodės, privalėjo paveldėti ką tik gimęs sūnus; pagaliau vaini- 
kavimas suteikė jam nepaneigiamą didybę. Nieko netrūko Pi- 
lypui V, kad jis galėtų mėgautis sąlygiška karalių laime, net 
išminties gelsti taikos, kurios kainą jis žinojo. 


Po trijų savaičių pasimirė vaikas. Tai buvo vienintelis jo sū- 
nus, ir karalienė Žana, tapusi nevaisinga, daugiau jam nepa- 
gimdys. 

Vasaros pradžioje badas siaubė kraštą, nuklodamas miestus 
lavonais, 

Neilgai trukus visoje Prancūzijoje pakilo beprotybės vėjas. 

Koks aklas, lyg ir mistinis impulsas, kokios naivios godos 
apie šventumą ir nuotykius, koks beribis vargas, koks pasiutęs 
geismas naikinti ūmai pastūmėjo kaimo vaikius ir merginas, 
aviganius, jaučiaganius, kiauliaganius, smulkius amatininkus ir 
audėjas — bemaž visus nuo penkiolikos iki dvidešimties metų 
amžiaus — staiga palikti savo šeimas, savo kaimus ir klajoti bū- 
riais, basus, be pinigų ir maisto? Miglota mintis apie kryžiaus 
žygi buvo to tautų kraustymosi vada. 

Beprotybė, tiesą pasakius, gavo pradžią tamplierių ordino 
griuvėsiuose. Daug buvo senųjų tamplierių, kuriuos bemaž iš- 
varė iš proto kalėjimai, teismai, kankinimai, raudona geležimi 
išplėštas išsižadėjimas ir laužai, ryjantys jų brolius. Geisdami 
keršto, ilgėdamiesi prarastos galybės ir žinodami vieną kitą 
magišką burtažodį, išmoktą Rytuose, jie pasidarė fanatikai, juo 
baisesni, kad dangstėsi kukliu klerko rūbu arba smulkaus vers- 
lininko palaidiniu. Jie buvo susibūrę į slaptą draugiją ir klausė 
įsakymų, paslaptingai perduodamų nuo slapto didžiojo magistro, 
kuris pakeitė jų sudegintą didįjį magistrą. 

Tai tie žmonės vieną žiemą staiga virto kaimo pamokslinin- 
kais ir nelyginant Pareinės legendų fleitininkas nusivedė iš 
paskos Prancūzijos jaunimą. Jų žodžiais tariant, į Šventąją 
žemę. Bet iš tikrųjų jie norėjo sužlugdyti karalystę ir pražu- 
dyti popiežių. 

Ir karalius, ir popiežius nieko negalėjo padaryti toms pra- 
našų ordoms, kurios dūmė keliais, toms žmonių upėms, kurios 
tvino kiekvienoj kryžkelėj, tarsi Flandrijos, Normandijos, Bre- 
tanės ir Puatu žemė būtų buvusi apkerėta. 

Dešimt tūkstančių, dvidešimt tūkstančių, šimtas tūkstančių; 
„piemenėliai“ traukė link paslaptingų susitikimo vietų. Į jų bū- 
rius ėjo ekskunigiai, atskalūnai vienuoliai, plėšikai, vagys, el- 
getos ir kekšės. Tų eisenų priešaky buvo nešamas kryžius, bet 
vyrukai ir merginos be saiko siautėjo ir paleistuvavo. Šimtas 
tūkstančių skarmaluotų klajūnų įžengia į miestą prašyti išmal- 
dos ir kaip mat jį apiplėšia. Ir nusikaltimai, iš pradžių buvę 

tik vagystės atributas, neilgai trukus tampa nedoros prigimties 
poreikiu. 

Piemenėliai siaubė Prancūziją ištisus metus, savo netvarkin- 
game žygyje laikydamiesi tam tikro metodo, netausodami nei 
bažnyčių, nei vienuolynų. Paryžius, siaubo perimtas, matė, kaip 
toji grobikų armija užplūsta gatves ir karalius Pilypas V ramdo 
juos taikiais žodžiais, kreipdamasis į minią pro savo rūmų lan- 
gą. Jie reikalavo, kad karalius stotų jų priešaky. Jie šturmu 
paėmė Šatle, nužudė prevo, apiplėšė Sen-Žermen-de-Pre aba- 
tiją. Paskui naujas įsakymas — toks pat paslaptingas, kaip ir 
anas, kuris juos subūrė, — nukreipė juos keliais į pietus. Pary- 
žiečiai dar drebėjo, o piemenėliai jau tvindė Orleaną. Šventoji 
žemė buvo toli, jų smurtą dar turėjo patirti Buržas, Limožas, 
Sentas, Perigoras ir Bordele, Gaskonė ir Ažene. 

Popiežius Jonas XXII, sunerimęs, jog banga artėja prie Avin- 
jono, pagrasė ekskomunikuosiąs tuos netikrus kryžeivius. Jiems 
reikėjo aukų, ir jie aptiko žydus. Tada miestų žmonės, pritar- 
dami žudynėms, ėmė broliautis su piemenėliais. Lekturo, Ovi- 
laro, Kastelsaraseno, Albi, Ošo, Tulūzos getai — vienur šimtas 
penkiolika lavonų, kitur šimtas penkiasdešimt du... Kiekvie- 
nas Langedoko miestas atsipirko skerdynėmis. Verdene prie 
Garonės žydai gynėsi, svaidydami savo vaikus, paskui išpiovė 
kits kitą, nenorėdami pakliūti bepročiams į nagus. 

Tada popiežius vyskupams, o karalius senešalams davė įsa- 
kymą saugoti žydus, kurių verslas jiems buvo reikalingas. Fua 
grafas, pagelbėdamas Karkasono senešalui, netgi turėjo blokšti 
mūšin kautynių tvarka išrikiuotą kariuomenę, ir tūkstančiai 
piemenėlių, nustumtų į Eg-Morto raistus, žuvo nuo kardų ir 
iečių, nuklimpo pelkėn ir nuskendo. , Prancūzijos žemė gėrė 
savo kraują, rijo savo jaunimą. Dvasininkija ir karaliaus pa- 
reigūnai susivienijo ir persekiojo išsigelbėjusius. Miestų vartai 
jiems užsidarė, niekas nebedavė jiems maisto nei pastogės, 
galiausiai suvarė į Sevenų perėjas, o tuos, kuriuos sučiupo, iš- 
karstė ant šakų kekėmis po dvidešimt, po trisdešimt. Gaujos 
dar bastėsi bemaž dvejus metus, kai kurios jų nuklydo net 
Italijon. 

Prancūziją, Prancūzijos kūną ėdė negalė. Vos numalšo pie- 
menėlių karštinė, prasidėjo raupsuotųjų karštinė. 

Ar galėjai kaltinti visus tuos nelaiminguosius, kurių kūnai 
buvo išopėję, veidai kaip negyvėlių, rankos virtę bigėmis, tuos 

parijus, kurie gyveno uždaryti leprozoriumuose, užkrato ir epi- 
demijos kaimuose, vedėsi vieni su kitais ir išeiti į pasaulį 
galėjo tik su barškyne rankoje, ar buvo pagrindo juos kal- 
tinti užnuodijus vandenį? Nes 1321 metų vasarą šaltiniai, upe- 
liai, šuliniai ir fontanai daug kur buvo užkrėsti, Ir Prancūzijos 
žmonės, troškulio kamuojami, tais metais dvėsavo, žiūrėdami 
į savo upes, ir gėrė, baisėdamiesi ir laukdami mirties po kiek- 
vieno gurkšnio. Gal ir tamplieriai buvo prikišę nagus prie tų 
keistų nuodų, pagamintų iš žmogaus kraujo, šlapimo, magiškų 
žolelių, grūstų žalčių galvų ir rupūžių kojų, kiaurai subadytų 
ostijų ir palaidūnių gaurų, ir, anot kalbų, įpylę šen bei ten 
į vandenį? Gal jie paskatino maištauti prakeiktą tautą, įteigę 
jai, kaip prisipažino vienas kitas kankinamas raupsuotasis, sa- 
vo valią, kad visi krikščionys žūtų arba patys apsikrėstų 
raupsais? 

Siautulys prasidėjo Puatu per karaliaus Pilypo V viešnagę. 
Netrukus jis apėmė visą šalį. Miestų ir kaimų žmonės užgriu- 
vo raupsuotųjų buveines, pasinešę išnaikinti ligonius, ūmai 
tapusius visuomenės priešais. Gailėtasi vien nėščių moterų, ir 
tik tol, kol jos maitino kūdikį. Paskui degino jas Iaužuose. 
Karališkieji teisėjai dangstė tas hekatombas savo nuospren- 
džiais, o bajorija siuntė talkon savo kareivius. Vėliau dar kar- 
tą grįžta prie žydų, kaltinamų bendrininkavus rengiant milži- 
nišką ir miglotą sąmokslą, kurį, anot kalbų, inspiravę Grenados 
ir Tuniso karaliai maurai. Galėtum pasakyti, jog Prancūzija, 
sviesdama ant aukuro aibes žmonių gyvybių, stengėsi nuram- 
dyti savo nerimą ir baimę. 

Akvitanijos vėjas nešė kraupų laužų smarsą. Šinone visi apy- 
gardos žydai buvo sumesti į gilų ugnies kapą; Paryžiuje jie 
buvo deginami toje saloje, kuri liūdnai vadinama jų vardu, 
priešais karaliaus rūmus, ten, kur Žakas de Mole buvo apreiš- 
kęs savo lemtingą pranašystę. 

Žr karalius mirė. Jis mirė, pakirstas karštinės ir baisaus vi- 
durių skausmo, apsikrėięs savo apanaže, Puatu, mirė, išgėręs 
savo karalystės vandens, savo tautos žmonių užnuodyto. 

Jis merdėjo penkis mėnesius, kęsdamas baisiausias kančias, 
sunykęs, vien oda ir kaulai. į 

Kas rytą jis liepdavo atidaryti savo kambario duris Lonšano 
abatijoje, kurion buvo įsakęs save nugabenti, kad visi žmonės, 
eidami pro šalį, galėtų nekliudomi prisiartinti prie jo lovos 

ir išgirsti jo žodžius: „Štai čia matote Prancūzijos karalių, jūsų 
viešpatį, didžiausią karalystės vargdienį, nes nėra jūsų nė vie- 
no, su kuriuo nenorėčiau susikeisti savo likimu. Vaikeliai, pa- 
žvelkite į savo laikinąjį valdovą ir būkite visa širdimi atsidavę 
dievui, nes matote, kaip jis mėgsta žaisti su šio pasaulio tva- 
riniais, kuriuos pats sukūrė.“ 

Jis buvo palaidotas šalia savo protėvių Sen-Deni kapinėse 
1322 metais, rytojaus dieną po Trijų karalių, ir niekas jo ne- 
verkė, tik žmona. 

Ir vis dėlto jis buvo labai išmintingas karalius, rūpinosi vals- 
tybe. Paskelbė visą karaliaus domeną, tai yra Prancūziją, ne- 
nusavinamu, suvienodino piniginius, svorio ir matų vienetus, 
pertvarkė teismus, kad bylos būtų sprendžiamos nešališkai, už- 
draudė antraeilių pareigų ėjimą įstaigose, neleido prelatams po- 
sėdžiauti Aukščiausiajame teisme, finansams suteikė atskirą ad- 
ministraciją. Be to, jis įdėjo savo įnašą į baudžiavos panaiki- 
nimą. Jis geidavo, kad baudžiava visiškai išnyktų jo valstybėje, 
norėjo valdyti žmones, turinčius „tikrą laisvę“, tokius, kokius 
juos pagimdė gamta. 

Jis išvengė pagundų kariauti, panaikino daugelį įgulų šalies 
viduje, sutvirtindamas pasienį, ir visada labiau vertino derybas, 
negu kvailus žygius. Aišku savaime, liaudžiai dar buvo per 
anksti suprasti, jog teisybė ir taika taip brangiai kainuoja, ir 
netgi suvokti, kodėl karalius taip atkakliai siekia jos paramos. 
Žmonės kalbėjo: „Kurgi išėjo visos pajamos, dešimtinės ir me- 
tiniai mokesčiai, ir lombardų bei žydų subsidijos, juk ir išmal- 
dų mažiau išdalyta, ir nekariauta nei rūmų statyta? Kurgi vis- 
kas dingo?" 

Stambieji baronai, iki laiko nuolankūs, kartais netgi, kai 
kaimuose kildavo neramumai, telkęsi apie savo valdovą, kant- 
riai laukė savo keršto valandos ir ramiu žvilgsniu stebėjo to 
jauno nemėgiamo karaliaus agoniją. 

Pilypas V Ilgasis, vienišas žmogus, pernelyg aplenkęs savo 
amžių, mirė niekieno nesuprastas. 

Jis paliko tik dukras, tačiau pagal įpėdinystės įstatymą, jo 
paties sau išleistą, jos neturėjo teisės į sostą. Karūna atiteko 
jaunesniajam jo broliui, Maršės grafui Karoliui, kuris buvo 
tiek menko proto, kiek gražaus veido, Vėlei triumfavo galin- 
gasis Valua grafas, Artua grafas Roberas, visa antros eilės 
Kapetų giminė ir baronų reakcija. Galų gale vėl buvo valia 


13 


tartis dėl kryžiaus žygio, kištis į imperijos intrigas, spekuliuoti 
aukso kursu ir pašaipiai stebėti, kaip kovoja su sunkumais 
Anglijos karalystė. 

Tenai apgaulingas, lengvapėdis ir nenuojėgus karalius, įsi- 
mylėjęs savo favoritą, kariauja su savo baronais, vyskupais ir 
taip pat laisto karalystės žemę pavaldinių krauju. 

Tenai Prancūzijos princesė gyvena žeminama kaip moteris, 
niekinama kaip karalienė, dreba dėl savo gyvybės, rengia są- 
mokslus, saugodama save, ir svajoja apie kerštą. 

Atrodo, jog Izabelė, Geležinio karaliaus duktė ir Prancūzijos 
karaliaus Karolio IV sesuo, bus nusinešusi kitapus Lamanšo 
tamplierių prakeikimą. .. 


Pirma dalis 
NUO TEMZĖS IKI GARONĖS 


I 
„IŠ TAUERIO NEPABĖGSI..." 


Milžiniškas varnas, juodas, blizgus, baisingas, didumo veik 
sulig žąsimi, šokčioja priešais rūsio langutį. Retkarčiais stab- 
telia, nukoręs sparną, apgaulingai užmerkia apvalią akutę, ro- 
dos, jau miegos. Bet staiga nuleidžia snapą ir taikosi kirsti 
žmogui į akis, žvilgančias už langučio grotų. Tos akys, pilkos 
kaip titnagas, sakytum masinte masina paukštį. Tačiau kalinys 
mitrus — bematant atlošia galvą. Ir varnas vėl sunkiai straksi 
toliau. 

Žmogus kiša ranką pro langutį, dailią ranką, stambią, ilgą 
ir tvirtą, pamažėl stumia ją pirmyn, ir štai ji drykso it medžio 
šaka dulkėse, laukia progos nutverti varną už kaklo. 

Paukštis irgi vikrus, nors ir didelis, — kimiai karkdamas, šok- 
telia į šalį. 

— Saugokis, Edvardai, saugokis,— sako žmogus, stovintis už 
grotų.— Vieną gražią dieną vis vien tave pasmaugsiu. 

Mat, kalinys vadina tą klastingą varną savo priešo, Anglijos 
karaliaus, vardu. 

Jau pusantrų metų trunka tas žaidimas, pusantrų metų var- 
nas taikosi iškirsti kaliniui akis, pusantrų metų kalinys nori 
nusmaugti juodąjį paukštį, pusantrų metų Rodžeris Mortimeris, 
aštuntasis Vigmoro baronas, Velso markų senjoras ir buvęs 
karaliaus vietininkas Airijoje, drauge su savo dėde Rodžeriu 
Mortimeriu Čirkiečiu, buvusiu Velso krašto Didžiuoju teisėju, 
sėdi uždarytas Tauerio kameroje. Tokio rango kaliniams, ku- 
rie priklausė seniausiajai karalystės bajorijai, pagal paprotį 
reikėjo duoti padorų būvį. Bet Edvardas II, laimėjęs Šruzberio 
mūšį prieš sumaištavusius baronus ir sučiupęs abudu Morti- 
merius, nuskyrė jiems tą žemą ir ankštą kamerą su langučiu 
palei pat žemę naujajame kalėjime, kurį visai neseniai buvo 
pastatydinęs po dešinei nuo Varpo Bokšto. Dvaro, vyskupų 
ir neigi liaudies spaudžiamas, karalius turėjo mirties nuospren- 
dį, kurį iš pradžių buvo paskelbęs abiem Mortimeriams, pa- 

keisti kalėjimu iki gyvos galvos, tvirtai tikėdamas, jog ta 
nesveika kamera, tas rūsys, kurio lubos lietė pakaušį, su laiku 
atliks budelio vaidmenį. 

Taigi, jei Rodžeris Mortimeris Vigmorietis, trisdešimt šešerių 
metų vyras, galėjo ištverti tokį kalinimą, tai pusantrų metų 
rūko, plūstančio pro langutį, arba lietaus, srūvančio sienomis, 
arba alsios tvankos, tvyrančios toje duobėje karštymečiu, ro- 
dos, įveikė senąjį Čirko lordą. Plaukai slinko, dantys byrėjo, 
kojos tino, rankas suko reumatas, ir vyresnysis Mortimeris jau 
veik nebelipo nuo ąžuolinės lentos, kuri jam ėjo lovą, o jo 
sūnėnas stovėjo prie langučio, nukreipęs akis į šviesą. 

Antrą vasarą jie gyveno tame uždory. 

Jau dvi valandos, kai išaušo diena virš garsiausios Anglijos 
tvirtovės, karalystės širdies ir jos valdovų galybės simbolio, 
virš Baltojo Tauerio, grakštaus palyginti su gigantiškomis jo 
proporcijomis, milžiniško ketvirtainio bokšto, Vilhelmo Nuka- 
riautojo pastatydinto ant senosios romėnų pilies griuvėsių, iš- 
aušo diena virš įtvirtinimų kuorų ir Ričardo Liūtaširdžio dan- 
tytų mūrų, virš Karaliaus Būstinės, virš švento Petro koply- 
čios, virš Išdavikų vartų. Diena žadėjo būti karšta, netgi slopi, 
kaip ir praėjusioji: apie tai bylojo saulė, rausvinanti akmenis, 
ir šleikštokas dumblo kvapas, kylantis iš Temzės kanalų, — mat, 
upė netoliese skalavo griovių sankasas. 

Varnas Edvardas vaikščiojo vėl su kitais milžinais varnais 
liūdnos šlovės veja, vadinama Grinu, kurioje mirties bausmės 
vykdymo dieną būdavo statoma trinka galvoms kapoti; paukš- 
čiai lasiojo žolę, tarpią nuo škotų patriotų, valstybės nusikal- 
tėlių ir nemalonėn patekusių favoritų kraujo. 

Sargai grėbstė Griną, šlavė grįstus takus aplink, bet varnai 
nasibaikštė — niekas nebūtų išdrįsęs paliesti tų paukščių, ku- 
rie čia gyveno nuo neatmenamų laikų, savotiško prietaro sergs- 
timi. 

Sargybos kareiviai ėjo iš savo būstinės, paskubom sagstyda- 
miesi diržus ar blauzdines, dėdamiesi šalmus, ir rinkosi kasdie- 
ninei apžiūrai, kuri tą rytmetį buvo ypač svarbi, nes buvo rug- 
piūčio pirma, švento Petro, pančiais sukaustyto,-- koplyčios pat- 
rono — diena ir metinė Tauerio šventė. 

Mortimerių kameros žemose duryse sudžerškė skląsčiai. Rak- 
tininkas pravėrė duris, užmetė akį vidun ir įleido barzdaskutį. 
Tas ilganosis žmogėnas mažytėmis akimis ir apvalia burna kar- 

tą per savaitę ateidavo nuskusti Rodžerį Mortimerį Jaunesnįjį. 
Žiemos mėnesiais toji procedūra buvo tikra kankynė kaliniui — 
mat, Stefenas Sigreivas, Tauerio komendantas, sykį pareiškė: 

— Jei lordas Mortimeris nori visą laiką skustis, ką gi, aš 
jam siuntinėsiu barzdaskutį, bet parūpinti šilto vandens ne ma- 
no pareiga. 

"Lordas Mortimeris tvirtai laikėsi savo: visų pirma, norėjo 
mesti iššūkį komendantui, antra, jo prakeiktas priešas karalius 
Edvardas augino dailią šviesią barzdą, ir pagaliau, svarbiausia, 
sergėjo save, nes žinojo, kad, sykį nusileidęs, pamažėl ims 
smukti, kol visiškai nusibaigs; o toks pavojus tyko kiekvieno 
kalinio. Po akių jis turėjo gyvą pavyzdį, savo dėdę, kuris nė- 
maž nebesirūpino išvaizda: Čirko lordas vešliai sužėlusiu smak- 
ru, išsidraikiusiomis plaukų sruogomis aplink galvą išrodė kaip 
senas atsiskyrėlis ir be perstogės skundėsi gausybe negalių. 

— Tik vargano kūno skausmai, — bylodavo jis kartais — man 
dar sako, kad tebesu gyvas. 

Taigi Rodžeris Mortimeris Jaunesnysis savaičių savaites pri- 
iminėjo barzdaskutį Oglą, netgi tada, kai reikėdavo pramušti 
ledą dubeny ir skustuvas iki kraujų nugremždavo skruostus. 
Užtat buvo atlygintas su kaupu, nes po kelių mėnesių susipro- 
tėjo, kad per Oglą galėtų susisiekti su pasauliu kitapus kalė- 
jimo mūrų. Žmogėnas buvo keistos dvasios: godus, bet ir linkęs 
į ištikimybę; jis sielojosi dėl savo priklausomos padėties, nes 
manė, kad nusipelnė geresnės; intriga jam siūlė progą slapta 
atsigriebti: mat, turėdamas bendrų paslapčių su dideliais žmo- 
nėmis, galėtų išaugti savo akyse. Vigmoro baronas buvo, ko 
gero, pats kilniausias vyras, tiek savo kilme, tiek iš prigimties, 
kokį jam kada nors teko sutikti. Be to, kas nesižavės tokiu 
kaliniu, kuris žūtbūtinai nori skustis, netgi speigmečiu! 

Taigi per barzdaskutį Mortimeris užmezgė ryšį — silpną, bet 
reguliarų,— su savo šalininkais ir skyrium su Adamu Orletonu, 
Heriferdo vyskupu, per barzdaskutį taip pat sužinojo, kad 
Tauerio viršininko padėjėją Džerardą Olspėjų būtų galima pa- 
traukti į savo pusę, ir vėl per barzdaskutį jis surezgė intrigą, 
kuri su laiku turėjo atverti jam kelią į laisvę. Vyskupas davė 
tvirtą žodį, jog jis būsiąs išvaduotas vasarą. O buvo jau va- 
sara... 

Pro akutę kameros duryse sargas kartkartėm mesdavo žvilgs- 
nį į vidų, tačiau be kokio įtarumo, stačiai iš profesinio įpročio. 

Rodžeris Mortimeris su mediniu dubenėliu pasmakrėje — ar 
kada nors jis dar naudosis, kaip kadaise, plono kaltinio sidabro 
indeliu? — klausėsi banalybių, kurias dėl akių klostė labai gar- 
siai barzdaskutys. Saulė, vasara, karštis... Geri orai tvyro per 
šventą Petrą, apie tai verta pakalbėti... 

Dar žemiau palinkęs ant savo skustuvo, Oglas šnibžtelėjo 
kaliniui į ausį: 

— Be ready for to-night, my lord.* 

Rodžeris Mortimeris nė nevirptelėjo. Tik pilkos kaip titna- 
gas jo akys po vešliais antakiais įsmigo į mažytes juodas barz- 
daskučio akis, ir tas nuleido vokus, patvirtindamas savo 
žodžius. 

— Olspėjus? ..— sumurmėjo Mortimeris. 

— He'Il go with us,**— atsakė barzdaskutys, eidamas į ki- 
tą pusę. 

— The bishop?***— dar paklausė kalinys. 

— He'll wait for you outside, after dark,“****— tarė barzda- 
skutys ir tučtuojau skardžiu balsu leidosi kalbėti apie saulę, 
apie rengiamą apžiūrą, apie žaidimus, kurie vyksią po pietų... 

Nuskustas Rodžeris Mortimeris nušlėkė veidą vandeniu ir 
nusišluostė drobės skiaute, pats to nejausdamas. 

O kai barzdaskutys Oglas išėjo, raktininko lydimas, kalinys 
susiglėbė rankomis krūtinę ir giliai įkvėpė oro. Jis vos tvar- 
dėsi nesušukęs: „Būkite pasiruošęs šį vakarą." Tie žodžiai ūžė 
galvoje. Negi pagaliau tai įvyks šį vakarą? 

Jis priėjo prie lentų guolio, kuriame snūduriavo kameros 
draugas. 

— Dėde,— tarė jis, — tai įvyks šį vakarą. 

Senasis Čirko lordas apsivertė dejuodamas, pakėlė į sūnėną 
išblukusias akis, kurios žibėjo žalsva šviesa kameros blandoje, 
ir alsiai atsakė: 

— Iš Tauerio nepabėgsi, vaikeli. Niekas nepabėgs... Nei šį 
vakarą, nei kada nors vėliau. 

Mortimeris Jaunesnysis krestelėjo suirzęs galvą. Kodėl taip 
spiriasi, kodėl taip nenori rizikuoti tas žmogus, kuris blogiau- 
siu atveju paaukotų tik menką gyvenimo kruopelę? Jis nieko 


* Būkite pasiruošęs šį vakarą, milorde. 
** Jis išvyks su mumis. 

*** Vyskupas? 

**** Lauks jūsų anapus, kai tik sutems, 

neatsakė, bijodamas užsiplieksti: Nors juodu kalbėjosi pran- 
cūziškai, kaip visas dvaras ir normandų kilmės bajorija, o tar- 
nai, kareiviai ir prastuomenė kalbėjo angliškai, bet visą laiką 
būkštavo, kad jų kas nors neužgirstų. 

Jis nuėjo vėl prie langučio ir pažvelgė iš apačios aukštyn 
į apžiūrą, džiūgaudamas, jog, ko gero, mato ją paskutinį kartą. 

„Sulig jo akimis šmėkščiojo tenlink šenlink kareivių blauzdi- 
nės, grubios odinės kurpės daužė grindinį. Ir Rodžeris Morti- 
meris negalėjo nesižavėti, žiūrėdamas, kaip tiksliai persirikiuo- 
ja lankininkai, tie puikūs anglų lankininkai, geriausi Europoje, 
paleidžią iki dvylikos strėlių per minutę. 

Grino vidury Olspėjus, padėjėjas, stovėjo kaip mietą prarijęs, 
visa gerkle rėkalojo įsakymus ir gerbė ginklu Tauerio virši- 
ninką. Galvoj netilpo, kad tas stambus jaunuolis, rausvas, švies- 
bruvis, toks uolus tarnyboje, taip regimai norįs gerai viską 
daryti, sutiko įvykdyti išdavystę. Tam jį paskatino, matyt, ne 
vien pinigai, bet ir kiti sumetimai. Džerardas Olspėjus, Tauerio 
viršininko padėjėjas, kaip ir diduma pareigūnų, šerifų, vysku- 
pų ir senjorų, geidavo, kad Anglijoje nebebūtų netikusių mi- 
nistrų, kurie supa karalių; jo jauna galva svajojo atlikti svarbų 
vaidmenį, be to, jis niekino savo vadą Sigreivą, stačiai nega- 
lėjo jo pakęsti. 

Tasai girtuoklis ir apsileidėlis, viena akimi aklas, įkritusiais 
skruostais, kaip tik per netikusių ministrų protekciją buvo 
gavęs savo aukštą vietą. Nėmaž neslėpdamas įpročių, kuriuos 
karalius Edvardas demonstravo visam dvarui, viršininkas mie- 
lai naudojosi įgula lyg savo haremu. Jam patiko stambūs švies- 
baimingam vyrui, kuriam buvo tolima bet kokia nedora mintis, 
gyvenimas virto tikru pragaru. Atrėmęs viršininko meilinimąsi, 
Olspėjus buvo be perstojo persekiojamas. Kokių tik priekabių 
ir užgaulių nesigriebė Sigreivas, keršydamas Olspėjui! Atlieka- 
mu nuo tinginiavimo laiku vienakis griebdavosi žiaurumų. Štai 
ir dabar, apžiūrinėdamas kareivius, jis grubiai šaipėsi iš savo 
džių dėmelę ant peilio geležtės, čia menkutį įdrėskimą odinėje 
strėlinėje. Jo vienintelė akis tik ieškojo priekabių. 

Nors buvo šventės diena, kada paprastai bausmių neskiria- 
ma, viršininkas įsakė tučtuojau nuplakti tris kareivius, radęs, 
kad jų ginkluotė netvarkinga. Tai buvo kaip sykis trys ge- 

riausi lankininkai. Seržantas nuėjo atnešti rykščių. Nubausti 
vyrai turėjo nusileisti kelnes prieš visus išrikiuotus draugus. 
Viršininkui rodės, tas reginys baisiai patiko. 

nukentėsite jūs, — tarė jis. 

Paskui visa įgula nužygiavo koplyčion klausyti mišių ir gie- 
doti giesmių, liko tik vartų ir sienų sargyba. 

Kalinys, prigludęs prie langučio, girdėjo, kaip šiurkštūs bal- 
sai klaidingai traukia giesmes. „Būkite pasiruošęs šį vakarą, 
milorde..." Buvęs karaliaus vietininkas Airijoje nesiliovė gal- 
vojęs, kad vakare, ko gero, bus laisvas. Ištisą dieną laukti, 
tikėtis ir bijoti. Bijoti, kad Oglas neiškrėstų kvailystės, vyk- 
dydamas parengtą planą, bijoti, kad Olspėjaus paskutinę aki- 
mirką nenugalėtų pareigos jausmas... ištisą dieną spėlioti, ko- 
kios nenumatytos kliūtys, kokie atsitiktinumo žaismai galėtų 
sužlugdyti pabėgimą. 

„Verčiau apie tai negalvoti — tarė jis sau vienas, — verčiau 
manyti, jog viskas eis kaip sviestu patepta. Juk visad atsi- 
tinka tai, ko nenumatei. Bet nugali tvirta valia.“ Jo galvą 
tačiau kvaršino tie patys rūpesčiai. „Vis dėlto ant sienų bu- 
dės kareiviai...“ 

Jis ūmai šoktelėjo atgal. Varnas slapčiomis prisėlino pasie- 
niais ir kad kiek būtų iškirtęs kaliniui akį. 

— Ak Edvardai, Edvardai, dabar tu jau persistengei,— pro 
dantis prakošė Mortimeris— Ir jei turiu tave nusmaugti, tai 
nusmaugsiu šiandien. ; 

Įgulos kareiviai ką tik išėjo iš koplyčios ir sugužėjo į val- 
gyklą tradicinių vaišių. 

Kameros tarpdury pasirodė raktininkas, lydimas sargo, ku- 
ris nešiojo kaliniams valgį. Skystoje pupienėje, kaip niekada, 
plaukiojo gabaliukas avienos. 

— Bent atsikeltumėte, dėde, — tarė Mortimeris. 

— Net mišių mums klausyti neleidžia, kaip ekskomunikuo- 
tiems, — tarė senasis lordas. 

Jis užsispyrė valgysiąs gulte, bet tik palaižė savo dalį. 

— Pasiimk mano davinį, tau labiau reikia, negu man,— tarė 
jis sūnėnui. 

Raktininkas išėjo. Apsilankys kameroje tik vakare. 

— Vadinasi, dėde, jūs tikrai nenorite su manim bėgti?i— 
paklausė Mortimeris. 

— Kur bėgti, vaikeli? Iš Tauerio nepabėgsi. Dar niekam ne- 
pavyko. Ir prieš karalių nėra ko maištauti. Aišku, Edvardas ne 
geresnis už ankstesnius Anglijos valdovus, tas tiesa, ir abiem 
jo Despenseriams vertėtų būti mūsų vietoje. Bet karaliaus ne- 
pasirinksi, jam privalai tarnauti. Nereikėjo man judviejų klau- 
syti, Tomo Lankasterio ir tavęs, kai jūs griebėtės ginklo. Nes 
Tomui nusirito galva, 0 mudu štai kur... 

Tokiu metu, nurijęs kelis gurkšnius putros, dėdė paprastai 
imdavo kalbėti vienodu gailiu balsu, beje, ir varinėdavo tas 
pačias šnekas, kurių sūnėnas klausėsi jau pusantrų metų. Se- 
nasis Mortimeris, užkliudęs šešiasdešimt septintus, nė iš tolo 
nepriminė andainykščio gražaus vyro ir didžio senjoro, kurio 
šaunumą pasakiškuose Kenilverto pilies turnyruose dar minėjo 
trys kartos. Veltui sūnėnas stengėsi bent kiek uždegti širdį 
tam senam nuvargusiam žmogui, kurio žilos plaukų sruogos 
karojo prieblandoje. 

— Ko gero, nebepaeisiu,— pridūrė jis. 

— O jūs pabandykit! Išlipkit iš savo guolio. Be to, kaip sa- 
kiau, aš jus nešiu. 

— Šit kaip! Neši per sienas, paskui .per vandenį, juk aš ne- 
moku plaukti. Neši mane, kad padėčiau galvą ant trinkos, ir 
tiek, šalia tavosios. Dievas, ko gero, rengia mums išlaisvinimą, 
o tu ketini viską sužlugdyti savo paikyste. Ir taip visados, 
Mortimeriai prisigėrę maišto dvasios. Prisimink pirmąjį Rodžerį, 
vyskupo ir Danijos karaliaus Herfasto dukters sūnų. Jis sumu- 
šė visą Prancūzijos karaliaus kariuomenę prie savo pilies Mor- 
timer-an-Bre. Tačiau taip įžeidė Nukariautoją, mūsų giminaitį, 
jog tas atėmė iš jo visas žemes ir turtus. .. 

Rodžeris Jaunesnysis, sėdėdamas ant suoliuko, susikryžiavo 
rankas, užsimerkė ir, truputį atsilošęs, įsirėmė pečiais į sieną. 
Vėlei, kaip kasdien, turėjo leisti per akis visus protėvius, šim- 
tąjį kartą klausytis, kaip Ralfas Barzdotasis, pirmojo Rodžerio 
sūnus, drauge su kunigaikščiu Vilhelmu išsilaipino Anglijoje, 
kaip gavo Vigmoro feodą ir kodėl nuo to laiko Mortimeriai 
turėjo galią keturiose grafystėse. 

Iš valgyklos kartais atsklisdavo gertuvių dainos, kurias blio- 
vė kareiviai į pietų pabaigą. 

— Dėl dievo meilės, dėde, — sušuko Mortimeris,— nors va- 
landėlei užmirškite mūsų protėvius. Aš taip neskubu, kaip jūs, 
su jais susitikti. Taip, aš žinau, kad mes turime karališko 

kraujo. Bet karališkas kraujas kalėjime yra toks pat, kaip 
ir kitų. Argi mus išvaduos Herfasto kalavijas? Kur mūsų že- 
mės ir kam mums reikalingos mūsų pajamos šioje belangėje? 
Ir kai jūs dar kartą išklosite mūsų prosenelių vardus — Hedvi- 
ga, Melizinda, Matilda Šykščioji, Volčelina Fererietė— tai ne- 
gi čia bus vienintelės moterys, apie kurias turėsiu svajoti iki 
pat mirties? 

Senis sumišo, valandžiukę atsainiai žiūrinėjo ištinusią ranką 
nepaprastai ilgais suplaišiojusiais nagais. Tada pasakė: 

— Kiekvienas stumia dienas kalėjime kaip sugeba: seniai 
mąsto apie savo negrįžtamą praeitį, jauni — apie rytojų, kurio 
neregės. Na, o tu seki sau pasakas, jog visa Anglija tave 
myli ir dėl tavęs stengiasi, jog pati karalienė rūpinasi tavo 
išgelbėjimu, jog tu kaip mat iškeliausi į Prancūziją, į Akvi- 
taniją, į Provansą, balažin kur! Ir jog kelionėje visur tave 
pasitiks skambindami varpais, kaip laukiamą svečią. O šį va- 
karą, matysi, niekas neateis. 

Jis persibraukė per akis nuovargio kupinu judesiu, paskui 
nusisuko į sieną. 

Mortimeris Jaunesnysis nuėjo vėl prie langučio, iškišo ran- 
ką pro grotas ir paliko dryksoti lyg negyvą dulkėse. 

„Dėdė dabar snūduriuos iki vakaro — pagalvojo.— Ir ryšis 
paskutinę akimirką. Iš tikrųjų nebus su juo lengva, ar tik per 
jį nesužlugs viskas? .. Aha, štai Edvardas.“ 

Varnas sustojo netoli nejudančios rankos ir valėsi stambų 
juodą snapą į koją. 

„Jei nusmaugsiu jį, pavyks pabėgti. Jei nepagausiu — ne- 
išsivaduosiu." 

Tai buvo nebe žaidimas, o lažybos su lemtimi. Kad nepra- 
ilgtų laukti, kad apmalštų nerimas, kaliniui reikėjo kurti pra- 
našingus ženklus, ir jis akylai it medžiotojas tykojo milžiniško 
varno. Bet tas, lyg nuspėjęs pavojų, pasitraukė į šalį. 

Vyrai ėjo iš valgyklos įkaitusiais veidais. Jie susiskirstė bū- 
reliais kieme, rengdamiesi žaisti, rungtis ir kovoti vieni su 
kitais — tokia buvo šventės tradicija. Ištisas dvi valandas nuo- 
gi ligi juosmens prakaitavo saulėje: mėgino jėgas — kas ką pa- 
guldys ant menčių, arba rodė mitrumą, svaidydami vėzdus 
į mietą. 

Buvo girdėti, kaip viršininkas šaukia: 

— Karaliaus premija! Kas ją laimės? Vienas šilingas! 

Paskui, dienai linkstant vakarop, kareiviai patraukė prie cis- 
ternų praustis ir, daug triukšmingiau, negu rytą, aptarinėdami 
savo žygdarbius arba pralaimėjimus, vėl suėjo į valgyklą gerti 
ir valgyti. Kas negirtas vakare per šventą Petrą, tas vertas 
draugų paniekos! Kalinys girdėjo, kaip jie ten, viduje, puola 
prie vyno. Kieme pamažėl leidosi sutemos, vasaros vakaro 
melsvos sutemos, ir vėlei buvo justi dumblo kvapas, dvelkiąs 
nuo upės kanajų. 

Staiga priešais langutį pasigirdo aršus krenksmas, kimus ir 
pratisas, vienas tų gyvuliškų riksmų, nuo kurių žmogui eina 
pagaugom kūnas. 

— Kas ten?— paklausė senasis Čirko lordas iš kameros gi- 
iumos. 

— Nepagavau,— atsakė sūnėnas.— Nutvėriau už sparno, o ne 
už kaklo. 

"Jis laikė saujoje kelias juodas plunksnas ir liūdnai į jas žiū- 
rėjo blandžioje sutemų šviesoje. Varnas buvo dingęs ir šįsyk 
daugiau negrįš. 

„Vaikiška kvailystė rimtai žiūrėti į tokius dalykus, — sakė 
pats sau vienas Mortimeris Jaunesnysis.— Na, jau greit laikas." 
Bet jį kamavo bloga nuojauta. 

Jį sudomino keista tyla, prieš valandėlę stojusi Taueryje. 
Valgykloje nebuvo girdėti nė garso, gėrovų balsai nuščiuvo, 
nebetarškėjo lėkštės ir ąsočiai. Tik kažkur soduose amsėjo 
šuo ir toli virš Temzės šūkavo upeivis... Negi Olspėjaus 5ą- 
mokslas atskleistas ir ta tyla tvirtovėje byloja apie nuostabą, 
kuri kyla, išaiškinus stambias išdavystes? 

Įrėmęs kaktą į langučio grotas ir užgniaužęs kvapą, kalinys 
smaigstė akimis tamsą ir klausėsi menkiausių garsų. Vienas 
lankininkas klupdamas perėjo per kiemą, nusivėmė palei sie- 
ną, daugiau susmuko ant žemės kaip negyvas. Mortimeris matė 
jį ramiai tįsantį žolėje. Pirmosios žvaigždės žiebėsi danguje. 
Naktis žadėjo būti šviesi. 

Dar du kareiviai išėjo iš valgyklos, laikydamiesi už pilvų, 
ir sugriuvo po medžiu. Tai buvo neįprastas girtumas — vyrai 
virto, lyg gavę pagaliu. 

Rodžeris Mortimeris nuėjo į kameros gilumą, paėmė batus 
iš kertės, kur buvo pasidėjęs, ir apsiavė; kojos įsmuko paly- 
ginti lengvai — buvo sulysusios. 

— Ką darai, „Rodžeri9— paklausė Mortimeris Vyresnysis. 

— Rengiuosi, dėde, jau greit laikas. Mūsų bičiulis Olspėjus 
gražiai viską sutvarkė: gali pamanyt, kad Taueris išmiręs. 

— Teisybė, juk mes negavom vakarienės, — sunerimęs tars- 
telėjo senasis lordas. 

Rodžeris Mortimeris susikaišė marškinius į kelnes, susiveržė 
diržu savo karišką palaidinį. Jo rūbai buvo apdilę, susiglam- 
žę, nes pusantrų metų kitų jis negavo ir dėvėjo kautynių ap- 
rangą, kaip tada, kai pakliuvo į nelaisvę su antsmakrio su- 
žeista apatine lūpa ir nusivilko sulamdytus šarvus. 

— Jei tau pasiseks, aš liksiu vienas, ir visas kerštas kris 
ant manęs, — dar pasakė dėdė. 

Senis elgėsi gan savimyliškai, bergždžiai stengdamasis atkal- 
bėti sūnėną nuo bėgimo. 

— Klausykite, dėde, štai jau ateina,— tarė Mortimeris Jau- 
nesnysis tvirtesniu, valdingesniu balsu.— Dabar kelkitės. 

Žingsniai kaukšėjo akmens plokštėmis, artinosi prie durų. 
Pasigirdo balsas: 

— Milorde! 

— Ar čia tu, Olspėjau?— paklausė Mortimeris Jaunesnysis. 

— Taip, milorde, bet aš neturiu raktų. Jūsų sargas pasigėręs 
visą pundą pametė, ir dabar iš jo, tokio apkvaišusio, nieko ne- 
išgausi. Aš visur išieškojau. 

Nuo dėdės gulto pasigirdo kikenimas. 

Mortimeris Jaunesnysis sukeikė iš apmaudo. Gal Olspėjus 
meluoja, išsigandęs paskutinę akimirką? Bet ko tada atėjo? 
Gal čia kvailas atsitiktinumas, tas atsitiktinumas, kurį kalinys 
mėgino įsivaizduoti visą dieną, o jis pasirodo štai koks besąs? 

— Viskas paruošta, milorde, duodu žodį — kalbėjo toliau 
Olspėjus.— Tie vyskupo milteliai, įmaišyti į vyną, padarė ste- 
buklą. Jie buvo jau girtutėliai ir ničnieko nepastebėjo. O da- 
bar tįso kaip negyvi. Virvės yra, valtis jūsų laukia. Bet aš 
neturiu rakto. 

— Kiek turime laiko? 

— Sargybiniai sunerims nebent po gero pusvalandžio. Jie 
irgi pasivaišino, eidami į savo postus. 

— Kas čia yra su tavimi? 

— Oglas. 

— Paliepk jam atnešti vėzdą, pleištą, svertą ir išmuškite 
akmenį. 

— Einu su juo ir tuoj grįžtų, 

Abu vyrai pasišalino. Rodžeris Mortimeris skaičiavo laiką 
pagal širdies dūžius. Dėl pamesto rakto!.. Jei dabar koks sar- 


gybinis paliktų savo postą, viskas sužlugtų... Netgi senasis 
lordas tylėjo, buvo girdėti vien, kaip jis švokščia kameros 
gilumoje. 


Neilgai trukus po durimis nutįso šviesos pluoštelis. Grįžo 
Olspėjus ir barzdaskutys, nešini žvake bei įrankiais. Jie už- 
griuvo daužyti sienos akmenį, į kurį per du colius buvo įtai- 
sytas skląsčio galas. Iš paskutiniųjų stengėsi kelti kuo mažiau 
triukšmo, bet, rodės, aidėjo visas Taueris. Skeveldros krito 
žemėn. Galiausiai akmuo išvirto ir durys atsidarė. 

— Greičiau, milorde,— tarė Olspėjus. 

Jo rausvas veidas, žvakės nušviestas, buvo pasruvęs pra- 
kaitu, rankos drebėjo. 

Rodžeris Mortimeris prisiartino prie savo dėdės, palinko ant 
jo. 

— Ne, ne, eik vienas, vaikeli — tarė senis.— Tau reikia bėg- 
ti. Tesaugo-tave dievas. Ir nepyk, kad esu senas. 

Mortimeris Vyresnysis patraukė sūnėną už rankovės, pirštu 
nubrėžė kaktoje kryžiaus ženklą. 

— Atkeršyk už mus, Rodžeri — dar sumurmėjo. 

Rodžeris Mortimeris susilenkęs išėjo iš kameros. 

— Per kur eisim?— paklausė. 

— Per virtuves — atsakė Olspėjus. 

Tauerio viršininko padėjėjas, barzdaskutys ir kalinys užli- 
po kelias pakopas, perėjo koridorių ir tamsius kambarius. 

— Ar turi ginklą, Olspėjau?— staiga sušnibždėjo Mortimeris. 

— Turiu savo durklą. 

— Štai ten žmogus. 

Mortimeris pirmas pamatė, jog kažkas stovi, prisiglaudęs 
prie sienos. Barzdaskutys delnu pridengė silpną žvakės lieps- 
nelę, Tauerio viršininko padėjėjas išsitraukė durklą. Jie su- 
lėtino žingsnį. 

Žmogus tamsoje nejudėjo. Pečiais ir rankomis įsirėmęs į sie- 
ną, prasižergęs, rodės, vos vos laikėsi ant kojų. 

— Čia Sigreivas— tarė O!spėjus. 

Vienakis Tauerio viršininkas susiprotėjo esąs apduotas drau- 
ge su kareiviais, vargais negalais atkėblino ir stengėsi įveikti 
baisią snūdą. Jis matė, jog kalinys bėga, matė, kad jo padėjė- 
jas jį išdavė, bet nevaliojo ištarti nė žodelio, kojos ir rankos 

nenorėjo klausyti, ir vienintelėje akyje po apsunkusiu voku 
galėjai įžiūrėti mirties baimę. Olspėjus smogė jam kumš- 
čiu į veidą, viršininko galva atsitrenkė į akmenį, ir jis su- 
smuko. 

Trys vyrai praėjo pro didžiosios valgyklos duris, kur dar 
rūko deglai; ten miegojo visa įgula. Kas užsikvempęs ant 
stalo, kas nuvirtęs ant suolo, kas išsitiesęs ant žemės, — lan- 
kininkai knarkė išsižioję, groteskiškose pozose, sakytum koks 
burtininkas juos būtų užmigdęs šimtui metų. Toks pat vaizdas 
buvo virtuvėse, kame žioravo vien raudonos žarijos po di- 
deliausiais puodais ir tvoskė sunkus sviltų smarsas. Markitan- 
tai irgi pasivaišino Akvitanijos vynu, į kurį barzdaskutys Og- 
las buvo įmaišęs vaistų, ir žlagsojo, išvertę pilvus, išsikėtoję, — 
kas po stalu, kas prie duonos spintelės, kas tarp ąsočių. Tik 
katinas, prisirijęs Žalios mėsos, atsargiai slankiojo stalais. 

— Čionai, milorde,— tarė Olspėjus, vesdamas kalinį link ka- 
maraitės, kuri atstojo išvietes ir pamazginę. 

Toje kamaraitėje buvo langelis, šioje sienos dalyje vienin- 
telė anga, pro kurią galėjo išlįsti žmogus. 

Oglas atnešė virvines kopėčias, kurias buvo paslėpęs skry- 
nioje, ir pristūmė suoliuką. Kopėčias pririšo prie palangės; 
pirmas išlipo Tauerio viršininko padėjėjas, tada Rodžeris Mor- 
timeris, tada barzdaskutys. Netrukus visi trys leidosi žemyn 
palei sieną, kabindamiesi už kopėčių, per trisdešimt pėdų virš 
mirguliuojančio kanalų vandens. Mėnulis dar nebuvo pakilęs. 

„Dėdė tikrai nebūtų įstengęs šitaip bėgti“, — pagalvojo Mor- 
timeris. 

Kažkas juoda sujudėjo šalimais, sušiureno plunksnos. Tai 
pabudo stambus varnas, susisukęs gūžtą šaudymo angoje. Mor- 
timeris nejučiom atkišo ranką, panaršė šiltas plunksnas, ap- 
čiuopė kaklą —ir paukštis sukarkė pratisai, skausmingai, be- 
maž kaip žmogus; bėglys iš paskutiniųjų sugniaužė kaklą sau- 
joje ir tol jį sukiojo, kol pajuto braškant kaulus. 

Negyvas paukštis pūkštelėjo į vandenį. 

— Who goes there?*— tučtuojau suriko sargybinis. 

Ir šalmas palinko ties dantyta Varpo Bokšto viršūne. 

Trys bėgliai, įsikibę į kopėčias, prigludo prie sienos. 


* Kas eina? 


28 


„Kuriems galams taip pasielgiau?— galvojo Mortimeris.— Ko- 
kia kvaila pagunda mane perėmė? Ir šiaipjau daug pavojų, tai 
kam jų dar prasimanyti? Ir netgi nežinau, ar ten buvo Ed- 
vardas..." 

Bet sargybinis, nieko neišgirdęs, nusiramino, nuėjo toliau, ir 
jo žingsniai pamažėl tilo naktyje. 

Trijulė lipo žemyn. Vandens kanaluose tuo metu buvo ma- 
žai. Vyrai nugrimzdo iki pečių ir apėjo tvirtovės pamatus, 
ramstydamiesi romėniškos sienos akmenų. Jie aplenkė Varpo 
Bokštą ir kaip galima tyliau perbrido griovį. Šlaitas buvo 
dumblinas, slidus. Bėgliai nušliaužė repečkom, padėdami kits 
kitam, paskui nudūmė susikūprinę iki upės kranto. Ten laukė 
valtis, paslėpta žolėse. Du yrėjai buvo prie irklų, 0 paskui- 
galy sėdėjo žmogus, įsisupęs į dukslią juodą mantiją ir užsi- 
niaukšlinęs ausytą kapišoną; jis triskart tyliai švilptelėjo. Bėg- 
liai įšoko į valtį. 

— Milorde Mortimeri,— tarė žmogus su kapišonu, tiesdamas 
rankas. 

— Milorde vyskupe,— atsakė bėglys, taip pat tiesdamas 
rankas. 

Pirštais apčiuopė žiedo kabošoną ir siekė lūpomis jį pa- 
bučiuoti. 

— Go ahead, guickly,*— įsakė prelatas yrėjams. 

Irklai nugrimzdo į vandenį. 

Adamas Orletonas, Heriferdo lordas vyskupas, paskirtas po- 
piežiaus prieš karaliaus valią, ir dvasininkijos opozicijos va- 
das, ką tik išlaisvino žymiausią karalystės senjorą. Tai Orleto- 
nas viską suorganizavo, viską paruošė, palenkė Olspėjų, pa- 
žadėjęs tam turtus ir rojų, įdavė migdomųjų, nuo kurių ap- 
dujo Taueris. 

— Viskas padaryta gerai, Olspėjau?— paklausė jis. 

— Kuo geriausiai, milorde,— atsakė Tauerio viršininko pa- 
dėjėjas.— Kiek laiko jie miegos? 

— Dvi geras dienas, be abejo... Čia turiu, ką buvau ju- 
dviem žadėjęs,— tarė vyskupas, ištraukdamas sunkų kapšį iš 
po mantijos skverno—Ir jums, milorde, turiu būtiniausioms 
išlaidoms, bent kelioms savaitėms užteks. 


* Pirmyn, greičiau. 

Tuo metu pasigirdo sargybinio riksmas: 

— Sound the alarm!** 

Tačiau valtis jau buvo toli nuplaukusi upe, be to, sargybi- 
nių riksmai nieku gyvu nebūtų galėję pažadinti Tauerio. 

— Esu jums dėkingas už viską, o labiausiai už gyvybę, — 
tarė Mortimeris vyskupui. 

— Pirma nuvykite Prancūzijon,— atsakė tas,— tik tada dė- 
kokite. Anapus upės, Bermondsėje, mūsų laukia arkliai. Prie 
Duvro stovi užfrachtuotas laivas, pasiruošęs pakelti inkarą. 

— Jūs plaukiate su manim? 

— Ne, milorde, man nėra ko bėgti. Įsodinęs jus į laivą, tuoj 
pat grįžtu į savo vyskupiją. 

— Ar jums negresia koks pavojus po to, ką padarėte?.. 

— Aš dvasininkas, — atsakė vyskupas kiek ironiškai — Ka- 
ralius manęs nekenčia, bet liesti nedrįs. 

Tasai prelatas, taip ramiai, tarsi savo vyskupijos rūmuose, 
šnekučiuojąs vidury Temzės, buvo nepaprastai drąsus vyras, 
ir Mortimeris juo nuoširdžiai žavėjosi. 

Yrėjai buvo valties vidury, Olspėjus ir barzdaskutys sėdėjo 
pirmagaly. 

— O karalienė?— paklausė Mortimeris— Gal buvot ją ne- 
seniai sutikęs? Ar ji, kaip ir anksčiau, tebekamuojama? 

— Karalienė šiuo metu yra Jorkšyre, karalius ten važinėja, 
ir dėl to, beje, mums buvo lengviau viską surengti. Iš jūsų 
žmonos, — vyskupas truputį pabrėžė paskutinį Žodį — anądien 
gavau apie ją žinių. 

Mortimeris pasijuto raustąs ir ėmė dėkoti dievui, kad tam- 
soje nesimato jo sumišimo. Jis nerimavo dėl. karalienės, net 
nepasiteiravęs apie saviškius ir apie žmoną. Ir kodėl paklausė 
tylesniu balsu? Negi per tuos pusantrų metų kalėjime galvojo 
tik apie karalienę Izabelę? 

— Karalienė jums linki laimės, — kalbėjo toliau vyskupas.— 
Tai ji iš savo lėšų — tų menkų lėšų, kurias mūsų mieli bičiu- 
liai Despenseriai jai leidžia turėti — jums paskyrė pinigus, ku- 
riuos tuoj atiduosiu, kad galėtumėte gyventi Prancūzijoje. O vi- 
sa kita — Olspėjų, barzdaskutį, arklius, jus laukiantį laivą — 
apmoka mano vyskupystė. 


* Aliarmas! 


30 


Jis uždėjo ranką bėgliui ant peties. 

— Betgi jūs peršlapęs!-— pridūrė. 

— Et!— tarė Mortimeris.— Laisvės oras mane greit išdžiovins. 

Jis pasikėlė, nusivilko karišką palaidinį ir marškinius ir sto- 
vėjo nuogas iki juosmens vidury valties. Kūnas jo buvo gra- 
žus, tvirtas: pečiai platūs, nugara ilga, raumeninga; kalėjime 
truputį sulyso, bet pažiūrėti atrodė stiprus, kaip ir anksčiau. 
Pakilęs mėnulis liejo ant jo auksinę šviesą, ryškindamas kiek- 
vieną krūtinės iškilumą. 

— Palankus įsimylėjėliams, pragaištingas bėgliams, — tarė 
vyskupas, rodydamas mėnulį — Kaip tik pačiu laiku. 

Rodžeris Mortimeris jautė, kaip nakties oras, kupinas žolės 
ir vandens kvapų, glamonėja jo odą ir drėgnus plaukus. Tem- 
zė, plyna ir juoda, sruveno palei valtį, o irklai taškė auksinius 
purslus. Priešingas krantas artėjo. Didysis Markų baronas at- 
sigręžė ir paskutinį kartą pažvelgė į Tauerį, aukštą, milžinišką, 
kyšantį virš įtvirtinimų, apvadų ir pylimų. „Iš Tauerio nepa- 
bėgsi..." Jis buvo pirmas kalinys, ištrūkęs į laisvę, ir jis 
ralių galybei. 

Užpakaly, nakties gaubiamas, dunksojo miegantis miestas. 
Abipus upės, iki pat didžiojo prekybinio tilto, aukštų bokštų 
saugomo, iš palengvo svyravo gausybė stiebų,— tai buvo Lon- 
dono Hanzos, Teutonų Hanzos, Paryžiaus Jūrų Pirklių Hanzos, 
visos Europos laivai, kurie atgabeno Briužo gelumbę, varį, 
dervą, sakus, peilius, Sentonžės ir Akvitanijos vynus, džiovintą 
žuvį ir krovėsi javus, odą, alavą, sūrius ir ypač vilną, geriau- 
sią pasaulyje Anglijos avių vilną, ruošdamiesi plaukti į Fland- 
riją, Ruaną, Bordo, Lisaboną. Iš paauksavimų ir ypatingos for- 
mos galėjai pažinti dideles Venecijos galeras. 

Bet Rodžeris Mortimeris jau galvojo apie Prancūziją. Iš pra- 
džių jis paprašys prieglaudos Artua grafystėje savo pusbrolį 
Žaną de Fjeną, motinos brolio sūnų... Jis plačiai išskėtė ran- 
kas kaip laišvas žmogus. 

O vyskupas Orletonas, kuris apgailestavo, kad negimė nei 
toks gražus, nei didelis senjoras, su savotišku pavydu stebėjo 
tą stambų, ryžtingą kūną, pasišovusį šokti į balną, tą aukštą 
lyg kalte nukaltą liemenį, tą išdidų smakrą, tuos šiurkščius 
susiraičiusius plaukus — tą žmogų, išsivežantį tremtin Anglijos 
likimą. 

II 
ĮŽEISTA KARALIENĖ 


Raudono aksomo pagalvėlis po karalienės Izabelės siauromis 
pėdomis buvo nudilęs iki kanvos, auksiniai kutai keturiuose 
kampuose išblukę, auksiniai raštai — Prancūzijos lelijos ir Ang- 
lijos liūtai — apspurę. Bet kam gi mainyti tą pagalvėlį, kam 
gi siūdintis kitą — juk naujas, tik pasirodęs, iškart paklius po 
Hju Despenserio, karaliaus numylėtinio, kojomis! Karalienė 
žvelgė į tą seną pagalvėiį, kuris mėtėsi ant grindų visose ka- 
ralystės pilyse — keletą mėnesių Dorsete, paskui Norfolke, žie- 
mą Vorsike, o šią vasarą Jorkšyre —ir ne daugiau kaip tris 
dienas vienoje vietoje. Rugpiūčio pirmą, bemaž prieš savaitę, 
dvaras viešėjo Kauvike, vakar buvo apsistojęs Eserike, šian- 
dien veikiau stovyklavo, nei svečiavosi, Kirkhemo vienuolyne, 
poryt vėl iškeliaus į Loktoną, o dar vėliau — į Pikeringą. Tie 
keli dulkėti kilimai, sulamdyti indai, suglamžytos suknios — 
visa karalienės Izabelės kelionės manta— vėl bus sukrauta 
į skrynias, išnarstyta ir išgabenta toliau lova su baldakimu, 
ta lova, taip išklerusi nuo begalinio vežiojimo, kad vieną gia- 
žią dieną žadėjo sugriūti, — karalienė gulėdavo joje kartais su 
savo rūmų dama ledi Žana Mortimer, kartais su vyresniuoju 
sūnumi, princu Edvardu, bijodama, kad ją gali nužudyti, jeigu 
ji miegos viena. Šiaip ar taip, Despenseriai nedrįs jos papiauti 
po sosto įpėdinio akių... Ir pramoginė kelionė per karalystę, 
jos žalius laukus ir niūrias pilis vyko toliau. 

Edvardas II norėjo, kad jį pažinotų net menkiausi vasalai, 
vaizdavosi savo viešnage suteiksiąs jiems garbę ir, taręs kelis 
draugiškus žodžius, įsigysiąs ištikimų sąjungininkų kovai prieš 
škotus arba Velso partiją. Teisybę pasakius, jis būtų daugiau 
laimėjęs, rečiau rodydamasis. Jis važiavo, krikdydamas protus; 
ta lengvapėdiška maniera kalbėti apie valstybės reikalus, jo 
manymu, atsainaus valdovo laikysena, labai šokiravo senjorus, 
abatus ir notablius, atėjusius išdėstyti vietinių probiemų; tas 
intymumas, viešai rodomas visagaliui kamerherui, kuriam jis 
glostydavo ranką dargi per posėdį arba per mišias, jo raižus 
juokas, ūmus dosnumas kokiam raštininkėliui arba suglumu- 
siam jaunam aiklininkui tvirtino skandalingus gandus, sklindan- 
čius net atkampiausiose provincijos vietose, kur vyrai taip 

pat apgaudinėjo savo žmonas, tik, aišku, su moterimis; ir tai, 
ką žmonės šnekėjo pašnibždom prieš jo atvykimą, balsu kar- 
tojo, jam pravažiavus. Vos pasirodydavo tas gražus šviesia- 
barzdis, bet minkštadvasis vyriškis su karūna ant galvos, kaip 
mat dingdavo pagarba karališkajai didybei. O gobšūs kurtiza- 
„nai, kurie sukiojosi aplink jį, galutinai užtraukdavo ant jo 
visų neapykantą. 

Visų užmiršta, bejėgė karalienė stebėjo tą smukimą. Ją 
draskė skirtingi jausmai: iš vienos pusės, jos tikrai karališka 
prigimtis, stipraus Kapetų atavizmo palikimas, irzo, piktinosi, 
kentėjo, kad šitaip be perstojo krinta karaliaus autoritetas; 
bet tuo pat metu skriaudžiama, užgauliojama, grasinama žmona 
slapta džiūgavo, kai karalius įsigydavo naują priešą. Jai gal- 
voj netilpo, kaip ji kadaise galėjo mylėti ar bent vertė save 
„mylėti tokį niekingą žmogų, kuris taip biauriai su ja elgiasi. 
Kodėl ją vežiojasi su savimi, kodėl rodo ją, išnegarbintą ka- 
ralienę, visai karalystei? Negi karalius ir jo favoritas mano, 
kad, jiems būnant drauge su karaliene, jų ryšys žmonėms at- 
rodys nekaltas? O gal jie nenori išleisti jos iš akių? Kaip 
gera būtų gyventi Londone arba Vindzore, arba netgi kurioje 
tų pilių, padovanotų jai popieriuje, ir laukti likimo malonės 
ar stačiai senatvės! Ir ji labai apgailestavo, kad Tomas Lan- 
kasteris su Rodžeriu Mortimeriu, tie didūs baronai ir tikri 
vyrai, anais metais pralaimėjo sukilimą. .. 

Ji pakėlė žavingas mėlynas akis į senjorą Buvilį, Prancūzijos 
dvaro pasiuntinį ir tyliai tarė: 

— Jau mėnuo, kaip matote mano gyvenimą, mesire Hugai, 
Aš net jūsų neprašau papasakoti apie mano vargus mano bro- 
liui ir dėdei Valua. Jau keturi karaliai pasikeitė Prancūzijos 
soste: mano tėvas karalius Pilypas, kuris išleido mane už vyro, 
žiūrėdamas karūnos naudos... 

— Tegul jis ilsisi ramybėje, ponia, tegul ilsisi ramybėje!-— 
ryžtingai, bet nekeldamas balso, tarė storasis Buvilis.— Nieko 
aš taip nemylėjau ir niekam su tokiu džiaugsmu netarnavau, 
kaip jam. ; 

— .„..paskui mano brolis Liudvikas, tik keliolika mėnesių 
išsėdėjęs soste, po to mano brolis Pilypas, gana išmintingas 
vyras, nors su juo nelabai sutariau... į 

Buvilis susiraukė truputį, kaip paprastai kad raukydavosi, 
išgirdęs karaliaus Pilypo Ilgojo vardą. 

— .. „galiausiai mano brolis Karolis, nūnai karaliaująs,— to- 
liau kalbėjo karalienė.— Visi buvo įspėti apie mano padėtį ir 
nieko negalėjo ar nenorėjo padaryti. Angliją domina Pran- 
cūzijos karalius tik tada, kai kalba eina apie Akvitaniją ir 
ištikimybės priesaiką, kurią jie turi duoti už tą feodą. Pran- 
cūzijos princesė Anglijos soste — jiems taikos laidas, nes ji 
yra ir Akvitanijos kunigaikštienė. Ir jei Gijenoje ramu, jiems 
nė motais, kad jų duktė arka sesuo anapus jūros miršta iš 
gėdos ir vienatvės. Pasakykit jam, ne, nesakykit — apie tai 
kalbėti nėr jokios prasmės. Bet man buvo malonios tos dienos, 
kurias praleidote su manimi, nes aš galėjau pasikalbėti su bi- 
čiuliu. Juk jūs matėte, kaip mažai jų turiu. Tik brangiąją ledi 
Žaną, kuri visad ima į širdį mano bėdas. 

Tardama paskutinius žodžius, karalienė pasisuko į savo rū- 
mų damą, sėdinčią šalimais, Žaną Mortimer, garsiojo senešalo 
Žuenvilio brolio anūkę, trisdešimt septynerių metų moterį, dai- 
laus atviro veido ir liaunų rankų. 

— Ponia,— atsakė ledi Žana, — jūs man įkvepiate daugiau 
drąsos, nei aš jums. Ir didžiai rizikuojate, laikydama mane 
prie savęs, kai mano vyras kalėjime. 

Trys pašnekovai kalbėjosi sau patyliukais, nes šnabždėjima- 
sis, nuošalūs pokalbiai buvo pasidarę neišvengiamu įpročiu 
tame dvare, kur niekad negalėjai būti vienas, o karalienė gy- 
veno nedraugiškoje aplinkoje. 

Tuo metu trys kambarinės vienoje kertėje siuvinėjo dygs- 
niuotą antklodę ledi Alienorai Despenser, favorito žmonai, kuri 
žaidė šachmatais su sosto įpėdiniu prie atviro lango. Kiek 
atokiau antrasis karalienės sūnus, kuriam prieš tris savaites 
sukako septyneri metai, iš lazdyno darėsi lanką, o dvi mažos 
dukrytės — penkerių ir dvejų metukų, — sėdėdamos ant grindų, 
žaidė su skudurinėmis lėlėmis. 

Ledi Despenser, stumdydama figūras dramblio kaulo lentoje, 
nenuleido akies nuo karalienės ir stengėsi nugirsti, ką ji sako. 
Ta moteris lygia, bet nuostabiai siaura kakta, arti viena kitos 
susodintomis degančiomis akimis ir kandžia mina, teisybę pa- 
sakius, buvo ne tiek negraži, kiek paženklinta to biaurumo, 
kuris randasi blogos valios žmonėms. Kilusi iš Klerų giminės, 
ji padarė gana keistą karjerą: atsieidama svainė buvusiam 
karaliaus numylėtiniui ševalje Gavestonui, kurį nužudė Tomo 
Lankasterio vadovaujami baronai prieš vienuolika metų, ište- 

kėjo už dabartinio karaliaus numylėtinio. Ji, liguistai mėgau- 
damasi, tarpininkavo vyrų meilėje, kad tik galėtų patenkinti 
savo aistrą turtėti ir valdyti. Be kita ko, ji buvo kvaila: ryžosi 
pralaimėti partiją, suimta pagundos šūktelėti provokuojančiu 
tonu: 

— Šachas karalienei!.. Šachas karalienei! 

Sosto įpėdinis Edvardas, vienuolikametis dailaus pailgo vei- 
do berniukas, iš prigimties daugiau užsidaręs, negu drovus, 
bemaž visada nudelbęs akis, stengėsi laimėti, naudodamasis 
menkiausia partnerės klaida. 

Lengvas rugpiūčio vėjelis pūsčiojo pro siaurą skliautuotą 
langą šiltų dulkių kamuolius, bet kai tik nusileis saulė, drėgna 
vėsa tvyros vėlei tarp storų ir niūrių senojo Kirkhemo vienuo- 
lyno sienų. 

Iš didžiosios kapitulos salės, kur rinkdavosi karaliaus ke- 
liaujanti Taryba, sklido daugelio balsų gaudesys. 

— Ponia, — toliau kalbėjo grafas Buvilis,— aš mielai paauko- 
čiau jums likusias savo gyvenimo dienas, jeigu tik galėčiau 
būti jums naudingas. Man būtų malonu, garbės žodis. Dabar, 
kai esu našlys ir sūnūs mano tarnauja, man nieko kito nebe- 
lieka šiame pasaulyje, kaip pašvęsti paskutines jėgas karaliaus, 
savo geradario, palikuonims. Ir, tik būdamas šalia jūsų, ponia, 
jaučiuosi esąs arčiausia jo. Jūsų tokia pat dvasios tvirtybė 
ir maniera kalbėti tokia, kaip jo, kai jis malonėdavo prabilti, 
ir toksai grožis, laikui nepavaldus. Kai mirtis jį nukirto, ke- 
turiasdešimt šešerių buvo, o atrodė vos trisdešimties. Ir jūs 
tokia būsite. Kas pasakytų, jog tie keturi vaikai jūsų... 

Šypsena nušvietė karalienės veidą. Jai, neapykantos apsiaus- 
tai, buvo gera matyti tokį atsidavimą; jai, nužemintai moters 
jausmuose, buvo malonu girdėti garbstant savo grožį, nors tuos 
komplimentus sakė storas vyriškis baltutėle galva ir seno išti- 
kimo šuns akimis. 

— Man jau trisdešimt vieneri, — tarė ji — ir penkiolika me- 
tų praleidau taip, kaip matote. Veide, gal būt, ir nežymu pėd- 
sakų, bet raukšlės vagoja širdį... Ir aš, Buvili, mielai jus pa- 
silikčiau šalia savęs, jeigu tai būtų įmanoma. 

— Deja, ponia! Mano misija, regis, eina į pabaigą, ir ne 
itin sėkmingai. Karalius Edvardas jau dusyk man davė su- 
prasti, jog stebisi, kad tebesu čia, nes lombardą jis išsiuntė 
Prancūzijos karaliaus teismui. 

Mat, oficialiai Buvilio kelionės vada buvo prašymas išduoti 
tokį Tomą Anri, stambios Skalių kompanijos Florencijoje da- 
lininką; tas bankininkas, išsinuomojęs tam tikras Prancūzijos 
karūnos žemes, gavo nemaža pajamų, bet niekad nemokėjo 
mokesčių iždui ir galų gale pabėgo į Angliją. Byla buvo rimta, 
aišku savaime, tačiau ją būtų buvę galima gražiausiai išspręsti 
laišku arba per dvaro referentą ir nesiųsti buvusio didžiojo 
kamerhero, Mažosios Tarybos nario. Teisybę pasakius, Buvilis 
buvo įpareigotas iš naujo pradėti kitas derybas, daug rim- 
tesnes. 

Monsenjoras Karolis Valua, Prancūzijos karaliaus ir karalie- 
nės Izabelės dėdė, pernai užsimanė žūt būt išleisti savo penk- 
tąją dukrą Mariją už Edvardo, Anglijos sosto įpėdinio. Mon- 
senjoras Valua — kas to nežinojo Europoje?— turėjo septynias 
dukras, ir jas ištekinti buvo didžiausias rūpestis tam ambi- 
cingam ir išlaidžiam nenuoramai, kuris nesidrovėjo per vaikus 
regzti amžinų intrigų. Septynių dukrų jis susilaukė iš trijų 
skirtingų vedybų, nes per savo neramų gyvenimą monsenjo- 
ras Karolis turėjo nelaimę du kartus likti našliu. 

Reikia geros galvos, kad galėtum susigaudyti toje jo pali- 
kuonių makalynėje, ir, pavyzdžiui, išėjus kalbai apie ponią 
Žaną Valua, suvokti, kas turima omeny: ar Eno, ar Bomono 
grafienė, atseit, Artua grafo Robero žmona. Mat, dvi dukros, 
lyg tyčia, buvo bendravardės. O Katryna, Konstantinopolio ta- 
riamo sosto paveldėtoja, jo dukra iš antrų vedybų, buvo ište- 
kėjusi už Pilypo Tarentiečio, Achajų kunigaikščio, tėvo pirmo- 
sios žmonos vyriausiojo sūnaus. Stačiai galvosūkis! 

Nūnai monsenjoras Karolis piršo pirmagimę iš trečių vedybų 
savo angliškajam dukterėčios sūnui. 

Metų pradžioje monsenjoras Karolis Valua buvo nusiuntęs 
visą delegaciją: grafą Anri de Siuli, Raulį Seveną de Žuji ir 
Roberą Bertraną, vadinamą Žaliojo liūto riteriu. Tie pasiunti- 
niai, vildamiesi pelnyti karaliaus Edvardo II malonę, lydėjo jį 
žygyje prieš škotus, bet Blekmoro mūšyje anglai išbėgiojo ir 
paliko prancūzų pasiuntinius priešo rankose. Reikėjo derėtis 
dėl jų išvadavimo, mokėti išpirką, o, kai galų gale po tiek 
nemalonių nuotykių jie atgavo laisvę, karalius Edvardas išsisu- 
kinėdamas miglotai atsakė, kad klausimo dėl sūnaus vedybų 
taip greit išspręsti nesą įmanoma, nes tai pernelyg svarbu, ir 
kad be parlamento žinios jis savo žodžio netarsiąs, 0 parla- 

mentas, beje, būsiąs sušauktas birželio mėnesį. Sutartuves jis 
norįs suderinti su ištikimybės priesaika, kurią turįs duoti Pran- 
cūzijos karaliui už Akvitanijos kunigaikštystę... Bet vėliau, 
kai parlamentas buvo sukviestas, tas klausimas netgi nebuvo 
iškeltas. : 

Tad monsenjoras Valua, baisiai nekantraudamas, pirma dings- 
timi pasiuntė į Angliją grafą Buvilį, kurio atsidavimu Kapetų 
giminei niekas net neabejojo. Gabumų tam Buvilis neturėjo, 
bet gerai išmanė tokias užduotis: kadaise, Valua įpareigotas, 
vedė derybas Neapolyje dėl antrųjų Liudviko X vedybų su 
Vengrijos Klemansa; vėliau, po karaliaus mirties, buvo kara- 
lienės vaisiaus kuratorius, bet apie aną tarpą ne itin mėgo 
kalbėti. Taip pat darė nemaža žygių į Avinjoną, prie Šventojo 
sosto, ir jo atmintis sergėjo visa, kas liečia giminystės ryšius, 
tuos nežmoniškai sudėtingus raštus, kurie, pindamiesi tarpusa- 
vy, jungė karališkąsias šeimas. Gerajam Buviliui buvo labai 
apmaudu šį kartą grįžti tuščiomis. 

— Monsenjoras Valua užsidegs didžiu pykčiu,— tarė Buvi- 
lis.— Juk jisai jau prašė Šventąjį tėvą penitenciarijaus dėl ši- 
tos santuokos. .. 

— Padariau, ką galėjau, Buvili, — tarė karalienė, — ir jūs tu- 
rėjote iš to suprasti, kaip menkai su manimi skaitomasi... Bet 
aš gailestauju mažiau, negu jūs; nelinkėčiau jokiai kitai mūsų 
giminės princesei patirti tai, ką aš čia patyriau. 

— Ponia,— atsakė Buvilis, nuleisdamas balsą, — negi jūs abe- 
jojate savo sūnumi? Garbė dievui, pažiūrėti jis daugiau pasi- 
nešęs į jus, negu į tėvą!.. Menu jus tokių metų Site rūmų 
sode arba Fontenblo. .. 

Jis nebaigė kalbėti. Durys atsivėrė ir įėjo Anglijos karalius. 
Jis žengė dideliais sparčiais žingsniais, atlošęs galvą ir ner- 
vingai glostydamasis šviesią barzdą — tai rodė, kad jis pyksta. 
Pridurmu sekė įprastiniai jo patarėjai: abu Despenseriai, tėvas 
ir sūnus, kancleris Boldokas, Erendlio grafas ir Ekseterio vys- 
kupas. Be to, karalių lydėjo abu jo netikri broliai, Kento ir 
Norfolko grafai, jauni vyrai, iš savo motinos, Pilypo Gražiojo 
sesers, paveldėję prancūzišką kraują, bet jie ėjo lyg nenoro- 
mis, kaip ir Henrikas Lesteris, kresnas žaliūkas skaidriomis 
išsprogusiomis akimis, vadinamas Nusuktsprandžiu,— mat, tu- 
rėjo luošą sprandą ir kuprą; todėl galvą laikė nukreipęs į šoną, 
ir ginklininkams būdavo daug vargo nukalti jam šarvus. Tarp- 

dury dar stovėjo susispaudę keli vietiniai dvasiškiai ir digni- 
toriai. 

— Ar žinote naujieną, ponia?— sušuko karalius Edvardas 
karalienei.— Ji tikrai jus nudžiugins. Jūsų Mortimeris paspru- 
ko iš Tauerio. 

Ledi Despenser pašoko nuo šachmatų lentos ir pasipiktinusi 
kažką riktelėjo, tarsi Vigmoro barono pabėgimas būtų ją as- 
meniškai įžeidęs. 

Karalienė Izabelė sėdėjo kaip sėdėjusi, nė raumenėlis ne- 
krustelėjo jos veide, tik dažniau sumirksėjo gražios mėlynos 
akys ir ranka paslapčiomis susirado suknios klostėse ledi Žanos 
Mortimer ranką, lyg ragindama neprarasti ramybės ir dvasios 
tvirtumo. Storasis Buvilis pasikėlė ir atsistojo nuošaly, jaus- 
damasis nereikalingas, nes tai lietė vien Anglijos karūną. 

— Mortimeris ne mano, jūsų didenybe,— tarė karalienė.— 
Lordas Rodžeris, man regis, daugiau jūsų, negu mano, paval- 
dinys, ir aš neatsakau už jūsų baronų veiksmus. Jūs laikėte jį 
kalėjime, jis pasistengė išsilaisvinti, tai įprastas dalykas. 

— Šit kaip! Iš jūsų žodžių aišku, kad jūs jam pritariate. Tad 
apreikškite gi savo džiaugsmą, ponia. Kai tas Mortimeris tei- 
kėsi pasirodyti mano dvare, jūs tik jį matėte, be paliovos liaup- 
sinote jo dorybes ir tvirtinote, kad jis prieš mane rezga klas- 
tas, dvasios kilnumo vedamas. 

— Betgi ar ne jūs, jūsų didenybe vyre, mane išmokėte jį 
mylėti, kai jis dėl jūsų, rizikuodamas savo gyvybe, kariavo 
Airijos karalystę... kurią, be kita ko, jį nušalinęs, tik vargais 
negalais beišlaikote. Argi tai klasta? 

Iš vėžių išmuštas Edvardas sviedė į žmoną piktą žvilgsnį ir 
tiek tesumojo atsakyti: 

— Tai va, dabar jis sprunka, tas jūsų bičiulis, sprunka, ir, be 
abejo, į jūsų šalį! 

Karalius kalbėdamas žingsniavo po kambarį — norėjo, kad 
pratrūktų bereikalingas tūžmas, kunkuliuojantis širdyje. Brang- 
akmeniai, prikabinti prie rūbų, kratėsi sulig kiekvienu žings- 
niu. Ir dvariškiai, sekiodami jį akimis, kraipė galvas čia į de- 
šinę, čia į kairę, tarsi per rutulio žaidimą. Karalius Edvardas, 
žinia, buvo labai dailus vyras, raumeningas, mitrus, lankstaus 
kūno, kuris, mankštos ir žaidimų išmiklintas, nėmaž nebuvo 
linkęs riebėti, nors ketvirta dešimtis jau ėjo galop, žodžiu, 
sudėtas atletiškai. Bet, įdėmiau pažiūrėjus, būtų pagavusi nuo- 

staba: kaktoje nė raukšlelės, sakytum valstybės rūpesčiai ne- 
būtų įstengę palikti pėdsakų, po akimis žymu padribos, nosies 
sparneliai glebnūs, po švelnia banguota barzda pailgas smak- 
ras — nei energingas, nei valingas, nei išties goslus, tik per- 
nelyg stambus ir ilgas. Smulkus karalienės smakras buvo ke- 
liskart valingesnis už tą ovalinį žandikaulį, kurio silpnumo nė 
šilkinė barzda negalėjo paslėpti. Gležna buvo jo ranka, čia 
glostanti veidą, čia beprasmiškai kylanti aukštyn, čia vėlei 
tampanti perlą, prisiūtą prie raštuoto palaidinio. Balsas, gei- 
džiąs būti valdingas, tikras savo galia, atrodė tiesiog netvar- 
domas. Nugara, kad ir plati, nemaloniai bangavo nuo sprando 
iki strėnų, tarsi stuburas būtų buvęs be kaulų. Edvardas ne- 
galėjo dovanoti savo žmonai, kad ji vieną kartą jam patarė 
niekad neatsukti nugaros baronams, jeigu jis nori įkvėpti jiems 
pagarbą. Keliai buvo gražios formos, kojos dailios, — tiek te- 
turėjo geriausia tas Žmogus, toks menkas savo vaidmeniui, tik- 
rai per likimo riktą gavęs karaliaus vainiką. 

— Ar man negana rūpesčių, ar negana negandų?— toliau 
kalbėjo jis.— Škotai be perstogės grūmoja mano sienoms, te- 
rioja mano karalystę, o kai tik stoju prieš juos į kovą, mano 
kariuomenė pabėga. Ir kaipgi aš juos nugalėsiu, jei mano vys- 
kupai susitarę be mano žinios laiko su jais derybas, jei turiu 
tiek išdavikų tarp vasalų, jei Markų baronai kelia prieš mane 
savo vyrus, amžinai remdamiesi principu, kad savo žemes tik 
kardų valdą, nors senų seniai, prieš dvidešimt penkerius me- 
tus, visiškai kitaip buvo taręs ir patvarkęs mano tėvas Ed- 
vardas. Negi jie jau pamiršo? Bet visi matė ties Šruzberiu, 
matė ties Boraubridžu, ką reiškia maištauti prieš mane, ar ne, 
Lesteri? 

Henrikas Lesteris linktelėjo didelę luošą galvą: ne itin man- 
dagu buvo šitaip jam priminti, kaip mirė brolis Tomas Lankas- 
teris, nukirsdintas prieš pusantrų metų, kai dvidešimt stambių 
baronų buvo pakarta ir kita tiek įkalinta. 

— Tikrai, jūsų didenybe vyre, visi matė, jog tik prieš savo 
baronus jūs įstengiate laimėti mūšius, — tarė Izabelė. 

Edvardas vėl sviedė į ją apmaudų žvilgsnį. „Kiek drąsos — 
galvojo Buvilis, — kiek drąsos turi ši kilni karalienė!" 

— Ir anaiptol negalima teigti, — toliau kalbėjo karalienė — 
kad jie stoję prieš jus dėl savo kardo teisių. Gal greičiau dėl 

teisių į Glosterio grafystę, kurią ketinote padovanoti mesirui 
Hju! 

Abu Despenseriai žingtelėjo vienas prie kito, sakytum baus- 
damiesi duoti atkirtį. Jaunoji ledi Despenser pašoko nuo šach- 
matų lentos: ji atsiėjo duktė velioniui Glosterio grafui. Edvar- 
das II tryptelėjo koja į žemę. Šiaip ar taip, karalienė pernelyg 
veikia nervus, tik išsižioja ir tuoj imasi nurodinėti, kokių riktų 
ir klaidų jis pridaręs bevaldydamas! 

— Aš dovanoju didžiuosius feodus kam tinkamas, ponia, do- 
vanoju tiems, kurie mane myli ir man tarnauja!-— sušuko Ed- 
vardas, dėdamas ranką Hju Jaunesniajam ant peties.— Kuo gi 
kitu galėčiau remtis? Kur mano sąjungininkai? Kokią paspirtį 
teikia jūsų prancūziškasis brolis, ponia, tasai, kuris privalėtų 
eiti su manimi išvien, juk, šiaip ar taip, to buvo tikėtasi, kai 
gavau jus paimti už žmoną? Jis reikalauja, kad atvykčiau duo- 
ti ištikimybės priesaikos dėl Akvitanijos, — štai kokia jo parama! 
O kur jis siunčia man reikalavimą? Į Gijeną? Na jau ne! 
Čionai, mano karalystėn, persiųsdina, sakytum būtų užmiršęs 
visus feodalų papročius arba užsigeidęs mane įžeisti. Ko gero, 
jis tariasi esąs ir Anglijos siuzerenas? Be to, jau esu davęs 
tą priesaiką, kelissyk važiavau jos duoti. Pirmą kartą — jūsų 
tėvui, kai vos neiškepiau per Mobiuisono gaisrą, 0 paskui — 
jūsų broliui Pilypui, prieš trejus metus, kai vykau į Avinjoną. 
Kad taip dažnai miršta jūsų giminės karaliai, ponia, netrukus 
turėsiu įsikurti žemyne! 

Jorkšyro senjorai, vyskupai ir notabliai, susibūrę kambario 
gilumoje, žvilgčiojo į kits kitą nėmaž neišsigandę, tik sukrėsti 
to bejėgio pykčio, kuris krypo visai ne į tą pusę ir kėlė aikš- 
tėn karalystės sunkumus ir tuo pačiu karaliaus būdą. Negi 
čia tas valdovas, kurs reikalauja subsidijuoti jo iždą, visame 
kame jo klausyti ir netausoti gyvybės, kai jis šaukia juos 
į savo karus? Lordas Mortimeris, matyt, turėjo ko maištauti... 

Artimiausi patarėjai, ir tie atrodė kaip nesavi, nors gerai 
žinojo tą karaliaus įprotį, kurs rasdavo atgarsį netgi jo laiš- 
kuose,— išskaičiuoti visas savo karalystės negandas, kai staiga 
iškyla koks naujas rūpestis. 

Kancleris Boldokas mašinaliai trynėsi Adomo obuolį sulig 
arkidiakono apykakle. Ekseterio vyskupas, iždo saugotojas, 
kramsnojo nykščio nagą ir žvilgčiojo iš padilbų į kaimynus. 
Tik Hju Despenseris Jaunesnysis, pernelyg susigarbiniavęs, per- 

metų vyrui kad derėtų, buvo patenkintas. Karaliaus ranka ant 
peties pirštu priduriamai visiems parodė, koks jis svarbus ir 
galingas. 

Trumpa kumpa nosimi, ryškiai aprėžta burna Hju Despen- 
seris Jaunesnysis kinkavo galvą it mūdraujantis arklys ir 
krenkščiojo, pritardamas kiekvienam Edvardo žodžiui, 0 jo vei- 
das sakyte sakė: „Šįsyk pritrūks kantrybės, mes imsimės griež- 
tų priemonių!“ Jis buvo liesas, ištįsęs, gana siaurų pečių, neti- 
kusios odos, linkusios į uždegimus. 

— Mesire Buvili,— staiga atsigręždamas į pasiuntinį, tarė ka- 
ralius Edvardas, — jūs atsakysite monsenjorui Valua, kad mums 
siūlomos vedybos, kurių garbę mes tinkamai įvertinome, tik- 
rai neįvyks. Mes turime kitokių sumetimų dėl savo vyresniojo 
sūnaus. Taip vieną sykį atsikratysime to apgailėtino papročio, 
"kurs reikalauja, kad Anglijos karaliai ieškotųsi nuotakų Pran- 
cūzijoje, negaudami iš to sau jokios naudos. 

Storasis Buvilis nublyško, išgirdęs tokią užgaulę, ir nusilen- 
kė. Paskui metė į karalienę liūdną žvilgsnį ir išėjo. 

Rodžerio Mortimerio pabėgimo pirmoji — ir visai nelaukta — 
pasekmė: Anglijos karalius nebegeidavo tradicinių jungtuvių. 
Tuo jis norėjo įžeisti žmoną, bet įžeidė ir savo netikrus brolius, 
Kento ir Norfolko grafus, kurių motina buvo prancūzė. Abu 
jaunuoliai pasigręžė į pusbrolį Nusuktsprandį, bet tas tik gūž- 
telėjo stambiu petimi, kupinas nuolankaus abejingumo. Kara- 
lius neapgalvotai atstūmė nuo savęs galingąjį Valua grafą, ku- 
ris, kaip visi žinojo, valdė Prancūziją sūnėno Karolio Gražiojo 
vardu. Karaliai, būdavo, praranda sostą ir gyvybę, žengę tokį 
neapdairų žingsnį... 

Jaunasis sosto įpėdinis Edvardas, ramiai ir tyliai tebesėdė- 
damas prie lango, stebėjo motiną ir smerkė tėvą. Šiaip ar taip, 
kalba ėjo apie jo vedybas, bet jis balso neturėjo. Ir vis dėlto 
paklaustas, kas jam arčiau prie širdies: angliška kilmė ar pran- 
cūziška, jis būtų pasirinkęs pastarąją. 

Trys jaunesni vaikai nebežaidė, karalienė mostelėjo kamba- 
rinėms, kad juos išvestų. 

Paskui labai ramiai tarė, žiūrėdama karaliui į akis: 

— Kai vyras neapkenčia žmonos, aišku savaime, jis laiko ją 
visa kuo kalta. 

Edvardas buvo ne iš tų, kurie nevengia tiesaus atsakymo: 

— Visa Tauerio apsauga mirštamai apsvaiginta,— sušuko jis, — 
viršininko padėjėjas išlėkęs drauge su tuo klasčium, 0 pats vir- 
šininkas nei gyvas, nei miręs — taip apduotas! O gal tiktai 
dedasi sergąs, išdavikas, norėdamas išbėgti pelnytos bausmės! 
Juk jis privalėjo žiūrėti, kad nepaspruktų kalinys, ar ne, 
Lesteri? 

Hju Despenseris Vyresnysis, kaltas dėl Tauerio viršininko 
Sigreivo paskyrimo, palinko, laukdamas, kol praeis audra. Jo 
nugara buvo siaura, liesa, sulinkusi, dalimi iš prigimties, dali- 
mi per ilgą kurtizano tarnybą. Priešai vadino jį „,žebenkšti- 
mi“. Godumas, pavydas, bailumas, egoizmas, suktumas ir, be 
to, visi malonumai, kuriuos tos ydos teikia jų turėtojams, ro- 
dos, slypėjo veido raukšlėse ir po paraudusiais vokais. Ir vis 
dėlto drąsumo jis buvo drąsus, bet žmogiškus jausmus puose- 
lėjo nebent savo sūnui ir vienam kitam draugui, o Sigreivas 
kaip tik buvo jo draugas. Valandėlę pažiūrėjus įdėmiau į tė- 
vą, vien tada paaiškėdavo sūnaus prigimtis. 

— Milorde,— tarė jis ramiu balsu,— esu tikras, jog Sigrei- 
vas niekuo nekaltas... 

— Jis kaltas, kad buvo aplaidus ir tingus; jis kaltas, kad 
davėsi apmulkinamas; jis kaltas, kad neįminė sąmokslo, kurs 
buvo rezgamas po akių; jis kaltas, kad neturėjo laimės, ko 
gero... Nors Sigreivas — vienas jūsų globotinių, Vinčesteri, 
jis bus nubaustas; niekas negalės pašakyti, jog aš vienašališ- 
kas ir savo malones teikiu tik jūsų žmonėms. Sigreivas sės 
vietoj Mortimerio kalėjiman, tad jo įpėdiniai stengsis geriau 
eiti sargybą. Štai, sūnau, kaip valdoma valstybė— pridūrė ka- 
ralius, sustodamas priešais sosto įpėdinį. 

Vaikas kilstelėjo akis ir tuojau pat nuleido. 

Hju Jaunesnysis, išmanęs, kaip nukreipti Edvardo pyktį, at- 
lošė galvą ir, stebeilydamas į lubų sijas, tarė: 

— O dar labiau jūsų nepaiso kitas klasčius, jūsų garbioji 
didenybe, tasai vyskupas Orletonas, kuris čia prikišo savo na- 
gus ir, matyt, tiek jūsų tebijo, kad nė nesistengė bėgti ar 
slėptis. 

Edvardas pažvelgė į Hju Jaunesnįjį dėkingas ir susižavė- 
jęs. Kaipgi nesijaudinsi, matydamas tą profilį, tą dailią povy- 
zą, kai Hju kalba, girdėdamas jo skardų ritmingą balsą, ir, be 
to, jis kreipiasi švelniai ir pagarbiai, prancūzų maniera, „Jūsų 

garbioji didenybe“, kaip kitados anas mielas Gavestonas, baro- 
nų ir vyskupų nužudytas... Bet dabar Edvardas buvo brandaus 
proto vyras, patyręs žmonių piktybę, jis žinojo, kad taikiai 
nieko nelaimėsi. Nuo Hju niekas jo neatskirs, o tie, kurie įsi- 
geis nepaklusti jo valiai, negailestingai vienas po kito bus 
sudrausti. 

— Skelbiu jums, milordai, kad vyskupas Orletonas stos prieš 
mano parlamentą, bus teisiamas ir baudžiamas. 

Edvardas susikryžiavo rankas ant krūtinės ir iškėlė galvą, 
norėdamas pažiūrėti, kokį įspūdį padarė jo žodžiai. Kancleris 
arkidiakonas ir iždininkas vyskupas, kad ir būdami pikčiausi 
Orletono priešai, krūptelėjo — pabudo dvasininkų solidarumas. 

Henrikas Nusuktsprandis, iš prigimties išmintingas ir santū- 
rus vyras, nesikentė neparodęs karaliui tiesos kelio: ramiu bal 
su tarė, jog vyskupas galįs stoti vien prieš dvasinį teismą, baž- 
nyčios tėvų sudarytą. 

— Viskam reikalinga pradžia, Lesteri. Šventoji Evangelija, 
man regis, nemoko sąmokslauti prieš karalius. Kad Orletonas 
užmiršta, kas priklauso Cezariui, Cezaris prisimins už jį. Tai 
dar viena jūsų šeimos malonė, ponia, — kreipėsi karalius į Iza- 
belę,— juk jūsų brolis Pilypas V paskyrė tą Adamą Orletoną 
į Heriferdo vyskupiją per savo prancūziškąjį popiežių ir prieš 
mano valią. Tegu! Jis bus pirmas prelatas, karališkojo teisin- 
gumo nubaustas, ir jo bausmė bus painoxa kitiems. 

— Orletonas anksčiau nebuvo jums priešiškas, pusbroli,— 
spyrėsi Nusuktsprandis,—ir nebūtų netgi turėjęs ko kerštauti, 
jei tada, kai šventasis tėvas ketino uždėti jam mitrą, jūs ir 
jūsų Taryba nebūtų stoję prieš. Tai didžiai išmaningas ir tvir- 
tos dvasios vyras. Gal būt, šiandien, kaip tik todėl, kad jis 
kaltas, patrauktumėte jį savo pusėn daugiau atlaidumu, negu 
teismo procesu, kuris ne vien pagausins jūsų rūpesčius, bet 
ir sukels dvasininkijos nepasitenkinimą jūsų elgesiu. 

— Atlaidumas, malonė! Kaskart, kai manęs kas nepaiso, kas- 
kart, kai mane kas išduoda, jūs tik tuos žodžius kartojate, 
Lesteri! Mane maldavo — aš didžiai suklydau, išklausęs mel- 
džiančius, — mane maldavo malonės Vigmoro baronui! Pripa- 
žinkit, juk tas maištininkas šiandien nesitrankytų keliais, jei 
būčiau su juo pasielgęs kaip su jūsų broliu. 

Nusuktsprandis gūžtelėjo stambiu petimi ir užsimerkęs alsiai 
išsiviepė. Kaip erzina tas, Edvardo manymu, karališkas įprotis 

kreiptis į artimiausius patarėjus arba jų giminaičius pagal jų 
grafystes ir šaukti savo pusbroliui iš motinos pusės: „Lesteri!“, 
užuot paprastai tarus ,„pusbroli“, kaip visi, kaip karalienė netgi 
kad sako. Ir tas netikęs būdas, kur buvus nebuvus, priminti 
Tomo mirtį, tarsi jam tai teiktų garbės! Ak, koks keistas 
žmogus ir netikęs karalius! Jis mano galįs nukirsdinti galvas 
artimiems giminėms ir neužsitraukti pagiežos, tikisi, vienąsyk 
apkabinęs, išdildyti atminty brangų velionį, reikalauja atsida- 
vimo tų, kuriuos pats yra nuskriaudęs, ir geidauja, kad kiek- 
vienas jam saugotų ištikimybę, pats būdamas žiauriausiai ne- 
pastovus! 

— Be abejo, jūsų teisybė, milorde,— tarė Nusuktsprandis— 
ir, kadangi jūs karaliaujate jau šešiolikti metai, privalote ži- 
noti, ką darote. Tegu jūsų vyskupas stoja prieš parlamentą. 
Aš nedarysiu jokių kliūčių. 

Ir prakošė pro dantis, kad girdėtų vien jaunasis Norfolko 
grafas: 

— Mano galva nusukta į šoną, tas tiesa, bet, šiaip ar taip, 
noriu, kad ji išliktų ten, kur yra. 

— Sakykit, argi paiso manęs žmogus, — toliau kalbėjo kara- 
lius, ranka kapodamas orą,— jei bėga, pramušęs skylę bokšte, 
kurį aš pats pastatydinau, kad niekas iš jo nepaspruktų! 

— Galimas daiktas, jūsų didenybe vyre,— tarė karalienė — 
statydindamas bokštą, jūs labiau domėjotės akmenskaldžių gro- 
žiu, negu akmens tvirtybe. 


Kambaryje susyk stojo tyla. Užgaulė buvo taikli ir baisiai 
netikėta. Visi užgniaužė kvapą ir žiūrėjo — kas pagarbiai, kas 
neapykantos kupinu žvilgsniu — į tą gana gležną moterį, kuri 
sėdėjo tiesi, vieniša ir kovojo kaip įmanydama. Jai pravėrus 
lūpas, prasižiojus, pasirodė dantys, dailūs, tankiai susodinti 
vienas prie kito, smulkūs, aštrūs plėšrūno dantys. Izabelė buvo 
regimai patenkinta, smogusi tokį smūgį, ir nė kiek nesirūpino, 
kokio susilauks atpildo. 

Hju Jaunesnysis iškaito kaip ugnis; Hju Vyresnysis dėjosi 
nieko negirdėjęs. 

Edvardas, aišku, turėjo atsikeršyti, bet kaip? Atkirčio vis 
nebuvo. Karalienė žiūrėjo, kaip vyro smilkiniuose rasoja pra- 
kaitas. Nieko nėra moteriai grasiau, kaip nebe mylimo vyro 
prakaitas. 


44 


— Kente, — suriko karalius — aš jus skyriau sergėti Penke- 
rius Vartus ir valdyti Duvrą! Ką sergstite jūs šiuo metu? Kodėl 
nesate jums patikėtoje pakrantėje, kur mūsų klasčius tikriau- 
siai stengsis susirasti laivą? 

— Jūsų didenybe broli, — suglumęs tarė jaunasis Kento gra- 
fas,— juk man įsakėte lydėti jus kelionėje. .. 

— Tai va, dabar įsakau grįžti atgal savo grafystėn, kaimuo- 
se ir miestuose ieškoti bėglio ir pačiam žiūrėti, kad uostuose 
būtų iškratyti visi laivai. 

— Paliepkite nusiųsti seklių į laivus ir suimti tą Mortimerį, 
gyvą ar mirusį, jei tik jis į kurį įlips,— pridūrė Hju Jau- 
nesnysis. - 

— Teisingai pasakyta, Glosteri— pritarė  Edvardas.— Na, 
o jūs, Steipldone. .. 

Ekseterio vyskupas atitraukė nykštį nuo dantų ir sumur- 
mėjo: 

— Milorde... 

— Kuo skubiausiai šuoliuokite į Londoną; įeisite į Tauerį, 
prasimetęs iždo tikrinimu — jūsų gi tokios pareigos, — ir, turė- 
damas raštą, patvirtintą mano antspaudu, paimsite Tauerį savo 
žinion ir priežiūron, iki bus paskirtas naujas viršininkas. Bol- 
dokas tučtuojau surašys vienam ir kitam įgaliojimus, kurie 
suteiks jums valdžią. 

Henrikas Nusuktsprandis stovėjo įsmeigęs akis į langą ir pri- 
glaudęs ausį prie peties ir, rodos, svajojo. Jis skaičiavo... 
Jis skaičiavo: šešios dienos praėjo po Mortimerio pabėgimo, 
mažų mažiausia praeis dar aštuonios, kol bus pradėta vykdyti 
įsakymai, o Mortimeris, aišku, ne beprotis — nelauks, rankas 
sudėjęs; jis, be abejo, jau seniai bus peržengęs karalystės 
sieną. Henrikas Nusuktsprandis dėkojo dievui ėjęs išvien su 
diduma vyskupų ir senjorų, kurie po Boraubridžo iškovojo, 
kad Vigmoro baronas nebūtų baudžiamas mirties bausme. Mat, 
dabar, kai jis pabėgo, opozicija prieš Despenserius, ko gero, 
gaus vadą, kurio trūko po Tomo Lankasterio mirties, ir tas 
vadas bus netgi veiklesnis, apsukresnis, stipresnis už Tomą... 

Karaliaus nugara subangavo: Edvardas atsigręžė į žmoną. 

— Taip, ponia! Kaip tik jūs, mano nuomone, dėl to kalta. Ir 
visų pirma paleiskite tą ranką, kurią nutvėrėte, kai aš įėjau. 
Paleiskite ledi Žanos ranką!— suriko Edvardas, treptelėdamas 
koja į žemę.— Laikyti taip demonstratyviai dvare išdaviko žmo- 

ną — vadinasi, duoti jam garantiją. Tie, kurie padėjo Mortime- 
riui pabėgti, be abejo, manėsi veikią su karalienės pritarimu... 
O, tarp kita ko, be pinigų nepabėgsi: išdavystės mokamos, 
sienos prakalamos auksu. Iš karalienės pas rūmų damą, iš 
rūmų damos pas vyskupą, iš vyskupo pas maištininką — kelias 
visai paprastas. Reikės man nuodugniai patikrinti jūsų išlaidas. 

— Jūsų didenybe vyre, manau, kad mano išlaidos gana ge- 
rai kontroliuojamos, — tarė Izabelė, rodydama į ledi Despenser. 

Hju Jaunesnysis, rodos, ūmai nustojo domėtis ginču. Paga- 
liau karaliaus pyktis, kaip paprastai, nukrypo į karalienę. Ed- 
vardas tikrai rado ant ko išgiežti apmaudą, ir Hju jautėsi 
laimėjęs šiokią tokią pergalę. Jis pasiėmė nuo stalo knygą, 
kurią ledi Mortimer skaitė karalienei, iki atėjo grafas Buvilis. 
Tai buvo Prancūzijos Marijos poemų rinkinys; šilkinė juostelė 
žymėjo šį pasažą: 


Nei Gijenoj, nei Bulonėj, 
Nei Turenėj, nei Gaskonėj 
Tokio riterio valyvo 
Neregėta dar kaip gyvo. 
Kraustėsi dėl jo iš proto 
Damos kuo dailiausio stoto 
Ir gražuolės bajoraitės. .. 


„Prancūzija, amžinai Prancūzija... Jos skaito tik tai, kas ra- 
šoma apie jų šalį — tarė sau Hju.— Ir kas yra tas svajonių 
riteris? Mortimeris, be abejonės. .." 

— Milorde, išmaldos ne mano žinioje— tarė Alienora Des- 
penser. 

Favoritas kilstelėjo akis ir nusišypsojo. Jis pagirs žmoną už 
tą repliką. 

— Matau, kad turėsiu ir išmaldų atsisakyti, — tarė Izabelė— 
Neilgai trukus man neliks jokių karalienės privilegijų, netgi 
labdarybės teisės. 

— Be to, ponia, dėl meilės man ir dėl visų akių, — kalbėjo 
Edvardas, — turėsite išsiskirti su ledi Mortimer, nes nuo šiolei 
niekas karalystėje negalės suprasti, kodėl ji būna su jumis. 

Šįsyk karalienė išblyško ir truputį susigūžė krėsle. Ilgi lai- 
bi ledi Žanos pirštai suvirpėjo. 

— Žmona, Edvardai, negali būti laikoma vyro bendrininke 
visame kame, ką jis daro. Kad ir aš. Malonėkite patikėti, jog 


46 


ledi Mortimer tiek mažai prisidėjo prie vyro prasikaltimų, kiek 
aš prie jūsų nuodėmių, kurias jūs kartais padarote! 

Bet šįsyk išpuolis nepavyko. 

—-Ledi Žana išvyks į Vigmoro pilį, kuri bus mano brolio 
Kento priežiūroje ir ten gyvens, iki aš nuspręsiu, kaip pasi- 
elgti su turtu, priklausančiu tam žmogui, kurio vardą išgirsiu 
nebent tada, kai bus skaitomas jo mirties nuosprendis. Aš 
manau, ledi Žana, jūs verčiau vyksite į savo namus gera va- 
lia, negu prievarta. 

— Ką gi, —tarė Izabelė — aš matau, kad mane norima pa- 
likti vienui vieną. 

— Ko jūs kalbate apie vienatvę, ponia!— tarė Hju Jaunes- 
nysis savo gražiu melodingų balsu— Argi mes visi nesame 
draugai, atsidavę tiek jums, tiek karaliui? O ponia Alienora, 
man atsidavusi žmona, nėra jūsų ištikima bičiulė? Čia jūs tu- 
rite dailią knygutę, — pridūrė jis, rodydamas knygą, — ir skonin- 
gai iliustruotą. Gal malonėsite man ją paskolinti? 

— Na, aišku, aišku, karalienė ją paskolins!— tarė karalius.— 
Juk jūs, ponia, padarysite mums malonumą — paskolinsite šią 
knygą mūsų bičiuliui Glosteriui? 

— Mielu noru, jūsų didenybe vyre, mielu noru. Ir, kai kal- 
bama apie jūsų bičiulį lordą Despenserį, žinau, kas yra sko- 
linti. Prieš dešimt metų aš jam šitaip paskolinau savo vėrinį, 
ir, kaip matote, jis tebenešioja jį ant kaklo. 

Ji neatlyžo, bet širdis smarkiai dunksėjo krūtinėje. Nuo šiol 
ji turės viena kęsti kasdienines užgaules. Jei kada nors jai 
nutiks atsikeršyti, ji neužmirš ničnieko. 

Hju Jaunesnysis padėjo knygą ant skrynios ir supratingai 
linktelėjo žmonai. Prancūzijos Marijos poemos iškeliaus paskui 
auksinę sagtį su liūtais, aptaisytą brangakmeniais, paskui tris 
aukso karūnas, keturias karūnas, išdabintas rubinais ir sma- 
ragdais, paskui šimtą dvidešimt sidabrinių šaukštų, trisdešimt 
didelių servizų, dešimt aukso taurių, kambario garnitūrą iš 
drobės, išsiuvinėtos auksiniais rombais, šešiakinkę karietą, skal- 
binius, sidabrinius dubenis, pakinktus, koplyčios papuošalus, 
paskui visus tuos stebuklingus daiktus, tėvo ir artimųjų do- 
vanas, jos kraitį, šauniojo Buvilio surašytą prieš vykstant jai 
į Angliją ir pakliuvusį Edvardo numylėtiniams, iš pradžių Ga- 
vestonui, vėliau Despenseriui. Netgi platus perdėm siuvinėtas 

turkiškas apsiaustas, kurį jinai vilkėjo vestuvių dieną, buvo 
iš jos pagrobtas! 

— Ką gi, milordai,— tarė karalius, suplodamas delnais, — kuo 
skubiausiai imkitės darbo, kurį jums pavedžiau, ir tegu kiek- 
vienas stropiai vykdo savo pareigą. 

Tai buvo įprasti žodžiai, jo manymu, karališkas pasakymas, 
kuriuo jis nurodydavo, jog posėdis baigtas. Jis išėjo, kiti — 
jam iš paskos, ir kambarys ištuštėjo. 

Sutemos pamažėl gaubė Kirkhemo bendruomenės vienuoly- 
ną, ir drauge su sutemomis pro langus kiek dvelkė gaiva. 
Karalienė Izabelė ir ledi Mortimer nedrįso žodžio ištarti — nuo- 
gąstavo, kad nesusiturės nepravirkusios. Jos matėsi paskutinį 
kartą prieš išsiskirdamos. Ar susitiks jos kada ir koks likimas 
jų laukia? 

Jaunasis sosto įpėdinis Edvardas, nuleidęs akis, tyliai atsi- 
stojo motinai už nugaros, tarsi norėdamas pakeisti draugę, at- 
plėšiamą nuo karalienės. 

Ledi Despenser priėjo paimti knygos, taip patikusios vyrui, 
gražios knygos, kurios aksominiai aptaisai buvo padabinti brang- 
akmeniais. Jau seniai tas tomelis žadino jos goslumą, juoba kad 
ji žinojo-jo kainą. Ji buvo jau bestverianti, bet jaunasis sosto 
įpėdinis Edvardas uždėjo ant knygos ranką. 

— O ne, biaurioji moteriške,— tarė jis, — jūs negausite visko! 

Karalienė nustūmė sūnaus ranką, paėmė knygą ir padavė 
savo priešininkei. Tada atsigręžė į jį, vogčiom šypsodama, ir 
vėl sužibo jos smulkūs plėšrūno dantys. Vienuolikos metų vai- 
kas dar ne kažin kokia paspirtis, bet vis dėlto, kai jis sosto 
įpėdinis, tai jau šis tas. 


III 
NAUJAS KLIENTAS MESERUI TOLOMĖJUI 


Senasis Spinelas Tolomėjus, sėdėdamas savo darbo kamba- 
ry, antrame aukšte, kilstelėjo kilimo kampą ir, nustūmęs į šalį 
lenčiukę, atvėrė slaptą langutį, pro kurį paprastai stebėdavo, 
ką veikia jo tarnautojai didžiojoje pirmo aukšto galerijoje. 
Pro tą florentiečių išgalvotą „„akutę“, nematomą tarp lubų sijų, 
meseras Tolomėjus galėjo regėti visa, kas darosi apačioje, ir 
girdėti, kas kalbama. 

Tą valandėlę jis matė baisią maišatį savo prekybos ir kre- 
dito įmonėje. Virš prekystalių virpčiojo tridagčių lempų lieps- 
nos, ir tarnautojai nebedėliojo varinių žetonų ant šaškių lentų, 
kad būtų lengviau juos skaičiuoti. Matas gelumbei dviejų uo- 
lekčių ilgumo nubildėjo ant grindų, ant pinigų keitėjų stalų 
svyravo pačios savaime svarstyklės. Pardavėjai stovėjo pasi- 
gręžę į duris, o vyresnieji tarnautojai — prisidėję ranką prie 
krūtinės, iš anksto pasirengę žemai nusilenkti. 

Meseras Tolomėjus šyptelėjo, spėdamas, kad visą tą sąmyšį 
bus sukėlęs Artua grafas. Beje, po valandžiukės pamatė pro 
„akutę“ dideliausią vaurą raudono aksomo dugnu, raudonas 
pirštines, raudonus ilgaaulius batus su žvangančiais pentinais, 
purpurinį apsiaustą, besiplaikstantį ant milžino pečių. Tik Ar- 
tua grafas, monsenjoras Roberas, taip triukšmingai įžengdavo, 
kad tarnautojai net imdavo drebėti, vos jį išvydę, tik jis vie- 
nas, pro šalį eidamas, išmanė taip žnaibyti krūtis miestelėnėms, 
kad jų vyrai net krustelėti nedrįsdavo, tik nuo jo atodūsių, 
rodės, sienos virpėdavo. 

Visa tai nėmaž nejaudino senojo bankininko. Pernelyg se- 
niai pažinojo jisai Artua grafą, pernelyg dažnai jį stebėjo ir, 
šitaip iš viršaus apžiūrinėdamas, įžvelgė visa, kas buvo dirb- 
tina, pagyrūniška, perdėta šio senjoro gestuose. Iš prigimties 
apdovanotas nepaprastomis fizinėmis proporcijomis, monsen- 
joras Artua grafas vaidino žmogėdrą. Iš teisybės tai buvo gud- 
rus, verstas žmogus. Be to, Tolomėjus tvarkė Robero rei- 
kalus... 

Bankininkas labiau domėjosi Artua grafo palydovu: tas sen- 
joras nuo galvos iki kojų vilkėjo juodais rūbais, žengė tvirtu 
žingsniu, bet išrodė atsargus, nepatiklus, gan išdidus. Tolo- 
mėjus, metęs į jį akį, tarė sau, kad tai esąs išties galingas 
vyras. 

Abu svečiai sustojo pas ginklų ir pakinktų prekystalį, ir 
Artua grafas vedžiojo savo dideliausią raudoną pirštinę tarp 
peilių, trumpų durklų, tarp špagų efesų pavyzdžių, maišė gū- 
nias, balnų kilpas, lenktus žąslus, dantytus, raštuotus atvarslus 
karpytais kraštais. Tarnautojas gaus ištisą valandą dėlioti viską 
į vietas. Roberas pasiskyrė sau porą Toledo pentinų ilgais ga- 
lais ir aukštais lenktais antkulniais, kurie apsaugo Achilo saus- 
gyslę, kai koja ūmai spūstelia arkliui šoną, — protingas išra- 
dimas, labai pravartus turnyruose. Pentinų lankeliai buvo iš- 


4. Prancūzijos vilkė 49 


gražinti gėlėmis ir kaspinais, paauksuotame pliene apvaliomis 
raidėmis išraižytas šūkis „,„Nugalėk!“ 

— Čia mano dovana jums, milorde,— tarė milžinas senjorui 
juodais rūbais.— Dabar trūksta tik damos, kuri juos prisegtų 
jums prie kojų. Ilgai laukti nereikės: Prancūzijos damos greit 
užsidega meile visa kam, kas ateina iš svetur. Čia galėsite 
gauti ko tik širdis geis, — kalbėjo toliau, rodydamas galeriją.— 
Mano bičiulis Tolomėjus, metras palūkininkas ir prekybos lapė, 
jums visko parūpins, niekad nemačiau, kad prašomas būtų ko 
neturėjęs. Gal pageidaujate padovanoti arnotą savo kapelionui? 
Jis turi trisdešimt pasirinkimui... O gal žiedą mylimajai? Jis 
turi pilnas skrynias brangakmenių... Gal mėgstate iškvėpinti 
mergas, kai vedatės į nuošalų kampelį? Jis duos jums musku- 
so, kurio gauna tiesiai iš Rytų rinkų... Gal jums reikia kokios 
relikvijos? Jis turi tris komodas jų prisikrovęs... Be kita ko, 
jis pardavinėja auksą ir visa tai perkasi! Jis turi monetų, 
kaldintų visose Europos šalyse, va ten, grifelinėje lentelėje, 
matot, surašytas jų kursas. Jis pardavinėja skaičius, štai ką 
daugiausia pardavinėja: arendų sąskaitas, paskolų procentus, 
feodų pajamas... Už ana tų durelių sėdi jo tarnautojai ir su- 
deda, ir atima. Ką gi mes darytume be to žmogaus, kuris krau- 
nasi turtus iš mūsų menkos išmonės skaičiuoti? Lipkime pas jį. 

Neilgai trukus medinės sraigtinių laiptų pakopos sugirgždėjo 
nuo Artua grafo svorio. Meseras Tolomėjus užstūmė ant „aku- 
tės" lenčiukę ir nuleido kilimo kampą. 

Abu senjorai įėjo į tamsų kambarį, prabangiai išdabintą sun- 
kiais baldais ir stambiais sidabriniais daiktais ir nukabinėtą 
vaizdingais kilimais, slopinančiais garsus; čia atsidavė Žžvakė- 
mis, smilkalais, stalo prieskoniais ir vaistažolėmis. Tarp gau- 
sybės turtų buvo susitvenkę kvapai, kurie lydi žmogų visą gy- 
venimą. 

Bankininkas žingtelėjo į priekį. Artua grafas Roberas nebuvo 
jo matęs jau daug savaičių — bemaž tris mėnesius turėjo ly- 
dėti savo pusbrolį, Prancūzijos karalių, iš pradžių rugpiūčio 
pabaigoje keliaujantį į Normandiją, vėliau, visą rudenį — po 
Anžu, —ir sienietis verteiva atrodė jam labiau susenęs, žili 
jo plaukai buvo resvesni, rečiau gulė ant apykaklės, veidas 
laiko dantų išvagotas, oda ant skruostikaulių lyg paukščio 
nagų nužymėta, po smakru nukarę suvytę padribos, krūtinė 
daug liesesnė, pilvas dar labiau išpampęs, trumpai kirpti nagai 

sueižėję. Tik kairioji akis, ta garsi mesero Tolomėjaus kairioji 
akis, visados primerkta trimis ketvirčiais, teikė jo veidui gy- 
vumo ir gudrės, bet kita akis, atviroji, žvelgė truputį atsainiai, 
pavargusi, lyg nieko nematydama, kaip išsekusio žmogaus, ku- 
ris mažiau kreipia dėmesio į pasaulį, o daugiau į ligas ir ne- 
galias, apnikusias jo seną galadienį kūną. 

— Bičiuli Tolomėjau,—sušuko Artua grafas Roberas, nusi- 
maudamas pirštines ir patėkšdamas it kraujo klaną ant stalo — 
bičiuli Tolomėjau, pavedu jums naują turtą! 

Bankininkas paprašė svečius sėstis. 

— Kiek jis man kainuos, monsenjore?— paklausė jis. 

— Na jau, na, bankininke— tarė Artua grafas Roberas, — 
ar kada nors esu jums siūlęs blogai įdėti pinigus? 

— Niekados, monsenjore, niekados, sutinku. Terminai ne 
kartą buvo truputį užtęsiami, bet, šiaip ar taip, dievas man 
davė gan ilgą gyvenimą ir neliko bevaisis tas pasitikėjimas, 
kuriuo mane pagerbėte. Bet sakykim, monsenjore, kad aš bū- 
čiau miręs penkiasdešimties metų, kaip ir diduma kitų? Tai 
va, per jus būčiau miręs subankrutavęs! 

Sąmojis pralinksmino Artua grafą Roberą, jis nusišypsojo, 
prašiepdamas tvirtus, bet nešvarius dantis, ir platus jo veidas 
nušvito. 

— Ar turėjote kada per mane nuostolių?— atsakė jis.— Pri- 
siminkit, kaip andai jus įvėliau į monsenjoro Valua kovą prieš 
Angeraną de Marinji! Ir šiandien matot, kaip iškilo Karolis 
Valua ir kaip de Marinji baigė savo netikusį gyvenimą. O kai 
mane sušelpėte pinigais, kurių man reikėjo karui dėl Artua 
vesti, argi negrąžinau visko skatikas į skatiką? Aš jums dėkin- 
gas, bankininke, taip, labai dėkingas, kad visados mane pa- 
laikėte, netgi tada, kai buvau visų bėdų suriestas, mat, tuomet 
buvau įklimpęs į skolas,— toliau kalbėjo jis, pasigręždamas 
į senjorą juodais rūbais, — nebeturėjau žemės, tik tą Bomon- 
le-Rože grafystę, kurios pajamų iždas man nemokėjo, ir mano 
mielasis pusbrolis Pilypas Ilgasis — tegu dievas saugo jo vėlę 
kokiame nors pragare!— laikė mane įkalinęs Šatle pilyje. Tai 
va, tasai bankininkas, kurį jūs, milorde, matote po akių, tasai 
palūkininkas, tasai visų Lombardijos sukčių sukčius, tasai žmo- 
gus, kuris paimtų užstatu vaiką motinos įsčiose, niekados ne- 
paliko manęs likimo valiai! Štai kodėl, kol jis gyvas, o jis gy- 
vens dar ilgai... 

Meseras Tolomėjus sulenkė dešinės rankos pirštus ir krump- 
liais pabeldė į stalo medį. 

— Taip, taip, metre palūkininke, jūs dar ilgai gyvensite, tei- 
sybę jums sakau... Tai va, štai kodėl tasai zmogus visados 
bus mano bičiulis, prisiekiu Artua grafo Robero garbės žo- 
džiu. Ir jis protingai darė, nes šiandien aš monsenjoro Valua 
žentas, posėdžiauju karaliaus Taryboje ir turiu pajamų iš savo 
grafystės. Mesere Tolomėjau, tas didis senjoras, kurį jūs ma- 
tote po akių, yra lordas Mortimeris, Vigmoro baronas. 

— Rugpiūčio pirmą pabėgęs iš Londono Tauerio,— tarė ban- 
kininkas, nulenkdamas galvą.— Didelė garbė, milorde, didelė 
garbė. 

— Ką?— sušuko Artua grafas.— Tai jūs žinote? 

— Monsenjore— tarė Tolomėjus,— Vigmoro baronas yra 
pernelyg aukštas asmuo, kad mes neturėtume žinių. Žinau 
netgi, milorde, jog tada, kai Edvardas įsakė savo pakrančių 
šerifams jus surasti ir suimti, jūs buvote jau laive, nepasiekia- 
mas Anglijos teisingumui. Žinau, jog tada, kai Edvardas pa- 
liepė iškratyt visus laivus, plaukiančius į Airiją, ir perimti 
paštą, gaunamą iš Prancūzijos, jūsų draugams Londone ir vi- 
soje Anglijoje jau buvo pranešta, kad jūs sveikas ir gyvas at- 
vykote Pikardijon pas savo pusbrolį mesirą Žaną de Fjeną. 
Ir žinau, jog tada, kai karalius Edvardas įsakė mesirui de 
Fjenui jus išduoti, grasindamas konfiskuoti jo žemes kitapus 
Lamanšo, tasai senjoras, monsenjoro Robero didis šalininkas 
ir rėmėjas, tučtuojau nukreipė jus pas savo bičiulį. Negaliu 
sakyti, kad jūsų laukiau, milorde, bet tikėjausi jus išvysti, nes 
monsenjoras Artua grafas man ištikimas, kaip pats jums sakė, 
ir visada mane prisimena, kai kokį jo bičiulį ištinka bėda. 

Rodžeris Mortimeris labai atidžiai išklausė bankininką. 

— Aš matau, mesere,— tarė jis,— jog lombardai turi gerų 
šnipų Anglijos dvare. 

— Norėdami jums pasitarnauti, milorde... Jūs tikriausiai ži- 
note, jog karalius Edvardas smarkiai įsiskolinęs mūsų kompa- 
nijoms. Kai turi skolininką, privalai jį prižiūrėti. O jūsų kara- 
lius jau kuris laikas negerbia savo antspaudo, bent mūsų po- 
žiūriu. Per monsenjorą Ekseterio vyskupą, savo iždininką, jis 
atsakė mums, kad menki nekilmingųjų mokesčiai, didelės ka- 
rinės išlaidos ir baronų kėsiavimas neleidžią jam sudaryti ba- 

lanso. Tačiau tų mokesčių, kuriais jis apdeda mūsų prekes 
vien Londono uoste, jam tikrai ganėtų su mumis atsiskaityti. 

Tarnas atnešė hipokraso ir cukruotų migdolų — taip visada 
buvo vaišinami svarbūs klientai. Tolomėjus pripilstė taurelės 
kvapnaus vyno — svečiams po pilną, sau per pirštą, nes pats 
tik vilgys lūpas. 

— Prancūzijos iždas, regis, šiuo metu geriau stovi, negu Ang- 
lijos,— pridūrė jis.— Ar jau žinoma, monsenjore Roberai, koks 
saldo daugmaž bus šįmet? 

— Jeigu šį mėnesį neištiks kokia neganda — maras, badas, 
kokio nors mūsų karališkosios šeimos nario vestuvės ar laido- 
tuvės,— pajamos viršys išlaidas dvylika tūkstančių livrų, bent 
tokius skaičius paskelbė šįryt per Tarybos posėdį mesiras Milis 
de Nuaje, Atskaitomybės rūmų magistras. Dvylika tūkstančių 
pajamų! Tokio gero balanso nebuvo net tais laikais, kai val- 
dė Pilypai, Ketvirtasis ir Penktasis, — meldžiu dievą, kad nebū- 
tų Šeštojo! 

— Kokiu būdu, monsenjore, jūsų iždan įplaukia daugiau pa- 
jamų?— pasiteiravo Mortimeris.— Gal dėl to, kad nėkariau- 
jama? 

— Pirma, kad nėra karo, ir tuo pačiu, kad karas yra, kad 
karui ruošiamasi, bet nekariaujama. Arba, teisingiau pasakius, 
ruošiamasi kryžiaus žygiui. Turiu pripažinti, jog Karolis Valua 
naudojasi kryžiaus žygiu kaip niekas kitas! Nemanykit, kad 
laikau jį blogu krikščioniu! Žinia, jis didžiadvasiškai geidžia 
išlaisvinti Armėniją nuo turkų, kaip kad geidžia taipogi at- 
kurti tą Konstantinopolio imperiją, kurios karūną neseniai tu- 
rėjo ant galvos, bet negalėjo įsėsti į sostą. Šiaip ar taip, 
kryžiaus žygio nesurengsi per vieną dieną! Reikia apginkluoti 
laivus, nukaldinti ginklus, o svarbiausia — susirasti kryžeivių, 
derėtis Ispanijoje, derėtis Vokietijoje... Ir, visų pirma, gauti 
popiežiaus leidimą imti dešimtinę iš dvasininkijos. Mano bran- 
gusis uošvis gavo leidimą imti dešimtinę, ir nūnai mūsų iždo 
reikalus apmoka popiežius. 

— Oho, monsenjore, jūs pasakėt labai įdomų dalyką!-— ta- 
rė Tolomėjus.— Mat, aš esu popiežiaus bankininkas... vienu 
ketvirčiu drauge su Bardžiais, bet, šiaip ar taip, tas ketvirtis 
jau gana nemažas! Ir jei popiežius pernelyg nuskurs... 

Artua grafas, rydamas gerą mauką hipokraso, prunkštelėjo 
į sidabrinę taurelę ir užspringo. 

— Nuskurs mūsų šventasis tėvas?— suriko jis, nurijęs vy- 
ną.— Betgi jo turtai skaičiuojami šimtais tūkstančių florinų. 
Štai jums sektinas pavyzdys, Spinelai. Koks didis bankininkas 
jis būtų buvęs, jei nebūtų tapęs dvasiškiu! Mat, popiežiaus iždą 
jis rado tuštesnį už mano kišenę prieš šešerius metus. .. 

— Žinau, žinau, — sumurmėjo Tolomėjus. 

— Matot, kunigai patys geriausi mokesčių rinkėjai, kokius 
yra sutvėręs dievas, ir monsenjoras Valua tai puikiausiai su- 
prato. Užuot spaudęs mokesčius iš nekilmingųjų, kurie baisiai 
nepakenčia rinkėjų, išprašo juos per kunigus ir pasiima de- 
šimtinę. Trauksim kryžiaus žygin, trauksim... kada nors! O kol 
kas moka popiežius, kirpdamas savo aveles. 

Tolomėjus švelniai pasitrynė dešinę koją: jau kuris laikas 
vaikščiojant ją tvilko šaltis ir skausmas. 

— Tai sakote, monsenjore, šįryt įvyko Tarybos posėdis. Ar 
buvo priimta svarbių potvarkių?— paklausė jis. 

— O, kaip paprastai! Buvo aptartos žvakių kainos ir užginta 
maišyti riebalus į vašką, taip pat senas uogienes su šviežiom. 
Parduodant prekes supakuotas, įpakavimo svoris turės būti at- 
metamas, o ne įskaitomas į kainą. Tai vis įtaikavimas prastuo- 
menei, atseit, tegu mato, kaip ja rūpinamasi. 

Klausydamasis Tolomėjus stebėjo abu svečius. Ir vienas, ir 
kitas atrodė jam labai jauni. Kiek metų Artua grafui Roberui? 
Trisdešimt penkeri, trisdešimt šešeri... anglui irgi ne daugiau. 
Visi žmonės, kuriems nesukako šešiasdešimt, jo akims buvo 
neapsakomai jauni! Kiek jie dar nuveiks, kiek jausmų patirs, 
kiek kovų turės, kiek vilčių puoselės, kiek matys rytmečių, ku- 
rių jis nebematys! Kiek kartų tuodu vyrai pabus, įkvėps nau- 
jos dienos oro, kai jis pats gulės po velėna! 

O kas per žmogus tas lordas Mortimeris? Tas dailių bruožų 
veidas vešliais antakiais, tas akmens spalvos akių tiesus piū- 
vis, tamsūs rūbai, ta maniera sukryžiuoti rankas, ta išdidi, ne- 
byli savikliova, įgimta žmogui, kuris turėjo didžiausią galybę 
ir tremty stengiasi žūtbūtinai išlaikyti savo orumą, netgi tas 
mašinalus jo gestas, kai pirštu jis braukia per trumpą baltą 
randą lūpoje,— viskas tiko senajam bankininkui. Ir Tolomėjus 
įsigeidė, kad tasai senjoras vėl būtų laimingas! Jau kuris laikas 
Tolomėjui užeidavo ūpas galvoti apie kitus. 

— Ar potvarkis dėl auksinių pinigų išvežymo greit bus iš- 
leistas, monsenjore?— paklausė jis. 

Artua grafas Roberas nesiryžo atsakyti. 

—- O gal jūs neturite žinių...— pridūrė Tolomėjus. 

— Kurgi ne, kurgi ne, turiu. Jūs puikiausiai žinote, jog nie- 
kas nedaroma, kol karalius, 0 ypač monsenjoras Valua, nesi- 
kreipia į mane patarimo. Potvarkis bus patvirtintas antspaudu 
po dviejų dienų: niekas negalės išvežti iš karalystės auksinių 
ir sidabrinių monetų, nukaldintų Prancūzijoje. Tik maldininkai 
galės turėti su savimi vieną kitą smulkesnį karališkąjį pinigą. 

Bankininkas dėjosi teikiąs tai naujienai ne daugiau reikš- 
mės, kaip žvakių kainoms arba uogienių sumaišymui. Bet sau 
vienas jau pagalvojo: „Vadinasi, bus leidžiama išsivežti iš ka- 
ralystės tik užsienines monetas, vadinasi, jų vertė pašoks... 
Kaip pasitarnauja mūsų amato žmonėms plepiai ir kaip pigiai 
pagyrūnai mums atiduoda tai, ką galėtų parduoti kuo bran- 
giausiai!" 

— Vadinasi, milorde,— vėl prabilo jis, pasigręždamas į Mor- 
timerį — jūs ketinate įsikurti Prancūzijoje? Ko gi jūs pagei- 
daujate iš manęs? 

— Ko reikia dideliam senjorui,— atsakė už jį Roberas, — ku- 
ris nori išlaikyti savo padėtį. Jums gi ne pirmiena, Tolomėjau! 

Bankininkas paskambino varpeliu. Įėjusį tarną paprašė savo 
didžiosios knygos ir pridūrė: 

— Jei meseras Bokačas dar neišvykęs, paprašyk, kad malo- 
nėtų truputį palaukti. 

Tarnas atnešė knygą, storą foliantą juodos odos viršeliais, 
smarkiai mičiupinėtą; plono pergamento lapai buvo susegti 
smeigtukais, kuriuos galėjai ištraukti ir pridurti naujų lakštų 
kiek tinkamas. Šitaip pagal abėcėlę meseras Tolomėjus laikė 
savo stambiųjų klientų sąskaitas, kad nereikėtų gaudyti paski- 
rų lapų. Bankininkas pasidėjo knygą ant kelių ir atskleidė gan 
ceremoningai. 

— Pakliūsite į gerą kompaniją, milorde,— tarė jis.— Matote: 
kiekvienam pagal nuopelnus... Mano knyga prasideda Artua 
grafu... Turite nemaža lapukų prisirinkęs, monsenjore,— suki- 
keno jis, kreipdamasis į Robėrą.— O štai grafo Buvilio pasko- 
los kelionėms pas popiežių, kelionėms į Neapolį... Karalie- 
nė Klemansa... 

Bankininkas pagarbiai kinktelėjo galvą. 

— Ak, nemaža rūpesčių ji mums suteikė po karaliaus Liudvi- 

ko mirties, sakytumei, gedulas jai būtų sukėlęs šišą švaistyti 

pinigus. Pats šventasis tėvas specialiu laišku paragino ją žiū- 
rėti saiko, ir ji turėjo įkeisti man savo brangenybes, kad 
galėtų išmokėti skolas. Nūn ji gyvena Tamplio rūmuose, kur 
buvo perkelta iš Vensenų pilies, gauna savo dalį ir, regis, jau 
vėl rami. 

Ir jis vertė toliau šlamančius lapus. 

„Dabar aš pats giriuosi,— galvojo jis.— Betgi reikia truputį 
pabranginti savo paslaugas ir parodyti, kad nesi pernelyg su- 
žavėtas nauju skolininku.“ 


Jis mokėjo labai apsukriai rodyti vardus, skaitmenis prideng- 
damas ranka. Buvo nekuklus tik iš dalies. Be to,— sau tai tik- 
rai jis galėjo prisipažinti — visas jo gyvenimas buvo toje kny- 
goje, kurią kiekviena proga jis sklaidė. Kiekvienas vardas, 
kiekviena sąskaita sakė, kiek čia prisiminimų, kiek intrigų, 
kiek jam patikėta paslapčių, kiek jo maldauta,—ir tada jis 
jautė savo galią. Kiekviena suma tiksliai minė kokį apsilan- 
kymą, laišką, apsukrų sandėrį, simpatijos, rūstybės protrūkį 
kokiam nerūpestingam skolininkui... Jau bemaž penkiasdešimt 
metų, kai Spinelas Tolomėjus, atvykęs iš Sienos ir iš pradžių 
prekiavęs Šampanės mugėse, čia, Lombardų gatvėje, laiko 
banką! 

Dar lapas ir dar vienas, užkliuvęs jam už sueižėjusių nagų. 
Juodu brūkšniu užbrauktas vardas. 

— Ogi štai meseras Dantė Aligjeris, poetas... skolinosi ne- 
didelę sumą, kai buvo atvažiavęs į Paryžių aplankyti gedėju- 
sios karalienės Klemansos. Didžiai draugavo su ja, kaip ir su 
Vengrijos karaliumi Karoliu, ponios Klemansos tėvu. Prisimenu, 
sėdėjo kaip tik tame krėsle, kur dabar sėdite jūs, milorde. Žmo- 
gus be širdies. Palūkininko sūnus, o ištisą valandą kalbėjo 
man su didžiausia panieka apie piniginį amatą. Jis galėjo būti 
biaurus ir lėbauti su mergomis paskučiausiose lindynėse, bet 
kaip kalbėjo apie tyrą meilę damai Beatričei! Niekas iki jo 
nemokėjo taip parodyti mūsų kalbos skambumo! O kaip jis 
aprašė pragarą, milorde! Jūs neskaitėte? Ak, pasakykite, kad 
jums išverstų! Stačiai virpulys ima, kai pagalvoji, jog taip, 
ko gero, yra iš tikrųjų. Žinote, Ravenoje, kame meseras Dantė 
gyveno savo paskutiniuosius gyvenimo metus, žmonės baimin- 
gai jo lenkėsi, nes manė, jog jis iš tiesų buvo nusileidęs 
į pragarą. Netgi dabar daugelis žmonių nenori patikėti, kad 


56 


jis mirė prieš dvejus metus, tvirtina, kad jis buvęs burtinin- 
kas ir negalėjęs numirti!.. Jis nemėgo nei banko, nei juo 
labiau monsenjoro Valua, kuris jį buvo ištrėmęs iš Florencijos. 

Tolomėjus, kalbėdamas apie Dantę, gniaužė kumštį ir krump- 
liais lietė krėslo medį. 

— Tai va, jūs būsite čia, milorde,— prabilo jis vėl, pasižy- 
mėdamas vieną vietą storoje knygoje— Po monsenjoro de 
Marinji; būkite ramus, ne po pakartojo, kurį ką tiktai minėjo 
monsenjoras Roberas, ne, o po jo brolio Bove vyskupo. Nuo 
šios dienos atidengiu jums sąskaitą dešimčiai tūkstančių livrų. 
Galite imti iš jos kiek tinkamas ir laikyti mano kuklius namus 
savais. Audinių, ginklų, brangenybių — įvairiausių dalykų pri- 
reikus galėsite pasirinkti ant mano prekystalių ir juos įrašyti 
į šį kreditą. 

Jis varė savo amatą iš įpratimo: skolino žmonėms pinigus, 
kad tie pirktųsi tai, ką jis parduoda. 

— O kaip jūsų byla prieš jūsų tetą, monsenjore? Ar dabar, 
kai esate toks galingas, nemanote jos pradėti iš naujo?— pa- 
klausė jis Artua grafą Roberą. 

— Pradėsiu, būtinai pradėsiu, bet su laiku, — atsakė milžinas 
stodamasis.— Niekas negena, be to, pastebėjau, per daug sku- 
bėti nesveika. Tegu mano brangioji teta sensta, tegu alina 
save, bylinėdamasi su savo vasalais, tegu kas dieną įsigyja 
naujų priešų per savo vaidus ir tegu tvarkosi pilis, nes jas 
mažumą nuteriojau, paskutinį kartą lankydamasis jos žemėse, 
kurios iš teisybės priklauso man. Ji pradeda suprasti, kiek jai 
atsieina laikyti mano gera! Paskolino monsenjorui Valua pen- 
kiasdešimt tūkstančių livrų ir daugiau jų nematys, nes tie pi- 
nigai sudarė mano žmonos pasogą, ir dalį jų išmokėjau jums. 
Matot, toji šunsnukė ne tiek daug žalos pridaro, kaip žmonės 
kad šneka. Tik stengiuos per dažnai su ja nesusitikinėti — ji 
mane taip myli, jog tikrai gali palepinti kokiu saldžiu patie- 
kalu, kuris ne vieną jos aplinkinių yra į kapus nuvaręs... Bet 
aš atsiimsiu savo grafystę, bankininke, atsiimsiu, būkit ramus, 
ir tą dieną, kaip žadėta, tapsite mano iždininku! 

Meseras Tolomėjus, išlydėdamas svečius, atsargiai nulipo iš 
paskos laiptais ir atsisveikino pas duris į Lombardų gatvę. Kai 
Rodžeris Mortimeris paklausė, kokiu procentu jam skolinami 
pinigai, bankininkas neatsakęs mostelėjo ranka. 

— Tik padarykite malonę,— tarė jis,— kai prireiks ko nors 
mano banke, užeikite pas mane. Jūs tikriausiai turėsite man 
daug ką papasakoti, milorde. 

Tardamas šiuos žodžius, jis nusišypsojo ir, išplėtęs kairę akį, 
mirktelėjo, atseit: ,„Pasišnekėsime vieni du, be plepių.“ 

Iš gatvės traukė šaltas lapkričio oras, ir senis kiek pašiurpo; 
kai durys užsivėrė, tučtuojau pasuko už savo prekystalių ir įėjo 
į mažytį laukiamąjį, kame buvo Bokačas, Bardžių kompanijos 
keliaujantysis atstovas. 

— Bičiuli Bokačai,— tarė jam,— šiandien ir rytoj supirkinėk 
visas Anglijos, Olandijos, Ispanijos monetas, Italijos florinus, 
dublonus, dukatus — visus, kokius tik įmanoma, užsienio pini- 
gus, siūlyk vieną, netgi du denje daugiau. Po trijų dienų jų 
kursas pakils vienu ketvirčiu. Visi keliauninkai turės apsirū- 
pinti pas mus, nes Prancūzijos aukso nebebus galima išvežti. 
Siūlau tau šį sandėrį su pelnu perpus. 

Žinodamas daugmaž, kiek užsienio aukso įmanoma susižerti 
mieste, Tolomėjus pridūrė, ką turėjo skryniose, ir apskaičiavo, 
jog operacija duosianti jam pelno kokius penkiolika ar dvi- 
dešimt tūkstančių livrų. Ką tik jis paskolino dešimt tūkstančių 
ir laimėjo antra tiek, o tiek pelnęs, jis sutiktų paskolinti dar. 
Rutina, ir tiek! 

Bokačas garbstė bankininko apsukrumą — plonomis Floren- 
cijos miestelėno lūpomis sakė komplimentą, esą, ne veltui Pa- 
ryžiaus lombardų kompanijos išrinkę meserą Spinelą Tolomėjų 
savo vyriausiuoju. 

— O, per penkiasdešimt su viršum metų įgudau į savo ama- 
tą, ir tai jau nebe mano nuopelnas, viskas eina savaime, — 
atsakė bankininkas.— O kad iš tiesų būčiau buvęs apsukrus, 
žinai, ką būčiau padaręs? Būčiau supirkęs visą tavo florinų 
atsargą ir visą pelną pasilikęs sau. Bet iš teisybės, ką gi būčiau 
laimėjęs? Vėliau tu pats tai suprasi, Bokačai, dabar esi dar 
labai jaunas... 


Bokačas jau turėjo sidabrinių gijų smilkiniuose. 

— „..ateina toks amžius, kada Žmogus, dirbdamas vien tik 
sau pačiam, jaučiasi dirbąs veltui. Sūnėno man trūksta. Jo rei- 
kalai dabar geri, esu tikras, kad jam niekas nebegrėstų, jei 
sugrįžtų. Bet jis nenori, tas pasiutęs Gučas, spiriasi, manau, iš- 
didumas neleidžia. Taigi vakarais, kai tarnautojai išeina ir tar- 

nai sugula, tas didelis namas man atrodo baisiai tuščias. Ir 
štai kartais imu ilgėtis Sienos. 

— Tavo sūnėnui, Spinelai,— tarė Bokačas, — tikrai reikėjo pa- 
sielgti taip, kaip aš kad pasielgiau, kai man ištiko panašus 
dalykas su viena Paryžiaus dama. Pagrobiau savo sūnų ir -išsi- 
vežiau į Italiją. 

Meseras Tolomėjus kinkavo galvą ir mąstė, kokie liūdni na- 
mai be vaikų. Gučo sūnui šiomis dienomis turėjo sukakti sep- 
tyneri metukai, o Tolomėjus niekad jo nematė. Motina ne- 
norėjo... 

Bankininkas trynėsi dešinę koją, kuri atrodė sunki ir atša- 
lusi, sakytumei nutirpusi. Giltinė va taip traukia žmogų už 
kojų pamažiukais, metų metais... Netrukus, prieš eidamas gul- 
ti, jis palieps atnešti dubenį šilto vandens kojai pamirkyti. 


IV 
TARIAMAS KRYŽIAUS ŽYGIS 


— Monsenjore Mortimeri, netrukus man labai prireiks nar- 
sių ir švankių riterių manajam kryžiaus žygiui, — pareiškė Ka- 
rolis Valua.— Jūs, aišku, pagalvosite, jog aš labai keliuosi 
į puikybę, sakydamas manasis kryžiaus žygis, nes iš teisybės 
tai mūsų viešpaties dievo žygis, bet aš turiu prisipažinti — ir 
mano nuopelnų niekas neneigs,— jeigu tas didis užmojis, pats 
plačiausias ir šlovingiausias, koks gali suvadinti krikščionišką- 
sias tautas, baigia kūnytis, tai tik todėl, kad aš prie jo būsiu 
rankas pridėjęs. Taigi, monsenjore Mortimeri, aš jums siūlau 
tiesiai, kaip liepia mano atviras būdas, kurį netrukus išmok- 
site pažinti: ar norite būti vienas maniškių? 

Rodžeris Mortimeris atsitiesė kėdėje, jo veidas pasidarė tru- 
putį uždaras, o akmens spalvos akys prisimerkė. Nejaugi jam 
siūloma vadovauti dvidešimties kirasų būriui kaip kokiam .ne- 
žymiam provincijos pilėnui arba atsitiktiniam kareiviui, kurį čia 
nubloškė piktas likimas? Toks pasiūlymas — tai išmalda! 

Mortimeris buvo priimamas pirmą kartą, nes iki šiol Valua 
grafas visad būdavo užsiėmęs: čia reikalai Taryboje, čia už- 
sienio pasiuntinių priėmimai, čia kelionės po karalystę. Morti- 
meris pagaliau regėjo žmogų, kuris valdė Prancūziją, kuris tą 
dieną pasodino į kanclerio kėdę vieną savo globotinių — Žaną 

de Šeršmoną ir turėjo valią spręsti jo, Mortimerio, likimą; 
Mortimerio padėtis, aišku, atrodė pavydėtina buvusiam kali- 
niui, nuteistam ligi gyvos galvos, bet sunki dideliam senjo- 
rui — jis buvo tremtinys, kuris ateina prašyti, nieko negali 
pasiūlyti ir visko tikisi. 

Susitikimas vyko Sicilijos karaliaus rūmuose, kuriuos Karo- 
lis Valua buvo gavęs kaip vestuvinę dovaną iš savo pirmojo 
uošvio Karolio Neapoliečio Raišojo. Didelėje audiencijų salėje 
koks dvyiika asmenų — štalmeisterių, kurtizanų, sekretorių — 
tyliai šnekučiavosi susibūriavę, dažnokai nukreipdami akis į sa- 
vo poną, kuris priiminėjo lyg tikras valdovas, atsisėdęs kaip 
ir soste su baldakimu virš galvos. Monsenjoras Valua vilkėjo 
puošnią mėlyno aksomo mantiją, išsiuvinėtą V raidėmis ir le- 
lijomis ir pamuštą kailiais, kurie matėsi pro iškirptę ant krū- 
tinės. Pirštus buvo apsimaustęs žiedais, ant diržo aukso gran- 
dinėle pasikabinęs asmeninį antspaudą, išraižytą brangakme- 
nyje, o ant galvos užsidėjęs aksominę kepuraitę su kaldinto 
aukso lankeliu — kambarinę karūną. Šalimais, pasirėmęs į sosto 
atkaltę, stovėjo vyresnysis sūnus, Pilypas Valua, stuomeningas 
žaliūkas stambia nosimi, o ant taburetės sėdėjo žentas, Artua 
grafas Roberas, atkišęs dideles kojas raudonos odos batais. Čia 
pat židiny pleškėjo medžio kamienas. 

— Monsenjore,— iš lėto tarė Mortimeris,— jeigu jums gali 
praversti parama žmogaus, kuris yra pirmasis tarp Velso Mar- 
kų baronų, aš mielai suteiksiu jums paramą krikščionybei ginti, 
ir nuo šiol mano gyvybė priklauso jums. 

Valua suprato, jog žmogus, kalbąs apie savo Markų feodus 
kaip tebeturimus, yra išdidus, ir su juo reikia apdairiai elgtis, 
kitaip iš jo nieko nepeši. 

— Turiu garbę, prakilnusis barone,— atsakė jis,— matyti bu- 
riantis apie Prancūzijos karaliaus vėliavą, atseit, apie manąją, 
nes, aišku savaime, kol aš vadovausiu kryžiaus žygiui, karalystę 
valdys mano sūnėnas, — taigi, sakau, matyti buriantis žymiau- 
sius Europos valdovus: mano giminaitį Žaną Liuksemburgietį, 
Bohemijos karalių, mano svainį Robertą, Neapolio ir Sicilijos 
karalių, mano pusbrolį Alfonsą, Ispanijos karalių, taipogi Ge- 
nujos ir Venecijos respublikas, kurios švenčiausiojo tėvo pra- 
šymu parems mus savo galeromis. Jūs nebūsite blogoje draugi- 
joje, prakilnusis barone, ir aš pasistengsiu, kad kiekvienas 
gerbtų ir godotų jus kaip aukštą senjorą, koks jūs ir esate. 

Prancūzija, išleidusi svetur jūsų protėvius ir davusi gyvybę 
jūsų motinai, geriau pripažins jūsų nuopelnus, negu Anglija, 
regis, kad pripažįsta. 

Mortimeris tylėdamas nulenkė galvą. Tas patikinimas turi 
savo vertę, bet Mortimeris žiūrės, kad jis neliktų tiktai tuš- 
ti žodžiai. 

— Nes štai jau penkiasdešimt su viršum metų,— prabilo vėl 
monsenjoras Valua, — Europoje nedaroma jokių didžių darbų 
dievo naudai, tiksliau nuo tos dienos, kada mirė mano senelis 
Liudvikas Šventasis, kuriam jie, kad ir pelnė dangų, bet gy- 
vastį atėmė! Netikėliai, nebematydami mūsų, įsidrąsinę pakėlė 
galvą ir visur manosi esą šeimininkai: niokoja pakrantes, plė- 
šia laivus, trikdo prekybą ir vien savo buvimu. niekina šven- 
tąsias vietas. O mes, ką gi mes padarėme? Pamažėl, metai po 
metų, pasitraukėme iš visų savo valdų, iš visų savo nauja- 
sėdijų, palikome tvirtoves, kurias buvome pasistatę, užmiršo- 
me ginti šventus įstatymus, kuriuos buvome įsisteigę. Visa tai 
vyko tuo metu, kai baigėsi Tamplierių ordino galybė, kurią 
palaidojo mano vyresnysis brolis — tegul jis ilsisi ramybėje, — 
bet aš niekad nepritariau tam jo darbui. Tačiau tie laikai pra- 
ėjo. Šių metų pradžioje Mažosios Armėnijos pasiuntiniai atvy- 
ko prašyti mūsų pagalbos kovoje prieš turkus. Reiškiu didžią 
padėką savo sūnėnui karaliui Karoliui IV, kad jis suprato, kuo 
naudingas tas jų žingsnis, ir parėmė mane, kai aš ėmiausi žy- 
gių; dabar jis netgi savinasi šią mintį! Bet jau gerai, kad jis 
tuo tiki. Taigi neilgai trukus, subūrę jėgas, išžygiuosime ir 
užpulsime tuos barbarus tolimose jų žemėse. 

Artua grafas Roberas, šimtąjį kartą klausydamasis tos kal- 
bos, pritariamai linkčiojo galvą, bet paslapčia šaipėsi iš įkarš- 
čio, kuriuo degė uošvis, dėstydamas gražius siekius. Mat, Ro- 
beras puikiai permanė, kas jais dangstoma. Jis žinojo, kad iš 
tiesų numatytas žygis prieš turkus, bet kelyje truputį bus 
užkliudomi ir krikščionys — juk imperatorius Andronikas Pa- 
leologas, Bizantijos valdovas. regis, ne Mahometą išpažįsta. 
Be abejonės, jo bažnyčia ne visai gera ir žegnojamasi trupu- 
čiuką atžagariai, bet, šiaip ar taip, žegnojamasi! Vis dėlto 
monsenjoras Valua neatlyžtamai puoselėja mintį savo naudai 
atkurti garsiąją Konstantinopolio imperiją, aprėpiančią ne tik- 
tai Bizantijos žemes, bet ir Kiprą, Rodosą, Armėniją, visas bu- 
vusias Kurtene ir Liuziniano karalystes. O kai grafas Karolis 

nusigaus tenai su visomis savo vėliavomis, Androniką Paleo- 
logą, reikia manyti, suriesti nebus sunku. Monsenjoro Valua 
galva buvo pilna Cezario svajonių. .. 

Beje, reikia pridurti, kad jis gana bukliai naudojo manevrą: 
visad reikalauti kuo daugiausia, kad gautum truputį. Taip jis 
mėgino perleisti vadovavimą kryžiaus žygiui ir savo pretenzi- 
jas į Konstantinopolio sostą už mažytę Arlio karalystę prie Ro- 
nos, su sąlyga, kad prie jos būtų prijungta Vienos grafystė. 
Derybos vyko metų pradžioje su Žanu Liuksemburgiečiu, tačiau 
tai transakcijai pasipriešino Savojos grafas ir Neapolio karalius, 
kuris valdė Provanso žemes ir nieku gyvu negeidavo, kad jo 
neramusis giminaitis susikurtų nepriklausomą karalystę jo vals- 
tybės pasienyje. Tada monsenjoras Valua dar karščiau grie- 
bėsi rengti šventąjį žygį. Jis pasakė, jog tos valdovo karūnos, 
kuri išsprūdusi jam iš rankų Ispanijoje, Vokietijoje, netgi Ar- 
lyje, turėsiąs ieškoti kitame pasaulio krašte. Tačiau apie visus 
tuos dalykus, gerai žinomus Roberui, kalbėti nebuvo reikalo... 

— Aišku, visos kliūtys dar nėra įveiktos, — toliau kalbėjo 
monsenjoras Valua.— Mudu su šventuoju tėvu dar svarstome, 
kiek reikia riterių ir kiek jiems mokėti. Mes norime, kad būtų 
aštuoni tūkstančiai riterių ir trisdešimt tūkstančių pėstininkų, 
kad kiekvienas baronas gautų dvidešimt solių per dieną, kiek- 
vienas riteris — dešimt, ginklanešiai — po septynis sū ir šešis 
denje, pėstininkai — po du sū. Popiežius Jonas geidauja suma- 
žinti mano kariuomenę iki keturių tūkstančių riterių ir penkio- 
likos tūkstančių vyrų pėstijos, bet žada man dvylika ginkluotų 
galerų. Jis leido mums rinkti dešimtinę, bet niurzgia dėl tų 
milijono dviejų šimtų tūkstančių livrų, kuriuos prašome teikti 
mums kasmet penkerius metus, kol truks kryžiaus žygis, o ypač 
dėl tų keturių šimtų tūkstančių livrų, skiriamų Prancūzijos ka- 
raliaus papildomoms išlaidoms. .. 

„Iš kurių trys šimtai tūkstančių jau numatyta gerajam Karo- 
liui Valua, — galvojo Artua grafas Roberas.— Už tokį atlygį be- 
pigu nevadovauti kryžiaus žygiui! Bet man kibti nepridera — 
juk ir aš gausiu savo dalį!" 

— Ak, jei būčiau buvęs Lione vietoj mano velionio sūnėno 
Pilypo, kai vyko pastaroji konklava,— sušuko Valua, — tai 
aš —tik nepagalvokite, kad noriu apšnekėti švenčiausiąjį tė- 
vą,— būčiau parinkęs kardinolą, kuris geriau išmanytų krikš- 
čionybės interėsus ir nebūtų toks nesukalbamas! 

— Ypač po to, kai Monfokone pakorėme jo sūnėną šių metų 
gegužės mėnesį, — įsiterpė Artua grafas Roberas. 

Mortimeris pasisuko kėdėje, pažvelgė į Artua grafą nuste- 
bęs ir paklausė: 

— Popiežiaus sūnėną? Kokį sūnėną? 

— Kaip, pusbroli, jūs nežinote?— tarė Artua grafas Roberas, 
naudodamasis proga atsistoti, nes ilgai sėdėti jam buvo kančia, 
ir, nuėjęs prie židinio, paspyrė degančias pliauskas. 

Mortimeris jau nebuvo jam „milordas“, 0 „pusbrolis“, ka- 
dangi per de Fjenus sužinojo esą tolimi giminės; neilgai tru- 
kus Roberas vadins jį stačiai „Rodžeriu“. 

— Kaip, — pakartojo jis,— jūs nežinote tos nuostabios isto- 
rijos, kuri nutiko kilniajam senjorui Žurdenui de Iliui, tokiam 
kilniam ir galingam, jog šventasis tėvas už jo išleido savo duk- 
terėčią? Ir tikrai, iš kur galėtumėte žinoti? Tada jūs sėdėjote 
kalėjime iš savo gerojo bičiulio Edvardo malonės! O, tas rei- 
kaliukas nebūtų sukėlęs tokio triukšmo, jei šaunuolis nebūtų 
turėjęs tokios žmonos! Tasai Žurdenas, gaskonas senjoras, bu- 
vo padaręs keletą piktų darbelių, kaip antai: vogęs, žudęs, 
žaginęs damas, atiminėjęs skaistybę mergelėms ir, be to, ma- 
žumą krėtęs kiaulystes su jaunikliais. Karalius, išklausęs popie- 
žiaus Jono prašymą, sutinka pasigailėti Žurdeno ir netgi grą- 
žina jam atimtas beneficijas, pareikalavęs, kad mūsų vyrelis 
pasitaisytų. Pasitaisytų? Mūsų Žurdenas parvyksta į savo feodą, 
ir netrukus mes gauname žinių, jog jis dar smagiau pradėjęs 
varyti savo darbą, jog subūręs apie'save gaują vagių, žudikų 
ir kitokių nenaudėlių, kurie plėšią klerkus bei parapijiečius ir 
grobį nešą jam. Karalius pasiunčia seržantą su lelijomis išran- 
tyta lazda rankoje pareikšti jam perspėjimą. Ir žinot, kaip 
Žurdenas sutinka seržantą? Įsako jį sučiupti, primušti su kara- 
liškąja lazda ir galiausiai pamauti ant jos... nuo to anas ir 
mirė. 

Roberas nesitvardydamas taip nusikvatojo, kad suvirpėjo lan- 
gų stiklai švininiuose rėmuose. Kaip smagiai juokėsi Artua 
grafas, kaip širdies gilumoj pritarė, bemaž pavydėjo — tik ne 
to liūdno galo — mesirui Žurdenui de Iliui! Mielai būtų su 
juo susibičiuliavęs. 

— Teisybę pasakius, nežinia, kuris nusikaltimas didesnis, — 
toliau kalbėjo jis,— ar karališkojo pareigūno nužudymas, ar 
lelijų išdergimas seržanto išmatomis. Už savo nuopelnus pra- 

kilnusis Žurdenas buvo nuteistas pakarti Monfokone, su didžia 
palyda nuvilktas į bausmės vietą, pririštas už arklio uodegos 
ir pakartas su tais pačiais rūbais, kuriuos jam buvo padovano- 
jęs jo giminė popiežius; ten jį dar galėsite išvysti, jei kartais 
važiuosite pro šalį! Drabužiai jam dabar jau truputį per platūs. 

Ir Roberas vėl nusikvatojo, išvertęs gerklę ir užsikišęs nykš- 
čius už diržo, ir jo linksmumas buvo toks nuoširdus, jog netgi 
Rodžeris Morlimeris užsikrėtęs pasileido kvatotis. Ir Valua kva- 
tojosi, ir jo sūnus Pilypas... Kurtizanai salės gilumoje žiūrėjo 
į juos susidomėję. 

Viena iš likimo malonių yra ta, kad mes nežinome, koks 
galas mūsų laukia. Teisingai darė tie keturi didūs baronai, nu- 
sigriebdami progos pasismaginti: vienas jų po dvejų metų 
bus nebe gyvas, kitam ateis galas lygiai po septynerių 
metų, kai jis, taip pat pririštas už arklio uodegos, bus velka- 
mas miesto grindiniu! 

Pasijuokę drauge, jie dar labiau suartėjo. Mortimeris ūmai 
pasijuto esąs priimtas į Valua galybės bendriją ir truputį at- 
sipalaidavo. Su simpatija žvelgė į monsenjoro Karolio veidą, 
platų, liepsningą veidą, koks paprastai būna, kai žmogus per 
daug valgo ir nepakankamai mankštinasi, užsiėmęs valdžios 
reikalais. Mortimeris seniai nebuvo matęs Valua: pirmąsyk juo- 
du buvo susitikę Anglijoje per karalienės Izabelės vestuvių iš- 
kilmes, antrąsyk 1313 metais, kai lydėjo Anglijos valdovus, 
vykstančius į Paryžių duoti pirmosios ištikimybės priesaikos. Ir 
visa tai, kas atrodė buvę vakar, įvyko jau seniai seniai. Mon- 
senjoras Valua, tuomet dar jaunas vyras, tapo štai šituo stam- 
bi, impozantišku žmogumi, o Mortimeris taipogi jau buvo 
nuėjęs pusę savo amžiaus kelio — bent tiek jis tikėjosi gy- 
vensiąs geriausiu atveju, jei būsianti tokia dievo valia ir jis 
nekrisiąs kautynėse, nenuskęsiąs jūrose, nepakliūsiąs po Ed- 
vardo budelio kirviu. Ir šiaipjau lemtis jam buvo dosni, lei- 
dusi įkopti į trisdešimt septintus metus, ypač kai aplink tiek 
pavydų, tiek priešų, kai rizikuoji gyvybe turnyruose arba kare, 
kai esi praleidęs pusantrų metų Tauerio kamerose. Ek, never- 
ta gaišti laiko ir atsisakyti nuotykių. Tas kryžiaus žygis galų 
gale pradėjo patikti Rodžeriui Mortimeriui. 

— O kada gi, monsenjore, jūsų laivai pakels inkarus?— pa- 
klausė jis. 

— Manau, po pusantrų metų,— atsakė Valua.— Netrukus aš 
siųsiu į Avinjoną trečiąsyk savo atstovus galutinai aptarti sub- 
sidijų tiekimo, indulgencijų ir kovos tvarkos. 

— Ir tai bus gražus antpuolis, monsenjore Mortimeri, ir tie, 
kuriuos matome dvaruose visados narsius ir smagiai valdančius 
ginklą, turės parodyti, kaip sugeba grumtis, — tarė Pilypas Va- 
lua, kuris ligi tol tylėjo ir truputį užraudo. 

Vyresnysis Karolio Valua sūnus jau vaizdavosi išsipūtusias 
galerų bures, išsilaipinimą tolimose pakrantėse, vėliavas, kira- 
sas, Prancūzijos sunkiųjų arklių puolimą, netikėlius, kaustytų 
žirgų trypiamą kryžeivį, maurų mergeles, sugrobtas rūmuose, 
gražias nuogas verges, sukaustytas grandinėmis... Ir niekas 
nekliudys Pilypui Valua numalšinti savo geismą su tomis rie- 
biomis mergšėmis. Jau pūtėsi jo plačios šnirpšlės. Mat, Žana 
Raišoji liks Prancūzijoje; žinia, ji mylima žmona, bet įvaro 
jam virpulį savo žvilgsniu ir kelia pasiutiškas pavydo scenas, 
kai jo akys nuklysta į kitos moters krūtinę. Ak, ji nelengvo 
būdo, toji Margaritos Burgundietės sesuo! Taigi, galimas daik- 
tas, vyras myli savo moterį ir tuo pat metu, prigimties spiria- 
mas, geiste geidžia kitų. Reikėtų mažų mažiausia kryžiaus 
žygio, kad didysis Pilypas išdrįstų apgauti Raišąją. 

Mortimeris atsitiesė truputį ir pasitempė juodą striukę. Jis 
norėjo užmegzti vėl jam rūpimą kalbą, tačiau ne apie kry- 
žiaus žygį. 

— Monsenjore,— tarė jis Karoliui Valua, — jūs galite laikyti 
mane savo bendražygiu. Bet aš norėjau dar jus melsti... 

Žodis buvo tartas. Buvęs Didysis Airijos teisėjas pasakė tą 
žodį, kurio neištaręs joks prašytojas nieko negauna, kurio ne- 
išgirdęs joks galingas žmogus nesuteikia savo paramos. Melsti, 
prašyti, maldauti... Beje, daugiau ką sakyti jam nebuvo rei- 
kalo. 

— Žinau, žinau,— atsakė Karolis Valua,— mano žentas Robe- 
ras man išdėstė jūsų reikalus. Jūs pageidaujate, kad aš kreip- 
čiausi dėl jūsų į karalių Edvardą. Tai va, mano ištikimasis 
bičiuli. .. 

Ūmai jis pasidarė bičiulis, kadangi „meldė“. 

— ...Tai va, aš to nedarysiu, nes iš to nebūtų jokios nau- 
dos... nebent susilaukčiau naujos užgaulės! Žinote, kokį atsa- 
kymą man perdavė jūsų karalius Edvardas per grafą Buvilį? 
Taip, žinote, aišku... o šventasis tėvas jau buvo paprašytas 

duoti dispensą santuokai! Ką jis turi apie mane galvoti? Negi 
dabar aš jį prašysiu, kad jis grąžintų jums jūsų žemes, jūsų 
titulus ir išvytų — viena seka kita — tuos savo bešlovius Des- 
penserius? 

— Ir tuo pačiu atiduotų karalienei Izabelei... 

— Mano vargšė dukterėčia!— sušuko Valua.— Žinau, mano 
ištikimasis bičiuli, viską žinau! Jūs manote, kad aš galiu arba 
Prancūzijos karalius gali priversti karalių Edvardą pakeisti savo 
įpročius ir ministrus! Betgi jūs tikriausiai žinote, jog jis buvo 
mums atsiuntęs Ročesterio vyskupą pareikalauti, kad jus išduo- 
tume. O mes atsisakėme, mes atsisakėme netgi priimti jo vys- 
kupą! Pirmą kartą aš atsakau Edvardui užgaule į jo užgaulę! 
Monsenjore Mortimeri, mudu riša patirti įžeidimai. Ir jeigu 
vienas ar kitas ištaikys progą atsikeršyti, duodu jums garbės 
žodį, brangusis monsenjore,— mudu atsikeršysime drauge. 

Mortimeris jautė, kad jį apima neviltis, bet neišsidavė. Štai 
tas pokalbis, kuris, kaip buvo žadėjęs Artua grafas Roberas, 
padarys stebuklą... „Mano uošvis Karolis gali padaryti viską; 
jei įsigysite jo palankumą, o įsigyti tikrai įsigysite — galite 
neabejoti savo pergale; prireikus jis patrauks jūsų pusėn po- 
piežių..." Štai tas pokalbis, regis, jau baigtas. O koks rezul- 
tatas? Tuščias burbulas. Pažadas, kad po pusantrų metų jis ne- 
žinia kam vadovaus turkų krašte. Rodžeris Mortimeris jau 
galvojo palikti Paryžių ir keliauti pas popiežių; jeigu ir ten 
nieko nepeš, tada vyks pas Vokietijos imperatorių... Ak, kaip 
karčiai apvilia tremtis! Dėdė Čirkietis teisingai buvo išprana- 
šavęs... 

Tada Artua grafas Roberas sudrumstė nejaukią tylą. 

— O kodėl gi mums nepakišus tos progos atsikeršyti, Ka- 
10li? 

Jis vienintelis dvare vadino Valua grafą vardu, kaip ir tais 
laikais, kada juodu buvo tik pusbroliai, be to, jo ūgis, jėga, 
šiurkštumas davė jam ypatingų teisių. 

— Robero teisybė, — tarė Pilypas Valua.— Pavyzdžiui, būtų 
galima pakviesti karalių Edvardą į kryžiaus žygį ir ten... 

Ir neaiškiu judesiu užbaigė savo mintį. Jis išties turėjo gerą 
vaizduotę, tas didysis Pilypas! Jis jau matė, kaip kariuomenė 
eina per brastą ar — dar geriau— joja plyna dykuma, susi- 
tinka netikėlių būrį, Edvardas įsivelia į kautynes, paskui šaltai 
paliekamas turkų naguose... Tai bent gražus kerštas! 

— Niekados!— sušuko Karolis Valua.— Niekados Edvardas 
nepakels savo vėliavų šalia manųjų. Ir, visų pirma, argi galima 
kalbėti apie jį, kaip apie krikščionį karalių? Juk tik maurai 
turi tokius įpročius! 

Nepaisydamas to pasipiktinimo, Mortimeris sunerimo. Jis per- 
nelyg gerai žinojo, ko verti valdovų žodžiai ir kaip vakarykš- 
čiai priešai susitaiko — netgi tariamai — rytojaus dieną, kai 
jiems būna naudinga. Jei monsenjorui Valua staiga šaus į gal- 
vą pasikviesti Edvardą ir tokiu būdu padidinti kryžeivių pajė- 
gas ir jei Edvardas dėsis sutinkąs. .. 

— Kad ir pakviestumėte, monsenjore,— tarė Mortimeris— 
maža vilties, jog karalius Edvardas priims jūsų pakvietimą: jis 
mėgsta pratybas, bet nepakenčia ginklų, ir, tikėkite manimi, 
ne jis mane nugalėjo ties Šruzberiu — pralaimėjau dėl neti- 
kusių Tomo Lankasterio pozicijų. Edvardas prasimes dingsti- 
mi —ir ne be pagrindo, — kad jam sudarą grėsmę škotai... 

— Betgi aš noriu, kad mano kryžiaus žygyje būtų škotų!— 
tarė Valua. 

Artua grafas Roberas pamažiukais daužė savo dideliausius 
kumščius vieną į kitą. Kryžiaus žygis jo visiškai nedomino ir, 
teisybę pasakius, jis neturėjo jokio noro jame dalyvauti. Visų 
pirLia, jūroje jį versdavo vemti. Ant žemės — ko tik įsigeisi, 
bet tik ne ant vandens: ten žinduklis būdavo už jį stipresnis! 
Ir, svarbiausia, jam rūpėjo atsiimti Artua grafystę, o savo rei- 
kalų nėmaž nepaspartinsi, jei iškeliausi penkeriems metams 
į pasaulio kraštą. Jis neturėjo pretenzijų į Konstantinopolio 
sostą ir anaiptol negeidavo vieną gražią dieną gauti savo val- 
džion kokią nusususią salą vidury jūrų, kur nepraplaukia joks 
laivas. Juo labiau jam nebuvo išskaičiavimo verstis prieskonių 
prekyba nei reikalo grobti turkų pačias: Paryžiuje knibždėte 
knibžda mergšių po penkiasdešimt solių ir miestelėnių, kurios 
dar pigesnės, ir Bomono grafienė, jo žmona. štai čia esančio 
monsenjoro Valua duktė, žiūrėjo pro pirštus į visas jo išdaigas. 
Tad Roberui rūpėjo, kad kryžiaus žygis būtų paskelbtas kaip 
galima vėliau, ir jis, dėdamasis artinąs tą lemtingą dieną, sten- 
gėsi ją nuvilkinti. Jis brandino savo mintį ir Rodžerį Morti- 
merį ne šiaip sau atsivedė pas uošvį. 

— Aš vis galvoju, Karoli,—tarė jis— ar būtų protinga il- 
gam palikti Prancūzijos karalystę be vyrų, bajorų ir be jūsų 

vadovavimo Anglijos karaliaus malonei, juk jis gana aiškiai 
duoda suprasti, kad nelinki mums gera. 

-— Pilys bus viskuo aprūpintos, Roberai, ir mes jose palik- 
sime stiprias įgulas, — atsakė Valua. 

— Tačiau be bajorijos, be didumos riterių ir, kartoju, be 
iūsų, mūsų didžiojo karvedžio. Kas apgins karalystę, kai mūsų 
nebus? Konetablis, kuris netrukus įžengs į septyniasdešimt 
penktus metus ir tik per stebuklą dar nusėdi balne? Mūsų 
karalius Karolis? Jeigu Edvardas, kaip mums sako lordas Mor- 
timeris, menkai susigaudo kautynėse, tai mūsų mielasis pusbro- 
lis turi dar menkesnį išmanymą. Beje, ką jis aplamai išmano? 
Nebent rodytis skaistus ir šypsotis savo pavaldiniams? Būtų 
beprotiška neužkirsti kelio Edvardo piktadarybėms, pirma jo 
nesutriuškinus kokiame mūšyje. 

—- Tad padėkime škotams,— pasiūlė Pilypas Valua.— Išsilai- 
pinkime jų pakrantėse ir paremkime jų kovą. Aš, pavyzdžiui, 
pasirengęs. 

Artua grafas Roberas nuleido nosį, nenorėdamas išduoti sa- 
vo minčių. Tai būtų gražu, jei narsusis Pilypas vadovautų Žy- 
giui į Škotiją! Valua įpėdinis parodė, ką moka, kai buvo nu- 
siųstas Italijon palaikyti popiežiaus legato prieš Milano Viskon- 
čius. Pilypas išdidžiai nuvyko su savo vėliavomis, o paskui da- 
vėsi taip gražiai Galeaco Viskončio vedžiojamas už nosies ir 
apmulkinamas, jog visame kame tam užsileido, manydamas 
imąs viršų, ir sugrįžo, netgi nesusirėmęs su priešu. Todėl jo 
sumanymų ypač reikėjo vengti! Ir vis dėlto Pilypas Valua bu- 
vo geriausias, artimiausias Robero bičiulis ir, be to, svainis, 
tačiau apie bičiulius gali sau galvoti kaip tinkamas, jei tik ne- 
išsakai jiems savo minčių! 

Rodžeris Mortimeris pablyško, išgirdęs Pilypo Valua pasiū- 
lymą. Mat, nors jis buvo karaliaus Edvardo varžovas ir prie- 
šas, Anglija vis dėlto buvo jo tėvynė! 

— Šiuo metu,— tarė jis — škotai gana ramūs ir, regis, lai- 
kosi sutarties, kurią pernai primetė Edvardui. 

— Be to, Škotijon, Škotijon...— pridūrė Roberas, — reikia 
plaukti per jūrą! Patausokime savo laivus kryžiaus žygiui. Bet 
mes, ko gero, turime geresnę progą susigrumti su tuo niekšu 
Edvardu. Jis gi dar nedavė ištikimybės priesaikos už Akvita- 
niją. Jeigu mes priversime jį atvykti Prancūzijon ginti teisių 
į savo kunigaikštystę ir tada jį sutriuškinsime, visi būsim at- 

sikeršiję, ir, be kita ko, jis nedrums ramybės, kol būsime 
svetur. 

Valua sukiojo savo žiedus ir svarstė. Roberas dar kartą įro- 
dė esąs apdairus patarėjas. Mintis, išsakyta Robero, buvo dar 
miglota, bet Valua jau įsivaizdavo jos raidą. Visų pirma, Akvi- 
tanija jam nėra nežinomas kraštas: ten jis vykdė kampaniją, 
savo pirmą didelę — ir pergalingą — kampaniją 1294 metais. 

— Kaip sykis,— tarė jis, — tai bus puikios pratybos mūsų 
kavalerijai, kuri jau gana ilgą laiką deramai nekariavo, ir gera 
dingstis išmėginti tą italų naudojamą parakinę artileriją, kuria 
senas mūsų bičiulis Tolomėjus siūlosi mus aprūpinti. Žinia, 
Prancūzijos karalius gali paimti Akvitanijos kunigaikštystę sa- 
vo žinion, kadangi nėra duota ištikimybės priesaika... 

Jis valandžiukę mąstė. 

— Bet susirėmimo gali būti ir išvengta,-— užbaigė jis.— Pra- 
sidės, kaip įprasta, derybos, ir tą klausimą spręs parlamentai 
ir pasiuntinybės. O paskui, kad ir nenorom, ištikimybės prie- 
saika bus duota. Ne, ši dingstis netinka. 

Artua grafas Roberas vėl atsisėdo, įsispyrė alkūnėmis į ke- 
lius ir kumščiais pasirėmė smakrą. 

— Galima surasti ir geresnį pretekstą, negu ištikimybės prie- 
saika, — tarė jis.— Jums, pusbroli Mortimeri, nėra reikalo mi- 
nėti, kiek bėdų, vaidų ir kautynių buvo per tą Akvitaniją po 
to, kai kunigaikštienė Alienora, padabinusi įstabiausiais ragais 
kaktą savo pirmajam vyrui, mūsų karaliui Liudvikui VII, pa- 
sistengė nutraukti santuoką ir išsigabeno savo judrų kūną ir 
taipogi savo kunigaikštystę pas jūsų karalių Henriką. Taip pat 
nėra reikalo kalbėti apie sutartį, kuria gerasis karalius Liud- 
vikas Šventasis, įsigeidęs visa ką tvarkyti teisingai, norėjo pa- 
daryti galą šimto metų karui. Bet su teisybe toli nevažiuosi, 
kai tvarkomi valstybių reikalai. Sutartis, kurią monsenjoras 
Liudvikas Šventasis sudarė su Henriku III Plantagenetu 1259 
malonės metais, buvo tikra makalynė. Pats velnias ten blauzdą 
būtų nusilaužęs. Netgi senešalas de Žuenvilis, jūsų žmonos se- 
nelio brolis, būdamas atsidavęs šventajam karaliui, nepatarė 
jos pasirašyti. Na, atvirai pripažinkime, toji sutartis buvo kvai- 
lystė! 

Roberui knietėjo pridurti: „Kaip ir visa, ką, beje, darė Liud- 
vikas Šventasis, vienas nelemčiausių mūsų karalių. Jo pragaiš- 
tingi kryžiaus žygiai, jo nedarnios sutartys, jo paprotinės tei- 

sės rinkiniai, kame knibždėte knibžda prieštaravimų aibė... 
Ak, jei Prancūzija būtų išvengusi jo karaliavimo! Mirus Liudvi- 
kui Šventajam, visi betgi jo gailauja — mat, turi blogą atmintį: 
mena tik tai, kaip jis skelbė tiesą po ąžuolu, o juk jis, spręs- 
damas vilanų byliūkštes, gaišo laiką, kurį privalėjo pašvęsti 
karalystei!" 

Jis kalbėjo toliau: 

— Po Liudviko Šventojo mirties nesiliauja vaidai, ginčai, su- 
tartys čia sudaromos, čia nutraukiamos, duodamos ištikimybės 
priesaikos, bet su išlygomis, vyksta aukščiausiųjų teismų po- 
sėdžiai, ieškiniai čia atmetami, čia patenkinami, provincijoje 
maištai, nauji aukščiausiojo teismo posėdžiai. Betgi kai jus patį, 
Karoli, — paklausė Roberas, atsigręždamas į Valua, — jūsų bro- 
lis Pilypas Gražusis siuntė į Akvitaniją, kame jūs taip gražiai 
įvedėte tvarką, koks buvo jūsų žygio pretekstas? 

— Dideli neramumai Bajonėje, kur susigrūmė prancūzų ir 
anglų jūreiviai ir įvyko kraujo praliejimas. 

— Tai va!-— sušuko Roberas.— Mums reikia išgalvoti dings- 
tį naujiems neramumams Bajonėje. Reikia pasistengti, kad ku- 
rioje nors vietovėje abiejų karalių vyrai smarkiai susiremtų 
ir trupučiuką pasižudytų. O vietovę tam, mano manymu, su- 
radau. 

Jis dūrė į pašnekovus dideliausiu smiliumi ir varė toliau: 

— Paryžiaus sutartyje, patvirtintoje 1303 metų taika ir per- 
žiūrėtoje Perige teisininkų 1311 metais, yra aptarta, jog tam 
tikros senjorijos, vadinamos privilegijuotomis, būdamos Akvi- 
tanijos žemėse, vis dėlto lieka tiesiogiai pavaldžios Prancūzijos 
karaliui. Taigi tos senjorijos pačios turi valdų, vasalų žemių, 
kurios taip pat yra Akvitanijoje. Bet iki šiol neišspręsta, ar tos 
valdos tiesiogiai priklauso Prancūzijos karaliui, ar Akvitanijos 
kunigaikščiui. Jūs suprantate? 

— Suprantu, — atsakė monsenjoras Valua. 

Jo sūnus Pilypas nesuprato. Jis plėtė dideles mėlynas akis 
ir taip regimai nesigaudė, jog tėvas jam paaiškino: 

— Kaip tat, sūnau. Įsivaizduok, kad aš tau atiduodu kaip 
feodą visus šiuos rūmus. Bet sau pasilieku teisę naudotis šia 
sale, kurioje dabar esame. Tačiau šiai salei priklauso pereina- 
mas kabinetas, į kurį galima patekti pro šias duris. Katras iš 
mudviejų naudojasi pereinamu kabinetu ir katras privalo rū- 
pintis jo apstatymu ir valymu? Svarbiausia, — tarė jis, kreipda- 

masis vėl į Roberą,— sugalvoti gana stambaus masto įvykį, kad 
Edvardas būtų priverstas atsiliepti. 

— Jūs turite tam labai tinkamą valdą, — atsakė milžinas — 
Sen-Sardo žemę, kuri priklauso Perige vyskupijos Sarla bend- 
ruomenei. Dėl jos jau buvo kalbėta, kai Pilypas Gražusis su 
Sarla prioru sudarė pariažo* sutartį, pagal kurią Prancūzijos 
karalius tapo šios senjorijos antruoju senjoru. Edvardas I tada 
jį apskundė Paryžiaus aukščiausiajam teismui, bet nieko nebuvo 
nuspręsta. Tegu Prancūzijos karalius, antrasis Sarla senjoras, 
įsako užimti Sen-Sardo žemėje tvirtovę ir nusiunčia į ją stam- 
bią įgulą — ką darys Anglijos karalius, Akvitanijos kunigaikš- 
tis? Jis palieps savo senešalui pasipriešinti ir taip pat norės 
įvesti į ją įgulą. Kai tik susidurs du kareiviai, kai tik bus 
užgautas ar bent įžeistas koks karaliaus pareigūnas. .. 

Roberas skėstelėjo savo ilgas rankas, tarsi išvada būtų aiški 
savaime. Ir monsenjoras Valua, apsisiautęs auksu siuvinėta 
mėlyno aksomo mantija, pasikėlė nuo sosto. Jis jau regėjo sa- 
ve balne, vėliavų priešaky, jis vėl šuoliavo į tą Gijeną, kur 
prieš trisdešimt metų laimėjo pergalę Prancūzijos karaliui! 

— Išties žaviuosi jumis, brolau,— sušuko Pilypas Valua, — 
jūs toks didis riteris, o išmanote teiseną nelyginant klerkas! 

— Et brolau, anoks čia mano nuopelnas, patys gi žinote! 
Ne malonumo dėlei turėjau taip gerai išstudijuoti visą Pran- 
cūzijos paprotinę teisę ir aukščiausiojo teismo sprendimus, 
o dėl Artua bylos. O kad iki šiol tuo nepasinaudojau, tai tegu 
bent pasinaudoja mano bičiuliai — baigė Artua grafas Roberas, 
linktelėdamas Rodžeriui Mortimeriui, tarsi visas tas didis su- 
manymas turėjo būti vykdomas tiktai dėl jo. 


— Mums didelė parama, kad esate su mumis, prakilnusis 
barone,— nusigriebė Robero žodžių Karolis Valua, — nes turi- 
me bendrų siekių, ir mes nedelsdami paprašysime jūsų pata- 
rimo dėl viso to žygio. Tegu padeda mums dievas! 

Mortimeris jautėsi išmuštas iš vėžių, pritrenktas. Jis nieko 
nepadarė, nieko nepasakė, nepakišo jokios minties, tik davė 
„progą kitiems sukonkretinti savo slaptus troškimus. O dabar 
jis prašomas dalyvauti kare prieš savo šalį ir neturi jokio pa- 
sirinkimo. 


* Senjoro, dažnai dvasiškio; sąjunga su galingesniu senjoru. 

Taigi, jei bus tokia dievo valia, prancūzai kariaus Prancūzi- 
joje prieš Anglijos karaliaus pavaldinius prancūzus, stambaus 
anglų barono remiami ir leisdami apyvarton pinigus, popiežiaus 
duotus Armėnijos išvadavimui nuo turkų. 


Vv 
LAUKIMAS 


Praslinko rudens pabaiga ir visa žiema, po to pavasaris ir 
vasaros pradžia. Lordas Mortimeris matė visus keturis metų 
laikus Paryžiuje, matė, kaip kaupiasi purvas siaurose gatvėse, 
kaip sniegas kloja didelius abatijų stogus ir Sen-Žermeno vejas, 
paskiau kaip sprogsta medžiai Senos pakrantėse ir kaip spindi 
saulėje ketvirtainis Luvro bokštas, apvalus Nelio bokštas, aštri 
Sent-Šapelės strėlė, 

Išeivis laukia. Sakytume, toks jo vaidmuo ir tokia bemaž 
pareiga. Jis laukia, kada atsigręš laimė, jis laukia, kada toje 
šalyje, kur jis prisiglaudė, žmonės baigs tvarkyti savo reikalus 
ir galiausiai ims rūpintis jo reikalais. Praeina pirmosios vieš- 
nagės valandėlės, kai jo negandos žadina smalsumą, kai kiek- 
vienas nori jį pasigrobti lyg parodinį gyvulį, bet netrukus jis 
nusibosta, netgi pasidaro našta. Visad atrodo kaip įsikūnijęs 
nebylus priekaištas. Bet negi juo rūpinsies kiekvieną akimirką, 
šiaip ar taip, juk jis prašytojas, gali pakantrauti! 

Tad Rodžeris Mortimeris laukė, kaip du mėnesius laukė Pi- 
kardijoje pas savo pusbrolį Žaną de Fjeną, kada Prancūzijos 
karaliaus dvaras grįš į Paryžių, kaip laukė, kada monsenjoras 
Valua tarp visų savo darbų ištaikys valandėlę jam priimti... 
Dabar jis laukė Gijenos karo, per kurį, regis, būtinai turėjo 
jį pervesti lemtis. 

O, monsenjoras Valua ilgai negaišavo su savo įsakymais! 
Sen-Sardo, ginčytinose Sarla senjorijos valdose, karaliaus pa- 
reigūnai, kaip Roberas kad buvo pataręs, jau žymėjo tvirtovės 
pamatus; bet tvirtovės nepastatysi per vieną dieną, net per 
tris mėnesius, ir Anglijos karaliaus žmonės, rodės, pernelyg 
nesijaudino, bent iš pradžių. Reikėjo laukti, kol subręs konf- 
liktas. 

Laisvalaikiu Rodžeris Mortimeris eidavo pasivaikščioti po Pa- 
ryžių, probėgšmais regėtą prieš dešimt metų, kai trumpam 
buvo apsilankęs, norėdamas perprasti didžiąją prancūzų tautą, 
kurią menkai pažinojo. Kokia galinga ir gausi nacija ir kaip 
skiriasi nuo Anglijos! Kaimynai abipus jūros manė esą pa- 
našūs, nes abiejų šalių bajorija buvo kilusi iš tų pačių pro- 
tėvių, bet kaip neatitiko vieni kitų, pažiūrėjus iš arčiau! Visi 
Anglijos karalystės gyventojai, du milijonai žmonių, nesudarė 
nė dešimtos dalies Prancūzijos karaliaus pavaldinių. Prancūzų 
buvo apie dvidešimt du milijonai. Vien Paryžiuje gyveno trys 
šimtai tūkstančių, o Londone —tik keturiasdešimt tūkstančių. 
O kokia knibždynė jo gatvėse, koks prekybos ir verslų užmo- 
jis, kiek išleidžiama pinigų! Kad tuo įsitikintum, reikėjo tik 
pavaikščioti Mainų tiltu, Orfevrų krantine ir pasiklausyti, kaip 
tuksi visi tie plaktukai, kaldami auksą, arba nueiti, užspaudus 
nosį, už Šatle į Didžiosios Skerdyklos kvartalą, kur dirbo iš- 
darinėtojai ir kailialupiai, pereiti Sen-Deni gatvę, kur buvo 
galanterijos krautuvės, pačiupinėti medžiagas Gelumbės prekijų 
didelėse halėse... Lombardų gatvėje, daug tylesnėje, kurią lor- 
das Mortimeris dabar jau gerai žinojo, buvo daromos stambios 
operacijos. 

Beveik trys šimtai penkiasdešimt penkios korporacijos ir ce- 
chų sąjungos tvarkė ir valdė visų tų amatų veiklą; kiekviena 
turėjo savo įstatymus, savo papročius, savo šventes, ir ištisus 
metus bemaž kas dieną po mišių arba po prakalbos rinkdavosi 
kokiame priimamajame į didelį pokylį meistrai ir jų draugai, 
čia kepurininkai, čia žvakių gamintojai, čia odminiai... Šven- 
tosios Genovaitės kalne ištisas pulkas klerkų ir bažnyčios moks- 
lo vyrų disputavo lotynų kalba apie apologetiką ir Aristotelio 
principus ir jų kontroversijų atbalsis gimdė kitus ginčus krikš- 
čioniškame pasaulyje. 

Įžymūs baronai bei įžymūs prelatai ir daug užsienio karalių 
turėjo mieste lyg ir dvarus. Bajorija dažnai lankėsi Site gat- 
vėse, Karališkojo Dvaro galanterijos galerijoje, Valua, Nava- 
ros, Artua, Burgundijos, Savojos rūmų priimamuosiuose. Kiek- 
vieni iš tų rūmų sakytum atstovavo visą laiką stambiuosius 
feodus, juose koncentravosi kiekvienos provincijos interesai. Ir 
miestas augo, augo be perstojo, priemiesčiai dygo soduose ir 
laukuose kitapus Pilypo Augusto sienos mūrų, kurie. pamažėl 
nyko tarp naujų pastatų. | 

Išėjęs iš Paryžiaus, matei klestinčius kaimus. Paprasti kiaulia- 
ganiai, jaučiaganiai dažnai turėjo vynuogyną ar nuosavą skly- 
pą. Moterys, pasamdytos prie žemės ar kitų darbų, niekad ne- 
dirbo šeštadieniais po pietų, tačiau tas pusdienis buvo apmo- 
kamas; beje, veik visur šeštadieniais darbas būdavo baigia- 
mas sulig trečiu varpo dūžiu mišparams. Nebuvo dirbama per 
religines šventes, palyginti gausias, kaip ir per korporacijų 
šventes. O vis dėlto tie žmonės skundėsi. Bet kuo gi jie dau- 
giausia bėdojo? Mokesčiais, duoklėmis, savaime suprantama, 
kaip visais laikais ir visuose kraštuose, ir, aišku, tuo, kad vi- 
sad ant jų kažkas turėjo valią. Jiems atrodė, kad jie dirba tik 
svetimo labui ir negali elgtis kaip tinkami ir naudotis savo 
darbo vaisiais. Nors buvo išleisti Pilypo V įsakai, beje, nepa- 
kankamai gerai vykdomi, Prancūzijoje buvo daugiau baudžiau- 
ninkų, negu Anglijoje, kur diduma valstiečių buvo laisvi žmo- 
nės, be kita ko, šaukiami kariuomenėn su savo apranga ir 
ginklais, ir savotiškai atstovavo tautai karališkuosiuose susi- 
rinkimuose. Jau iš to galėjai spręsti, jog Anglijos liaudis yra 
išreikalavusi chartijų iš savo valdovų. 

Užtat Prancūzijos bajorija nebuvo tokia susiskaidžiusi, kaip 
Anglijos; čia būta tokių aršių priešų, kovojančių už savo inte- 
resus, kaip Artua grafas Roberas ir jo teta Mao; čia kūrėsi 
klanai, grupės, bet visa toji bajorija vėl telkdavosi į krūvą, kai 
reikėdavo ginti bendrus interesus arba karalystę. Tautos sąvo- 
ka čia buvo labiau apibrėžta ir tvirtesnė. 

Abi šalys tuo metu iš tikro panėšėjo vien savo karaliais. Ir 
Londone, ir Paryžiuje karūnos buvo atitekusios silpniems žmo- 
nėms, kurie bemaž nesirūpino valstybe, o tokie karaliai tik ka- 
raliais vadinami. 

Mortimeris buvo pristatytas Prancūzijos karaliui ir matė jį 
kelis kartus; jis negalėjo susidaryti geros nuomonės apie tą 
dvidešimt devynerių metų vyrą, kurį senjorai paprastai vadino 
Karoliu Gražiuoju, o liaudis — Karoliu Gražučiu, nes iš stuo- 
mens ir veido ganėtinai panėšėjo į savo tėvą, bet, būdamas to- 
kios kilnios išvaizdos, neturėjo nė kiek proto. 

— Ar jau susiradote pakenčiamą būstą, mesire Mortimeri? 
Ar žmona su jumis? Ak, kaip jums, tur būt, jos trūksta! Kiek 
vaikų ji jums pagimdė? 

Daugmaž tiek tepaklausė karalius tremtinį ir kaskart vis ka- 
mantinėjo iš naujo: „Ar jūsų žmona su jumis? Kiek vaikų su 

ja esat sugyvenę?“— mat, kitąkart susitikęs, jau būdavo pa- 
miršęs atsakymą. Jis rūpinosi, rodės, tik namų ir santuokos 
reikalais. Jo nevykusios vedybos su Blanše Burgundiete, paliku- 
sios gilią žaizdą širdyje, buvo anuliuotos, ir tai jam, deja, 
neteikė šlovės. Monsenjoras Valua jį tučtuojau apvesdino su 
Marija Liuksemburgiete, jaunesniąja Bohemijos karaliaus se- 
serimi,— kaip tik tuo metu Valua su juo norėjo susitarti dėl 
Arlio karalystės. O štai dabar Marija Liuksemburgietė buvo 
nėščia, ir Karolis Gražusis gan kvailai tūpčiojo apie ją. 

Karaliaus neišmanymas netrukdė Prancūzijai kištis į viso 
pasaulio reikalus. Taryba valdė karaliaus vardu, o monsenjo- 
ras Valua — Tarybos vardu; rodės, nieko negalėjo įvykti be 
Prancūzijos sprendimo. Be perstogės lėkė patarimai popiežiui, 
ir didysis raitūnas Robenas Kiuis-Marija, kuris gaudavo aštuo- 
nis livrus ir kelis denje — tikrą turtą — už vieną žygį į Avinjo- 
ną, be perstogės vežiojo paštą, rekvizuodamas sau arklius vie- 
nuolynuose. Raitūnai šuoliavo į visas puses — į Neapolį, Ara- 
goną, Vokietiją. Mat, ypač reikėjo sekti įvykius Vokietijoje, 
kur Karolis Valua ir jo kūmas Žanas Liuksemburgietis smagiai 
pasidarbavo, kad popiežius ekskomunikuotų imperatorių Liud- 
viką Bavarietį ir kad karūna galėtų būti pasiūlyta... kam gi? 
Ogi pačiam monsenjorui Valua! Tai buvo sena jo svajonė, ku- 
rios jis laikėsi nusigriebęs. Kaskart, kai Šventosios Imperijos 
sostas būdavo tuščias arba patuštintas, monsenjoras Valua pa- 
kišdavo savo kandidatūrą. Tuo pat metu buvo ruošiamasi kry- 
žiaus žygiui, ir jeigu tam kryžiaus žygiui vadovautų impera- 
torius, reikia pripažinti, netikėliams ir netgi krikščionims tai 
padarytų labai didelį įspūdį. 

Be to, buvo bėdų Flandrijoje, toje Flandrijoje, kuri amžinai 
kėlė rūpesčių karūnai: mat, čia jos gyventojai maištaudavo 
prieš savo grafą, kai tas būdavo ištikimas Prancūzijos karaliui, 
čia grafas imdavo priešintis karaliui, tenkindamas savo paval- 
dinių norus. Ir galiausiai Anglija. Rodžeris Mortimeris būdavo 
kviečiamas pas Valua kiekvieną kartą, kai tik iškildavo koks 
klausimas, susijęs su jo tėvyne. 

Mortimeris buvo išsinuomojęs būstą prie Artua grafo Robero 
rūmų, Sen-Žermen-de-Pre gatvėje, priešais Navaros rūmus. Na- 
mų ūkį tvarkė Džerardas Olspėjus, kuris lydėjo jį pabėgusį 
iš Tauerio, barzdaskutys Oglas ėjo liokajaus pareigas, be to, 
buvo dar keli bėgliai, taipogi Despenserių neapykantos išguiti 

tremtin. Savo keliu buvo atvykęs Džonas Meltrevezas, anglų 
senjoras iš Mortimerio partijos, kaip ir jis, Vilhelmo Nuka- 
riautojo vieno bendražygio palikuonis, paskelbtas karaliaus 
priešu. Tasai Meltrevezas buvo pailgo tamsaus veido, dideliau- 
siais dantimis, nukarusiais plaukais, labai panašus į savo arklį. 
Kaip bendras, nebuvo itin malonus, dažnai nugąsdindavo žmo- 
nes, nei iš šio, nei iš to sužvengęs kapotu juoku. Bet tremty 
draugų nepasirinksi, juos pakiša ta pati nedalia. Iš Meltrevezo 
Mortimeris sužinojo, kad jo žmona perkelta į Skiptono pilį 
Jorko grafystėje, kad visą jos palydą sudaro kompanionė, ark- 
lininkas, skalbėja, liokajus ir pažas ir gauna ji trylika šilingų 
ir keturis denje per savaitę savo ir tarnų išlaikymui, žodžiu, 
kaip kalėjime... 

O karalienės Izabelės dalia kasdien darėsi vis sunkesnė. Des- 
penseriai ją plėšė, alino, žemino, pamažėl ištobulinę savo žiau- 
rumą. „Nieko daugiau neturiu, tik gyvybę, — liepusi ji persa- 
kyti Mortimeriui,— ir labai bijau, kad nesumanytų man jos at- 
imti. Tegu mano brolis paskuba mane apginti.“ 

Tačiau Prancūzijos karalius — „Ar žmona su jumis? Ar tu- 
rite sūnų?" — laikėsi tos nuomonės, kurią jam buvo įteigęs 
monsenjoras Valua, dedantis visas viltis į savo veiksmų Akvi- 
tanijoje pasekmes. O jeigu iki tol Despenseriai nužudys ka- 
ralienę? 

— Jie neišdrįs, — atsakinėjo Valua. 

Mortimeris ėjo pas bankininką Tolomėjų, kuris jam perda- 
vinėjo korespondenciją iš anapus Lamanšo. Lombardų pašto 
ryšiai buvo geresni, negu karaliaus dvaro, ir jų keliauninkai 
mokėjo apsukriau slėpti laiškus. Tad Mortimeris bemaž regu- 
liariai susirašinėjo su vyskupu Orletonu. 

Heriferdo vyskupas brangiai sumokėjo, parengęs Mortimerio 
pabėgimą, bet buvo narsus ir nenusilenkė karaliui. Pirmas 
Anglijos prelatas atiduotas teismui, jis nepanoro atsakinėti 
į klausimus savo kaltintojams, remiamas, beje, visų karalystės 
arkivyskupų, kurių privilegijoms grėsė pavojus. Edvardo nu- 
rodymu, byla buvo tęsiama, Orletonas nuteistas, 0 jo turtai 
konfiskuoti. Be to, Edvardas parašė popiežiui, prašydamas at- 
leisti vyskupą kaip maištininką; tad buvo svarbu, kad monsen- 
joras Valua darytų žygių pas Joną XXII ir sukliudytų tas 
užmačias, per kurias Orletonas turėtų padėti galvą ant trinkos. 

O Henriko Nusuktsprandžio padėtis buvo neaiški. Kovo mė- 
nesį Edvardas jį padarė Lankasterio grafu, grąžindamas jam 
nužudyto brolio titulus ir turtus, tame tarpe didelę Kenilverto 
pilį. Bet sužinojęs, kad Nusuktsprandis pasiuntė Orletonui drau- 
gišką padrąsinantį laišką, Edvardas netrukus apkaltino jį vals- 
tybės išdavyste. 

— Ir jūsų karalius užsispyręs — nenori mums mokėti nė ska- 
tiko. Beje, jūs dažnai matotės su monsenjorais Valua ir Artua 
grafais ir esate geras jų bičiulis, gal malonėsite, milorde, pri- 
minti jiems tuos pabūklus, paraku užtaisomus, kurie buvo ne- 
seniai išmėginti Italijoje ir labai pravers miestų apgulai. Mano 
sūnėnas Sienoje ir Bardžiai Florencijoje gali jų parūpinti. Tie 
artilerijos pabūklai lengviau sustatomi, negu didelės katapultos 
su svertų, ir nuostolių daugiau padaro. Monsenjoras Valua 
būtinai turėtų apginkluoti jais savo kariuomenę, išvykdamas 
į kryžiaus žygį... jeigu jį surengs! 

Moterys iš pradžių gana gyvai domėjosi Mortimeriu — tas 
aukštas vyras keistomis akimis, atšiaurus ir paslatingas, amži- 
nai vilkėjo juodais rūbais ir kramsnojo baltą randą lūpoje. Jos 
prašydavo jį papasakoti apie savo pabėgimą, ir, jam kalbant, 
po permatomais balto lino korsažais matei kilnojantis jų gražias 
krūtines. Jo žemas, bemaž kimus balsas, neįprastai tariantis 
kai kuriuos žodžius, jaudino dykas širdis. Artua grafas Roberas 
ne kartą norėjo pastūmėti anglų baroną į tas rankas, kurios 
tik laukė progos jį apkabinti, taip pat jis siūlė Mortimeriui 
kekšių — jeigu jam arčiau širdies paleistuvės,— po dvi ar po 
tris, rūpesčiams prablaškyti. Bet Mortimeris nepasidavė jokiai 
pagundai; ir, kadangi jis nebuvo panašus į šventeivą, visi ėmė 
spėlioti, iš kur ta jo dorybė ir ar tik jis neturi tokių pat įpro- 
čių, kaip ir jo karalius. 

Niekas negalėjo žinoti, jog tas žmogus, ėjęs su savimi lažy- 
bų, kad išsigelbės, užmušdamas varną, davė skaistybės įžadą 
tam laikui, iki -atsiims savo turtus. Jis sau prisiekė neliesti 
moterų, kol neparvyks Anglijos žemėn ir neatgaus savo titulų 
ir savo galybės. Tai buvo riterio priesaika, kokią būtų galėjęs 
priimti nebent Lanselotas, Amadis, karaliaus Arturo bendra- 
žygis. Bet Rodžeris Mortimeris turėjo prisipažinti padaręs įža- 
dą kiek neapgalvotai, ir tas taipogi nemenkai gadino jam nuo- 
taiką... 

Galų gale iš Akvitanijos buvo gauta gerų žinių. Anglijos 
karaliaus senešalas Gijenoje, mesiras Base, juo labiau rūstus, 
kad jo pavardė kėlė juoką“, sunerimo, matydamas Sen-Sardo 
statomą tvirtovę. Jam atrodė, kad tai kėsinimasis į Anglijos 
karaliaus teises ir jo asmenybės įžeidimas. Surinkęs nedidelį 
kariuomenės būrį, jis netikėtai įžengė į Sen-Sardo, apiplėšė 
miestuką, suėmė karaliaus pareigūnus, įgaliotus prižiūrėti dar- 
bus, ir pakorė juos ant stulpų, prie kurių buvo pritvirtinti her- 
biniai skydai su lelijomis, žymintys Prancūzijos karaliaus siu- 
zerenumą toje valdoje. Mesiras Ralfas Base buvo ne vienas ta- 
me išpuolyje — jam talkininkavo keli apylinkių senjorai. 

Artua grafas Roberas, gavęs žinią, iškart, tą pačią dieną, 
nuėjo pas Mortimerį ir nusivedė jį pas Karolį Valua. Monsen- 
joras Roberas buvo kupinas džiaugsmo ir išdidumo, kvatojo 
daug smarkiau, negu paprastai, ir taip draugiškai tapšnojo 
savo bičiulius, kad tie atsimušinėjo į sienas. Pagaliau yra 
dingstis, jo išradingos galvos sumanyta! 

Tas klausimas buvo tučtuojau svarstomas Mažojoje Tarybo- 
je, buvo padaryti įprastiniai pareiškimai, o Sen-Sardo apiplė- 
šimo kaltininkai pakviesti į Tulūzos teismą. O jeigu jie stos 
į teismą, pripažins savo kaltę, nuleidę galvas? Štai ko buvo 
bijoma. 

Laimė, vienas jų, vienintelis, Monpeza senjoras Raimonas 
Bernaras, atsisakė stoti į teismą. To ir tereikėjo. Maištininką 
nuteisė už akių, jo turtus nusprendė konfiskuoti, o Žaną de 
Rua, iš Pjero Ektoro de Galaro perėmusį arbaletininkų didžiojo 
magistro pareigas, su nedidele palyda išsiuntė į Gijeną areš- 
tuoti Monpeza senjoro, atimti jo turtų ir išgriauti jo pilies. 
Monpeza senjoras vis dėlto buvo stipresnis, paėmė nelaisvėn 
karaliaus pareigūną ir pareikalavo išpirkos. Karalius Edvardas 
čia buvo niekuo dėtas, bet, taip susiklosčius aplinkybėms, jo 
reikalai ėjo blogyn, o Artua grafas Roberas džiūgavo. Mat, 
arbaletininkų didysis magistras ne toks žmogus, kad jį galima 
būtų pražudyti ir neužsitraukti bėdos! 

Buvo padaryti nauji pareiškimai šįsyk pačiam Anglijos ka- 
raliui, grasinant konfiskuoti kunigaikštystę. Balandžio pradžio- 
je Paryžiun atvyko Kento grafas, karaliaus Edvardo netikras 
brolis, Dublino arkivyskupo lydimas, ir pasiūlė Karoliui IV 


* Base — trumpakojis šuniukas taksas. 


78 


paprastų paprasčiausiai nebereikalauti iš Edvardo ištikimybės 
priesaikos ir šitaip sureguliuoti nesutarimą. Mortimeris, ta pro- 
ga pasimatęs su Kento grafu — įtempta padėtis nepakenkė jų 
maloniems santykiams, — jam įrodė, koks nenaudingas tas žygis. 
Jaunasis Kento grafas, beje, pats tuo buvo įsitikinęs. Jis atliko 
savo misiją gana nekaip nusiteikęs ir išvyko, veždamasis Pran- 
cūzijos karaliaus neigiamą atsakymą, Karolio Valua perduotą 
su panieka. Vienu žodžiu, Artua grafo Robero sugalvotas ka- 
ras buvo ne už kalnų. 

Bet štai tuo pat metu Isudene staiga pasimirė naujoji ka- 
ralienė Marija Liuksemburgietė, prieš laiką pagimdžiusi leis- 
gyvį kūdikį. 

Per gedulą nekariaujama, juoba kad karalius Karolis stačiai 
sugniužo ir beveik negebėjo vadovauti Tarybos posėdžiams. 
Lemtis išties jam buvo negailestinga kaip vyrui. Pirma apgau- 
tas, dabar našlys... Monsenjoras Valua turėjo atidėti į šalį 
kitus rūpesčius ir nedelsdamas ieškoti trečios žmonos karaliui, 
kuris nerimasčiavo, gižo ir visiems darė priekaištus, jog kara- 
lystė palikusi be sosto įpėdinio. Jo tėvas buvo apsprendęs 
pirmąsias jo vedybas, dėdė — antrąsias; tačiau nei vienos, nei 
kitos nebuvo vykusios. 

Nelengva buvo rasti princesę, kuri pageidautų įeiti į tą Pran- 
cūzijos šeimą, nes ėmė sklisti kalbos, kad ji neturi laimės. 

Karolis Valua mielu noru būtų atidavęs sūnėnui vieną savo 
dukterų, kurias turėjo ištekinti, jei amžius būtų tikęs; deja, 
netgi vyresnioji, neseniai piršta Anglijos sosto įpėdiniui, ėjo 
vos dūvyliktus metus. O Karolis Gražusis nebuvo nėmaž nusi- 
teikęs kantrauti, hei kol atgaus naktų ramybę, nei kol užtik- 
rins savo įpėdinystę. 

Ir Mortimeris laukė, iki suras žmoną karaliui... 

Karolis IV turėjo dar vieną pusseserę, velionio monsenjoro 
Liudviko d'Evre dukterį ir Pilypo d'Evre, suvesdinto su Žana 
Navariete, seserį, tariamą Margaritos Burgundietės pavainikę. 
Toji Žana d'Evre buvo ne itin žavinga, bet gerai sudėta ir, 
svarbiausia, subrendusi moterystei. Monsenjoras Valua, trokš- 
damas nusikratyti vargo, paskatino visą dvarą nuteikti Karolį 
toms sutuoktuvėms. Praslinko trys mėnesiai po Marijos Liuk- 
semburgietės mirties, ir popiežius buvo paprašytas naujo pe- 
nitenciarijaus. Ir Artua grafas Roberas, Karolio Valua, kara- 
liaus dėdės, žentas, pats pasidarė dėde po savo pusbrolio val- 

dovo vestuvių, nes Žana d'Evre buvo jo velionės sesers, Mar- 
garitos d' Artua, duktė. 

Jungtuvės įvyko birželio penktą. Keturios dienos prieš jung- 
tuves Karolis nusprendė konfiskuoti Akvitaniją ir Pontje už 
sukeltą maištą ir ištikimybės priesaikos neteikimą. Popiežius 
Jonas XXII laikė savo priederme įsikišti, kai du valdovai su- 
eina į konfliktą, ir parašė karaliui Edvardui, ragindamas duoti 
ištikimybės priesaiką, kad bent vienas ginčytinas klausimas 
būtų numarintas. Bet Prancūzijos kariuomenė jau buvo sukelta 
ant kojų ir telkėsi Orleane, o laivynas rūpinosi uostuose, reng- 
damasis pulti Anglijos pakrantes. 

Anglijos karalius, savo ruožtu, įsakė Akvitanijoj imti vyrus 
į rekrutus, ir mesiras Ralfas Base būrė savo vėliavas; Kento 
grafas vėl vyko į Prancūziją, tik šįkart Vandenynu, stoti į vie- 
tininko postą, jam patikėtą netikro brolio. 

Gal jau prasidės žygis? Ne, monsenjoras Valua dar nusku- 
bėjo į Barą prie Obo apsvarstyti su Leopoldu Habsburgu klau- 
simo dėl Šventosios Imperijos sosto ir sudaryti sutarties, kad 
Habsburgas įsipareigoja atsiimti savo kandidatūrą ir, jei Valua 
bus išrinktas imperatoriumi, už tai gauna iš anksto nustatytas 
sumas pinigų, periodinių išmokų ir pajamų. O Rodžeris Morti- 
meris tebelaukė... 

Galiausiai rugpiūčio pirmą, per alsią kaitrą, kada apsikaustę 
riteriai šuto lyg į puodus sukišti, Karolis Valua, šaunus, sunkus, 
su kiveriu ir auksu austu palaidiniu virš šarvų, ginklanešių 
padedamas, įsėdo balnan. Šalia jo buvo antrasis sūnus, Alan- 
sono grafas, sūnėnas Pilypas d'Evre, naujasis karaliaus svainis, 
konetablis Goše de Šatijonas, Vigmoro lordas Mortimeris ir 
pagaliau Artua grafas Roberas, kuris, raitas ant arklio, atitin- 
kančio jo ūgį, galėjo matyti visą kariuomenę. 

Ar monsenjoras Valua buvo laimingas, ar tik patenkintas, 
kad antrąkart vyksta į Gijeną, į tą žygį, kurio taip troško, 
taip siekė ir kurį beveik pats sufabrikavo? Anaiptol. Jis buvo 
paniuręs, nes Karolis IV atsisakė pasirašyti įsakymą dėl jo 
paskyrimo karaliaus vietininku Akvitanijoje. Kas gi kitas, jei 
ne Karolis Valua, turėjo teisę į tą titulą? Ir kaip jis išrodys, 
kitų akimis žiūrint, kada net Kento grafas, tas bajorėlis, tas 
pienburnis — ir, be to, sūnėnas!— paskirtas karaliaus Edvardo 
vietininku! 

Visi spėliojo, kas šovė į galvą Karoliui Gražiajam, kokių su- 
metimų vedamas jis, niekada negebėjęs nieko nutarti, staiga 
užsispyrė nedaryti, ko prašomas ir kas buvo būtina. Kas tei- 
sybė, tas teisybė, ir Karolis Valua, ilgai nedvejodamas, atvėrė 
širdį savo bendražygiams. Bene verta tiek vargti dėl to karū- 
nuoto nebrendilos, dėl to bukapročio ir už jį valdyti jo ka- 
ralystę? Gal kada prireiks jam parūpinii dargi įpėdinį? .. 

Senasis konetablis Goše de Šatijonas, teoriškai vadovavęs 
kariuomenei, nes Valua neturėjo oficialaus įgaliojimo, marks- 
tė savo vėžliškus vokus po nebemadingu šalmu. Jis buvo apy- 
kurtis, tačiau kaip septyniasdešimt ketverių metų vyras dar 
šauniai išrodė balne. 

Lordas Mortimeris buvo nusipirkęs ginkluotę pas Tolomėjų. 
Po pakeltu antveidžiu žiaudriai blizgėjo akys naujo plieno spal- 
vos. Dėl savo karaliaus kaltės jis ėjo prieš savo šalį, tad vil- 
kėjo juodo aksomo palaidinį kaip gedulo rūbą. Žygio datos 
jis niekuomet neužmirš: buvo 1324 metų rugpiūčio pirma, šven- 
to Petro, pančiais sukaustyto, šventė; lygiai prieš metus jis 
pabėgo iš Tauerio. 


VI 
PABŪKLAI 


Kai suskambo aliarmas, jaunasis Kento grafas Edmondas gu- 
lėjo viename pilies kambaryje ant akmeninės aslos, bergž- 
džiai mėgindamas truputį atsivėsinti. Trumpomis drobinėmis 
kelnėmis, nuogas iki juosmens, jis tįsojo atmetęs rankas, kaip 
negyvas, Bordelie vasaros karščio pakirstas. Jo mėgiamas ska- 
likas lekavo šalimais. 

Šuo pirmas išgirdo varpų gaudesį. Jis pasistojo ant prieki- 
nių kojų, iškėlęs snukį ir suskliautęs virpančias ausis. Jaunasis 
Kento grafas kniostelėjo iš snaudulio, pasirąžė ir staiga su- 
prato, jog tą baisų aidą kelia visi Reolės varpai. Jis kaip mat 
pašoko ant kojų, čiupo plono batisto marškinius, kuriuos buvo 
numetęs ant kėdės, ir paskubomis apsiviiko. 

Prie durų jau kaukšėjo spartūs žingsniai. Mesiras Ralfas Ba- 
se, senešalas, įėjo į vidų, lydimas kelių vietinių senjorų: Ber- 
žerako senjoro, Biudoso ir Movezeno baronų ir Monpeza sen- 

joro, dėl kurio — bent jis taip manė ir tuo didžiavosi — kilo 
karas. 

Senešalas Base išties buvo labai mažas; jaunasis Kento gra- 
fas visad stebėdavosi, jį pamatęs. Be to, apvalus kaip boselis, 
nes buvo pasakiškai ėdrus ir amžinai kunkuliuojantis pykčiu, 
kuriam pratrūkus, įsiręždavo jo sprandas ir išsprogdavo akys. 

Skalikas nemėgo senešalo ir urgzdavo, tik jį pastebėjęs. 

— Gaisras ar prancūzai, mesire senešale?— paklausė Kento 
grafas. 

— Prancūzai, prancūzai, monsenjore!— sušuko senešalas, be- 
maž užsigavęs dėl klausimo.— Eikite patys pasižiūrėti, jau jie 
matyti. 

Kento grafas palinko ant alavinio veidrodžio, taisydamasis 
šviesius vyturus prie ausų, ir nusekė senešalui įdurmu. Bal- 
tais palaidais marškiniais, atlapa krūtine, be pentinų, vien- 
plaukis, tarp ginkluotų, grandiniais vilkinčių baronų jis at- 
rodė savotiškai narsus ir grakštus, ir taip pat gana lengvabū- 
diškas. 

Bokšto tarpdury jį apkurtino varpų gaudesys ir apžilpino 
kaitri rugpiūčio saulė. Skalikas sukaukė. 

Jie įkopė į Tomasą, didelį apvalų bokštą, Ričardo Liūtašir- 
džio pastatydintą. Ko tik nebuvo pastatydinęs tas prosenelis! 
Ir Tauerio apvadą, ir Šato-Gajarą, ir Reolės tvirtovę... 

Apačioje, ties stačiu šlaitu, bemaž skardžiu, ribėjo plati Ga- 
ronė, vingiuojanti bekrašte derlinga lyguma, kuri driekėsi iki 
pat tolumoj dunksančių Aženua kalnų melsvos linijos. 
tyti prancūzų priešakinius būrius miesto apylinkėse. 

— Betgi pažvelkite, monsenjore!— sušuko palydovai, steng- 
damiesi perrėkti varpų gausmą.— Palei upę, link aukštupio, 
Sent-Bazejo pusėje! 

Kento grafas prisimerkė ir, delnu prisidengęs akis nuo sau- 
lės, galiausiai išvydo kibirkščiuojančią juostą, nudrykusią pa- 
upiu. Tai atsispindi saulė, paaiškinta jam, kirasose ir arklių 
šarvuose. 

O varpų skardas drebino be perstogės orą. Varpininkai, ko 
gero, jau nebejautė rankų. Miesto gatvėse, ypač apie bendruo- 
menės namus, knibždėjo, grumdėsi žmonės. Kokie jie išrodė 
maži nuo tvirtovės kuorų! Tikri vabzdžiai. Visais keliais į mies- 
tą plaukė persigandę sodiečiai: kas tempė karvę, kas ginė 

ožkas, kas akstino jaučius, įkinkytus į vežimą. Visi tekini 
bėgo iš laukų; netrukus sugužės gretimų kaimų žmonės, susi- 
krovę mantą ant kupros ar į ratukus. Gyvens kur paklius, nes 
miestas ir šiaipjau buvo perpildytas kariuomenės ir Gijenos ri- 
terių... 

— Prancūzus suskaičiuoti galėsime tik po dviejų valandų, 
o prie sienų jie neatsigaus, iki nusileis naktis, — tarė sene- 
šalas. 

— Ak, koks netikęs metas kariauti — tarė suniukęs Berže- 
rako senjoras, kuris turėjo sprukti iš Sent-Fua-la-Grandės prieš 
kelias dienas, artėjant prancūzams. 

— Argi ne geras metas?— paklausė Kento grafas, rodydamas 
vaiskų dangų ir tuos gražius laukus, dryksančius prieš akis. 

Išties buvo truputį per karšta, bet argi geriau lietus ir pur- 
vas? Jei tie akvitaniečiai būtų permanę Škotijos karus, tikrai 
nebūtų skundęsi! 

— Mat, šį mėnesį nuima vynuogių derlių, monsinjore,— ta- 
rė Monpeza senjoras, — kaimiečiai ims vaitoti, pamatę, kad try- 
piama jų nauda, ir parodys mums piktą valią. Valua grafas 
žino, ką daro; 1294 metais jis irgi taip pasielgė: nusiaubė 
viską, kad kraštas greičiau nusigaluotų. .. 

Kunigaikštis Edmondas, Kento grafas, gūžtelėjo pečiais. Bor- 
dele kraštas vertas vos kelių statinių vyno, tad bus karas ar 
nebus, klareto niekad nepritrūks. Tomasos viršuje dvelkė vė- 
jelis, visiškai nelauktas, skverbėsi pro atlapus kunigaikščio 
marškinius ir maloniai glamonėjo odą. Kaip nuostabu kartais 
justi vien tai, kad gyveni pasaulyje! 

Kento grafas parimo ant šiltų kuoro akmenų ir įsisvajojo. 
Jis — dvidešimt trejų metų karaliaus vietininkas visoje kuni- 
gaikštystėje, atseit, turi visą karaliaus valdžią: gali teisti, ka- 
riauti, tvarkyti finansus savo nuožiūra. Jo asmeny yra pats 
karalius. Jis sako: „Aš noriu!“, ir jam paklūstama. Jis gali 
duoti įsakymą: ,„Pakarkit!..“ Beje, taip jis nė negalvojo sa- 
kyti, tačiau galėjo. Ir, svarbiausia, buvo toli nuo dvaro, toli 
nuo savo netikro brolio ir jo užgaidų, nuo jo pykčio priepuolių 
ir įtarinėjimų, toli nuo Despenserių, su kuriais dėjosi sutariąs, 
reikalo spiriamas, bet jų nemėgo. Čia jis buvo sau ponas, be 
to, valdė visa, kas buvo aplink. Prieš jį ėjo kariuomenė, kurią 
jis puls ir nugalės, be jokios abejonės. Vienas astrologas kartą 
jam išpranašavo, jog tarp dvidešimt ketverių ir dvidešimt še- 

šerių metų jis nuveiksiąs didžiausius darbus, kurie jį aukštai 
iškelsią. .. Vaikystės svajonės ūmai ėmė kūnytis. Plati lyguma, 
kirasos, aukščiausioji valdžia... Ne, išties dar niekad jis nesi- 
jautė toks laimingas, kad gyvena pasaulyje. Galva mažumą 
svaigo, ir svaigino ne kas kitas, o jis pats ir tas vėjelis, glos- 
tantis krūtinę, ir tas bekraštis horizontas... 

— Ką įsakysite, monsenjore?— paklausė mesiras Base, jau 
pradėjęs nekantrauti. 

Kento grafas atsigręžė ir nužvelgė mažąjį senešalą su kiek 
arogantiška nuostaba. 

— Ką įsakysiu?— tarė jis.— Betgi liepkite pūsti vamzdžius, 
mesire senešale, ir sėsti ant arklių. Mes išjosime ir pulsime. 

— Bet su kuo, monsenjore? 

— Betgi, po perkūnais, su mūsų kariuomene, Base! 

— Monsenjore, čia mes turime vos du šimtus riterių, o prieš 
mus stoja daugiau kaip pusantro tūkstančio, bent tokį skai- 
čių žinome. Ar ne, mesire Beržerakai? 

Pono ir Beržerako senjoras Redžinaldas linktelėjo galvą. 
Sriukio senešalo sprandas buvo labiau įraudęs ir įsiręžęs, nei 
paprastai: jis tikrai nerimastavo ir vos tvardėsi neužsiplieskęs, 
matydamas tokį neprotingą lengvapėdiškumą. 

— O apie pastiprinimus neturite jokių žinių?— paklausė 
Kento grafas. 

— Ne, monsenjore! Vis nėra ir nėra! Jūsų brolis karalius, 


Jau keturios savaitės, kai laukiama tų garsiųjų pastiprini- 
mų iš Anglijos! Ir Bordo konetablis, turįs kariuomenės, ta 
dingstimi nejudėjo iš vietos, nes buvo gavęs karaliaus Edvar- 
do įsakymą išžygiuoti tik tada, kai atvyks pastiprinimai. Jau- 
nasis Kento grafas nebuvo toks visagalis, kaip atrodė... 

Kad reikėjo laukti ir trūko žmonių — dar nežinia, ar tie ža- 
dėti pastiprinimai įsilaipinę į laivus!— monsenjoras Valua tu- 
rėjo valią bastytis po visą kraštą nuo Ažano iki Marmando ir 
nuo Beržerako iki Diuraso lyg po kokį linksmybių parką. Ir 
štai, kai tas dėdė Valua jau čia, po akių, su savo plačia plieno 
juosta, vis viena ničnieko neįmanoma padaryti! 

— Ir jūs taip manote, Monpeza?— paklausė Kento grafas. 

— Deja, monsenjore, ak, deja, deja!— atsakė Monpeza baro- 
nas, krimsdamas juodus ūsus. 

Mat, jam knietėjo žūt būt atsikeršyti: Valua, bausdamas jį 
už nepaklusnumą, buvo įsakęs nugriauti jo pilį. 

— O jūs, Beržerakai?— kamantinėjo toliau Kento grafas. 

— Aš stačiai verkiu iš pasiutimo,— atsakė Pono ir Berže- 
rako senjoras su tuo stipriu dainingu akcentu, kuriuo kalbėjo 
visi smulkūs vietiniai senjorai. 

Kento grafas Edmondas neklausė, ką mano Biudoso ir Mo- 
vezeno baronai: tie nemokėjo nei prancūziškai, nei angliškai, 
tik šnekėjo Gaskonės tarme, ir Kento grafas negalėjo supai- 
syti, ką jie tarška. Beje, jų veidai buvo gan iškalbingi. 

— Tad liepkite uždaryti vartus, mesire senešale, ir ruoškimės 
apguiai. O vėliau, kai ateis pastiprinimai, jie smogs prancū- 
zams į užnugarį ir sparnus, ir, galimas daiktas, taip bus ge- 
riau,— tarė Kento grafas, ramindamas save. 

Jis pakrapštė pirštų galais skalikui kaktą, vėl parimo ant šil- 
tų akmenų ir ėmė žiūrėti į klonį. Senas priežodis bylojo: „Kas 
turi Reolę, tas turi Gijeną.“ Tad ją turėsime tiek laiko, kiek 
reikės. 


Pernelyg smagiai žygiuoti pirmyn būna bemaž taip pat sunku, 
kaip trauktis. Nesutikdama jokio priešinimosi, kuris sustab- 
dytų bent dienai ir duotų pailsėti, Prancūzijos kariuomenė ėjo 
ir ėjo be perstogės, ėjo daugiau kaip tris savaites, tiksliau, 
dvidešimt penkias dienas. Didžioji kariauna — vėliavos, riteriai, 
jų tarnai, lankininkai, vežimai, kalvės, virtuvės, markitantai ir 
mergų laikytojai iš paskos — tęsėsi daugiau nei per mylią. 
Arklių gugos kraujavo pratrintos, kas ketvirtis valandos kuris 
nors pamesdavo pasagą. Daugelis riterių gavo nusiimti šarvus, 
nuo kurių, ypač tokiu karštymečiu, sąnariuose vėrėsi žaizdos 
ir kėlėsi votys. Pėstija vos vilko sunkias vinimis kaustytas 
kurpes. Be visa ko, gražios Ažano juodosios slyvos, pažiūrėti 
visai nunokusios medžiuose, žiauriai sujaukė vidurius ištroš- 
kusiems vagiliams kareiviams, ir čia vienas, čia kitas tolydžio 
ėjo iš kolonos į pakelę nusileisti kelnių. 

Konetablis Goše de Šatijonas bemaž visą kelią snūduriavo 
balne. To buvo išmokęs per penkiasdešimtį tarnybos metų, aš- 
tuonis karus ir žygius. 

— Valandžiukę numigsiu,— apreikšdavo savo dviem ginkla- 
nešiams. 

Tie paragindavo arklius ir, suderinę žingsnį, jodavo konetab- 
liui iš šalių, kad jis nenuvirstų, jei, ko gero, pasvirs; ir senasis 
vadas, įrėmęs strėnas į užpakalinę balno gugą, pūsdavo sau 
į šalmą. 

Artua grafas Roberas prakaitavo, nėmaž nelysdamas, ir sklei- 
dė per dvidešimt žingsnių laukinio žvėries kvapą. Jis susibi- 
čiuliavo su vienu anglu, Mortimerio palydovu, tuo ilgšiu ba- 
ronu Meltrevezu, kuris panėšėjo į arklį, ir netgi pasiūlė jam 
žygiuoti savo vėliavoje — mat, anas buvo smagus lošėjas ir 
postoviuose labai greitas imtis kauliukų. 

Karolis Valua nesitvėrė pykčiu. Jodamas drauge su sūnumi 
Alansono grafu, sūnėnu Pilypu d'Evre, dviem maršalais — Matje 
de Tri ir Žanu de Baru ir pusbroliu Ispanijos Alfonsu, jis 
keikė viską: nepakenčiamą klimatą, naktų tvankį ir dienų kait- 
rą, muses, pernelyg riebų maistą. Jis geriąs ne vyną, 0 pras- 
čiokų raugalą. Juk jie esą geriausių vynų krašte, ar ne? Tai 
kurgi tie žmonės slepią savo bosus? Kiaušiniai biauraus sko- 
nio, pienas gailus. Monsenjoras Valua kartais pabundąs, vy- 
mos draskomas, ir. jau kelios dienos jam neduodąs ramybės 
kažkoks skausmas kairiajame petyje. Be to, pėstija nejudanti 
iš vietos. Ak, jei būtų įmanoma kariauti vien su kavalerija!.. 
Nežinia, ar jis teisingai pasielgęs, kad klausęs Tolomėjaus, 
Artua grafo Robero remiamo, ir tempęs nuo pat Kastelsara- 
seno tuos paraku užtaisomus pabūklus medinėmis šliūžėmis, 
užuot paėmęs katapultas ir įprastines akmensvaides,— gal būt, 
ilgiau trunka jas sustatyti į vietą, bet jos gabenamos išnars- 
tytos. 

— Regis, aš esu pasmerktas saulei, — sakė. jis.— Tokia pat 
kaitra buvo jūsų, pusbroli Alfonsai, nusususiame Aragone, ku- 
riame trumpą laiką karaliavau, kai penkiolikos metų turėjau 
pirmąją savo kampaniją — prieš jūsų senelį. 

Jis kreipėsi į Ispanijos Alfonsą, Aragono sosto įpėdinį, be 
jokių ceremonijų primindamas kovas, suardžiusias jųdviejų šei- 
mų sandorą. Bet jis galėjo duoti sau valią, nes Alfonsas buvo 
nežmoniškai nuolaidus; pasiryžęs su viskuo sutikti, kad kiek- 
vienas būtų patenkintas, pasiryžęs vykti į kryžiaus žygį, jei tik 
kas paprašys, ir kautis su anglais, miklinantis kryžiaus žygiui. 

— Ak, Cheronos paėmimas! toliau kalbėjo Valua.— Niekad 
to neužmiršiu. Kokia maišalienė! Kardinolas Šole, neturėdamas 
po ranka vainiko mano karūnavimui, uždėjo man savo skry- 
bėlę. Dusau po ta raudono tūbo skrybėle. Taip, buvau penkio- 
likos metų... Jei mano kilnusis tėvas karalius Pilypas Narsu- 
sis grįždamas nebūtų miręs nuo karštinės, kuria ten susirgo... 

Jis paniuro, prabilęs apie tėvą. Galvojo, kad tas pasimirė 
keturiasdešimties metų. Vyresnysis brolis Pilypas Gražusis už- 
merkė akis keturiasdešimt šešerių, o 'netikras brolis Liudvikas 
d'Evre — keturiasdešimt trejų. Pats jis kovo mėnesį sulenkė 
penkiasdešimt ketvirtus, įrodė esąs stipriausias giminėje. Bet 
kiek laiko Apvaizda jam bus maloni? 

— Ir Kampanija, ir Romanija, ir Toskana — taip pat karšti 
kraštai!— toliau kalbėjo jis.— Pereiti pačiu karštymečiu visą 
Italiją nuo Neapolio iki Sienos, Florencijos, vejant Gibelinus, 
kaip aš kad perėjau prieš... pala, tuoj paskaičiuosiu. .. 
1301-aisiais, prieš dvidešimt trejus metus!.. Dargi čia, Gijeno- 
je, 1294-aisiais irgi buvo vasara! Amžinai vasara. Tačiau Fland- 
rijoje prisieina vis kautis žiemą ir grimzti purve iki kelių. 

— Bet, Karoli, per kryžiaus žygį bus dar biauresnis karš- 
tis, — įgylė Artua grafas Roberas.— Ar įsivaizduojate, kaip mes 
šuoliuojame per Egipto Sudaną? O ten, regis, vynuogės — reta 
kultūra. Reiks smėlį laižyti. 

— O, kryžiaus žygis, kryžiaus žygis...— alsiai atsakė suir- 
zęs Valua.— Dar kažin ar jis įvyks, tas kryžiaus žygis, jei 
man kaišioja pagalius į ratus! Gražu pašvęsti gyvenimą ka- 
ralystės ir bažnyčios labui, bet galų gale pabosta amžinai švais- 
tyti jėgas dėl nedėkingų žmonių. 

Tie nedėkingieji buvo popiežius Jonas XXII, kuris dar spy- 
rėsi neduoti subsidijos, tarsi iš tiesų būtų norėjęs atgrasinti 
nuo ekspedicijos, ir ypač karalius Karolis IV — tasai ne tik 
nesiuntė Karoliui Valua paskyrimo savo vietininku, tuo didžiai 
jį užgaudamas, bet, naudodamasis proga, kad dėdė išvykęs toli, 
pats pasisiūlė kandidatu į Imperijos sostą. O popiežius, aišku 
savaime, oficialiai parėmė jo kandidatūrą. Žodžiu, tas gražus 
Valua sandėris su Leopoldu Habsburgų nuėjo perniek. Kara- 
lius Karolis buvo laikomas mulkiu, toks iš tiesų jis buvo, bet 
kartais jis mokėdavo smogti iš pasalų. Kaip tik tą dieną, rug- 
piūčio dvidešimt penktą, Valua gavo šią žinią. Iš tikro prastas 
šventas Liudvikas! 

Jis buvo taip biauriai nusiteikęs ir taip uoliai vaikėsi muses 
nuo veido, jog nė minty neturėjo pasižvalgyti po apylinkes. 
Jis pamatė Reolę tik iada, kai tvirtovė išdygo priešais per 
keturis ar penkis arbaleto šūvius. 

Reolė stovėjo ant uolingo kyšulio, pakibusio virš Garonės, 
dar aukštesnių kalvų apsupta. Ji labai panėšėjo į tas minia- 
tiūras, vaizduojančias Jeruzalę Valandų knygoje — dunksojo 
blykštančio dangaus fone, įsprausta tarp savo sienų, sumūrytų 
iš gerų rusvų akmenų, besileidžiančios saulės auksinamų, rodė 
savo varpines, savo pilies kuorus, aukštą rotušės pastatą su 
ažūriniu bokšteliu ir visus raudonų čerpių stogus, prigludusius 
vienas prie kito. Išties gražus miestas. Be to, stovėjo pakilioje 
vietoje ir buvo ideali tvirtovė; Kento grafas neapsimulkino, 
pasirinkęs ją savo būstine. Nelengva bus ją paimti. 

Kariuomenė stovėjo, laukdama įsakymų. Monsenjoras Va- 
lua tačiau nedavė nė vieno. Jis ožiavosi. Tegu konetablis, 
tegu maršalai sprendžią, kaip jiems išrodo geriau. Juk jis ne 
karaliaus vietininkas, juk negavęs jokios valdžios, jis neužsi- 
krausiąs jokios atsakomybės. 

— Eime, Alfonsai, atsivėsinsime,— tarė jis savo ispaniškajam 
pusbroliui. 

Pakirdęs konetablis pamažėle suko galvą po šalmu ir kišo 
lauk ausį, norėdamas išgirsti, ką jam sako jo vėliavų vadai. 
Jis išsiuntė Bulonės grafą žvalgybon. Tas parjojo po valandos 
ir nupasakojo, kaip išrodąs miestas kalvų pusėje. Visi vartai 
esą uždari, įgula tikrai neketinanti daryti išpuolio. Tad buvo 
nutarta apsistoti ten pat, ir vėliavos įsikūrė kaip tinkamos. 
Vynuogienojai, persipynę tarp medžių ir ilgų karčių, sudarė 
jaukią prieglaudą, sakytum pavėsinės. Kariuomenė, nuovargio 
pakirsta, sumigo aiškioje prietemoje, kai tik sužibo pirmosios 
žvaigždės. 


X k * 


Jaunasis Kento grafas neatsispyrė pagundai. Po nemigo nak- 
ties, kurią prastūmė žaisdamas tremerelį su savo ginklanešiais, 
jis pasivadino senešalą Base, įsakė jam sukelti ant kojų kava- 
leriją ir apyaušriu be jokio signalo išjojo iš miesto pro slap- 
tus žemuosius vartus. 

Prancūzai pūtė sau ramiausiai vynuogynuose ir pabudo tik 
tada, kai ant jų užlėkė gaskonų riteriai. Nustebę kilstelėjo 

galvas, bet tučtuojau nuleido, išvydę palei akis švysčiojant 
arklių kanopas. Edmondas ir jo bendražygiai smaginosi į va- 
lias tarp susnūdusių vyrų, smaigstė juos kardais, tvatino vėz- 
dais, daužė kuokomis, pasunkintomis švinu, per nuogas kojas, 
per šonus, nesaugomus nei šarvų, nei grandinių marškinių. 
Braškėjo kaulai, ir per prancūzų stovyklą driekėsi krioksmų 
kelias. Griuvo keleto didelių senjorų palapinės. Neilgai trukus 
grubus balsas, perrėkdamas grumtynes, sušuko: „Čionai, Šati- 
jonai!" Ir konetablio vėliava suplevėsąvo rytmečio saulėje. Tai 
senasis Goše, apdairiai įkurdinęs savo vasalus riterius truputį 
atokiau nuo kitų, skubėjo pagalbon. Kairėje ir dešinėje atsi- 
liepė šauksmai: „Pirmyn, Artua!.. Čionai, Valua!“ Šiaip taip 
apsiginklavę, kas raitas, kas pėsčias, riteriai puolė priešą. 

Laukas buvo pernelyg platus, jėgos pernelyg išsklaidytos, 
o prancūzų riterių pernelyg daug, kad Kento grafas galėtų to- 
liau varyti savo pragaištingą darbą. Gaskonai jau matė, kad 
jiems ketina atkirsti kelią. Edmondas vos spėjo pasukti atgal, 
šuoliais nulėkti iki Reolės vartų ir įsmukti vidun, tada kiek- 
vienam pasakė po komplimentą, nusivilko šarvus ir garbingai 
nuėjo gulti. 

Neviltis viešpatavo prancūzų stovykloje, vaitojo sužeistieji. 
Tarp žuvusiųjų, kurių skaičius siekė bemaž šešiasdešimt, buvo 
Žanas de Baras, vienas maršalų, ir Bulonės grafas, vakare jojęs 
žvalgybon. Visi gailestavo, kad tuodu senjorai, narsūs kariai, 
taip staigiai ir beprasmiškai žuvo, nužudyti, vos pabudę iš 
miego! 

Kento grafo drąsa tačiau buvo verta pagarbos. Patsai Ka- 
rolis Valua, dar vakar garsinęsis vienu ypu sudorosiąs tą jau- 
nuolį, jei sueisiąs su juo į dvikovą, pakeitė nuomonę ir, be- 
veik didžiuodamasis, sakė: 

— Taigi, monsenjorai, neužmirškite, kad jis mano sūnėnas! 

O pats užmiršo savo užgautą savimeilę, savo negalias ir sun- 
kų metų laiką ir po prašmatnių maršalo de Baro laidotuvių 
pradėjo ruoštis miesto apsiausčiai. Jis buvo tiek pat veiklus, 
kiek kompetentingas, nes, kad ir būdamas baisus pagyrūnas, 
puikiai išmanė savo meną. 

Visi keliai į Reolę buvo užkirsti, apylinkės saugomos krašto 
gilumon išdėstytų postų. Ne per toliausia nuo mūrų buvo 
kasami grioviai, pilami pylimai, daromi kiti žemės darbai, kad 
lankininkai turėtų priedangą. Tinkamiausiose vietose buvo ly- 

ginamos aikštelės paraku užtaisomiems pabūklams. Tuo pat 
metu buvo statomi pastoliai arbaletininkams. Monsenjorą Va- 
lua galėjai matyti visur, kur vyko darbai: jis tikrino, įsakinėjo, 
ragino. Truputį nuošaliau riteriai buvo pasistatydinę apvalias 
palapines, virš kurių plaikstėsi vėliavos. Karolio Valua pala- 
pinė stovėjo aukštumoje, nuo kurios matėsi stovykla ir apsup- 
tas miestas; tai buvo tikra išsiuvinėtos drobės pilis. Visa pran- 
cūzų stovykla buvo išsidėsčiusi plačiu ratu kalvų šlaituose. 

Rugpiūčio trisdešimtą Valua pagaliau buvo paskirtas kara- 
liaus vietininku. Jo nuotaika susyk pasikeitė, regis, daugiau jis 
neabejojo, kad karas jau kaip ir laimėtas. 

Po dviejų dienų Matje de Tri, antrasis maršalas, likęs gy- 
vas, Pjeras de Kunjeras ir Ispanijos Alfonsas paskui dūduo- 
jančius vamzdininkus ir baltą parlamentarų vėliavą nužygiavo: 
iki pat Reolės mūrų, galingojo ir aukštojo senjoro Karolio, 
Valua grafo, Prancūzijos karaliaus vietininko 'Gaskonėje ir 
Akvitanijoje, įsakymu, pareikalauti, jog Kento grafas pasi- 
duotų ir grąžintų visą kunigaikštystę, kadangi suardyta san- 
dora ir neduota ištikimybės priesaika. 

Tada senešalas Base, pasistiebęs ant pirštų galų ir išsikišęs 
virš dantyto kuoro, Kento grafo Edmondo, Anglijos karaliaus 
vietininko Akvitanijoje ir Gaskonėje, įsakymu, atsiliepė, kad 
reikalavimas esąs nepriimtinas ir kad grafas nei paliksiąs mies- 
to, nei grąžinsiąs kunigaikštystės, nebent jėga bus išstumtas. 

Apsiaustis buvo paskelbta pagal visas taisykles, ir kiekvienas 
vėl ėmėsi savo užduoties. 

Monsenjoras Valua įkinkė į darbą trisdešimt kalnakasių, ku- 
riuos buvo jam paskolinęs Meco vyskupas. Tie kalnakasiai 
turėjo išrausti požeminius kelius iki pat mūrų ir sukrauti ten 
bosus parako, kurį vėliau padegsią. Inženiatorius Hugas, Lota- 
ringijos kunigaikščio valdinys, žadėjo stebuklus. Tvirtovės sie- 
na sprogsianti kaip žiedas pavasarį. 

Bet apgultieji sunerimo, girdėdami duslius smūgius, ir išdė- 
liojo rėčkas vandens patrulių keliuose. Šitaip iš vandens ribu- 
liavimo sužinota, kur prancūzai kasa eigą. Jie pradėjo kasti 
iš savo pusės, bet naktį, tuo tarpu lotaringiečiai dirbo dieno- 
mis. Vieną rytą abu tuneliai susidūrė, ir po žeme, šviečiant 
žvakigaliams, įvyko kraupios skerdynės — gyvieji išėjo aptekę 
prakaitu, juodomis dulkėmis, krauju ir tokiomis paklaikusio- 
mis akimis, tarsi būtų ištrūkę iš pragaro. 

Tada šaudymo aikštelės jau buvo parengtos, ir monsenjoras 
Valua nutarė panaudoti savo pabūklus. 

Tai buvo stori bronziniai vamzdžiai, apkaustyti geležiniais 
lankais ir suguldyti ant medinių beračių pastovų. Dešimties 
arklių reikėjo vienam tokiam dičkiui traukti ir dvidešimties 
vyrų nutaikyti, paremti, užtaisyti. Apie kiekvieną buvo lyg ir 
dėžė, suręsta iš drūtų sijų, apsaugoti tarnybai, jei įtaisas sprogs. 

Tie pabūklai, pagaminti Pizoje, iš pradžių buvo pristatyti 
Langedoko senešalui, kuris nusiuntė juos į Kastelsaraseną ir 
Ažaną. Tarnybos vyrai italai dėl griausmo vadino juos bom- 
barda. 

Visi žymūs senjorai, visi vėliavų vadai susirinko pasižiūrėti, 
kaip veikia bombardos. Konetablis Goše traukiojo pečiais ir 
niurzgė, kad netiki tų mašinų griaunamąja galia. Kuriems ga- 
lams amžinai kliautis naujenybėmis, jei galima naudotis ge- 
rosiomis katapultomis, akmensvaidėmis ir sienlaužėmis, kurios 
jau senų senovėje įrodžiusios savo privalumus? Bene jis, Šati- 
jonas, šaukėsi Lombardijos liejikų įveikti tiems miestams, ku- 
riuos jis paėmė? Karai laimimi dvasios tvirtybe ir rankų jėga, 
o ne pasitelkus kažkokius alchemikų parakus, kurie pernelyg 
atsiduoda šėtono siera! 

Tarnybos vyrai prie kiekvieno pabūklo uždegė po gorę, ku- 
rioje kaito geležiniai virbai. Paskui užtaisė bombardas: pro 
žiotis įpylė parako dideliais kaltinės geležies šaukštais, įgrūdo 
pakulų klaką ir galiausiai įvertė apvalų, stambų, kokių šimto 
svarų akmenį. Šiek tiek parako įbėrė į griovelį, išduobtą vamz- 
džio gale ir per siaurą skylutę susisiekiantį su pagrindiniu 
užtaisu. 

Visi stebėtojai buvo paprašyti pasitraukti atgal per penkias- 
dešimt metrų. Tarnybos vyrai sugulė, užsiėmę ausis, prie kiek- 
vienos bombardos palikę po stačią žmogų, kuris turėjo pa- 
degti paraką ilgu geležiniu virbu, įkaitintu iki raudonumo ug- 
nyje. Padegę jie kaip mat puolė ant žemės ir prisiplojo prie 
pastovų dėžių. 

Plykstelėjo raudonos liepsnos ir sudrebėjo žemė. Griausmas 
nusirito Garonės kloniu ir buvo girdimas nuo Marmando ligi 
Langono. 

Oras pajuodo apie pabūklus, kurių paskuigaliai nuo atatran- 
kos įsmigo į suplūktą žemę. Konetablis kosėjo, spiaudėsi ir 
keikė. Kai dulkės apsisklaidė, visi pamatė, jog vienas akmuo 

nukritęs tarp prancūzų ir tik per stebuklą nieko neužmušęs. 
Vis dėlto mieste, regėjos, vienas stogas buvo prakiurintas. 

— Ne tiek žalos, kiek baldos,— sakė konetablis.— Jei čia 
būtų buvusios senosios balistos su laidyklėmis ir pasvarais, 
visi sviediniai būtų pataikę ir šitaip dusti neprisieitų. 

O Reolėje iš pradžių niekas nesuprato, kodėl nuo metro no- 
taro Delpiušo namo stogo į gatvę ūmai ūžielėjo ištisa lavina 
čerpių. Juo labiau niekas nesuprato, kaip iš giedro dangaus 
trenkė perkūnas, sugrumėjęs po valandėlės. Paskiau metras 
Delpiušas staugdamas išlėkė iš namų — jo virtuvėn įvirtęs di- 
deliausias akmuo. 

Tada žmonės nudūmė ant įtvirtinimų ir pamatė, jog pran- 
cūzų stovykloje nėra nė vienos tų mašinų, kurios paprastai 
naudojamos miestų apguloms. Po antros papliūpos, ne tokios 
taiklios, kai sviediniai atsimušė į mūrus, pažerdami skeveldrų 
spiečių, teko pripažinti, jog griausmas ir sviediniai eina iš tų 
ilgų, klonyje suguldytų vamzdžių, virš kurių stovėjo dūmų 
stulpai. Visus pagavo siaubas, ir moterys plūstelėjo į bažny- 
čias melstis nuo tos velnio išmonės. 

Vakarų karuose pirmąsyk iššovė patrankos. 


* 4 k 


Rugsėjo dvidešimt antros rytą Kento grafas buvo paprašy- 
tas priimti mesirus Ramoną de Labizoną, Žaną de Miralį, En- 
berą Esklo, brolius Doa ir Barsaną de Penus, notarą Eli de 
Malena, šešis Reolės municipaliteto pareigūnus, kuriuos lydėjo 
keli miestelėnai. Pareigūnai pateikė Anglijos karaliaus vieti- 
ninkui ilgiausią skundą, ir tokiu tonu, kuris toli gražu nesi- 
derino su nuo'ankumu ir pagarba. Miestas esąs be maisto, be 
vandens ir be stogų. Cisternų dugnai sausi, aruodai kaip iš- 
šluoti, o gyventojai nebevalioją tveiti tos akmenų krušos, kuri 
kas penkiolika minučių krinta ant galvų daugiau kaip tris 
savaites. Esą lovose užmuštų žmonių, gatvėse suknežintų vai- 
kų. Ligoninė perpildyta ligonių ir sužeistųjų. Numirėlių krū- 
vos augančios bažnyčių požemiuose. Sviedinys kiaurai pramu- 
šęs Švento Petro bažnyčios varpinę, ir varpai, baisiausiai žla- 
gėdami, nudribę žemėn, o tas pirštu priduriamai rodąs, jog 
dievas nepalaikąs anglų pusės. Be to, atėjęs laikas imti derlių, 
bent jau tuose vynuogynuose, kurių nenusiaubė prancūzai, — 
negi paliksi pūti uogas ant šakų. Gyventojai, žemvaldžių bei 

pirklių skatinami, rengiasi sukilti ir prireikus net kautis su 
senešalo kareiviais, kad tvirtovė greičiau kapituliuotų. 

Pareigūnams bedėstant tas bėdas, ore sušvilpė sviedinys ir 
pasigirdo lūžtančių sijų traškėjimas. Kento grafo skalikas su- 
staugė. Grafas nutildė jį išvargusio žmogaus mostu. 

Jau kelios dienos, kai Kento grafas Edmondas žinojo, kad 
reikės pasiduoti. Jis atkakliai priešinosi, nors ir neturėjo jokio 
realaus pagrindo. Jo negausi kariuomenė, sugniužusi per ap- 
siaustį, nebuvo pajėgi atremti puolimo. O vėl pulti gerai įsi- 
tvirtinusį priešą būtų buvusi beprotybė. Ir štai dar Reolės gy- 
ventojai grasinosi maištauti. 

Kento grafas pasigręžė į senešalą Base. 

— Ar jūs dar tikite, mesire Ralfai, kad gausime pastiprini- 
mų iš Bordo? 

Ne senešalas, o pats Kento grafas — nors teisybė akis dū- 
rė —tikėjo, kad ateis tie garsieji žadėti pastiprinimai, kurie 
smogs Karolio Valua kariuomenei į užnugarį ir sparnus. 

Ralfas Base buvo visai nusigalavęs ir ryžtingai apkaltino ka- 
ralių Edvardą ir jo Despenserius, jog tie nėmaž nesirūpiną 
Reolės gynėjais, o tas esą labai panašu į išdavystę. 

Beržerako, Biudoso, Monpeza senjorų veidai jau nebespindu- 
liavo džiaugsmu. Niekas nenorėjo mirti už karalių, kuris taip 
menkai rūpinasi savo geriausiais tarnais. Ištikimybė buvo per- 
nelyg blogai apmokama. 

— Ar turite baltą vėliavą, mesire senešale?— paklausė Ken- 
to grafas.— Tad iškelkite virš pilies. 

Po kelių minučių bombardos liovėsi šaudžiusios, ir prancūzų 
stovykloje stojo ta didi, nuostabos kupina tyla, kuria sutinka- 
mi ilgai laukti įvykiai. Parlamentarai išėjo iš Reolės ir buvo 
nuvesti į palapinę pas maršalą de Tri, kuris jiems padiktavo 
pagrindines kapituliacijos sąlygas. Miestas, savaime supranta- 
ma, būsiąs atiduotas, bet Kento grafas taipogi privaląs parašu 
patvirtinti ir paskelbti visos kunigaikštystės perdavimą Pran- 
cūzijos karaliaus vietininkui. Nebūsią nei plėšimų, nei belais- 
vių, tik reikėsią duoti įkaitų ir nustatyti karo nuostolių kom- 
pensaciją. Be kita ko, Valua grafas kviečiąs Kento grafą pietų. 

Didelės vaišės buvo paruoštos Prancūzijos lelijomis išsiuvi- 
nėtoje drobinėje palapinėje, kur beveik ištisą mėnesį gyveno 
monsenjoras Valua. Kento grafas atvyko, apsišarvavęs pačiais 
gražiausiais savo šarvais, bet išblyškęs; jis stengėsi po išdidu- 

mo kauke paslėpti savo pažeminimą ir neviltį. Jį lydėjo sene- 
šalas Base ir keli Gaskonės senjorai. 

Abu karališkieji vietininkai, nugalėtojas ir nugalėtasis, kal- 
bėjosi gana šaltai, tačiau kreipdamiesi kits į kitą „monsenjore 
sūnėne“, „monsenjore dėde“, kaip žmonės, kurių giminystės 
saitų karas negali nutraukti. 

Prie stalo monsenjoras Valua pasodino Kento grafą prie- 
šais save. Gaskonės riteriai taip kirto, lyg būtų savaičių savai- 
tes nevalgę. 

Priešininkai stengėsi būti meilūs ir garbstė kits kito drąsą, 
tarsi būtų kalbama apie paprasčiausią turnyrą. Kento grafas 
gavo pagyrimą už savo žaibišką išpuolį, kuris atsiėjo vieną 
Prancūzijos maršalą. Kento grafas, savo ruožtu, su didele pa- 
garba atsiliepė apie dėdės apgulos padarynę ir sumaniai pa- 
naudotą artileriją. 

— Ar girdite, mesire konetabli, ir jūs, monsenjorai, — sušuko 
Valua, — ką sako mano kilnusis sūnėnas... kad, jei ne mūsų 
bombardos, šaudančios sviediniais, miestas būtų išsilaikęs ke- 
turis mėnesius? Įsidėmėkite! 

Kento grafas ir Mortimeris stebėjo kits kitą pro dubenis, 
taures ir ąsočius. 

Po banketo vyriausieji vadai tučtuojau užsidarė surašyti pa- 
liaubų akto, kuris turėjo daugybę punktų. Teisybę pasakius, 
Kento grafas buvo pasiryžęs priimti visus reikalavimus, tik ne- 
sutiko, kad būtų pavartoti kai kurie išsireiškimai, ko gero, ke- 
liantys abejonę Anglijos karaliaus valdžios teisėtumu, ir kad 
įkaitų sąraše pirmosiomis figūruotų senešalo Base ir Monpeza 
senjoro pavardės. Mat, tiedu buvo suėmę ir pakorę Prancūzijos 
karaliaus pareigūnus, tad jų lemtis būtų buvusi pernelyg aiški. 
Tačiau Valua reikalavo išduoti senešalą ir Sen-Sardo maišto 
kaltininką. 

Lordas Mortimeris dalyvavo derybose. Jis paprašė, kad jam 
būtų leista pasikalbėti akis į akį su Kento grafu. Konetablis 
stojo prieš. Kur tai matyta, kad paliaubų sąlygas aptarinėtų 
perbėgėlis iš priešo stovyklos! Tačiau Artua grafas Roberas 
ir Karolis Valua pasitikėjo Mortimeriu. Tad abu anglai nuėjo 
į palapinės kampą. 

— Ar jūs labai geidaujate, milorde, taip greit sugrįžti Ang- 
lijon? ..— paklausė Mortimeris. 

Kento grafas neatsakė. 

— ...dr susitikti su savo broliu karalium Edvardu, kurio 
pykčio priepuolius ir neteisybę gana gerai žinote, — kalbėjo 
toliau Mortimeris,— ir kuris prikiš jums pralaimėjimą, nors vie- 
ninteliai kaltininkai yra Despenseriai. Juk jus išdavė, milorde, 
tą jūs privalote suprasti patys. Mes žinojome, kad jums buvo 
žadėti pastiprinimai ir prisiekta, jog jie jau kelyje, nors iš 
teisybės niekas nė negalvojo laipinti jų į laivus. O įsakymas 
Bordo senešalui neiti jums pagalbon, kol neatvyks tie nesami 
pastiprinimai,— argi tai ne išdavystė? Nesistebėkite, kad aš taip 
gerai informuotas: už tai turiu būti dėkingas tik lombardų 
bankininkams... O jūs ar nesusidomėjote, kodėl būta klastin- 
go aplaidumo jūsų atžvilgiu? Jūs nematote jo tikslo? 

Kento grafas tebetylėjo, kiek nuleidęs galvą, ir žiūrinėjo 
savo pirštus. 

— Nugalėjęs čia, jūs darotės pavojingas Despenseriams, mi- 
lorde,— prabilo vėl Mortimeris,—ir pernelyg įtakingas kara- 
lystėje. Jie bemeilijo, kad pralaimėjimo nešlovė kristų ant 
jūsų, nors ir Akvitanijos kaina, nes tai ne itin svarbu tiems 
žmonėms, kuriems rūpi tiktai vogti Markų baronijas vieną 
po kitos. Ar dabar suprantate, kad aš privalėjau prieš trejus 
metus sukilti arba dėl Anglijos prieš jos karalių, arba dėl 
karaliaus prieš jį patį? Ar esate tikras, jog grįžusio jūsų tuo- 
jau pat neapkaltins piktadaryste ir neįmes kalėjiman? Jūs esa- 
te dar jaunas, milorde, ir neišmanote, ką sugeba padaryti tie 
niekšai. 

Kento grafas susiglostė šviesius vyturus už ausies ir paga- 
liau atsakė: 

— Pradedu išmanyti, milorde, nes pats tai patyriau. 

— Ar jūs nesutiktumėt pasisiūlyti pirmuoju įkaitu, aišku, 
gavęs garantiją, kad su jumis bus elgiamasi kaip su kuni- 
gaikščiu? Nūnai, kada Akvitanija prarasta, ir, deja, manau, 
amžinai, privalome gelbėti pačią karalystę, o iš čia veikti mums 
bus parankiau. 

Jaunuolis kilstelėjo į Mortimerį nustebusias akis, bet jau 
daugmaž sutikdamas. 

— Prieš dvi valandas,— tarė jis — dar buvau mano brolio 
karaliaus vietininkas, o dabar jūs siūlote man prisidėti prie 
maišto? 

— Laikas bėga kaip pakaustytas, milorde, kaip pakausty- 
tas! .. Didiems darbams apsisprendžiama greitai. 

— Kiek laiko man duodate? 

— Nė kiek, milorde, kadangi jūs jau apsisprendęs. 

Rodžerio Mortimerio laimėjimas buvo nemenkas, kai jau- 
nasis Kento grafas Edmondas, atsisėdęs vėl prie paliaubų stalo, 
paskelbė sutinkąs būti pirmuoju įkaitu. 

Mortimeris, palinkęs jam ant peties, tarė į ausį: 

— Dabar mudviem reikia darbuotis, kad būtų išgelbėta mū- 
sų svainė ir pusseserė karalienė. Ji verta mūsų meilės ir gali 
suteikti mums didžiausią paspirtį. 


Antra dalis 
ĮSIMYLĖJUSI IZABELĖ 


I 
POPIEŽIAUS JONO STALAS 


Sent-Agrikolos bažnyčia buvo ką tik ištisai perstatyta, Šven- 
tųjų tėvų katedra, Pranciškonų, Dominikonų ir Augustinų baž- 
nyčios praplėstos ir atnaujintos. Švento Jono iš Jeruzalės bro- 
liai hospitalieriai pasistatydinę nuostabią būstinę. Kitapus Mai- 
nų aikštės stovėjo nauja švento Antano koplyčia ir buvo ka- 
sami pamatai Sen-Didje bažnyčiai. 

Grafas Buvilis ištisą savaitę vaikščiojo po Avinjoną, bet mies- 
tas atrodė neatpažįstamas, nekėlė jokių praeities prisiminimų. 
Kiekvienas pasivaikščiojimas, kiekvienas žygis žadino jo nuo- 
stabą ir susižavėjimą. Kaip galėjo per aštuonerius metus iš 
pagrindų pasikeisti miesto išvaizda? 

Mat, ne vien šventovės buvo lyg išdygusios iš žemės arba 
pasidabinusios naujais moderniškais fasadais ir visur vėrė akį 
savo špiliais, strėlėm, apvaliais vitražais, balto akmens orna- 
mentais, truputį auksinamais žiemos saulės ir Ronos vėjo gla- 
monėjamais. 

Aplink stūksojo kunigaikščių rūmai, prelatų dvarai, munici- 
paliteto pastatai, prasisiekusių buržua trobesiai, lombardų kom- 
panijų namai, sandėliai, parduotuvės. Aplink girdėjai, kaip 
kantriai, be paliovos, sakytum lietus, kalena akmenskaldžių 
plaktukai, kaip metalas tolydžio kapoja minkštą uolieną, iš 
kurios statomos sostinės. Aplink gausybė žmonių, tarnai su 
deglais dienos aky skina kelią kardinolams, aplink gausybė 
žmonių, veiklių, gyvybingų, triūslių, žingsniuoja per grūzdus, 
piuvenas, kalkių dulkes. Tik turtingais amžiais šios žemės 
viešpačiai nesibijo išsipurvinti savo raštuotų kurpių į statybi- 
nes šiukšles. 

Ne, Hugas Buvilis nieko nevaliojo atpažinti. Mistralis žarstė 
jam į akis statybų dulkes ir negirdėtus neregėtus dalykus. 
Prekybos namai, garsinąsi aprūpiną švenčiausiąjį tėvą popiežių 
ir jo šventosios kolegijos eminencijas, buvo užversti prašmat- 
niausiomis pasaulio prekėmis: tankiausiais aksomais, šilkais, 

brokatais ir sunkiausiais pozumentais. Krūvų krūvos bažnytinių 
brangenybių, krūtininių kryžių, pastoralų, žiedų, monstrancijų, 
komuninių, patenų, taip pat įvairiausių dubenų valgymui, 
šaukštų, stiklų, taurių su išraižytais tiarų ir kardinolų herbais 
stovėjo ant lentynų sieniečio Toro, pirklio Korbolio ir metro 
Kašeto — sidabrininkų — krautuvėse. 

Reikėjo dailininkų toms navoms, tiems skliautams, toms ga- 
lerijoms, toms audiencijų salėms išpuošti; trys Pjerai — Pjeras 
diu Piuji, Pjeras de Karmeleras ir Pjeras Godrakas, savo gau- 
sybės mokinių padedami, klojo auksą, mėlį, karminą ir dėstė 
Zodiako ženklus apie abiejų Testamentų scenas. Reikėjo skulp- 
torių; metras Mačolas Spoletietis akmeninio ąžuolo ir riešut- 
medžio lentose raižė šventųjų paveikslus, paskui piešė juos 
dažais ir auksavo. Ir visi gatvėse labai žemai lankstėsi vienam 
žmogui, priešais kurį nėjo deglanešiai, bet iš paskos sekė visad 
įspūdinga palyda, nešanti matavimo įrankius ir didelius planus, 
nubraižytus veleno ritiniuose; tasai žmogus buvo mesiras Gi- 
jomas iš Kukurono, vadovavęs visiems popiežiaus architek- 
tams, kurie nuo 1317 metų perstatinėjo Avinjoną už pasakišką 
kainą — penkis tūkstančius aukso florinų. 

Moterys šioje dvasiškoje metropolijoje rėdėsi daug gražiau, 
negu bet kur kitur pasaulyje. Buvo į ką akis paganyti, kai jos 
eidavo iš pamaldų ar. šiaip gatve, vaikščiodavo po krautuves, 
tardavosi čia pat, gatvėje, vienos su kitomis, kvatoklės ir jaut- 
rios šalčiui, apsisiautusios kailiniais paltais, tarp paslaugių sen- 
jorų ir neapsakomai paslankių klerkų. Kai kurios damos kaip 
niekur nieko dargi vaikščiodavo susikabinusios už parankių 
su kokiu kanauninku ar vyskupu — dvi žmogystės eina darniu 
žingsniu, ilgais rūbais šluodamos baltas dulkes. 

Bažnyčios iždo dėka klestėjo visos žmonių veiklos sritys. Rei- 
kėjo statyti naujų viešnamių ir plėsti ledergų kvartalą, nes 
visi vienuoliai, vienuoliukai, klerkai, diakonai ir subdiakonai, 
lankąsi Avinjone, anaiptol nebuvo šventieji. Konsulai buvo 
įsakę iškabinti griežtus nutarimus: „Draudžiama paleistuvėms 
ir išlaikytinėms gyventi padoriose gatvėse, puoštis tokiais pat 
rūbais, kaip kad puošiasi doros moterys, viešumoje dėvėti šydą 
ir čiupinėti duoną bei vaisius krautuvėse, nes kitaip bus pri- 
verstos pirktis paliestas prekes. Ištekėjusios kurtizanės ištre- 
miamos iš miesto, 0 sugrįžusios atgal atiduodamos teismui.“ 
Tačiau kurtizanės, nepaisydamos tų nutarimų, puošėsi gražiau- 

siais rūbais, pirkosi gražiausius vaisius, vaikščiojo kilmingųjų 
gatvėmis ir tekėjo be jokio vargo — mat, buvo visko perteku- 
sios ir elegantiškos. Jos drąsiai žiūrėjo į akis moterims, vadi- 
namoms doromis, kurios tačiau elgėsi nėmaž ne geriau ir tik 
tuo skyrėsi nuo anų, kad likimas jas buvo apdovanojęs mei- 
lužiais, užimančiais aukštesnę padėtį visuomenėje. 

Ir ne vien Avinjonas — visas kraštas aplink miestą keitėsi. 
Kitapus Sen-Beneze tilto, Vilnevės pakrantėje, kardinolas Arno 
de Via, popiežiaus sūnėnas, statydino neišpasakytai didelius 
kolegijos rūmus, ir Pilypo Gražiojo bokštas dabar buvo vadi- 
namas „senuoju“, nes turėjo trisdešimt metų! Tačiau ar visa 
tai būtų buvę įmanoma be Pilypo Gražiojo, kuris andai pri- 
vertė popiežius persikelti Avinjonan? Bedaridėje, Šatonefe, No- 
vėje darbavosi popiežiaus meistrai, ir bažnyčios bei pilys dygte 
dygo iš po žemių. 

Buvilis, šiaip ar taip, jautė tam tikrą pasididžiavimą. Mat, 
iš dalies jo dėka buvo paskirtas naujasis popiežius. Juk jis, 
Buvilis, pats pirmasis prieš aštuonerius, bemaž prieš devynerius 
metus, atlikęs varginantį žygį pas kardinolus, išsisklaidžiusius 
tarp Karpantra ir Oranžo, atrado kardinolą Diuezą, įteikė jam 
pinigus rinkiminei kampanijai ir Paryžiuje jo vardą paminėjo 
kaip tinkamiausio Prancūzijai kandidato. Iš teisybės Diuezas, 
anuo metu jau buvęs Neapolio karaliaus kandidatas, padėjo 
nemaža pastangų, kad jį atrastų. Bet paprastai pasiuntiniai ta- 
riasi esą vieninteliai pramanūs, vyrai, kai jų užduotys pavyksta. 
Ir Buvilis, jodamas į banketą, popiežiaus Jono XXII keliamą 
jo garbei, pūtė pilvą, manydamas riečiąs krūtinę, purtė žilus 
plaukus ant kailinės apykaklės ir gana garsiai kalbėjo į savo 
ginklanešius Avinjono gatvėse. 

Vienas dalykas vis dėlto atrodė tikras: šventasis sostas ne- 
begrįš Italijon. Galutinai sužlugo iliuzijos, kurias Klementas V 
per savo popiežiavimą buvo apdairiai leidęs puoselėti. Romos 
patricijai galėjo kiek tinkami maištauti prieš Joną XXII ir 
grūmoti atskilsią, išrinkdami kiią popiežių, kuris sėsiąs į tikrą 
švento Petro sostą, jeigu jis neparvyksiąs į Amžinąjį miestą. 
Buvęs Kaoro miestelėnas mokėjo atsakyti Romos didikams, 
skirdamas jiems tik vieną kardinolo kepurę, nors po savo iš- 
kilimo buvo įšventinęs šešiolika kardinolų. Visos kitos rau- 
donos kepurės nukeliavo prancūzams. 

— Matote, mesire grafe — prieš kelias dienas per pirmąją 
audienciją pasakė popiežius Jonas Buviliui tuo vos girdimu bal- 
su, kuriuo įsakmiai komandavo krikščioniškajam pasauliui — 
matote, mesire grafe, reikia valdyti pasitelkus draugus prieš 
savo priešus. Valdovai, kurie švaisto laiką ir jėgas, siekdami 
palenkti į savo pusę priešininkus, tik kelia tikrų rėmėjų ne- 
pasitenkinimą ir įsigyja netikrų draugų, visad įmanančių juos 
išduoti. 

Kad popiežius pasiryžęs gyventi Prancūzijoje, buvo aišku 
vien pažvelgus į pilį, kurią jis pasistatydino, imdamas pagrin- 
du buvusią vyskupiją. Jos dantyti mūrai, bokštai ir šaudymo 
angos žvelgė iš aukšto į miestą, o viduje buvo ištaisytos erd- 
vios galerijos, audiencijų salės ir gyvenamos patalpos, nuosta- 
biai išdekoruotos, su žydromis lubomis, sėte nusėtomis žvaigž- 
džių, tarsi dangus. Pas pirmas duris stovėjo du sargai, pas 
antras — irgi du, pas trečias — penki, o pas likusias — ketu- 
riolika. Hofmaršalo žinioje buvo keturiasdešimt žygūnų ir še- 
šiasdešimt trys sargybiniai. 

O ką pasitelkė Jonas XXII valdyti, Buvilis sužinojo, tik pa- 
matęs pokylių salėje, papuoštoje šilkinėmis drapiruotėmis, dig- 
nitorius, susėdusius prie ilgo stalo, tviskančio sidabro ir auk- 
so indais. 

Avinjono kardinolas arkivyskupas buvo Arno de Via, popie- 
žiaus sesers sūnus. Romos bažnyčios kardinolas kancleris, at- 
seit, krikščioniškojo pasaulio ministras pirmininkas, buvo gana 
kresnas ir stambus vyras, kuriam labai tiko raudona spalva, — 
Goslenas Diuezas, sūnus Pjerui Diuezui, kuriam karalius Pi- 
lypas V buvo suteikęs bajorystę. Buvo dar popiežiaus sūnėnas 
Mot-Fresanžo kardinolas, popiežiaus pusbrolis kardinolas Rai- 
monas Rudasis! Kitas sūnėnas Pjeras de Visi vedė popiežiaus 
namų ūkį, turėjo savo žinioje du maisto ir keturis vyno rū- 
pintojus, vyriausiąjį arklininką ir vyriausiąjį kalvį, šešis tie- 
kėjus, trisdešimt kapelionų, šešiolika nuodėmklausių praeinan- 
tiems maldininkams, varpininkų, šlavėjų, vandennešių, skalbėjų, 
kiemsargių, vaistininkų ir barzdaskučių. 

Žinia, nė kiek ne menkesnis už kitus asmenis, sėdinčius 
prie popiežiaus stalo, buvo kardinolas Bertranas diu Puže, 1e- 
gatas ypatingoms užduotims Italijoje, anot šnabždų. ..— bet kas 
ten nesišnabždėjo?..— tikras Žako Diuezo sūnus, gimęs dar 
tais laikais, kada tas anaiptol negalvojo tapsiąs popiežium, ne- 

buvo nei prelatas, nei Neapolio karaliaus kancleris, netgi dak- 
taras nei klerkas, ir, keturiasdešimt metų sulenkęs, nebuvo ko- 
jos iškėlęs iš savo gimtojo Kaoro! 

Visi popiežiaus Jono giminės, dargi antros eilės pusbroliai, 
gyveno jo rūmuose ir maitinosi prie jo stalo, du iš jų netgi 
buvo įsikūrę slaptame rūsyje po valgomuoju. Visi turėjo kokį 
užsiėmimą: vienas šimto kilmingųjų riterių tarpe, kitas išmal- 
dų dalytojas, trečias popiežiaus finansų vedėjas, tvarkantis vi- 
sas bažnytines pajamas, metinius mokesčius, dešimtines, subsi- 
dijas, duokles, mokesčius už karo laimikį ir popiežiaus tribu- 
nolo mokesčius. Daugiau kaip keturi šimtai žmonių sudarė tą 
dvarą, kurio metinės išlaidos viršijo keturis tūkstančius flo- 
rinų. 

Kai prieš aštuonerius metus Liono konklava iškėlė į švento 
Petro sostą sulysusį, stačiai perregimą senuką, kurio mirties 
buvo laukiama, netgi tikimasi artimiausią savaitę, popiežiaus 
iždas buvo tuščias. Aštuonerius metus tasai smulkus senukas, 
kuris vaikščiojo kaip vėjo papučiama plunksnelė, taip gerai 
tvarkė Bažnyčios finansus, taip ryžtingai mokestino sanguliau- 
tojus, sodomitus, kraujomaišas, vagis, nusikaltėlius, blogus ku- 
nigus ir smurtingus vyskupus, taip brangiai pardavinėjo aba- 
tijas, taip teisingai kontroliavo visų bažnytinių turtų šaltinius, 
jog sugebėjo pastatyti miestą ir užsitikrino stambiausias paja- 
mas pasaulyje. Jis galėjo dosniai maitinti savo giminę ir, jos 
padedamas, valdyti. Jis nešykštėjo aukų vargšams ir dovanų 
turtuoliams, apdalydamas savo svečius brangenybėmis ir pa- 
šventintais aukso medaliais, kuriuos jam rūpino nuolatinis tie- 
kėjas žydas Bonkeras. 

Nugrimzdęs fotelyje su nepaprastai aukšta atkalte ir užsikė- 
lęs kojas ant dviejų pagalvėlių, apvilktų auksu ataustu šilku, 
popiežius Jonas vadovavo tam ilgam stalui, kuris buvo ir kon- 
sistorija, ir šeimyniniai pietūs. Buvilis, pasodintas po dešinei, 
žvelgė į jį susižavėjęs. Kaip pasikeitęs šventasis tėvas nuo 
išrinkimo dienos! Tik ne išore; laikas nebeveikė to smulkaus 
smailo veido, raukšlėto, judraus, to pakaušio, pridengto kailiu 
apkraštuota kepuraite, mažyčių pelės akių be blakstienų ir 
antakių, nenusakomai siaurų lūpų, kurių viršutinė buvo kiek 
įkritusi po tuščiomis dantenomis. Jonas XXII, būdamas aštuo- 
niasdešimties metų, jautėsi kur kas lengviau, negu kiti pen- 
kiasdešimties; apie tai bylojo rankos, lygios, vos vos pageltu- 

sios, labai lanksčių sąnarių. Persimainęs buvo stotas, balso to- 
nas, kalba. Tasai žmogus, kuriam kardinolo kepurę suteikė 
klastotė karaliaus rašte, 0 tiarą dveji metai slaptų intrigų, 
rinkiminės korupcijos ir galiausiai mėnuo nepagydomos ligos 
simuliavimo, atrodė įgavęs naują dvasią per aukščiausiojo vi- 
kariato malonę. Pradėjęs nuo mažo ir pasiekęs žmogiškųjų lū- 
kesčių viršūnę, nebeturėdamas ko geisti ar laimėti sau pačiam, 
visas savo jėgas, visą grėsmingą smegenų mechanizmą, kuris 
jį atvedė į tas aukštybes, galėjo panaudoti —ir visiškai abe- 
jingai — vien bažnyčios labui, tokiam, kokį suvokė. Ir kokią 
veiklą jis išvystė! Tie, kurie jį išrinko, manydami, kad jis 
netrukus pasitrauks į kitą pasaulį arba leis kurijai valdyti savo 
vardu, nūnai gailėjosi! Jonas XXII darė jų gyvenimą sunkų. 
Koks didis bažnyčios valdovas iš teisybės buvo tas pasižiūrėti 
mažas žmogelis! 

Jis rūpinosi viskuo, viską sprendė. Kovo mėnesį jis ryžtin- 
gai ekskomunikavo Vokietijos imperatorių Liudviką Bavarietį, 
tuo pačiu jį nušalindamas ir atverdamas kelią į Šventosios 
Imperijos sostą, dėl kurio tiek stengėsi Prancūzijos karalius ir 
Valua grafas. Jis kišosi į visus krikščionių valdovų kivirčus, 
primindamas jiems, kaip kad liepė jo, pasaulio ganytojo, prie- 
dermė, jų pareigą saugoti taiką. Nūnai jis domėjosi Akvitanijos 
konfliktu ir, duodamas audiencijas Buviliui, jau buvo apspren- 
dęs savo veiklos kryptį. 

Prancūzijos ir Anglijos valdovai būsią prašomi pratęsti pa- 
liaubas, Kento grafo pasirašytas Reolėje ir turinčias baigtis 
šių metų gruodžio mėnesį. Monsenjoras Valua nebemesiąs mū- 
šin tų keturių šimtų karių ir tūkstančio arbaletininkų, kuriuos 
karalius Karolis IV jam nusiuntęs šiomis dienomis į Beržeraką. 
Bet karalius Edvardas būsiąs primygtinai kviečiamas atvykti 
kuo artimiausiu metu duoti ištikimybės priesaikos Prancūzijos 
karaliui. Abu valdovai privalėsią išlaisvinti Gaskonės senjorus, 
kuriuos laiką savo kalėjimuose, ir netaikyti jiems jokių baus- 
mių, kad jie stoję priešininko pusėn. Pagaliau popiežius rašy- 
siąs laišką karalienei Izabelei, maldaudamas ją iš paskutiniųjų 
grąžinti sandorą tarp jos vyro ir brolio. Popiežius Jonas, kaip 
ir Buvilis, nepuoselėjo jokių iliuzijų dėl nelaimingosios kara- 
lienės įtakos. Tačiau pats faktas, jog šventasis tėvas kreipiasi 
į ją, sugrąžinsiąs jai šiokį tokį autoritetą, ir priešai nesiryšią 
daugiau jos užgaulioti. Be to, Jonas XXII dar patarsiąs jai 

atvykti į Paryžių su ta pačia sutaikymo misija ir vadovauti 
surašant sutartį, kuri paliksianti Anglijai tik siaurą Akvitani- 
jos kunigaikštystės pajūrio ruožą su Sentų, Bordo, Dakso ir Ba- 
jonės miestais. Tad monsenjoro Valua politiniai troškimai, Ar- 
tua grafo Robero užmačios, lordo Mortimerio slapti lūkesčiai 
turėjo išsipildyti, didžiai paremti šventojo tėvo. 

Buvilis, sėkmingai atlikęs savo užduoties pirmąją dalį, ga- 
lėjo sau gardžiuodamasis valgyti ungurio ragu, kvapnų, riebų, 
malonų, ką tik įkrautą jam į sidabro dubenėlį. 

— Ungurių gauname iš Martigų tvenkinio — pasakė Buvi- 
liui popiežius Jonas.— Ar jums patinka? 

Storasis Buvilis, prisikimšęs pilną burną, galėjo atsakyti ne- 
bent sužavėtu žvilgsniu. 

Popiežiaus virtuvė buvo prašmatni, ir netgi penktadienio pa- 
tiekalus sudarė vieni gardumynai. Šviežias tunas, Norvegijos 
menkė, devynakė ir eršketas, pataisyti dvidešimčia būdų ir už- 
pilti dvidešimčia padažų, sekė vienas po kito, sudėlioti ant tvis- 
kančių padėklų. Arbua vynas lyg auksas tekėjo į taures. Bur- 
gundijos, Loto arba Ronos vynai buvo duodami po sūrių. 

Šventasis tėvas tačiau suželėjo savo dantenomis vien šaukš- 
telį lydekos pašteto ir išsiurbė stiklą pieno. Jis buvo įsikalęs 
į galvą, jog popiežius privalo valgyti tiktai dietinį maistą. 

Buvilis turėjo tartis dar kitu klausimu, kur kas delikatesniu, 
taipogi monsenjoro Valua jam pavestu: dėl kryžiaus žygio, 
kuris atrodė palaidotas, nes Jonas XXII nė žodelio apie jį ne- 
užsiminė per audiencijas. Vis dėlto reikėjo ryžtis. Pasiuntinys, 
kaip taisyklė, privalo eiti prie keblaus klausimo iš tolo, tad, 
manydamas kalbąs labai subtiliai, Buvilis prabilo: 

— Švenčiausiasis tėve, Prancūzijos dvaras labai susidomėjęs 
sekė bažnytinį susirinkimą, kuriam prieš dvejus metus Valjado- 
lide vadovavo jūsų legatas ir kur įsakė klerkams palikti savo 
sugyventines... 

— „„ „kitaip, — nusigriebė jo žodžių popiežius Jonas savo 
skubriu nuslopintu balsu, — po dviejų mėnesių jie nebegaus 
trečdalio savo beneficijos pajamų, dar po dviejų mėnesių — 
kito trečdalio, o dar po dviejų mėnesių — ničnieko. Teisybę 
pasakius, žmogus linkęs nusidėti, netgi kunigas būdamas, ir 
mes puikiai žinome, jog neįstengsime išrauti nuodėmės iš šaknų. 
Tačiau bent per užkietėjusius nusidėjėlius prisipildys mūsų 

skrynios, kurios įgalina mus daryti gera. Ir daugelis stengsis 
išvengti viešo skandalo. 

— Tad ir vyskupai atsisakys įpročio dalyvauti savo netei- 
sėtų vaikų krikštynose ir jungtuvėse. 

Taip taręs, Buvilis ūmai nukaito. Ar dera kalbėti apie ne- 
teisėtus vaikus, kai girdi pats kardinolas diu Puže? Klaida, jis 
padarė klaidą. Bet niekas, regis, nė negirdėjo jo žodžių. Tad 
Buvilis kuo skubiausiai paklausė: 

— O kodėl gi, švenčiausiasis tėve, dekretas numato didesnę 
bausmę tiems dvasiškiams, kurių sugyventinės nėra krikš- 
čionės? 

— Tai labai paprastas dalykas, senjore grafe, — atsakė po- 
piežius Jonas.— Dekrete turima omeny Ispanija, kurioje gyve- 
na nemaža maurų... ten mūsų klerkai labai lengvai susiranda 
draugių, kurios nesivaržydamos paleistuvauja su tonzūruotai- 
siais. 

Jis truputį pasisuko savo dideliame fotelyje, ir siauromis jo 
lūpomis šmėkštelėjo šypsena. Jis jau suprato, kokią kalbą ta- 
sai nori užmesti, kreipdamas pašnekesį į maurus, ir dabar lau- 
kė, nepatiklus, pralinksmėjęs, kol mesiras Buvilis drąsindama- 
sis nurys gurkšnį ir nutaisys atsainų veidą. 

— Savaime suprantama, švenčiausiasis tėve,— tarė Buvilis— 
tas susirinkimas išleido išmintingus ediktus, kurie mums didžiai 
pasitarnaus per kryžiaus žygį. Mat, mūsų kariuomenes lydės 
daug klerkų ir dvasininkų, kurie keliaus per maurų kraštą, ir 
būtų nepageidautina, kad jie rodytų blogą pavyzdį. 

Tada Buvilis lengviau atsiduso — pagaliau užsiminta apie 
kryžiaus žygį. 

Popiežius Jonas prisimerkė ir susinėrė rankas. 

— Taip pat būtų nepageidautina — iš lėto tarė jis,— kad ta 
pati paleistuvystė imtų klestėti krikščioniškose tautose, kol 
jų kariuomenės bus užjūry. Mat, mesire grafe, yra pastebėta, 
jog visada, kai kariuomenės išvykusios kautis svetur ir krašte 
nebelikę pačių narsiausių karių, tose karalystėse veša įvairiau- 
sios ydos, tarsi, jėgai nusišalinus, iškart pranyksta pagarba, 
privaloma dievo įstatymams. Karai pakiša daug progų nusi- 
dėti... Ar monsenjoras Valua dar tebėra pasiryžęs tam kry- 
žiaus žygiui, kuriuo jis nori pagerbti mūsų pontifikatą. 

— Tai va, švenčiausiasis tėve! Mažosios Armėnijos depu- 
tatai... 

— Žinau, žinau, — tarė popiežius Jonas, išskėsdamas ir vėl 
suglausdamas pirštus.-- Aš pats siunčiau tuos deputatus mon- 
senjorui Valua, 

— Iš visur gauname žinių, jog maurai pakrantėse... 

— Žinau. Pranešimų gaunu tuo pat metu, kaip ir monsen- 
joras Valua. 

Pokalbiai už ilgojo stalo nutrūko. Toje kelionėje Buvilį ly- 
dėjęs vyskupas Pjeras Mortemaras, anot kalbų, numatytas pa- 
kelti į kardinolus per artimiausią promociją, karpė ausimis, 
kaip ir visi sūnėnai ir pusbroliai, prelatai ir dignitoriai. Šaukš- 
tai slydo lėkščių dugnais lyg per aksomą. Šventasis tėvas kal- 
bėjo neįprastai — tvirtai, bet pašnibždom; tad sunku buvo su- 
prasti jo žodžius, kuriuos nugirsti iš toliau galėjo tik įgudusi 
ausis. 

— Monsenjoras Valua, kurį aš myliu kaip tikras tėvas, gavo 
mūsų sutikimą rinkti dešimtinę, bet iki šiol tos dešimtinės jam 
reikėjo nebent Akvitanijai konfiskuoti ir savo kandidatūrai 
į Šventosios Imperijos sostą remti. Tai labai kilnūs užmojai, 
bet jų nepavadinsi kryžiaus žygiais. Vargu ar sekančiais me- 
tais mes vėl sutarsime dėl dešimtinės ir juo labiau, mesire gra- 
fe, dėl papildomų subsidijų, kurių esu prašomas tai ekspe- 
dicijai. 

Buviliui tai buvo žiaurus smūgis. Jeigu tik tokį atsakymą 
jis parveš Paryžiun, Karolis Valua baisiai pasius. 

— Švenčiausiasis tėve,—.tarė jis, stengdamasis neprarasti šal- 
to proto,— Valua grafui ir karaliui Karoliui atrodė, kad jūs 
neabejingas garbei, kurią krikščioniškasis pasaulis galėtų pel- 
nyti... 

— Krikščioniškasis pasaulis pelnys garbę, brangusis sūnau, 
gyvendamas taikoje, — nutraukė popiežius, plekšnodamas Bu- 
viliui per ranką. 

Štai kaip pasikeitęs šventasis tėvas! Kitados jis leisdavo pa- 
šnekovui iškalbėti viską, netgi iš pirmo žodžio supratęs, ką 
las nori pasakyti. Dabar gi nukirsdavo: turėjo perdaug darbo, 
kad lauktų, kol jam išaiškins žinomus dalykus. AR Buvilis, 
mintyse apmetęs savo kalbą, traukė toliau: 

— Argi ne mūsų pareiga grąžinti netikėlius į tikrąjį tikė- 
jimą ir nuveikti jų krašte ereziją? 

— Ereziją? Ereziją, Buvili?— pasipiktinęs sušnibždėjo popie- 
žius Jonas.— Visų pirma, pasistenkime sunaikinti tą, kuri kles- 

ti mūsų tautose, ir nežiūrėkime, kad kaimyno veide išsikėlęs 
spuogas, kai mus ėda raupsai! Erezija aš rūpinuosi ir, manau, 
neblogai moku su ja kovoti. Mano teismai veikia, ir man labai 
reikia paramos visų mano klerkų, kaip ir visų krikščioniškojo 
pasaulio valdovų, jai priremti prie sienos. Jei Europos riteriai 
iškeliaus į Rytus, velnias turės valią Prancūzijoje, Ispanijoje 
ir Italijoje! Ar seniai katarai, albigiečiai ir spiritistai ramiai 
gyvena? Kodėl aš suskaldžiau didįjį Tulūzos diecezą, jųjų iršt- 
vą, ir sukūriau šešiolika naujų vyskupysčių Langedoke? Argi 
ne erezija vedė jūsų piemenėlius, kurių gaujos prieš kelis me- 
tus buvo iki mūsų atsiritusios? Ne viena karta turi nugyventi, 
kol bus išrautas iš šaknų tas blogis. Nebent anūkų vaikai su- 
lauks laiko, kada jis bus nugalėtas. 

Visi prelatai, sėdintys apie stalą, galėjo paliudyti, kaip rūs- 
čiai Jonas XXII persekiojo eretikus. Jei potvarkis leido pini- 
gais išpirkti smulkias nuodėmes, būdingas žmogaus prigimčiai, 
tai proto paklydimus gydė laužai. Pranciškonų vienuolis Ber- 
naras Puikusis, kuris baudėsi kovoti prieš dominikonų inkvi- 
ziciją ir turėjo drąsos dargi pačiame Avinjone skelbti savo 
žodį — o tas jam lėmė kalėjimą iki gyvos galvos — buvo pa- 
leidęs tokį posakį, plačiai paplitusį krikščioniškose šalyse: 
„Šventas Petras ir šventas Povilas, ir tie negalėtų erezijos at- 
siginti, jei grįžtų į šį pasaulį ir būtų kaltintojų persekiojami.“ 

Bet tuo pat metu šventasis tėvas propagavo ir keistas idė- 
jas, kurios, jo gyvo proto pagimdytos ir apreikštos iš popiežiaus 
sosto aukštybių, didžiai jaudrino teologijos fakultetų daktarus. 
Šitaip jis pasisakė prieš panos Marijos nekaltą prasidėjimą, 
kuris, žinia, nebuvo dogma, bet iš principo visuotinai pripa- 
žintas. Daugių daugiausia, sakė jis, viešpats bus suteikęs panai 
Marijai nekaltybę prieš gimdymą, bet sunku esą tiksliai nusta- 
tyti kuriuo metu. Tačiau jis nėmaž neabejojo jos dangun ėmi- 
mu. Antra vertus, Jonas XXII netikėjo, kad išrinktieji regi 
dievą, bent jau iki Paskutiniojo teismo, šitaip neigdamas tei- 
ginį, jog rojuje, vadinasi, ir pragare esą dvasių. 

Daugeliui teologų tokie išprotavimai truputį atsidavė velnio 
siera. Prie to pat stalo sėdėjo ir didysis bernardinas Žakas 
Furnje, Arježės Fua kepėjo sūnus, buvęs Fonfruado abatas ir 
Pamje vyskupas, dėl savo sutanos vadinamas „baltuoju vysku- 
pu“; popiežiaus išskirtas ir pasidaręs artimiausiu jo patikėtiniu, 

jis naudojo visus apologetikos mokslo šaltinius drąsioms šven- 
tojo tėvo tezėms remti ir teisinti. 

— Būkite malonus, mesire grafe, — kalbėjo toliau popiežius, — 
ir per daug nekvaršinkite sau galvos dėl maurų erezijos. Ser- 
gėkime savo pakrantes nuo jų laivų, bet juos palikime teisti 
visagaliui viešpačiui, kuris, šiaip ar taip, sutvėrė juos, be abe- 
jo, turėdamas savo sumetimų. Kuris iš mūsų gali tvirtinti, kas 
ištinka dvasias, dar neapšviestas dievo malonės? 

— Manau, jos eina į pragarą, — naiviai tarė Buvilis. 

— Pragaras, pragaras!— sušnibždėjo geibusis popiežius, gūž- 
čiodamas pečiais.— Nekalbėkite, ko nežinote. Ir juo labiau ne- 
sekite man pasakų — mes gi pernelyg seni draugai, Buvili!— 
kad monsenjoras Valua, rūpindamasis netikėlių išganymu, pra- 
šo iš mano iždo skirti pusantro tūkstančio livrų subsidiją, ku- 
rios tris tūkstančius vien jam! Beje, Valua grafas, žinau ge- 
rai, ne itin geidžia kryžiaus žygio. 

— Teisybę pasakius, švenčiausiasis tėve...— kiek neryžtin- 
gai tarė Buvilis, — aš neturiu tokių žinių, kaip jūs, bet vis dėl- 
to man atrodo... 

„Ak nevykęs pasiuntiny!— pagalvojo popiežius Jonas.— Bet- 
gi aš, tavimi dėtas, pats save įtikinčiau, kad Valua grafas jau 
subūrė savo vėliavas, ir tol nesitraukčiau, kol išpeščiau mažų 
mažiausia tris šimtus tūkstančių livrų.“ 

— Jūs pasakysite monsenjorui Valua,— pareiškė jis galiau- 
siai, kai Buvilis visiškai susipainiojo,— kad šventasis tėvas at- 
sisako kryžiaus žygio, ir, kadangi monsenjoras, kaip žinau, 
yra nepaprastai klusnus sūnus ir geras krikščionis, jis paklus 
mūsų šventosios bažnyčios labui. 

Buvilis jautėsi be galo nelaimingas. Aišku, visų nuomone, 
reikėjo atsisakyti kryžiaus žygio, bet tiktai ne šitaip — keliais 
žodžiais ir be jokių prieštaravimų. 

— Aš neabejoju, švenčiausiasis tėve,— atsakė Buvilis,— kad 
monsenjoras Valua jums paklus, bet jis jau yra įdėjęs daug 
lėšų į tą žygį, be to, davęs savo žodį. 

— Kiek reikia monsenjorui Valua, kad jis per daug nenu- 
kentėtų davęs savo žodį? 

— Nežinau, švenčiausiasis tėve,— rausdamas atsakė Buvilis,— 
monsenjoras Valua neįpareigojo manęs atsakyti į tokį klau- 
simą. 

— Na jau, na jau! Aš gerai jį pažįstu ir žinau, kad jis bus 
tai numatęs. Kiek? 

— Jis jau davė nemaža pinigų savo feodų riteriams jų vė- 
liavoms apginkluoti. .. 

— Kiek? 

— Jis parūpino tą naująją artileriją, užtaisomą paraku... 

— Kiek, Buvili? 

— Jis užsisakė daugybę įvairiausių ginklų... 

— Aš ne karys, mesire, ir neklausiu, kiek kainuoja arba- 
letai. Aš klausiu tiktai, kokios sumos nori monsenjoras Valua 
savo nuostoliams atlyginti. 

Tuo pat metu jis šypsojo, matydamas, kad jo pašnekovas 
sėdi kaip ant žarijų. Ir pats Buvilis nesusitvardęs nusišypsojo, 
matydamas, jog visos jo gudrybės perregimos kiaurai lyg rėtis. 
Ką gi, reikia pasakyti tą sumą! Ir jis silpnu, kaip popiežiaus 
balsu sušnibždėjo: 

— Šimto tūkstančių livrų. .. 

Jonas XXII kinktelėjo galvą ir tarė: 

— Tai įprastinis grafo Karolio reikalavimas. Man regis, net- 
gi florentiečiai kadaise turėjo duoti jam dar daugiau, kad atsi- 
kratytų jo paspirties. Truputį pigiau jis atsiėjo sieniečiams, su- 
tikęs palikti miestą už mažesnius pinigus. Vėliau Anžu karalius 
visai nusialino, kol sukrapštė tą pačią sumą, atsidėkodamas 
už pagalbą, kurios nebuvo prašęs! Tai būdas papildyti finan- 
sus, nė kiek ne blogesnis nei kuris kitas... Žinote, Buvili, jūsų 
Valua baisus plėšikas! Ką gi, vežkite jam gerą žinią... Mes 
duosime jam tuos šimtą tūkstančių livrų ir mūsų popiežišką 
palaiminimą! 

Apskritai, jis buvo patenkintas, išsisukęs tokia kaina. Ir Bu- 
vilis džiaugėsi, staiga atlikęs savo misiją. Derėtis su bažnyčios 
galva kaip su kokiu verteiva lombardu jam būtų buvę išties 
sunku! Bet šventasis tėvas parodė savo dosnybę, ko gero, ska- 
tinamas ne kilnumo, o stačiai apskaičiavęs, kiek privalėjo mo- 
kėti už savo valdžią. 

— Ar prisimenate, senjore grafe, — kalbėjo toliau popiežius, — 
tuos laikus, kada atvežėte man čionai penkis tūkstančius livrų 
nuo Valua grafo, kad konklava išrinktų prancūzų kardinolą? 
Iš teisybės pelningai buvo įdėti tie pinigai! 

Buvilį tie prisiminimai visad sugraudindavo. Jis vėl matė aną 
miglotą pievą už miesto, į šiaurę nuo Avinjono, aną Ponte 

pievą, žemą mūrinę tvorą, ant kurios sėdėdami juodu turėjo 
įdomų pokalbį. 

-- Taip, prisimenu, švenčiausiasis tėve,— tarė jis.— Žinote, 
lada, jus pamatęs ateinantį, pamaniau, kad mane apgavo — 
mat, anksčiau jūsų niekados nebuvau sutikęs — kad jūs ne 
kardinolas, o jaunutis klerkas, kokio prelato perrengtas ir at- 
siųstas vietoj savęs. 

Popiežius Jonas nusišypsojo, išgirdęs komplimentą. Jis irgi 
prisiminė. 

— O kaip dabar gyvena tas jaunas italas — paklausė jis — 
tas nedidukas sienietis, kuris dirbo banke ir tada jus lydėjo, — 
vėliau jūs buvote atsiuntęs man jį į Lioną ir jis labai man 
pasitarnavo per konklavą,— taigi tas jaunasis Gučas Baljonis? 
Maniau, jog dar kada jį pamatysiu. Jis vienintelis, tuomet 
padaręs man paslaugą, neatėjo prašyti kokios malonės ar tar- 
nybos! 

— Nežinau, švenčiausiasis tėve, nežinau. Jis išvyko į savo 
gimtąją Italiją. Daugiau apie jį nieko negirdėjau. 

Tačiau Buvilis atsakė sumišęs, ir popiežius tai pastebėjo. 

— Jeigu neklystu, jam nepasisekė vedybos ar netikros ve- 
dybos su kažkokia kilminga mergina, kuri nuo jo pastojo. Jo- 
sios broliai jį persekiojo. Ar ne tiesa? 

Taip, šventasis tėvas neklystąs. Ak, kokią atmintį jis turįs! 

— Aš tikrai stebiuosi, — kalbėjo toliau popiežius Jonas, — kad 
tas jaunuolis, jūsų globojamas, mano globojamas, be to, vers- 
damasis pinigais, nepasinaudojo proga susikalti laimę. Ar ta- 
sai jo vaikas gimė? Ar gyveno? 

— Taip, taip, gimė, — paskubėjo atsakyti Buvilis.— Jis gyve- 
na kažkur kaime su savo motina. 

Jisai vis labiau triko. 

— Man sakė, kas gi man sakė?..-—- kalbėjo toliau popie- 
žius.— Jog toji pati panelė žindė mažąjį karalių, gimusį poniai 
Vengrijos Klemansai per Puatje grafo regentystę. Ar tai tiesa? 

— Taip, taip, švenčiausiasis tėve, mano manymu, jinai. 

Suvirpėjo visos raukšlelės, skersai išilgai vagojančios popie- 
žiaus veidą. 

— Ką, jūsų manymu? Argi ne jūs buvote ponios Kleman- 
sos vaisiaus kuratorius? Ir šalia pat jos, kai ją ištiko toji ne- 
laimė ir ji neteko sūnaus? Juk privalėjote žinoti, kas jį žindo, 
ar ne? 

Buvilis visas iškaito. Jam reikėjo būti atsargesniam ir, kai 
šventasis tėvas ištarė -Gučo Baljonio vardą, bemat perprasti, 
kad popiežius jį prisiminė, turėdamas kokį kėslą; be to, tru- 
putį sumaniau užmesti kalbą apie kryžiaus žygį, prašnekus apie 
bažnytinį susirinkimą Valjadolide ir Ispanijos maurus! Matyt, 
šventasis tėvas tikrai turi žinių apie Gučą, juk Sienos Tolo- 
mėjai iš dalies yra ir jo bankininkai! 

Popiežius žiūrėjo, neatitraukdamas savo pilkų akių nuo Bu- 
vilio akių, ir berte bėrė klausimus: 

— Ponia Mao, Artua grafienė, buvo patraukta į teismą, ku- 
riame jūs turėjote dalyvauti kaip liudininkas, ar ne? Ką gi 
atskleidė toji byla, brangus senjore grafe? 

— Ak švenčiausiasis tėve, tik tai, ką išaiškino teismas. Pik- 
tavališkus šmeižtus, liežuvius, kuriuos ponia Mao norėjo nu- 
neigti. 

Pietūs pasibaigė, ir kilmingi ginklanešiai, atnešę ąsočius ir 
dubenis, pylė vandens pavalgiusiems ant rankų. Du kilmingi 
riteriai priėjo atitraukti šventojo tėvo fotelio. 

— Senjore grafe, — tarė popiežius — man buvo labai malonu 
jus vėl pamatyti. Esu jau amžiuje ir nežinau, ar apturėsiu tą 
džiaugsmą kitą kartą... 

Buvilis, jau atsistojęs, lengviau atsiduso. Rodės, artėjo lai- 
kas atsisveikinti ir tuo pačiu tos kvotos pabaiga. 

— ...Tad, kol dar neišvykote, noriu padaryti jums didžiau- 
sią malonę, kokią galiu suteikti krikščioniui,— prabilo vėl po- 
piežius.— Aš pats išklausysiu jūsų išpažintį. Eime drauge į ma- 
no kambarį. 


II 
ATGAILAUTI PRIVALU POPIEŽIUI 


— Paleistuvystė? Be abejo, juk esate vyras... Pilvapenystė? 
Aišku, į jus pažiūrėjus, esate nutukęs... Puikybė? Esate di- 
delis senjoras... Tačiau netgi jūsų padėtis jus įpareigoja stro- 
piai laikytis bažnyčios prisakymų, vadinasi, visas tas nuodė- 
mes, būdingas žmogaus prigimčiai, jūs sau prikišate ir toly- 


vo stalo. 

Keista išpažintis, per kurią pirmasis Romos bažnyčios vika- 
ras ir klausinėjo, ir atsakinėjo. Vos girdimą jo balsą kartais 
užgoždavo paukščių riksmai, nes popiežius savo kambaryje tu- 
rėjo papūgą, pririštą grandinėle, o dideliame narve skraidė pa- 
pūgėlės, kanarėlės ir tie raudoni mažiulyčiai salų paukščiai, va- 
dinami kardinolais. ' 

Asla buvo išklota tapytomis akmenų plokštėmis ir nutiesta 
Ispanijos kilimais. Sienos ir kėdės buvo išmuštos žalia me- 
džiaga, o virš lovos ir ant langų kabojo žalio lino užuolaidos. 
Ir tame lapų, miško fone paukščiai mirgėjo įvairiaspalvėmis 
dėmėmis, nelyginant gėlės. Kertėje buvo įrengtas maudomasis 
su marmurine vonia. Už kambario buvo drabužinė, pilna di- 
delių spintų, prikabintų baltų mantijų, skaisčiai raudonų pe- 
lerinų ir arnotų, o toliau — kabinetas. 

Įėjęs storasis Buvilis buvo besiklaupiąs, bet šventasis tėvas 
pasisodino jį šalia savęs vienoje iš žaliųjų kėdžių. Išties pa- 
garbiau elgtis su atgailaujančiu nusidėjėliu buvo neįmanoma. 
Senasis Pilypo Gražiojo kamerheras buvo sutrikęs ir podraug 
ramus, nes iš tikrųjų bijojo atlikti išpažintį — kad jis, didis 
dignitorius, pačiam dievo vietininkui išklotų visas gyvenimo 
smulkmenas, visas šiukšles, visas užmačias, blogus darbus, visą 
tą purvą, kuris kaupias sielos gilumoje per dienų dienas, metų 
metus. Na, o šventasis tėvas, regis, laikė tas nuodėmes niekais 
ar bent jau manė, kad jas turi atleisti tik kunigai. Tačiau 
Buvilis, eidamas nuo stalo, nepastebėjo, kaip susižvalgė kardi- 
nolas Goslenas Diuezas su kardinolu diu Puže ir Žaku Furnje, 
baltuoju kardinolu. Tiems trim buvo gerai žinoma popiežiaus 
Jono įprastinė gudrybė — popietinė išpažintis, per kurią jis 
"akis į akį galėdavo pasišnekėti su svarbiu žmogumi ir išgauti 
nemaža valstybinių paslapčių. Kas priešinsis tokiam staigiam 
pasiūlymui, kuris ir glosto savimeilę, ir baugina? Viskas — 
nuostaba, religinė baimė ir prasidedąs virškinimas — padėdavo 
atgailaujančiojo sąmonę užmigdyti. p 

— Svarbiausia,— kalbėjo toliau popiežius, — kad žmogus at- 
liktų tą priedermę, kurią dievas jam nuskyrė šiame pasaulyje 
ir griežčiausiai baudžia, jeigu jai prasikalstama. Sūnau, jūs 
buvote vieno karaliaus kamerheras ir kitų trijų patikėtinis 
aukščiausioms misijoms. Ar visada stropiai pildėte jums pa- 
vestas pareigas? 

— Aš manau, tėve, atleiskit, švenčiausiasis tėve, kad visas 
savo užduotis atlikau kruopščiai, kiek galėdamas ištikimai tar- 
navau savo siuzerenams. .. 

Jis ūmai nutilo, susiprotėjęs, kad ne garbstyti save čionai 
atėjo. Ir vėl prabilo, bet jau kitu tonu: 

— Prisipažįstu, jog patyriau nesėkmę, vykdydamas tam tik- 
ras užduotis, kurias būčiau galėjęs deramai atlikti... Matot, 
švenčiausiasis tėve: ne visada buvau įžvalgaus proto ir kartais 
per vėlai susiprasdavau padaręs klaidą. 

— Nepakankamas įžvalgumas — ne nuodėmė; visi mes kar- 
tais klystame, kas kita blogi kėslai. Bet galgi per savo misi- 
jas arba dėl tų misijų esate rimtai prasikaltęs, pavyzdžiui, ne- 
teisingai liudijęs... nužudęs. .. ' 

Buvilis pakratė galvą. 

Tačiau mažos pilkos akutės be blakstienų ir antakių, švieste 
šviečiančios raukšlėtame veide, buvo visą laiką subestos į jį. 

— Ar jūs tikras? Gerą progą, brangus sčiau, turite apsi- 
valyti sielai! Neteisingai nesate liudijęs niekad?— paklausė po- 
piežius. 

Buvilis vėl nesmagiai pasijuto. Ką reiškia tas primygtinis 
klausinėjimas? Papūga kimiai suriko, tupėdama ant kartelės, ir 
Buvilis krūptelėjo. | 

— Teisybę pasakius, švenčiausiasis tėve, vienas dalykas sle- 
gia mano sielą, bet aš nežinau, ar tai nuodėmė iš tiesų nei 
kokia nuodėme jį vadinti. Aš pats nieko nesu nužudęs, prisie- 
kiu jums, bet nesugebėjau žmogžudystei pastoti kelio. Ir pas- 
kiau turėjau neteisingai liudyti, tačiau kitaip pasielgti nega- 
lėjau. 

— Papasakokite man, Buvili,— tarė popiežius. 

Ir tada jis gavo pasitaisyti: 

— Išpažinkite man tą paslaptį, kuri taip jus slegia, brangus 
sūnau! 

— Taip, ji mane slegia — tarė Buvilis—ir ypač po to, kai 
pasimirė mano geroji žmona Margarita, kuri taip pat tą pa- 
slaptį žinojo. Ir dažnai sau vienas kartoju: jei mirsiu, niekam 
jos nepatikėjęs. .. 

Staiga jam ištryško ašaros. 

— Kaip aš anksčiau nepagalvojau, švenčiausiasis tėve, ją 
patikėti jums... Aš iums sakiau: dažnai smegeninė būna ne- 

paslanki... Tas atsitiko, mirus Liudvikui X, mano valdovo Pi- 
Jypo Gražiojo vyriausiajam sūnui... 

Buvilis pažvelgė į popiežių, ir jam pasidarė lengva. Paga- 
liau jis nusimes nuo širdies tą akmenį, kurį nešioja ištisus aš- 
tuonerius metus. Juk tai nelemčiausia valanda gyvenime, be 
atvangos graužė dėl to jį sąžinė. Aišku, tiktai popiežiui reikia 
išpažinti viską! 

Dabar Buvilis kalbėjo sklandžiai. Pasakojo, kaip jis, Buvi- 
lis, paskirtas karalienės Klemansos vaisiaus kuratoriumi po 
jos vyro Liudviko X mirties, nuogąstavęs, kad Artua grafienė 
Mao nepadarytų kokios piktenybės ir karalienei, ir dar negimu- 
siam vaikui. Tai buvę tais metais, kada monsenjoras Pilypas, 
Puatje grafas ir mirusio karaliaus brolis, rungėsi su Valua grafu 
ir Burgundijos kunigaikščiu dėl regentystės. 

To prisiminimo pagautas, Jonas XXII kilstelėjo akis į tapy- 
tas lubų sijas, :7ijo siauru veidu nuslinko mąsli išraiška. Juk 
jis pranešė, jis "pats, Puatje grafui Pilypui apie brolio mirtį, 
sužinojęs tą naujieną kaip tik iš mažojo lombardo Baljonio. 
Ak, Puatje grafas gražiai tvarkėsi ir konklavos, ir regentystės 
reikalus. Viskas išsisprendė aną 1316 metų birželio rytą Lione, 
konsulo Vare namuose... 

Taigi Buvilis nuogąstavęs, kad Artua grafienė nepadarytų 
nusikaltimo, naujo nusikaltimo, nes buvo plačiai šnekama, jog 
jinai, o ne kas kitas, nunovijusi Liudviką X žolelėmis. Ji 
turėjusi priežasčių jo nekęsti, juk jisai buvo konfiskavęs jos 
grafystę. O vėliau, kai jo nebebuvo, ji taipogi turėjusi prie- 
žasčių geisti pergalės Puatje grafui, kuriam ji atsiėjusi uošvė. 
Jeigu jis tapsiąs karaliumi, ji gyvensianti savo valdose, — tuo 
ji buvusi tikra. Kliudęs tiktai vaikas, kurį nešiojusi karalienė, 
tas vaikas gimęs — berniukas. 

— Nelaimingoji karalienė Klemansa...— tarė popiežius. 

Grafienė Mao taip viską surikiavusi, kad ją paskirtų krikš- 
to motina. Kaip krikšto motina ji turėjusi įnešti naują mažąjį 
karalių ir parodyti baronams per apžiūros ceremoniją. Buvilis 
buvęs tikras, o ponia Buvil juo labiau, kad baisingoji Mao, 
norėdama padaryti piktenybę, nedovanosianti jos neįvykdžiusi 
per ceremoniją, tą vienintelę progą, kada laikys vaiką savo 
rankose. Tad Buvilis su Žmona nusprendęs tam laikui paslėpti 
karaliaus vaiką, o vietoj jo įduoti poniai Mao žindyvės sūnų, 
vos keliomis dienomis vyresnį. Po iškilmių vystyklais niekas 

negalėsiąs pastebėti pakeitimo, nes niekas dar nebuvo matęs 
karalienės Klemansos vaiko, net ji pati, baisiausiai karščiuo- 
janti ir bemaž merdėjanti. 

— O paskiau iš tiesų, — tarė Buvilis,-- grafienė Mao ištepė 
nuodais burną ir nosį tam vaikui, kurį buvau jai įdavęs, ir 
jis pasimirė, tampydamasis po visų baronų akių. Nusikaltimas 
įvyko taip sklandžiai ir taip greitai, o aš buvau toks suglumęs, 
jog nė nepagalvojau tuojau pat sušukti: „Tasai netikras!“ 
O vėliau buvo jau po laiko. Kaip paaiškinti. .. 

Popiežius, kiek palinkęs į priekį ir susinėręs rankas ant pil- 
vo, įdėmiai klausėsi kiekvieno žodžio 

— Na, o kitas vaikas, mažasis karalius, kurgi jis dėjosi, 
Buvili? Ką jam padarėte? 

— Jis yra, švenčiausiasis tėve, jis gyvena. Mudu su velione 
žmona pavedėme jį žindyvei. Ak, kiek buvo vargo! Mat, ne- 
laimingoji mūsų nekentė, kurgi ne, ir vaitojo iš skausmo. Mal- 
davimais, netgi grasinimais, privertėme ją prisiekti Evangelija, 
per išpažintį, neatskleis paslapties jokiam žmogui. 

— Ak, ak...— sumurmėjo šventasis tėvas. 

— Žodžiu, mažasis karalius Jonas, apskritai Prancūzijos ka- 
ralius, nūnai auga vienoje Il-de-Franso pilyje, ir, be tos mote- 
riškės, jo tariamos motinos, ir manęs, nei jis, nei kas kitas, 
nežino jo kilmės. 

— O toji moteriškė? .. 

— ...Krese bajoraitė Mari, jaunojo lombardo Gučo Baljonio 
dama. 

Šventajam tėvui ūmai viskas paaiškėjo. 

— Ir Baljonis ničnieko nežino? 

— Ničnieko, esu tikras, švenčiausiasis tėve. Mat, Krese ba- 
joraitė, bijodama sulaužyti priesaiką, pasižadėjo niekad su juo 
nesimatyti, kaip mes kad buvome jai paliepę. Be to, viskas 
įvyko labai greitai, ir vaikinas tučtuojau iškeliavo atgal Ita- 
lijon. Jis mano, kad jo sūnus gyvas. Kartais teiraujasi apie jį 
per savo dėdę bankininką Tolomėjų. .. 

—- Bet kodėl, Buvili, kodėl gi jūs, turėdamas nusikaltimo 
įrodymą, neįdavėte grafienės Mao, kai buvo taip lengva ją 
nubausti? Kai pagalvoju, — pridūrė popiežius, — jog tuo pat me- 
tu ji buvo man atsiuntusi savo kanclerį, kad paremčiau jos 
bylą prieš sūnėną Roberą. .. 

Štaiga popiežiui dingtelėjo mintis, jog tasai Artua grafas 
Roberas, tasai triukšmingas milžinas, tasai nesantaikos kėlėjas, 
gal būt, irgi žmogžudys — nes, rodos, jis tikrai buvo prikišęs 
nagus prie Margaritos Burgundietės nužudymo Šato-Gajare— 
tasai didelis Prancūzijos baronas, baisus palaidūnas, viską ap- 
svarsčius, ko gero, buvo doresnis už savo žiauriąją tetą, ir, 
kovodamas prieš ją, išties nebuvo perdėm kaltas. Tie didikų 
dvarai — tai stambių vilkų pasaulis! Ir kitose karalystėse ta 
pati byla. Negi tai kaimenei valdyti, ramdyti ir ganyti dievas 
įkvėpė jam, geibiam Kaoro miestelėnui, tą didį troškimą tiaros, 
kuri nūnai buvo ant jo galvos ir kartais rodėsi perdaug sun- 
ki?.. 

— Aš tylėjau, švenčiausiasis tėve,— prabilo vėl Buvilis— 
ypač klausydamas mano velionės žmonos patarimo. Buvau pra- 
leidęs gerą progą sumaišyti planus žudikei; tad mano velionė 
žmona teisingai man nupasakojo, kad grafienė Mao stengsis 
išlieti pagiežą ant mažojo karaliaus ir ant mūsų taipogi, jei 
iškils aikštėn teisybė. Vadinasi, jei norim išgelbėt jį ir podraug 
išsigelbėti patys, tai ji turi tikėti, kad jos piktadarystė pavyko. 
Tad nugabenau žindyvės vaiką į Sen-Deni abatiją, kame jis 
buvo palaidotas tarp karalių. 

Popiežius mąstė. 

— Vadinasi, toje byloje, kuri buvo iškelta poniai Mao, kal- 
tinimai buvo pagrįsti?— tarė jis. 

— Žinia, šventasis tėve, žinia, buvo! Monsenjoras Roberas, 
savo pusbrolio mesiro Žano de Fjeno padedamas, buvo su- 
ėmęs tokią Izabelę iš Ferjenų, nuodytoją ir nekromantę, įda- 
vusią vienai grafienės Mao dvaro damai nuodų, kuriais gra- 
fienė nunovijo iš pradžių karalių Liudviką, 0 paskiau vaiką, 
rodomą baronams. Toji Izabelė iš Ferjenų ir jos sūnus Žanas 
buvo atvežti į Paryžių liudyti prieš grafienę Mao. Tik pagal- 
vokit, kaip tai buvo naudinga monsenjorui Roberui! Buvo gau- 
ti jų parodymai, ir tada paaiškėjo, kąd jie esą grafienės tie- 
kėjai, nes jau anksčiau buvo parūpinę- jai burtų šaknelių, ku- 
riomis ji gyrėsi sutaikinusi dukterį Žaną su savo žentu Puatje 
grafu... 

— Magija, burtai! Jūs galėjote gražiausiai iščirškinti gra- 
fienę!— sušnibždėjo popiežius. 

— Jau buvo per vėlu, švenčiausiasis tėve, per vėlu. Puatje 
grafas buvo vainikuotas karalium ir labai globojo ponią Mao, 

dargi taip stropiai globojo, kad širdies gilumoj esu tikras, jog 
jis veikė su ja išvien, bent tada, kai buvo daromas antras 
nusikaltimas. 

Smulkus popiežiaus veidas dar labiau susiraukšlėjo po kai- 
liais apkraštuota kepuraite. Jam buvo sunku klausytis pasku- 
tinių žodžių. Mat, jis labai mylėjo karalių Pilypą V, kuriam 
buvo dėkingas už tiarą ir su kuriuo visada puikiai sutarė val- 
dymo klausimais. 

— Ir vieną, ir kitą ištiko dievo bausmė,— prabilo vėl Bu- 
vilis— nes juodu tais metais neteko savo vienintelių vyriškos 
giminės įpėdinių. Po grafienės akių pasimirė jos vienturtis sū- 
nus, septyniolika metų tesukakęs. O jaunasis karalius Pilypas 
prarado savąjį, gimusį vos prieš kelis mėnesius, ir kito jau 
nebesusilaukė... Tačiau grafienė sugebėjo apsiginti nuo kalti- 
nimų. Ji rėmėsi tuo, kad aukščiausiasis teismas keliąs jai bylą 
neleistinai, kad jos kaltintojai esą nedorėliai, ir paaiškino, jog 
ją, kaip Prancūzijos perą, gali teisti tiktai Baronų rūmai. Vis 
dėlto ji paprašė žentą — tai buvo gražiai suvaidinta veidmai- 
nystės scena — pratęsti kvotą, kad ji galėtų sukonfūzyti savo 
priešus ir, jos žodžiais tariant, įrodyti savo nekaltumą. Ferjenų 
nekromantė ir jos sūnus buvo išklausyti dar kartą, bet jau 
po kankinimų. Išrodė jie nepavydėtinai ir buvo perdėm apte- 
kę kraujais. Jie atsižadėjo savo parodymų, paskelbė melu savo 
ankstesnius kaltinimus, tvirtindami, kad švelnumu, maldavimais, 
pažadais ir smurtu juos privertė taip liudyti asmenys, kurių 
vardus, anot raštininkų protokolo, tuo metu derėjo nutylėti, 
o tai reiškė, jog turimas omeny monsenjoras Roberas, Artua 
grafas. Paskiau Pilypas Ilgasis sėdo į savo karališkąjį krėslą 
teisme ir liepė stoti prieš jį visai savo šeimynai ir giminaičiams, 
ir visiems velionio brolio artimiesiems: Valua grafui, Evre 
grafui, monsenjorui Burbonui, monsenjorui konetabliui Goše, 
monsenjorui Momonui, vyriausiajam rūmininkui, ir netgi ka- 
ralienei Klemansai, ir klausė juos prisaikdinęs, ar jie žiną, ar 
maną, jog karalius Liudvikas ir jo sūnus Jonas mirę ne sava, 
o kokia kita mirtimi. Joks įrodymas negalėjo būti pateiktas, 
posėdis vyko po visų akių, šalia karaliaus sėdėjo grafienė 
Mao; tad kiekvienas pareiškė, jog ir vieno, ir kito mirtis bu- 
vusi natūrali, nors daugelis laikėsi priešingos nr omonės. 

— Betgi jūs turėjote stoti prieš karalių? 

Storasis Buvilis nuleido galvą. 

—- Aš neteisingai paliudijau, švenčiausiasis tėve,— tarė jis.— 
O ką aš galėjau padaryti, jei visas dvaras, perai, karaliaus dė- 
dės, artimiausi tarnai, netgi pati našlė karalienė prisiekę pa- 
tvirtino ponios Mao nekaltumą? Tada mane būtų apkaltinę 
meluojant ir prasimanant ir nusiuntę tabaluoti Monfokono kar- 
tuvėse. 

Jis išrodė toks nelaimingas, toks prislėgtas, toks liūdnas, jog, 
pažvelgęs į jo storą mėsingą veidą, susyk galėjai įsivaizduoti, 
piežių persmelkė pagaila. 

— Nusiraminkite, Buvili— tarė jis, palinkdamas prie jo ir 
dėdamas ranką ant peties.— Ir nepriekaištaukite sau, kad blo- 
gai pasielgėte. Dievas buvo davęs jums truputį per sunkų už- 
davinį. Jūsų paslaptį aš imu savo atsakomybėn. Laikas parodys, 
ar jūs gerai padarėte! Jūs norėjote išgelbėti gyvybę, kurią 
buvote padėties įpareigotas sergėti, ir jūs ją išgelbėjote. O kiek 
gyvybių būtumėte įstūmęs į pavojų, jei būtumėte prabilęs! 

— Ak švenčiausiasis tėve, taip, aš nusiraminau!-— tarė bu- 
vusis kamerheras.— Bet kas gi bus su mažuoju paslėptu kara- 
lium? Ką reikia daryti? 

— Laukite, ničnieko nekeisdamas. Aš pagalvosiu ir duosiu 
jums žinią. Eikite ramybėje, Buvili... Na, o dėl monsenjoro 
Valua, tai tie šimtas tūkstančių livrų priklauso jam, bet nė 
florino daugiau. Tegu jis nekvaršina man galvos savo kry- 
žiaus žygiu ir susitaria su Anglija. 

Buvilis priklaupė ant vieno kelio, susijaudinęs prisikišo šven- 
tojo tėvo ranką prie lūpų, atsistojo ir atbulas nuėjo prie durų, 
nes audiencija atrodė baigta. 

Popiežius mostu jį pasivadino. 

Po valandžiukės, likęs vienas, popiežius Jonas smulkiais leng- 
vais žingsniukais siuvo po kabinetą. Ronos vėjas pūtė pro 
durų apačią, vaitojo, vaikščiodamas po naujus gražius rūmus. 
Papūgėlės pypsėjo narvelyje. Gorėje, stovinčioje kambario ker- 
tėje, gesulai jau buvo pajuodę. Jonas XXII sprendė vieną sun- 
kiausių problemų, kliuvusių jam po išrinkimo į sostą. Tikra- 
sis Prancūzijos karalius buvo nežinomas vaikas, slepiamas kaž- 
kur pilyje. Tik du žmonės pasaulyje, teisingiau pasakius, nūnai 
jau trys, tai žinojo. Baimė neleido prabilti dviem pirmiesiems. 
O ką jis privalo daryti, žinodamas tą paslaptį, dabar, kai du 

karaliai pasikeitė Prancūzijos soste, du karaliai, deramai pa- 
šventinti, patepti šventu aliejumi, nors iš teisybės buvo tik 
uzurpatoriai! Ak taip, čia rimtas klausimas, bemaž kaip ir Vo- 
kietijos imperatoriaus ekskomunikavimas. Kam ryžtis? Iškelti 
viešumon? Vadinasi, pasmerkti Prancūziją, o paskui ir dalį Eu- 
ropos siaubingiausiai dinastinei suirutei. Pasėti karo sėklą vėlei! 

Kitas jausmas ragino tylėti, ir tas jausmas siejosi su kara- 
liaus Pilypo Ilgojo atminimu. Taip, Jonas XXII labai mylėjo 
tą jaunuolį ir padėjo kiek galėdamas. Dar daugiau, tai buvo 
vienintelis valdovas, nusipelnęs jo susižavėjimo ir dėkingumo. 
Sutepdamas jo atminimą, Jonas XXII suteptų ir savo vardą, 
nes argi be Pilypo Ilgojo jis būtų kada nors išrinktas popie- 
žium? Ir brangus Pilypas aiškėjo kaip nusikaltėlis, bent jau 
nusikaltėlės bendrininkas? Bet argi popiežius Jonas, argi Žakas 
Diuezas gali mesti pirmas akmenį, jisai, tokiomis suktybėmis 
laimėjęs ir purpurą, ir tiarą? O jeigu jam būtų reikėję ką nu- 
žudyti, kad jį išrinktų... 

„Viešpatie, viešpatie, ačiū tau, kad apsergėjai mane nuo tos 
pagundos... Bet ar tikrai man turėjo būti pavesta rūpintis 
tavo tvėriniais?.. O jei kurią dieną žindyvė ims ir prabils, 
kas tada bus? Ar galima kliautis moters liežuviu? Būtų gera, 
viešpatie, kad mane kartkarčiais apšviestum! Aš išrišau Buvilį, 
bet atgailauti privalu man." 

Jis susmuko savo klaupte ant žalio pagalvėlio ir ilgai rymo- 
jo, rankomis susiėmęs kaktą. 


III 
KELIAS Į PARYŽIŲ 


Kaip skambiai dundėjo Prancūzijos žemė, arklio pasagos už- 
gauta! Kokia džiugi muzika buvo žvyro gurgždėjimas! O kaip 
malonu alsuoti tuo oru, lengvu ryto oru, kupinu saulės, kaip 
nuostabiai jis kvepėjo! Sprogo pumpurai, ir žali lapukai, švel- 
nūs, susiraukšlėję, siekė paglamonėti keliauninkų kaktas net iki 
pat kelio vidurio. Žinia, žolė Il-de-Franso šlaituose ir lankose 
ne tokia vešli, ne tokia sodri, kaip Anglijoje, bet karalienei 
Izabelei tai buvo — pagaliau! laisvės ir vilties žolė! 

Baltos kumelės karčiai vilnijo sulig kiekvienu žingsniu. Iš 
paskos, per kelis tuazus, sekė palankinas, dviejų mulų neša- 

mas. Bet karalienė buvo pernelyg laiminga, pernelyg nekantri, 
kad pakęstų sėdėti uždaryta tame narve. Ji bemeilijo joti ant 
savo eidininko, ragino jį, geisdama peršokti aptvarą ir šuoliais 
lėkti per žolynus! ž 

Bulonė, kur ji susituokė prieš penkiolika metų dievo motinos 
bažnyčioje, Montrejis, Abvilis ir Bove— tuose miestuose ji 
buvo sustojusi pailsėti. Praeitą naktį ji praleido Mobiuisone, 
ties Pontuaza, karališkojoje pilyje, kurioje paskutinį kartą ma- 
tė savo tėvą Pilypą Gražųjį. Ji keliavo it maldininkė per 
praeitį. Dingojosi grįžtanti atgal savo gyvenimo etapais, kad 
galėtų pasirinkti naują kelią, išbraukusi penkiolika metų. 

— Jūsų brolis Karolis, be abejo, būtų ją vėl atsiėmęs,— kal- 
bėjo Artua grafas Roberas, jodamas šalia Izabelės, — ir padaręs 
mūsų karaliene, juk taip ilgai jos gailėjosi ir taip nesiryžo susi- 
rasti naują Žmoną. 

Apie ką gi kalbėjo Roberas? Ak taip, apie Blanšę Burgun- 
dietę! Prisiminįmus sužadino Mobiuisonas, kuriame ištisa ka- 
valkada — Anri de Siuli, Žanas de Rua, Kento grafas, lordas 
Mortimeris, patsai grafas Roberas ir dar visas būrys senjorų — 
ką tik pasitiko viešnią. Izabelei buvo labai malonu, kad su ja 
vėlei elgiamasi kaip su karaliene. 

— Manau, jog Karolis iš tikrųjų savotiškai mėgavosi slap- 
čiomis, glostydamas ragus, kuriais jinai buvo jį apdovanojusi,— 
kalbėjo toliau Roberas.— Visa bėda, greičiau laimė, kad švel- 
nioji Blanšė prieš metus, iki Karolis tapo karalium, pastojo 
kalėjime nuo sargo! Jūs žinot, kokios ugningos Mao dukte- 
rys — pakulos užsidegtų per penkis žingsnius! 

Milžinas jojo po kairei, įsauliui, raitas ant stambaus obuol- 
mušio peršerono, ir savo šešėliu dengė karalienę. Jinai tolydžio 
ragino savo eidininką, stengdamasi išlįsti į šviesą. Roberas kal- 
bėjo, kalbėjo be atvangos, džiaugdamasis susitikimu, ir, kaip 
paprastai, nesiskaitė su žodžiais, tuo pat metu mėgindamas iš 
naujo užmegzti giminystės ir senos bičiulystės saitus. Izabelė 
nebuvo jo mačiusi vienuolika metų, jis atrodė mažiau pasi- 
keitęs, negu ji tikėjosi. Vis toks pat balsas ir vis toks pat 
rajaus mėsėdžio kvapas, kurį kūnas judėdamas skleidė, o vė- 
jelis gūsiais nešiojo aplink. Rankos rusvos, apžėlusios iki nagų, 
žvilgsnis piktas netgi tada, kai, Robero manymu, jis maloniai 
žiūrėjo, pilvas išdribęs virš juostos, tarsi jis būtų prarijęs 
varpą. Tačiau balsas ir judesiai bylojo apie pasitikėjimą sa- 

vimi, jau nebe tokį dirbtinį, kaip anksčiau, bet igimtą jo bū- 
dui; raukšlės abipus burnos buvo giliau įsirėžusios lašiniuose. 

— Tr Mao, mano šaunioji šunsnukė teta, gavo susitaikyti 
su dukros jungtuvių anuliavimu. O, ir priešinosi, ir neteisingai 
liudijo vyskupams! Bet galiausiai prakišo. Pusbrolis Karolis 
tasyk užsispyrė. Dėl sargo ir nėštumo bylos. O kai jis staiga 
ima ir užsispiria, tasai minkštakūnis, jo neperkalbėsi! Per anu- 
liavimo procesą niekas dantų neužkalbinėjo. Stačiai nukratė 
dulkes nuo penitenciarijaus, kuriuo Klemensas V leido Karoliui 
vesti vieną kurią giminaitę, tačiau be jokių išlygų apie vardą. 
O kas gi mūsų giminėje veda ką kitą, jei ne pusseserę ar duk- 
terėčią? Tada Žanas de Marinji labai apsukriai išrado dvasinę 
giminystę. Ar Mao buvusi Karolio krikšto motina? Mao, žinia, 
tvirtino, kad ne, kad per krikštynas buvusi tiktai kaip kūma, 
ir tiek. Tada prieš teismą stojo visi dalyvavę krikštynose, 
kurios įvyko Krejyje,— baronai, kamerherai, tarnai, klerkai, 
giesmininkai, Krejo miestelėnai, —- ir visi atsakė, kad ji pati 
laikė vaiką, o paskiau padavė Karoliui Valua ir kad apsirikti 
buvo neįmanoma, mat, buvo aukščiausia moteris tarp koply- 
čioje susirinkusių, visa galva aukštesnė už kitus. Matot, ko- 
kia baisi melagė! 

Izabelė vertė save klausytis, bet iš teisybės jai galvoje bu- 
vo tik ji pati ir tas neįprastas polytis, visai neseniai ją sujau- 
dinęs. Kaip atrodo įstabu pirštais staiga paliesti vyro plaukus! 

Karalienė pakėlė akis į Rodžerį Mortimerį, kuris jojo po de- 
šinei, stojęs jai iš šalies valdingai ir paprastai, lyg būtų jos 
gynėjas ir saugotojas. Ji žiūrėjo į vešlias garbanas, kyšančias 
iš po juodos skrybėlės. Kas būtų galėjęs pagalvoti, kad tie 
plaukai yra tokie švelnūs! 

Tai atsitiko iš netyčių, tuoj pat, kai jie susitiko. Izabelė nu- 
stebo, pamačiusi lordą Mortimerį šalia Kento grafo. Šit kaip, 
Prancūzijoje maištininkas, bėglys, apgrobtasis — mat, Edvardas, 
savaime suprantama, buvo atėmęs visus jo titulus ir turtus — 
eina ranka rankon su Anglijos karaliaus broliu ir, regis, turi 
ant jo viršų. Anglai karalienės palydoje taip pat apstulbo ir 
susižvalgė. 

O Mortimeris, nušokęs nuo arklio, puolė prie karalienės pa- 
bučiuoti suknios apačios, bet eidininkas pajudėjo, ir Rodžerio 
lūpos slystelėjo Izabelės keliu. Ir ji pati nejučiomis uždėjo ran- 
ką ant vienplaukės galvos tam vėl atrastam bičiuliui. Ir dabar, 

jojant keliu, šakų šešėlių išmargintu, tas švelnus jo plaukų 
prisilietimas buvo gyvas, tarsi dar juntamas ir sergstimas ak- 
sominėje pirštinėje. 

— Tačiau patį rimčiausią motyvą paskelbti santuoką nega- 
liojančia — juoba kad abi sutarties pusės neturėjo to amžiaus, 
kada leistini lytiniai santykiai, nei natūralios galimybės santy- 
kiauti — pateikė tas faktas, jog vesdinamam jūsų broliui Ka- 
roliui trūko išmanymo susirasti savo luomui pritinkančią žmo- 
ną ir valios savo pasirinkimui apreikšti, kadangi jis buvo ne- 
sumanus, apykvailis ir bejėgis, ir todėl vedybų sutartis neturėjo 
jokios vertės. Inhabilis, simplex et imbecillus!.. Ir visi, pra- 
dedant jūsų dėde Valua ir baigiant paskutine kambarine, sutarė 
sakyti, jog taip iš tiesų ir buvę, kad velionė karalienė jo mo- 
tina, ir ta laikiusi jį visišku kvailiu ir todėl vadinusi nesusitu- 
pėjusiu! Dovanokite, pussesere, už tokias kalbas apie jūsų bro- 
lį, bet, šiaip ar taip, šitokį karalių mes turime. Šiaipjau ma- 
lonus bendras ir gražus iš veido, bet ne itin šaunus. Jūs su- 
prasite, kad už jį reikia valdyti ir kad neprivalote iš jo ko 
tikėtis. 

Izabelei po kairei be perstogės grumeno Artua grafo Robe- 
ro balsas ir sklandė jo plėšraus žvėries kvapas. Po dešinei 
Izabelė jautė įdėmų Rodžerio Mortimerio žvilgsnį, varstantį ją 
su jaudinančiu atkaklumu. Kartkarčiais ji dirstelėdavo į tas 
titnago spalvos akis, į tą lyg rėžte išrėžtą veidą su gilia duo- 
bute smakre, į tą aukštą stotą iškilia krūtine, tiesiai sėdintį 
balne. Ji nustebo, kad negali prisiminti balto rando, einančio 
pagal apatinę lūpą. 

— Ar mano gražioji pusseserė tebėra tokia pat dora?'— ūmai 
paklausė grafas Roberas. 

Karalienė Izabelė nukaito ir vogčiomis pakėlė akis į Rodžerį 
Mortimerį, tarsi klausimas būtų išaiškinęs kokį prasikaltimą, 
kurį jinai nežinia kaip būtų jam padariusi. 

— Turėjau būti tokia, — atitarė ji. 

— Ar prisimenate mūsų pasimatymą Londone? 

Ji dar labiau nukaito. Ką jis čia jai primena ir ką pagalvos 
Mortimeris? Užsimiršimo valandėlė atsisveikinant... netgi jo-/ 
kio bučinio, tik kakta atsiremia į vyro krūtinę ir ieško prie- 
globsčio. .. Vadinasi, Roberas dar apie tai galvoja, nors pra- 
slinko vienuolika metų? Tai paglostė jos savimeilę, bet nėmaž 
nesujaudino. Negi tą valandėlę, kai ji buvo visai pasimetusi, 

jam pasirodė, kad ji išpažįsta geismą? Gal būt, iš tiesų tą die- 
ną, bet tiktai tą dieną, jeigu ji nebūtų karalienė, jeigu jis 
nebūtų taip skubėjęs išvykti Burgundijos merginų įduoti... 

— Pagaliau, jeigu jums ateis mintis pakeisti įprotį...— va- 
liūkiškai pridūrė Roberas.— Kai galvoju apie jus, man visad 
rodosi, jog nesu atlyginęs skolos. .. 

Jis staiga nutilo, sutikęs Mortimerio žvilgsnį, žvilgsnį vyro, 
pasirengusio ištraukti špagą, jeigu jis išgirs truputį daugiau. 
Karalienė pastebėjo tą susidūrimą ir dėl akių paglostė savo 
kumelės baltus karčius. Brangusis Mortimeris! Koks kilnus ir 
riteriškas tas vyriškis! Ir kaip malonu kvėpuoti Prancūzijos 
oru, ir koks gražus tas kelias, šviesos ir šešėlių išmargintas! 

Ironiškas šypsulys šmėkštelėjo Artua grafo Robero riebiais 
skruostais. Nebuvo ko nė galvoti apie skolą, jo manymu, ga- 
na delikačiai primintą. Buvo aišku, kad lordas Mortimeris myli 
karalienę Izabelę, o Izabelė myli Mortimerį. 

Paprastai kiti pirma sužino apie mūsų meilę, kol mes patys 
ją suvokiame. 

„Ką gi, — pagalvojo jis — mano geroji pusseserė pasismagins 
su šiuo tamplierium!" 


IV 
KARALIUS KAROLIS 


Reikėjo beveik penkiolika minučių joti per miestą nuo var- 
tų iki Site rūmų. Ašaros ištryško karalienei Izabelei, kai ji 
padėjo koją ant žemės kieme, tame dvare, kurį po jos akių 
pastatė tėvas, o laikas jau kiek aptraukė savo apnašomis. Ten, 
kur išeina laštakai, nebuvo tų juodų patakų akmeny, kai Iza- 
belė vyko iš čia svetur būti karaliene. 

Atsivėrė durys į didžiuosius laiptus, ir Izabelė nejučiomis 
laukė, kada pamatys impozantišką, ledinį, valdingą Pilypo Gra- 
žiojo veidą. Kiek kartų ji šitaip stebėjo savo tėvą, stovintį 
laiptų viršuje ir besirengiantį leistis į miestą! 

Jaunuolis, pasirodęs trumpu palaidiniu, baltomis, gražiai ap- 
temptomis kelnėmis, kamerherų lydimas, iš stoto ir bruožų pa- 
nėšėjo į didį anų dienų monarchą, tačiau neturėjo nei tos 
didybės, nei jėgos. Buvo tik blanki kopija, gipsinė velionio 

atlieja. Ir vis dėlto Geležinio Karaliaus šešėlis stovėjo už tos 
bedvasės asmenybės, joje buvo įsikūnijęs Prancūzijos karališ- 
kumas, kaip ir giminės majoratas; tad Izabelė buvo tris ar ke- 
turis sykius besiklaupianti, bet brolis kaskart ją sulaikydavo 
ranka, sakydamas: 

— Sveika atvykusi, mieloji sesute, sveika atvykusi. 

Paprašęs pasikelti ir paėmęs už parankės, nusivedė ją per 
galerijas į didoką kabinetą, kur paprastai sėdėdavo, klausinė- 
damas, kaip karalienei nusisekusi kelionė, ar ją gerai sutikęs 
Bulonės miesto valdytojas. 

Jis pasiteiravo, ar kamerherai atsargiai elgiasi su bagažu, ir 
patarė nemėtyti skrynių. 

— Juk labai glamžosi audiniai, — paaiškino jis,— pats ma- 
čiau, kai paskutinį kartą vykau į Langedoką, kokie sumankyti 
mano drabužiai. 

Gal jis norėjo nuslėpti savo susijaudinimą, varžymąsi, kad 
kreipė dėmesį į tokius rūpesčius? 

Kai juodu susėdo, Karolis Gražusis paklausė: 

— Tai kaip einasi, mano brangioji sesute? 

— Šiaip sau einasi, brolau,— atitarė jinai. 

— Koks jūsų kelionės tikslas? 

Izabelės veidą iškreipė apmaudi nuostaba. Vadinasi, jos bro- 
lis nieko nežino? Roberas, Artua grafas, drauge su palydos va- 
dais įėjęs į rūmus, žvangindamas pentinus į akmenines aslos 
plokštes lyg savo namuose, reikšmingai pažvelgė į Izabelę, 
atseit: „Ar aš nesakiau?“ 

— Brolau, aš atvykau pasikalbėti su jumis dėl tos sutarties, 
kurią mūsų šalys privalo sudaryti, jei daugiau nenori viena 
kitai kenkti. 

Karolis Gražusis valandžiukę mąstė, tarytum kažką pats vie- 
nas svarstydamas; iš teisybės jis ničnieko negalvojo. Kaip Mor- 
timerį per audiencijas, kaip kiekvieną, jis klausinėjo ir ne- 
kreipė dėmesio į atsakymus. 

— Sutartis. ..— galiausiai tarė.— Taip, aš sutinku priimti iš- 
tikimybės priesaiką iš jūsų vyro Edvardo. Jūs pasitarsite apie 
tai su mano dėde Karoliu, kurį aš įgaliojau tą klausimą spręsti. 
Ar jūroj gerai jautėtės? Žinote, aš niekad nesu plaukęs jūra. 
Tie vandenys man atrodo labai įspūdingai. 

Reikėjo laukti, kol jis pasakys dar kelias tokias pat bana- 
lybes, kad galėtum pristatyti Noridžo vyskupą, kuris turėjo 

vesti derybas, ir Kromvelio lordą, anglų palydos vadovą. Jis 
labai galantiškai pasisveikino su abiem, bet buvo aišku, jog 
nei vieno, nei kito nebeprisimena. 

Karolis IV, be abejo, nebuvo kvailesnis už daugelį jo am- 
žiaus žmonių, kurie jo karalystėje nemokšiškai akėjo laukus, 
laužė savo audimo staklių šaudykles arba prekiavo derva ir 
taukais, apsiskaičiuodami savo sąskaitose; visa bėda, kad jis 
buvo karalius, turįs tam tiek mažai gabumų. 

— Taipogi aš atvykau, brolau, — tarė Izabelė, — prašyti jūsų 
pagalbos ir apgynimo, nes iš manęs atėmė visus turtus ir pas- 
kiausiai Kornvalio grafystę, kurią man buvo garantavusi Ang- 
lija jungtuvių sutartimi. 

— Jūs išsakysite visas savo nuoskaudas mūsų dėdei Karo- 
liui, jis visada duoda gerų patarimų, ir aš pritarsiu, sesute, 
tam, ką jis nuspręs jūsų labui. Aš palydėsiu jus į jūsų kam- 
barius. 

Karolis IV paliko susirinkusius ir nuvedė seserį išrodyti kam- 
barių, kuriuos buvo jai rezervavęs: penkis pereinamus kam- 
barius su atskirais laiptais. 

— Pro čia galės vaikščioti jūsų tarnai, — laikė savo pareiga 
paaiškinti jis. 

Jis nurodė taip pat, kad apstatymas buvęs atnaujintas ir kad 
jis paliepęs atnešti jai kai kuriuos daiktus, priklausiusius jų 
tėvams, relikvijorių, kurį jų motina, karalienė Žana Navarietė, 
paprastai laikydavo prie savo lovos, — jame buvo mažytė auk- 
suoto sidabro katedra su Liudviko Šventojo dantimi... Nauji 
buvo paveiksluoti kilimai, kabantys ant sienų; Karolis atkreipė 
jos dėmesį į puikius jų raštus. Jis rūpinosi kaip stropi šeimi- 
ninkė, čiupinėjo dygsniuotą antklodę, žiūrėdamas medžiagą, 
meldė, kad sesuo nesivaržytų prašyti tiek žarijų, kiek jai rei- 
kės lovai įšildyti. Niekas negalėtų būti atidesnis nei mei- 
lesnis. 

—- O dėl kambarių jūsų palydai mesiras Mortimeris sutars 
su mano kamerherais. Aš geidžiu, kad kiekvienu būtų gražiai 
rūpinamasi. 

Jis ištarė Mortimerio pavardę be kokio ypatingo kėslo, sta- 
čiai ta pavardė dažnai buvo minima, kai kalba išeidavo apie 
Anglijos reikalus. Jam atrodė savaime suprantama, kad lor- 
das Mortimeris rūpinsis Anglijos karalienės namais. Tikriausiai 
jau buvo užmiršęs, jog karalius Edvardas reikalavo jo galvos. 

Jis tebesisukinėjo po kambarį: čia pataisys užuolaidos klos- 
tę, čia patikrins kaip uždarytos vidinės langinės. Staiga sustojo, 
susidėjęs rankas už nugaros ir kiek palenkęs galvą, ir tarė: 

— Mudviem abiem neatnešė laimės mūsų jungtuvės, sesute. 
Maniau, kad dievas man bus maloningesnis su mano brangiąja 
Marija Liuksemburgiete, negu su Blanše... 

Jis metė į Izabelę žvilgsnį, iš kurio ji suprato — jis jaučia jai 
kažkokią pagiežą, kad ji iškėlė aikštėn jo pirmosios Žmonos 
nedorą elgesį. 

— ...0 paskiau mirtis nukirto Mariją drauge su įpėdiniu, 
kurį ji nešiojo sostui. Ir nūnai už manęs išleido mūsų pusse- 
serę Evre grafaitę, kurią netrukus paregėsite; tai miela Žmona, 
ir, manau, ji mane labai myli. Bet mudu susituokėme pernai 
liepos mėnesį, o štai jau kovas, ir nė žymės, kad ji būtų pa- 
stojusi. Norėčiau pasišnekėti su jumis apie tuos dalykus, ku- 
riuos galiu aptarti nebent su seserimi... Su tuo blogu vyru, 
kuris nemėgsta jūsų lyties, vis dėlto susilaukėte keturių vaikų, 
o aš su trimis žmonomis... Šiaip ar taip, savo vedybinės pa- 
reigas atlieku labai dažnai, patikėkit manimi, ir man jos ma- 
lonios. Tad kas yra, sesute? Gal čia kaltas prakeikimas, kuris, 
anot mano liaudies kalbų, slegia mūsų giminę ir mūsų namus, 
kaip jūs manote? 

Izabelė liūdnai žiūrėjo į jį. Jis sugraudino ją staiga savo 
abejonėmis, kurios draskė jam širdį ir, ko gero, buvo jo amži- 
nas rūpestis. Bet pats menkiausias sodininkas, ir tas būtų ne 
kitaip skundęsis savo bėdomis ar žmonos nevaisingumu. Ko gi 
jis geidavo, tas vargšas karalius? Įpėdinio sostui ar vaiko 
namams? 


Ir kuo buvo karališka toji Žana, Evre grafo duktė, neilgai 
trukus įėjusi pasisveikinti su Izabele? Su nuolankumo išraiška 
glebniame veide ji paklusniai buvo trečiąja Žmona, paimta iš 
artimiausios giminės, kadangi Prancūzijai reikėjo karalienės, 
o Europos karalių dvarai, rodės, jau nebeįstengė jų rūpinti. 
Ji buvo liūdna. Be atlydos žvelgė jam į veidą, skaitydama tą 
jai gerai žinomą mintį, kuri graužė jį nuolatos ir buvo jų 
naktinių pokalbių vienintelė tema. 

Tikrąjį karalių Izabelė pamatė Karolio Valua asmenyje. Tik 
sužinojęs apie dukterėčios atvykimą, jis tučtuojau atskubėjo 
į rūmus, suspaudė ją savo glėbyje ir pabučiavo į abu skruos- 

tus. Izabelė kaip mat suprato, kad valdžia yra tose rankose, 
ir niekur kitur. 

Vakarienė buvo trumpa, be valdovų, sėdėjo Valua ir Artua 
grafai su žmonomis, Kento grafas, Noridžo vyskupas, lordas 
Mortimeris. Karalius Karolis Gražusis mėgo anksti gultis. 

Paskiau visi anglai susirinko karalienės Izabelės apartamen- 
tuose pasitarti. Kai jie jau ėjo pro duris, Mortimeris pasku- 
tinis atsirado prie slenksčio. Izabelė jį sulaikė — valandžiukei, 
norinti jam kai ką pranešti. 


V 
KRAUJO KRYŽIUS 


Juodu nesuvokė, kiek laiko praslinko. Likerio, kvepiančio 
rozmarinu, rožėmis ir granatais, buvo daugiau nei perpus su- 
mažėję krištoliniame ąsotyje, žarijos pleinėjo židinyje. 

Jie negirdėjo netgi sargybinių riksmų, tolimų, kas valandą 
aidinčių naktyje. Jie kalbėjo ir kalbėjo, nevaliodami sustoti, 
ypač karalienė, kuri pirmą kartą per tiek metų galėjo nesi- 
baiminti, kad koks šnipas slepiasi už kilimo ir perduos kam 
nors menkiausius jos žodžius. Ji nebūtų galėjusi pasakyti, ar 
kada taip laisvai buvo išliejusi savo širdį, ji buvo užmiršusi 
netgi laisvės prisiminimą. Ir ji neprisiminė, kad būtų kada 
išsipasakojusi vyrui, kuris būtų klausęsis jos taip atidžiai, at- 
sakinėjęs jai taip teisingai ir domėjęsis taip kilniadvasiškai! 
Prieš akis jiems buvo dienų dienos, būtų dar turėję laiko pa- 
sišnekėti, ir vis dėlto negalėjo ryžtis tam žingsniui — nutraukti 
kalbas, išsiskirti iki rytojaus dienos. Tai buvo lyg ir jų pa- 
slapčių orgija. Jiems reikėjo kalbėtis apie viską: apie kara- 
lysčių padėtį, apie taikos sutartį, apie popiežiaus laiškus, apie 
bendrus priešus — Mortimeris turėjo papasakoti apie kalėjimą, 
apie pabėgimą, apie tremtį, o karalienė išpažinti savo kančias 
ir naujas užgaules, kuriomis Despenseriai ją kamavo. 

Izabelė buvo nusistačiusi gyventi Prancūzijoje, iki Edvardas 
pats atvyks duoti ištikimybės priesaikos; beje, taip jai patarė 
Orletonas, su kuriuo ji slapta susitiko tarp Londono ir Duvro. 

— Ponia, jūs nieku gyvu negalite grįžti Anglijon, kol iš jos 
nebus išvyti Despenseriai — tarė Mortimeris— Jūs negalite ir 
neprivalote. 

—, Aišku savaime, kodėl jie taip žiauriai mane kankino pas- 
taraisiais mėnesiais. Jie stengėsi mane pastūmėti kokiam bepro- 
tiškam maištingam žingsniui, kad galėtų mane apkaltinti vals- 
tybės išdavyste ir uždaryti kokiame vienuolyne ar tolimoje 
pilyje, kaip jūsų žmona kad buvo uždaryta. 

— Vargšė Žana, —tarė Mortimeris.— Ji smarkiai nukentėjo 
dėl manęs. 

Ir nuėjo įmesti pliauskos į židinį. 

— Ji man buvo tokia didelė paspirtis!— prabilo vėl Izabe- 
lė.— Kaip tik iš jos sužinojau, kas jūs per žmogus. Dažną 
naktį guldydavau ją šalia savęs — taip bijojau, kad manęs ne- 
nužudytų. Ir ji kalbėdavo apie jus, visada apie jus... Aš jus 
pažįstu geriau, negu jūs manote, lorde Mortimeri. 

Juodu kažko lyg ir laukė iš kits kito ir truputį varžėsi. Mor- 
timeris stovėjo palinkęs prie židinio, ugnis švaistė jo giliai 
skeltą smakrą, vešlius antakius. 

— Jei ne Akvitanijos karas, — kalbėjo toliau karalienė,— jei 
ne popiežiaus laiškai, jei ne ta misija pas mano brolį, esu tik- 
ra, man būtų atsitikusi didelė nelaimė. 

— Aš žinojau, ponia, kad tai vienintelė priemonė. Anaiptol 
nebuvau linkęs, tikėkite manimi, į tą karą, sukurstytą prieš 
karalystę. Jei aš sutikau jame dalyvauti kaip vadas ir kaip 
išdavikas... Nes maištauti, ginant savo teises, yra vienas da- 
lykas, o pereiti į priešo kariuomenės pusę — visai kas kita... 

Akvitanijos kampanija slėgė jam širdį, ir jis norėjo pasi- 
teisinti. 

— ...mMat, žinojau, kad jus išlaisvinti įmanoma tik sumušus 
karalių Edvardą. Ir jūsų išsiuniimą Prancūzijon, ponia, aš pats 
sumaniau ir be atvangos veikiau, iki pagaliau buvo duotas su- 
tikimas ir jūs atvykote čionai. 

Žemas Mortimerio balsas virpėjo. Izabelės akys prisimerkė. 
Jos ranka mašinaliai pataisė vieną šviesių kasų, dryksančių abi- 
pus veido lyg amforos ąsos. 

— O koks čia randas lūpoje, niekada anksčiau nebuvau jo 
pastebėjusi? — paklausė ji. 

— Jūsų vyro dovana, ponia, žymė, kurią jis man paliko, kad 
neužmirščiau jo niekad, kai jo šalies Žmonės parvertė mane 
šarvuotą Šruzberyje, kame buvau nelaimingas. Ir nelaimingas, 
ponia, ne todėl, kad pralaimėjau tą mūšį, rizikavau gyvybe ir 
pakliuvau į kalėjimą, o todėl, kad praradau ilgai puoselėtą 


9, Prancūzijos vilkė 

svajonę ainešti jums Despenserių gaivas ir padovanoti tas 
kautynes, į kurias stojau dėl jūsų. 

Jo žodžiuose buvo tik dalis teisybės: ryždamasis karo žy- 
giui, Markų baronas ne mažiau rūpinosi apginti savo valdas 
ir prerogatyvas, kiek pasitarnauti karalienei. Tačiau šiuo metu 
jis nuoširdžiai buvo įsitikinęs, kad veikė tik jos labui. Ir Iza- 
beiė taip pat tuo tikėjo: juk ji visą laiką geiste geidė tuo 
tikėti! Vylėsi, jog vieną dieną kas nors stos dėl jos kovoti! 
Ir štai tas kovotojas čia pat, priešais ją, jo stambi piakauli 
ranka laikė špagą, 0 veide randas — lengvas, bet neišdildo- 
mas, — nuo žaizdos, kurią jis gavo dėl jos; su savo juodais rū- 
bais jis atrodė jai ką tik išėjęs iš kokio riterių romano. 

— Ar prisimenate, bičiuli Mortimeri. .. 

Ji nebesakė „lorde“, ir Mortimeris nudžiugo labiau, negu 
kad būtų nudžiugęs laimėjęs Šruzberio mūšį. 

— Ar prisimenate poemą apie riterį Graelaną? 

Jis suraukė vešlius antakius. Graelanas?.. Vardas girdėtas, 
bet jis neprisiminė visos istorijos. 

— Tai aprašyta Prancūzijos Marijos knygoje, kurią man pa- 
vogė, kaip ir visa kita, — prabilo vėl Izabelė.— Tasai Graelanas 
buvo toks stiprus riteris, toks įstabiai ištikimas ir tokios di- 
delės šlovės, jog anų laikų karalienė pamilo jį, jo netgi ne- 
pažinodama; O kai jis, jos pakviestas, pasirodė priešais ją, 
pirmais savo žodžiais ji pasakė: „Bičiuli Graelanai, aš niekad 
nemylėjau savo vyro, bet myliu jus taip, kaip tik įmanoma 
mylėti; aš esu jūsų.“ 

Ją nustebino jos pačios drąsa ir atmintis, taip laiku pakišusi 
tuos žodžius, kurie labai tiksliai išreiškė jos jausmus. Kelias 
sekundes jos balsas, rodės, dar skambėjo jos ausyse. Ji laukė, 
sumišusi ir susijaudinusi, degte degdama ir nerimastaudama, 
ką atsakys tasai naujasis Graelanas. 

„Ar galiu jai išpažinti dabar savo meilę?“ — pats save klau- 
sė Rodžeris Mortimeris, tarsi tai nebūtų buvęs vienintelis da- 
lykas, kurį reikėjo pasakyti. Bet būna turnyrų, kuriuose vyrai, 
drąsa neturintys sau lygių mūšy, stebina savo nerangumu. 

— Ar jūs kada mylėjote karalių Edvardą'— atsakė jis klau- 
simu. 

Ir abu pasijuto vienodai nusivylę, tarsi būtų praleidę nepa- 
kartojamą progą. Ar tą akimirką būtinai reikėjo kalbėti apie 
Edvardą? Karalienė truputį atsitiesė savo krėsle. 

— Maniau, kad myliu, — tarė ji.— Stengiausi, nelyginant toji 
panelė, kuri eina tuoktis, vedama netikrų jausmų; bet neilgai 
trukus pamačiau žmogų, su kuriuo mane sujungė! Nūnai aš jo 
neapkenčiu, ir taip stipriai, kad neapykanta gali užgesti vien 
tik drauge su manimi... arba su juo. Ar žinote, kad ilgus me- 
tus maniau, jog mano kūnas sukelia tik pasibiaurėjimą ir Ed- 
vardas bodisi manimi dėl kokios nors mano prigimties ydos? 
Ar žinote, kad aš kartais tuo dar tikiu? 

Mortimerio veidas iš pykčio nukaito kaip ugnis. Jo garbė 
ir meilė buvo užgauta. Edvardas tikrai nebuvo vertas kara- 
liaus sosto. Kada gi bus galima surikti visiems jo vasalams: 
„Žinokite, kas yra jūsų siuzerenas, ir žiūrėkite, prieš ką jūs 
keliaklupsčiaujate ir kam davėte ištikimybės priesaiką! Atsi- 
imkite savo žodį!“ Ir negana to, kai pasaulyje tiek ir tiek ne- 
ištikimų žmonų, tas žmogus turi tokią dorybingą moterį, kuri 
vis dėlto jį kadaise gerbė! Argi jis nebuvo vertas, kad jinai 
jam padarytų gėdą, duodamasi su bet kuo? .. Tačiau ar ji tik- 
rai jam ištikima? O gal kokia slapta meilė buvo pasitaikiusi 
tokioje beviltiškoje vienatvėje? 

— Ir niekad jūs nebuvote atsidūrusi kito glėbyje?— paklau- 
sė jis tuo niūriu, pavydo kupinu balsu, kuris taip patinka, taip 
jaudina moterį, kada užgimsta meilė, ir atrodo toks grasus, kai 
santykiai ima šalti. 

— Niekada, — atsakė ji. 

— Netgi savo pusbrolio Artua grafo, kuris šiandien rytą kuo 
atviriausiai jums rodė savo jausmus? 

Ji gūžtelėjo pečiais. 

— Jūs pažįstatė mano pusbrolį Roberą, jis nesibodi jokio 
grobio. Karalienė ar palaidūnė — jam vis viena. Kartą, seniai 
seniai, Vestmaustirse aš jam prisipažinau esanti vieniša, ir jis 
pasisiūlė mane paguosti, kai stovėjome lango nišoje. Ir tiek. 
Beje, negi jūs negirdėjote, kaip jis klausė: „Ar mano gražioji 
pusseserė tebėra tokia pat dora?..“ Ne, mielas Mortimeri, ma- 
no širdis nepaguodžiamai tuščia... ir nebepajėgia to ištverti. 

— Ak ponia, kodėl aš nedrįsau taip ilgai pasakyti, jog jūs 
esate vienintelė mano širdies dama?— sušuko Mortimeris. 

— Ar tai tiesa, mielasis bičiuli? Ar taip seniai? 

— Aš manau, ponia, kad nuo to laiko, kai pirmą kartą jus 
išvydau. Bet man akys atsivėrė tik tą dieną Vindzore, kai 
negalėjau sutramdyti ašarų, išgirdęs, kokią gėdą jums padarė 

karalius Edvardas. Bet jūs buvote tolima, mane baidė ne tiek 
karūna, kiek amžinai šalta jūsų laikysena. Be to, ledi Žana 
buvo šalia jūsų, nuolat minėjo jūsų vardą ir podraug kliudė 
man prie jūsų prieiti. Ar verta sakyti, kad, uždarytas kalėjime, 
rytą vakarą galvodavau apie jus ir mano pirmas klausimas, 
kai išsilaisvinau iš Tauerio... 

— Žinau, mielas Rodžeri, žinau; vyskupas Orletonas man 
sakė. Ir aš tada džiaugiausi, jog daviau kažkiek iš savo lėšų 
jūsų laisvei išpirkti; ne dėl aukso, tai niekis, bet dėl rizikos, 
o rizika buvo didelė. Po jūsų pabėgimo kentėjau dar labiau... 

Jis žemai žemai nusilenkė, bemaž atsiklaupė, reikšdamas dė- 
kingumą. 

— Ar žinote, ponia, — tarė jis dar gilesniu balsu, — kad, įkė- 
lęs koją Prancūzijos žemėn, daviau įžadą tol vilkėti juodus rū- 
bus, kol negrįšiu Anglijon... ir nepaliesti jokios moters, iki 
neišvaduosiu ir neparegėsiu jūsų? 

Jis iškreipė truputį savo pirminį įžadą ir savo meilės dėlei 
sumaišė karalienę su karalyste. Bet, Izabelės akimis žiūrint, 
vis labiau panėšėjo į Graelaną, Persevalį, Lanselotą. .. 

— Ir jūs tesėjote tą įžadą?— paklausė ji. 

— Bene jūs abejojate? 

Ji padėkojo šypsena, ašaromis, sužvilgusiomis jos didelėse 
mėlynose akyse, ir ištiesta ranka, gležna ranka, kuri nelygi- 
nant paukštis įgludo į barono delną. Tada jų pirštai išsiskėtė, 
susinėrė, susikryžiavo. .. 

— Suspauskite,— sumurmėjo Izabelė.— Suspauskite stipriau, 
bičiuli mano. Aš irgi jau seniai seniai... 

Ji valandžiukę tylėjo ir prabilo vėl: 

— Jūs manote, mes turime teisę? Aš esu davusi žodį savo 
vyrui, kad ir koks jis blogas. O jūs taip pat turite žmoną, 
kuriai nieko negalima prikišti. Mes sujungti prieš dievą. Be 
to, aš buvau tokia nepakanti kitų nuodėmėms. .. 

Ar ji stengėsi apsiginti nuo savęs, ar norėjo, kad jis prisi- 
imtų nuodėmę? 

Jis sėdėjo, paskui atsistojo. 

— Nei jūs, nei aš, karaliene, nebuvome suvesdinti savo va- 
lia. Mes ištarėme priesaikos žodžius, bet tiems, kurių nebuvo- 
me patys pasirinkę. Mes paklusome savo giminės nutarimui, 


o ne savo širdžių balsui. Tokioms dvasioms, kaip mūsų, taip 
sukurtoms viena kitai... 

Jis valandėlę svyravo. Meilė, bijanti būti vadinama tikru 
vardu, stumia į keisčiausius poelgius; geismas aplinkiniais ke- 
liais siekia savo tikslo. Mortimeris stovėjo prieš Izabelę, ir jų 
rankos dar buvo susinėrusios. 

— Ar norite, karaliene, kad mes susibroliautume? Ar sutin- 
kate krauju sutvirtinti mūsų širdžių sąjungą, kad aš visad bū- 
čiau jūsų parama, 0 jūs — mano dama? 

Jo balsas virpėjo, to staigaus, nenusakomo įkvėpimo pagau- 
tas, ir virpesys perėjo į karalienės pečius. Nes jo pasiūlymas 
žadėjo burtus, aistrą ir tikėjimą drauge, ir visus dieviškus ir 
velniškus dalykus, suplaktus į krūvą, ir riteriškus, ir kūniškus 
kartu. Tai buvo ginklo brolių ir legendinių įsimylėjėlių kraujo 
ryšys, tamplierių atneštas iš Rytų per kryžiaus karus, meilės 
ryšys, jungęs nevykusiai ištekintą moterį su pasirinktu mei- 
lužiu, kartais netgi vyras tam pritardavo, reikalaudamas tik- 
tai, kad meilė būtų tyra... arba, kad bent jau taip būtų ma- 
noma! Tai buvo kūnų priesaika, tvirtesnė už žodinę, kurios 
negalima nutraukti, atsiimti ar panaikinti. Dvi žmogiškos bū- 
tybės, ištarusios ją, susydavo labiau, nei dvyniai, gimę iš tų 
pačių įsčių; ką turėjo vienas, tas priklausė ir kitam; jie pri- 
valėjo ginti kits kitą visame kame ir negalėjo kits kito per- 
gyventi. „Juodu, matyt, susibroliavę..." Taip kuštėdavosi žmo- 
nės apie tam tikras poreles, virpėdami iš baimės ir pavydo. 

— Ar galėsiu visko reikalauti iš jūsų?— paklausė Izabelė 
tylutėliai. 

Jis atsakė užmerkdamas savo pilkas kaip titnagas akis. 

— Aš jūsų valioje, — tarė jis.— Galite reikalauti iš manęs, ko 
pageidaujate. Galėsite atsiduoti man kada tinkama. Mano meilė 
bus tokia, kokios geisite. Galiu atsigulti nuogas šalia jūsų 
nuogos ir nė kiek jūsų neliesti, jei būsite man uždraudusi. 

Tai buvo anaiptol ne tikrasis jų geismas, o lyg ir privalomas 
garbės ritualas, atitinkantis senas tradicijas. Meilužis įsiparei- 
goja įrodyti savo dvasios tvirtumą ir pagarbos galybę. Jis siū- 
losi kurtuaziniam išbandymui, kurio laikas priklauso nuo meilu- 
žės žodžio; tik nuo jos pareina, ar jis truks ilgai, ar bus kaip 
mat panaikintas. Riteris prieš įšventinimą, būdavo, ištisą nak- 
tį meldžiasi, sudėjęs ginklus, ir saikauja ginsiąs našlę ir naš- 
laitį, 0, prisisegęs pentinus ir išjojęs į karą, plėšia, žagina ir 
savo špaga šimtus verčia našlėmis ir našlaičiais priešais lieps- 
nojančius namus! 

— Ar jūs sutinkate, karaliene:— tarė jis. 

Ji taipogi atsakė užmerkdama akis. Juodu abu-—ir jis, ir 
jinai — nebuvo broliavęsi nei matę broliavimosi. Tad turėjo 
patys prasimanyti savo ceremoniją. 

— Į pirštą? Į kaklą? Į širdį? — paklausė Mortimeris. 

Jie galėjo persidurti pirštus, įlašinti kraujo į stiklinę, su- 
maišyti ir gerti vienas po kito. Galėjo įsipiauti kaktas prie 
plaukų ir, suglaudę galvas, keistis mintimis. .. 

— Į širdį — atitarė Izabelė. 

Tokio atsakymo jis geidavo. 

Kažkur netoliese užgiedojo gaidys, ir jo riksmas perskrodė 
tylią naktį. Izabelė pagalvojo, kad netrukus išauš pirmoji pa- 
vasario diena. 

Rodžeris Mortimeris atsisagstė palaidinį, numetė žemėn, nu- 
siplėšė marškinius. Ir stojo nuoga, iškilia krūtine po Izabelės 
akių. į 

Karalienė atsivarstė korsažą, lanksčiai išrietusi pečius, išnė- 
rė iš rankovių savo dailias baltas rankas ir atidengė krūtis 
rausvais speniukais, kurių nebuvo sužaloję keturios motinystės; 
tą gestą ji padarė su ryžtingu išdidumu, bemaž iššūkiu. 

Mortimeris nusikabino durklą nuo juostos. Izabelė ištraukė 
ilgą smeigtuką su perlo galvute, laikantį kasas, ir amforos ąsos 
švelniai nutįso. Neatitraukdamas žvilgsnio nuo karalienės akių, 
Mortimeris tvirta ranka persidūrė odą; kraujas nusroveno it 
siauras raudonas upeliukas švelniais kaštoniniais plaukais ap- 
žėlusia krūtine. Izabelė įsidūrė smeigtuku virš kairiosios krū- 
ties, ir kraujas trykštelėjo it vaisiaus sultys. Baimė patirti 
skausmą, daugiau negu pats skausmas, akimirką iškreipė jos 
burnos kerteles. Tada jis žengė tą žingsnį, kuris juodu skyrė. 
Ji priglaudė krūtis prie stambaus vyro liemens, pasistiebusi 
ant pirštų galų, kad abi žaizdos susijungtų. Kiekvienas pajuto, 
kaip susiliečia kūnai, pirmą kartą susiartinę, ir salva šiltas jų- 
dviejų kraujas. 

— Bičiuli,— tarė ji, — atiduodu savo širdį ir imu tavąją, ku- 
Tia viena esu gyva. 

— Bičiule,— atitarė jis,— pasiimu ją ir pažadu sergėti vie- 
toj savosios. 

Jie nesitraukė, ištęsdami be galo tą bučinį lūpomis, savo va- 
lia pravertomis krūtinėse. Jų širdys plakė tuo pat ritmu, grei- 

tais, pašėiusiais dūžiais, atsimušančiais į kits kitą. Jis trejus 
metus gyveno skaistybėje, ji penkiolika metų laukė meilės — 
ir kambarys susvyravo apie juos. 

— Suspausk mane stipriai, bičiulį — sumurmėjo dar ji. 

Jos burna kilstelėjo prie balto rando, einančio palei Morti- 
merio lūpą, ir jos dantys, mažo plėšrūno dantys, prasišiepė 
kąsti. 


Anglijos maištininkas, bėglys iš Tauerio, Velso Markų aukš- 
tas senjoras, buvęs Airijos Didysis teisėjas, lordas Mortimeris 
Vigmorietis, prieš dvi valandas tapęs karalienės Izabelės mei- 
lužiu, nulipo žemyn atskirais laiptais išdidus, patenkintas, sva- 
jonių pilna galva. 

Karalienės neėmė miegas. Vėliau, gal būt, ją įveiks nuovar- 
gis, o tuo tarpu ji stovėjo susižavėjusi, apstulbusi, tarsi joje 
dar būtų skriejusi kometa. Nesitverdama dėkingumu, ji žiū- 
rėjo į sujauktą plačią lovą. Mėgavosi netikėta, ligi šiol ne- 
patirta laime. Niekad ji nebūtų pagalvojusi, jog, slopindamas 
riksmą, žmogus gali pritrėkšti lūpas prie peties. Ji stovėjo prie 
lango, nustūmusi į šalį tapytas langines. Virš Paryžiaus aušo 
rytas, miglotas ir pasakiškas. Negi tikrai Izabelė tik vakar va- 
kare atvyko? Ar ji gyveno iki šios nakties? Ar čia tas pats 
miestas, žinomas iš vaikystės? Ji matė naują pasaulį. 

Rūmų papėdėje plaukė pilka Sena, o ten, kitame krante, 
kyšojo senasis Nelio bokštas. Umai Izabelė prisiminė savo 
svainę Margaritą Burgundietę. Ją pagavo didis siaubas. „Ką 
tada aš padariau?— pagalvojo.— Ką padariau?.. Jei būčiau ži- 
nojusi!.." 

Visos mylinčios moterys, gyvenusios pasaulyje, nuo amžių 
amžių, jai atrodė seserys, išrinktosios. Velionė Margarita, šau- 
kusi jai po teismo Mobiuisone: „Aš turėjau malonumą, vertą 
visų karūnų pasaulyje, ir nė kiek nesigailiu!.." Kiek sykių 
Izabelė kartojo pati sau viena tuos žodžius, negalėdama jų 
perprasti! O šį rytą, kai aušo naujas pavasaris, ji pagaliau 
perprato, patyrusi vyro jėgą, džiaugsmą imti ir būti paimtai! 
„Šiandien tikrai jos nebūčiau įdavusi!“ Staiga ją pagavo grauž- 
ti sąžinė ir gėda dėl ano savo poelgio, kurį anksčiau laikė 
karališkuoju teisingumu, tarsi tai būtų buvusi vienintelė nuo- 
dėmė jos gyvenime. 

VI 
TIE GRAŽIEJI 1325 METAI 


1325 metų pavasaris karalienei Izabelei buvo tikras stebuk- 
las. Ji žavėjosi saulėtais rytais, kai žėrėdavo miesto stogai; 
tūkstančiai paukščiukų čireno soduose; visų bažnyčių, visų vie- 
nuolynų varpai, netgi didysis Notr-Dam katedros varpas, rodės, 
mušė laimės valandas. Naktys po žvaigždėtu dangumi kvepė- 
jo alyvomis. 

Kiekviena diena pažerdavo glėbį malonumų: ietininkų rung- 
tynės, šventės, turnyrai, medžioklės, išvykos į užmiestį. Sostinė 
klestėjo ir buvo godi smagybių. Negailėta pinigų liaudies links- 
mybėms, nors iždo biudžetas pastaraisiais metais buvo praradęs 
trylika tūkstančių šešis šimtus livrų, bendra visų nuomone, 
dėl Akvitanijos karo. Tačiau pajamų davė baudos, paskirtos 
Ruano, Langrų ir Lizje vyskupams — vienam dvylika, kitam 
penkiolika, trečiam penkiasdešimt tūkstančių livrų — už smur- 
tingus veiksmus prieš kapitulas ir karaliaus pareigūnus; tad 
šitie pernelyg valdingi prelatai kompensavo su kaupu nuosto- 
lingą karo žygį. Be to, iš lombardų buvo pareikalauta dar 
kartą išpirkti savo, kaip miestelėnų, teises. 

Šitaip dvarų prabanga tenkino savo poreikius; ir kiekvienas 
skubėjo ieškoti pramogų, ypač norėdamas pasipuikuoti prieš 
kitus. Nuo didikų neatsiliko miestelėnai ir netgi prastuome- 
nė — kiekvienas švaistė pinigus, nežiūrėdamas savo išteklių, 
ypač pramogos dalykams. Esti kartais tokių metų, kada laimė, 
rodos, šypso visiems: poilsis, atvanga sunkių laikų bėgyje... 
Parduodama ir perkama tai, kas vadinama perteklium, tarsi 
tik pertekus galima rėdytis, gundyti, ėsti širdis, savintis teisę 
mylėti, mėgautis retais dalykais — žmogaus išmaningumo vai- 
siais, naudotis visa kuo, ką apvaizda ar gamta padovanojo 
žmogui, kad jis galėtų smagintis savo ypatinga padėtimi pasau- 
lyje! 

Žinia, būta ir nusiskundimų, bet ne todėl, kad žmonės išties 
būtų vargę vargą, greičiau, kad negalėjo patenkinti visų savo 
geismų. Skundėsi nesą tokie turtingi, kaip turtuoliai, neturį 
visa ko tiek, kiek tie, kurie turi viską. Metas buvo nepa- 
prastai maloningas, prekyba klestėte klestėjo. Kryžiaus žygio 
buvo atsisakyta; nebuvo kalbų nei apie vyrų rinkimą į ka- 

riuomenę, nei apie livro vertės kritimą, palyginti su anjeliu*; 
Mažoji taryba rūpinosi upių gyvūnijos saugojimu; 0 meške- 
riotojai, virtinėm įsikūrę abipus Senos, šildėsi švelnioje gegu- 
žio saulėje. 

Tą pavasarį oras dvelkte dvelkė meile. Buvo daugiau ves- 
tuvių ir taipogi mažų benkartukų, nei anksčiau. Merginos bu- 
vo kvatoklės ir išlepusios, vaikinai pramanūs ir pagyrūnai. 
Keliautojai nevaliojo aprėpti akimis visų miesto stebuklų nei 
sutalpinti pilvuose viso to vyno, laistomo smuklėse, nei išmė- 
ginti naktimis tiekos peršamų malonumų. 

Ak, kokį prisiminimą paliks tas pavasaris! Aišku savaime, 
būta ligų, mirčių, motinų, nešusių į kapus savo kūdikius, pa- 
ralitikų, apgautų vyrų, kaltinusių pašlijusią dorovę, „apvogtų 
krautuvininkų, rėkusių, jog sargyba neinanti savo pareigų, 
bankrotų, ištikusių pernelyg gobšius ar pernelyg nerūpestin- 
gus, gaisrų, palikusių šeimas be pastogės, nusikaltimų; bet 
visa tai buvo bendrų gyvenimo sunkumų išdava, o ne karaliaus 
ar jo tarybos kaltė. 


Teisybę pasakius, tai buvo malonė, ištikus laimingo laiko 
prošvaistei, malonė gyventi 1325 metais, būti jaunam arba 
pačiame stiprume, turėti gerą sveikatą. Ir tik paskutinis kvai- 
lys nebūtų jos įvertinęs kaip reikiant ir nepadėkojęs dievui už 
dovaną. Išties būtų labiau mėgavęsi paryžiečiai savo 1325 me- 
tų pavasariu, jei būtų galėję nuspėti, kaip jie sens! Tikra fėjų 
pasaka, kuria vargu ar betikės, klausydamiesi pasakojimų, vai- 
kai, pradėti tais puikiais mėnesiais ant levanda kvepiančių 
paklodžių. Tūkstantis trys šimtai dvidešimt penktieji! Gražus 
laikotarpis! Ir kiek mažai laiko praeis, kol tie metai pasidarys 
„geraisiais laikais". 

O karalienė Izabelė? Anglijos karalienė, rodės, buvo sukau- 
pusi savo asmeny visą Paryžiaus žavesį ir džiaugsmą. Žmonės 
gręžėsi, kai ji ėjo pro šalį, ne tik todėl, kad ji buvo Anglijos 
valdovė, ne tik todėl, kad ji atsiėjo duktė didžiam karaliui, 
kurio finansinius ediktus, laužus ir siaubingus teismo proce- 
sus buvo nūnai užmiršę, prisimindami nebent jo įsakus, sutei- 
kusius karalystei ramybę ir galybę, bet gręžėsi ir todėl, kad ji 
buvo graži ir atrodė patenkinta. 


* Anjelis— auksinė moneta, išleista apyvarton Liudviko Šven- 
tojo laikais. (Vertėjo pastaba.) 

Liaudyje ėjo kalbos, jog jinai būtų geriau nešiojusi karūną, 
negu jos brolis Karolis Gražutis, labai malonus valdovas, bet 
žioplas, ir daugelis svarstė sau vieni, ar gerą įstatymą priėmęs 
Pilypas Ilgasis, nušalindamas moteris nuo sosto. Tie anglai tik- 
rai esą mulkiai, kad darą tiek rūpesčių tokiai mielai kara- 
lienei! 

Trisdešimt trejų metų Izabelė žydėte žydėjo, ir nebuvo to- 
kios mergelės, kad ir pačios skaisčiausios, kuri būtų galėjusi 
su ja varžytis. Įžymiausios Prancūzijos jaunimo gražuolės, ro- 
dės, blanko prieš karalienės Izabelės veidą. Ir visos panelės, 
svajodamos į ją panėšėti, sekė jos pavyzdžiu, kopijavo jos 
suknias, jos gestus, jos pakeltas kasas, jos manierą žiūrėti 
ir šypsoti. 

Įsimylėjusi moteris skiriasi nuo kitų eigastimi ir netgi iš 
nugaros; Izabelės pečiai, klubai, žingsniai dvelkte dvelkė laime. 
Ją bemaž visad lydėdavo lordas Mortimeris, kuris, atvykus 
karalienei, staiga užkariavo viso miesto simpatiją. Žmonės, 
anais metais laikę jį niūriu, išdidžiu, pernelyg puikiu nei de- 
rėtų tremtiniui, jo dorybėje išradę lyg ir kokį priekaištą, tie 
patys žmonės ūmai pamatė, kad Mortimeris kilnaus būdo vy- 
ras, labai patrauklus ir vertas susižavėjimo. Juodas jo apdaras, 
kuris dar labiau krito į akis dėl kelių sidabrinių segių, nebe- 
atrodė kraupus, kaip anksčiau, o elegantiškas, tik pabrėžiantis 
žmogaus liūdesį dėl prarastos tėvynės. 

Nors Mortimeris ir neturėjo oficialių įpareigojimų karalienės 
misijoje — tai būtų buvusi atvira provokacija karaliaus Ed- 
vardo atžvilgiu, — faktiškai jis vadovavo deryboms. Jis turėjo 
įtakos Noridžo vyskupui, Džonas Kromvelis nedovanojo nepa- 
reiškęs, kad Vigmoro baronui padaryta neteisybė, kad valdo- 
vas neprotingai pasielgęs atstumdamas nuo savęs tokį garbingą 
senjorą; Kento grafas galutinai susibičiuliavo su Mortimeriu 
ir nieko nespręsdavo, jo neatsiklausęs. Netgi iš Anglijos Mor- 
timeris gaudavo daugybę įrodymų, jog ten jis laikomas opo- 
zicijos prieš Despenserių partiją tikruoiu vadu. 

Buvo žinoma ir priimta, kad lordas Mortimeris po vakarienės 
lieka pas karalienę, kuri, jos žodžiais tariant, gedaujanti jo 
patarimo. Kas naktį, išėjęs iš Izabelės apartamentų, jis purty- 
davo už peties Oglą, buvusį Tauerio barzdaskutį, pakeltą kam- 
bariniu, kuris laukdavo savo pono, snūduriuodamas ant skry- 
nios. Juodu žirgliodavo per tarnus, kurie miegodavo ko- 

ridoriuosė, šuvirtė ant akmėnimis grįstos asios, ir netgi 
nepajudėdavo, įsikniaubę į paltų apykakles,— taip buvo pratę 
prie tų žingsnių. 

Mortimeris pareidavo į savo butą Sen-Žermen-de-Pre gatvė- 
je, kur jį pasitikdavo rausvas ir atidus šviesiaplaukis Olzpėjus, 
barono manymu — kokie naivūs tie meilužiai!— vienintelis as- 
muo, žinąs apie jo santykius su karaliene. Ir, pergalingai nu- 
siteikęs, traukdavo į plaučius gaivų ryto orą. 

Jau buvo aišku, jog karalienė nebegrįš Anglijon, iki jis pats 
negalės sugrįžti. Tas ryšys, jųdviejų sutvirtintas priesaika, die- 
na dienon, naktis naktin darėsi artimesnis, tvirtesnis, ir balta 
žymė Izabelės krūtinėje, prie kurios jis, tarsi atlikdamas ritualą, 
išeidamas priglausdavo lūpas, aiškiai bylojo, kad jie patikėję 
vienas kitam savo likimą. 

Moteris gali būti karalienė, bet meilužis visad esti jos po- 
nas: Anglijos karalienė Izabelė, kuri įmanė pati viena išturėti 
šeimyninius nesutarimus, karaliaus išdavystes, dvaro neapykan- 
tą, ilgai virpėdavo, kai Mortimeris uždėdavo jai ranką ant 
peties, jausdavo saldų alpulį, kada jis eidavo iš kambario, ir 
nešdavo į bažnyčias žvakių, dėkodama dievui už tokią įstabią 
nuodėmę. Jei Mortimeris nebūdavo su ja, kad ir valandą, jinai 
sodindavo jį mintyse pačion gražiausion kėdėn ir tylutėliai 
su juo šnekėdavo. Kas rytą pakirdusi ji nešaukdavo kambari- 
nių — visų pirma pasislinkdavo lovoje ton vieton, kur neseniai 
gulėjo meilužis. Viena matrona ją išmokė tam tikrų slaptų 
dalykų, labai pravarčių ponioms, kurios ieško malonumų ne 
vedybiniame guolyje. Dvaro didikai susibūrę šnibždėjosi — ne- 
matydami tačiau kokios nucdėmės, nes tai išrodė teisinga li- 
kimo kompensacija,— jog karalienė Izabelė esanti meilės kerų 
nelaisvėje, kaip būtų sakę, jog ji esanti laukuose arba dar 
geriau — devintame danguje! 

Sutarties preiiminarai, nutęsti kaip galima ilgiau, buvo pa- 
sirašyti gegužės trisdešimt pirmą tarp Izabelės ir jos brolio, 
santūriai pritarus Edvardui, kuris atgavo savo Akvitanijos val- 
das, tačiau be Ažene ir Bazede, tai yra be tų sričių, kurias 
prancūzų kariuomenė buvo okupavusi praeitais metais, ir, tarp 
kita ko, už šešiasdešimt tūkstančių livrų... Dėl paskutinio punk- 
to Valua grafas buvo nepermaldaujamas. Bet santarvei suda- 
ryti mažų mažiausia reikėjo popiežiaus pasiuntinių mediacijos, 
nes, kaip ir anksčiau, dėmesio centre buvo kategoriška są- 

lyga, kad Edvardas atvyks duoti ištikimybės priesaikos, kurios 
jis regimai kratėsi, ir jau nebe gelbėdamas savo prestižą, 0 gry- 
nai saugumo sumetimais. Tada buvo sutarta dėl išlygos, kuri 
matomai visus patenkino. Tai ištikimybės priesaikai būsianti 
nuskirta data; vėliau, paskutinę valandą, Edvardas apsimesiąs 
sergąs, ir tai vargu ar būsiąs melas — mat, nūnai, kai tik at- 
sirado reikalas jam keliauti Prancūzijon, jis išsyk sunegalavo: 
gąsčiojo, blyško, duso, švankštė. Tada jis perduosiąs savo vy- 
riausiajam sūnui, jaunajam Edvardui, Akvitanijos kunigaikščio 
titulus ir valdas ir nusiųsiąs vietoj savęs duoti priesaikos. 

Toji kombinacija kiekvienam atrodė naudinga. Edvardas 
džiaugėsi atsikratęs pareigos leistis į pragaištingą kelionę. Des- 
penseriai išvengė rizikos netekti poveikio karaliui. Karalienė 
turėjo atgauti širdžiai mielą sūnų, kurio, kad ir būdama meilės 
perimta, skausmingai ilgėjosi. Mortimeris matė, kokią didžią 
paspirtį suteiks jo ateities planams sosto įpėdinis, būdamas ka- 
ralienės partijoje. 

Toji partija augo be perstogės, ir netgi Prancūzijoje. Edvar- 
das stebėjosi, kad daugelis jo baronų žūt būt užsimanė į pa- 
vasario pabaigą aplankyti savo valdas Prancūzijoje, ir dar la- 
biau. sunerimo, kad nė vienas jų nebegrįžo. Antra vertus, Des- 
penseriai Paryžiuje vis dėlto turėjo šnipų, kurie teikė Edvar- 
dui žinių apie Kento grafo elgesį, apie Meltrevezo draugystę 
su Mortimeriu, apie visą tą opoziciją, kuri sukosi aplink ka- 
ralienę Prancūzijos karaliaus dvare. Oficialiai abiejų sutuokti- 
nių susirašinėjimas tebebuvo galantiškas, ir Izabelė, ilguose 
laiškuose aiškindama, kodėl taip tęsiasi derybos, vadino Ed- 
vardą „širdele"“. Tačiau Edvardas buvo įsakęs uostų admiro- 
lams ir šerifams suiminėti visus pasiuntinius, kad ir kas jie bū- 
tų, gabenančius kam nors laiškus nuo karalienės, Noridžo vys- 
kupo ar bet kokio jiems artimo žmogaus. Tie pasiuntiniai, 
stiprios palydos saugomi, turėjo būti siunčiami pas karalių. 
Bet argi įmanoma sulaikyti visus lombardus, kurie vežiojo šen 
"ir ten vekselius? 

Paryžiuje Rodžerį Mortimerį, kai jis kartą vaikščiojo po 
Tamplio kvartalą, vien Olspėjaus ir Oglo lydimas, užgavo ak- 
mens luitas, nukritęs nuo statomo namo. Jei nebūtų subrazdė- 
jusi pastolių lenta, už kurios užkliuvo luitas, jis būtų užmuštas 
vietoje. Paprasčiausias nelaimingas atsitikimas gatvėje, tarė 
sau Mortimeris, bet po trijų dienų, kai jis jojo iš Artua grafo 

Robero rūmų, priešais arklį nuvirto kopėčios. Jis nuėjo pasi- 
tarti su Tolomėjum, kuris, kaip niekas kitas, pažinojo savo 
slaptąjį Paryžių. Sienietis pasišaukdino vieną meistrų iš tų 
Tamplio akmenskaldžių, kurie buvo išsaugoję savo privilegijas, 
nors Ordino riteriai ir buvo išsklaidyti. Ir pasikėsinimai prieš 
Mortimerį liovėsi. Netgi tie akmenskaldžiai, vos išvydę anglų 
senjorą juodais rūbais, sveikino jį nuo pastolių, nusitraukę nuo 
galvų šlikes. Vis dėlto Mortimeris įprato vaikščioti gausesnės 
palydos saugomas ir mėginti vyną narvalo ragu, sergėdamasis 
nuodų. Valkatos, kurie gyveno iš Artua grafo Robero kišenės, 
buvo priprašyti žiūrėti su akimis ir klausytis su ausimis. Tie 
pavojai, tykantys Mortimerio, tik sustiprino karalienės Izabelės 
meilę baronui. 

Ir staiga rugpiūčio pradžioje, šiek tiek prieš datą, numatytą 
anglų ištikimybės priesaikai, monsenjoras Valua, taip įsitvirti- 
nęs valdžioje, jog paprastai net vadinamas „antruoju karalium“, 
staiga sugriuvo, eidamas penkiasdešimt penktus metus. 

Jau kelias savaites jis nesitvėrė pykčiu, irzo dėl kiekvieno 
mažmožio; ypač jis suliepsnojo nirtuliu, įvariusiu baimės ap- 
linkiniams, nelauktai 'gavęs karaliaus Edvardo pasiūlymą su- 
tuokti jųdviejų jauniausius vaikus — Liudviką Valua ir Ang- 
lijos Žaną, — kurie buvo kliudę septintus metus. Gal Edvardas 
susiprato po laiko padaręs klaidą, atsisakydamas apvesdinti 
vyresnįjį sūnų, ir galvojo šitaip atplėšiąs Valua nuo karalienės 
partijos ir patrauksiąs jį savo pusėn? Monsenjoras Karolis 
nežinia kodėl palaikė tą pasiūlymą antru įžeidimu ir taip įsiu- 
to, kad sudaužė visus daiktus ant stalo, 0 tas buvo jam ne- 
įprasta. Podraug jisai karštligiškai tvarkė savo valdymo rei- 
kalus, irzo, kad aukščiausiasis teismas vilkina sprendimų pri- 
ėmimą, ginčijosi su Miliu de Nuaje dėl Atskaitomybės rūmų 
sąskaitų, be to, skundėsi, jog visi tie darbai jį baisiai išvar- 
giną. 

Vieną rytą Taryboje, ketindamas vizuoti kažkokį aktą, jisai 
paleido paduotą žąsies plunksną, kuri nukrito, nubrėždama ilgą 
rašalo drūžę jo mėlyname palaidinyje. Jis pasilenkė, lyg ir 
norėdamas pakelti plunksną nuo žemės, ir nebeįstengė atsi- 
tiesti; ranka karojo palei koją, o pirštai pasidarė kaip marmu- 
ras. Jis nustebo, kad aplink tylu, ir nesusivokė virstąs iš kėdės. 

Kai jį pakėlė, buvo be nuovokos, akys stovėjo stulpu, nu- 
suktos į kairę, burna taipogi iškreipta ton pusėn. Veidas buvo 

raudonas kaip ugnis, bemaž violetinis, ir buvo kuo skubiausiai 
pakviestas fizikas nuleisti kraujo. Kaip ir jo tėvą Pilypą Gra- 
žųjį prieš vienuolika metų, taip ir jį ištiko smūgis į galvą, 
į paslaptingą valios mechanizmą. Manyta, kad jis miršta, ir 
jo rūmuose, kur jis buvo perneštas, gausingas namiškių būrys 
ašarcdamas suskato rūpintis šermenimis. 

Po kelių dienų tačiau jis atsigaiveliojo, atgavo veikiau kva- 
pą, nci protą, ir atrodė nei gyvas, nei miręs. Žadas atgrįžo, 
bet kalbėjo jis netvirtai, neaiškiai, užsikirsdamas kartais, jau 
nebe taip žodingai ir smarkiai, kaip anksčiau; nebeklausė nei 
dešinioji koja, nei toji ranka, paleidusi žąsies plunksną. Šus- 
damas po apklotais, kuriais iš geros valios dusino jį artimieji, 
tarsi prikaltas prie krėslo, Aragono ekskaralius, Konstantinopo- 
lio eksimperatcrius, Romanijos grafas; Prancūzijos peras ir 
amžinas kandidatas į Šventosios Imperijos sostą, Florencijos 
nugalėtojas, Akvitanijos nukariautojas, kryžiaus žygio inicia- 
torius, staiga ėmė suprasti, jog visa galybė, kurią žmogus 
sugeba įsigyti, yra niekis, kai į kūną įsimeta negalia. Jisai, 
kuris — dargi iš mažens — negalėjo sau rasti ramybės, trokš- 
damas visų žemiškų turtų, staiga patyrė kitokį nerimą. Parei- 
kalavo, kad jį nugabentų į Pere pilį ties Rambuje, į tą savo 
pilį, kuri ūmai pasidarė jam brangi, užėjus vienam tų keistų 
užgaidų, viliojančių ligonius tenai, kur jie manosi atgausią 
sveikatą. Bet ir pily jam buvo nė kiek ne geriau. 

Mintis, kad jį ėdanti ta pati liga, kuri nukirto vyresnįjį bro- 
lį, kvaršino jam galvą, jau nebe tokią smarkią, bet aiškią, 
kaip ir anksčiau. Savo praeities darbuose jis ieškojo priežasties, 
dėl kurios baudžiąs jį viešpats. Nusilpęs jis darėsi dievobai- 
mingas. Mąstė apie Faskutinįjį teismą. Išpuikėliai tačiau leng- 
vai atlieka sąžinės sąskaitą: Valua bemaž nerado, ko gailėtis. 
Jo manymu, jisai visada teisingai naudojosi vado ir valdovo 
galia visuose savo žygiuose, įsakydamas plėšti ir žudyti, iš- 
verždamas iš nugalėtų ir išvaduotų provincijų sau atlyginimą. 
Vienintelis prisiminimas graužė jam sąžinę, vienintelis darbas 
atrodė jam to dabartinio išpirkimo priežastimi, vienintelis var- 
das strigo lūpose, kai jis nagrinėjo savo gyvenimo kelią: Ma- 
rinji. Mat, be Marinji, jis niekam, teisybę pasakius, nejautė 
nepykantos. Jei kilus jis skriaudė, kankino, baudė, siuntė 
myriop, tai elgėsi šitaip, būdamas tikras, jog darbuojasi visų 
labui, nors tą labą maišė su savo siekiais. Marinji tačiau išties 

buvo jo asmeninės neapykantos auka. Jis išmoningai melavo, 
kaltindamas Marinji, neteisingai liudijo prieš jį ir sukurstė ne- 
teisingus parodymus; jis nepasidygėjo jokia niekšybe, kad 
buvęs karalystės ministras pirmininkas, koadjutorius ir rek- 
torius, tada kur kas jaunesnis, nei jis nūnai, siūbuotų Monfo- 
kono kartuvėse. ir akstino jį tik poreikis keršyti, pagieža, jog 
kitas Prancūzijoje turi didesnę galią, kaip jis, tai regintis die- 
na dienon. 

Ir štai, sėdėdamas Pere pilies kieme, stebėdamas praskren- 
dančius paukščius, žiūrėdamas, kaip arklininkai veda oran gra- 
žius žirgus, kuriais jis daugiau nebejodinės, Valua pradėjo 
mylėti — tas žodis jį patį stebino, bet kitokio nebuvo!— taigi 
pradėjo mylėti Marinji, jo atminimą. Jis būtų geidęs, kad jo 
priešas tebebūtų dar gyvas ir juodu galėtų susitaikyti ir pasi- 
šnekėti apie visa tai, ką juodu žinojo, drauge pergyveno ir 
gynė, kits kitam nenusileisdami. Vyresniojo brolio Pilypo Gra- 
žiojo, brolio Liudviko, Evre grafo, netgi abiejų pirmųjų Žmo- 
nų, — visų tų pražuvėlių jis gedėjo mažiau, negu savo buvusio 
varžovo; ir kartais, manydamas, kad jo niekas nestebi, marmė- 
davo kažką, šnekučiuodamas su mirusiuoju. 

Kas dieną jis siųsdavo vieną savo kamerherų su maišu mo- 
netų dalyti išmaldos vargšams viename Paryžiaus kvartale, vi- 
sose jo bažnyčiose; ir kamerherai, dėdami pinigus į purvinus 
delnus, turėjo sakyti: „„Melskitės, gerieji žmonės, melsk:tės 
dievui už monsenjorą Angeraną de Marinji ir už monsenjorą 
Karolį Valua.“ Jis manė pelnysiąs dangaus malonę, jeigu jo 
vardas būsiąs tariamas po jo aukos vaido tose pat maidcse, 
Ir Paryžiaus visuomenė stebėjosi, kad galingasis ir puikusis 
Valua senjoras prašosi minimas po to, kurį kadaise buvo ap- 
skelbęs visų karalystės negandų kaltininku ir įsakęs pakarti 
ant grandinių. 

Visa valdžia Taryboje atiteko Arlua grafui Roberui, kuris, 
susirgus uošviui, staiga iškilo į pirmąją vietą. Galiūnas, sma- 
giai įspyręs kojas į balno kilpas, dažnai šuoliuodavo į Pere 
drauge su Pilypu Valua atsiklausti ligonio patarimo. Mat, kiek- 
vienam krito į akis, o Artua grafui pačiam pirmajam, kad Pran- 
cūzijos reikalai ūmai paliko be priežiūros. Žinia, monsenjoras 
Valua, visų nuomone, buvo gana didelis neišmanėlis, dažnai 
spręsdavo viską, ilgai nesvarstydamas, ir valdė greičiau nuo- 
taikos, o ne proto vedamas; bet, išmaišęs keletą dvarų, nuo 

Paryžiaus iki Ispanijos ir nuo Ispanijos iki Neapolio, rėmęs 
šventojo tėvo interesus Toskanoje, dalyvavęs visuose Flandri- 
jos žygiuose, rezgęs intrigas dėl Imperijos sosto ir daugiau 
kaip trisdešimt metų posėdžiavęs keturių Prancūzijos karalių 
Tarybose, ilgainiui įprato kiekvieną karalystės rūpestį pridurti 
prie bendrų Europos reikalų. Jo protas savaime atlikdavo tą 
veiksmą. 

Artua grafas Roberas, pasikaustęs paprotine teise ir pagar- 
sėjęs kaip didelis bylininkas, anaiptol nebuvo tokio plataus 
akiračio. Tad apie Valua grafą sakyta, jog jis esąs ,,paskuti- 
nis“, tačiau tiksliau paaiškinti to žodžio prasmę galėta nebent 
tiek, kad grafo būta paskutinio žmogaus, išmanančio pasaulio 
administravimo būdą, kurį, be abejo, nusinešiąs su savim 
į kapus. 

Karalius Karolis Gražusis, nieko neimdamas į galvą, ramiai 
sau važinėjo iš Orleano į Sen-Meksaną ir Šatonefą prie Lua- 
ros — vis laukė, kad jo trečioji žmona apreikš jam gerą nau- 
jieną esanti pastojusi. 

Karalienė Izabelė, žodžiu sakant, pasidarė Paryžiaus rūmų 
ponia, ir ten atsirado lyg ir antrasis Anglijos dvaras. 

Ištikimybės priesaika buvo nuskirta rugpiūčio trisdešimtai. 
Tad Edvardas, sulaukęs paskutinio mėnesio savaitės, iškeliavo, 
bet Sendauno abatijoje, netoli Duvro, apsimetė susirgęs. Vin- 
česterio vyskupas buvo nusiųstas į Paryžių patvirtinti, o pri- 
reikus netgi prisiekti — iš jo tačiau niekas to nepareikalavo — 
pasiteisinimo tikrumą ir pasiūlyti tėvo pakeitimą sūnumi, sa- 
vaime suprantama, sosto įpėdinis Edvardas, tituluotas Akvita- 
nijos kunigaikščiu ir Pontje grafu, atgabensiąs Žžadėtuosius še- 
šiasdešimt tūkstančių livrų. 

Rugsėjo šešioliktą jaunasis sosto įpėdinis atvyko, tačiau ly- 
dimas Oksfordo vyskupo ir, kas svarbiausia, Volterio Steipldo- 
no, Ekseterio vyskupo ir lordo iždo saugotojo. Pasiskirdamas 
tą žmogų, vieną iš veikliausių, iš aršiausių Despenserių šali- 
ninkų, be to, apsukriausią ir gudriausią iš savo aplinkinių, ir la- 
biausiai nekenčiamą, karalius davė suprasti esąs pasiryžęs ne- 
keisti savo politikos, taipogi nepasitikįs tuo, kas ketinama 
daryti Paryžiuje. Tik Ekseterio vyskupui nebuvo pavesta eskor- 
tuoti sosto įpėdinį. 

Tą pačią dieną, kai jie atvyko, ir beveik tą valandėlę, kai 
karalienė Izabelė glaustė atgautą sūnų, atėjo žinia, jog mon- 

senjoras Valua atkritęs ir neilgai trukus galįs persikraustyti 
į amžinystę. Tučtuojau visa giminė, aukštieji dignitoriai, baro- 
nai, buvę Paryžiuje, Anglijos pasiuntiniai, visi lyg vienas iš- 
skubėjo į Pere, tik Karolis Gražusis, nieko neimdamas į galvą, 
Vensenų rūmuose stebėjo, kaip daromi tie keli vidiniai per- 
tvarkymai, kuriuos jis buvo užsakęs savo architektui Penfeti. 


O Prancūzijos liaudis gyveno savo gražiuosius 1325 metus. 


VII 
KIEKVIENAS VALDOVAS MIRŠTA... 


Koks atrodė persimainęs monsenjoras Valua tiems, kurie ne- 
buvo jo matę pastarąsias savaites! Pirmiausia, visi buvo pratę 
ant jo galvos regėti arba didelę brangakmeniais tviskančią ka- 
rūną per iškilmes, arba išsiuvinėtą aksominį gobtuvą, kurio il- 
giausia dantyta uodega gulėdavo jam ant peties, arba vieną tų 
kepuraičių su aukso lanku, paprastai dėvimų apartamentuose. 
Pirmą kartą jis stojo prieš akis vienplaukis, šviesiais, smarkiai 
pražilusiais plaukais, kurie dėl amžiaus buvo išblukę, o dėl li- 
gos — išsidraikę ir karojo nutįsę palei skruostus ant pagalvėlių. 
To žmogaus, kadaise riebaus ir pilnakraujo, liesumas darė di- 
delį įspūdį, bet vis dėlto ne tokį, kaip mėšlungio sutraukta 
veido pusė, kaip truputį iškreipta burna, nuo kurios tarnas 
laikas į laiką šluostė seiles, kaip nejudrios užgesusios akys. 
Auksu ataustos marškos, mėlynos užuolaidos, nusėtos lelijomis, 
karojo virš jo galvos, suklostytos nelyginant baldakimas, dar 
labiau pabrėždamos mirštančiojo bejėgiškumą. 

O jis pats, prieš priimdamas visus tuos svečius, besigrūdan- 
čius jo kambary, paprašė veidrodžio ir valandėlę stebėjo tą 
veidą, kuris prieš du mėnesius valdė tautas ir karalius. Bene 
svarbu jam dabar prestižas, galybė, siejama su jo vardu? Kur- 
gi tas tikslas, kurio jis taip ilgai siekė? Koks pasitenkinimas 
žingsniuoti iškelta galva pro nulenktas galvas, jei toje galvoje 
užvakar įvyko didelis juodas sprogimas ir viskas apvirto aukš- 
tyn kojomis? O ta ranka, kurios puola bučiuoti tarnai, gink- 
lanešiai ir vasalai, kas gi buvo ta ranka, perdėm nebegyva? 
O kita, dar valdoma ranka, kuria jis netrukus pasirašys savo 
padiktuotą testamentą. ..— jei kairė ranka pageidaus brėžti ra- 

šybos ženklus!— ar toji ranka priklauso jam labiau, negu gra- 
viruotas antspaudas, kuriuo jis tvirtino savo įsakymus, o, jam 
numirus, bus numautas nuo piršto? Ar jam niekad ničnieko ne- 
priklausė? 

Dešinė koja, visiškai nejudri, rodės, jau buvo iš jo atimta. 
Krūtinėje tarpais pasidarydavo tuščia it bedugnėj. 

Žmogus — tai mąstantis vienetas, kuris veikia kitus žmones 
ir tvarko pasaulį. Ir staiga vienetas suyra, nutrūksta vidiniai 
jo ryšiai — kas tada pasaulis, kas tada kiti? Tą valandą mon- 
senjorui Valua buvo svarbu nebe titulai, valdos, karūnos, ka- 
ralystės, valdžios sprendimai, jo asmens pirmenybė tarp gy- 
vųjų. Kilmės emblemos, nauji turtai, netgi kraujo giminės, ku- 
riuos jis matė susibūrusius aplink, — viskas buvo niekis jo 
družnoms akims. Buvo svarbu rugsėjo oras, dar žali, bet jau 
gelstą lapai, kuriuos jis regėjo pro atvirus langus, ypač oras, 
oras, kurį jisai kvėpė vargais negalais, o toji bedugnė, žio- 
jinti krūtinėje, rijo. Kol jis jaus gerkle einant orą, pasaulis 
egzistuos su juo centre, bet tas centras silpnas, nelyginant blės- 
tančios žvakės liepsnelė. Paskui viskam ateis galas arba, tei- 
singiau pasakius, viskas gyvens toliau, tiktai absoliučioje tam- 
soje ir kraupioje tyloje, kaip katedra kad egzistuoja, užgesus 
joje paskutinei žvakei. 

Valua prisiminė, kaip mirė didūs jo giminės vyrai. Jis gir- 
dėjo vėl Pilypo Gražiojo žodžius: „Žiūrėkite, ko vertas pasau- 
lis. Štai Prancūzijos karalius!“ Jis minė sūnėno Pilypo Ilgojo 
žodžius: „Štai čia matote jūsų viešpatį; nėra jūsų nė vieno, 
kad ir didžiausio vargdienio, su kuriuo nenorėčiau susikeisti 
savo likimu!“ Anksčiau jis klausėsi tų pasakymų, jų nesu- 
prasdamas; tai va, ką jautė jo giminės valdovai, žengdami į ka- 
pą! Kitokių žodžių tam išreikšti nebuvo, o tie, kurie dar tu- 
rėjo gražaus laiko gyventi, permanyti jų negalėjo. Kiekvienas 
žmogus mirdamas būna didžiausias vargdienis pasaulyje. 

O kai viskas bus užgesę, suirę, išsisklaidę, kai katedra bus 
sklidina tamsos, ką suras tasai didis vargdienis kitapus gyve- 
nimo slenksčio? Ar suras tai, ką sužinojo iš religijos moky- 
mų? Bet kas gi buvo tie mokymai, jei ne klaikios, neaprėpiamos 
abejonės? Ar stos jis prieš teismą? Koks bus teisėjo veidas? 
O visi gyvenimo poelgiai, į kurią svarstyklių lėkštę jie bus 
sudėti? Kokią bausmę įmanoma nuskirti tam, kurio nebėra? 

Bausmė... Kokia bausmė? Bausmė, ko gero,— tai palikti aiškų 
protą, kai žmogus žengia per tamsos sieną! 

Angeranas de Marinji — Karolis Valua nevaliojo nuvyti tos 
minties — taipogi turėjo aiškų protą, aiškiausią protą sveiko 
pajėgaus žmogaus, kuris atsisveikina su gyvenimu ne todėl, 
kad sulūžo kažkokio slapto mechanizmo ratukas, o todėl, kad 
kitas žmogus to geidžia. Jo akims užgeso ne paskutinė žvakės 
liepsnelė, bet visos žvakės, užpūstos vienu sykiu. 

Maršalai, dignitoriai, aukšti pareigūnai, lydėję Marinji į kar- 
tuves, dabar visi buvo čia, aplink jį, susigrūdę kambary, su- 
sitvenkę gretimame kambaryje kitapus durų, ir visi vienodais 
žvilgsniais sekantys vieną saviškių ligi paskutinio jo širdies 
tvinksnio, svetimi tai laukiamai pabaigai ir visa esybe jau 
toje ateityje, iš kurios pasmerktasis nušalintas. 

Ak, atiduotų jis visas Bizantijos karūnas, visus Vokietijos 
sostus, visus skeptrus ir visą išveržtą auksą, kad bent viename 
vieninteliame žvilgsnyje nesijaustų esąs nušalintas! Liūdesys, 
užuojauta, apgaila, siaubas ir jaudinantys prisiminimai — visa 
tai matei įvairiaspalvių akių raie, supančiame mirštančio val- 
dovo guolį. Bet kiekvienas tų žvilgsnių, menančių piktus jo 
darbus, tik rodė, kad jis nušalintas. 

Valua grafas stebėjo vyresnįjį sūnų Pilypą, tą didnosį ža- 
liūką, stovintį šalimais po baldakimu, savo sūnų, kuris bus 
netrukus, ryt ar kurią artimiausią dieną, ar, ko gero, po mi- 
nutės, vienintelis tikrasis Valua grafas, gyvas Valua grafas; 
jis buvo liūdnas, kaip ir pridera, tasai didysis Pilypas, ir spaudė 
ranką savo žmonai Žanai Burgundietei Raišajai, tačiau, rūpin- 
damasis taipogi savo laikysena dėlei tos ateities, kuri buvo jam 
prieš akis, rodės, sakė susirinkusiems: „Žiūrėkite, miršta mano 
tėvas!" Iš to žvilgsnio, jo vaisiaus, jo kūrinio, Valua grafas bu- 
vo išbrauktas. 

O kiti sūnūs... Alansono grafas Karolis, vengiąs mirštan- 
čiojo akių, iš lėto nusisukąs, su jomis susidūręs; ir mažasis 
Liudvikas, išsigandęs, sakytųm netgi susirgęs iš baimės, nes 
pirmąsyk matė agoniją... O dukterys... Kelios jų buvo čia: 
Eno grafienė, kartkarčiais duodanti ženklą tarnui nušluostyti 
burną, ir jaunesnė, Blua grafienė, ir kiek atokiau Bomono gra- 
fienė šalia galiūno vyro Artua grafo Robero, juodu abu stovėjo 
drauge su Anglijos karaliene Izabele ir mažuoju Akvitanijos 

kunigaikščiu, tuo berniukėliu ilgomis blakstienomis, susikau- 
pusiu kaip bažnyčioje; apie savo senelio brolį, Valua grafą, 
jis turės tik tą vieną prisiminimą. 

Valua grafui atrodė, kad ten rengiamas kažkoks sąmokslas, 
taipogi kuriama kažkokia ateitis, iš kurios jis nušalintas. 

Jis pakreipdavo galvą į kitą lovos pusę, norėdamas pama- 
tyti Mao de Šatijon-Sen-Pol, savo trečiąją žmoną, tiesią, kom- 
petentingą, panašią į moterį, regėjusią ne vieną mirtį, ir jau 
našlaujančią. Goše de Šatijonas, septyniasdešimt septynerių 
metų konetablis vėžlio galva, turėjo laimėti dar vieną per- 
galę: jis žvelgė į žmogų, dvidešimčia metų jaunesnį, mirštantį 
pirma jo. 

Etjenas de Morne ir Žanas de Šeršmonas, abu buvę Karolio 
Valua kancleriai, vienas po kito tapę Prancūzijos kancleriais, 
Milis de Nuaje, legistas ir Atskaitomybės rūmų magistras, Ro- 
beras Bertranas, Žaliojo Liūto riteris ir naujasis maršalas, bro- 
lis Tomas Buržietis, nuodėmklausys, Žanas de Torpo, fizikas — 
visi buvo čia susirinkę padėti jam, kiek leidžia užimamos pa- 
reigos. Bet kas padeda žmogui mirti? Hugas Buvilis braukė 
ašaras. Bet ko gi verkė storasis Buvilis, jei ne savo prabėgu- 
sios jaunystės, artimos senatvės ir savo praslinkusio gyve- 
nimo? 

Žinia, mirštantis valdovas yra didesnis vargdienis, nei var- 
gingiausias karalystės baudžiauninkas. Mat, vargšas baudžiau- 
ninkas nemiršta viešuomenėje; jo žmona ir vaikai gali nuo 
jo nuslėpti, kad jam netrukus teks iškeliauti; jo nesupa iš- 
kilmingai nusiteikusi minia, reiškianti jo galą; niekas nereika- 
lauja, kad jis pats, in extremis, konstatuotų savo mirtį. Taigi 
kaip tik to laukė visi tie aukšti asmenys, susirinkę į jo pilį. 
Kas gi yra testamentas, jei ne savo mirties pripažinimas? Do- 
kumentas, skirtas kitų ateičiai... Sekretorius laukė, pastatęs 
rašalinę ant rašomosios lentos krašto, parengęs veleną ir plunks- 
ną. Na, laikas pradėti... ar, teisingiau pasakius, baigti. Rei- 
kėjo sukaupti ne tiek protą, kuris buvo budrus, kiek valią 
išsižadėti... Testamentas prasideda kaip poteriai. .. 


— Vardan dievo tėvo ir sūnaus, ir šventosios dvasios. .. 

Karolis Valua prabilo. Visi pagalvojo, kad jis meldžiasi. 

— Nagi, rašykite, bičiuli — tarė jis sekretoriui.— Ar negir- 
dite, kad aš diktuoju!.. Aš, Karolis. ., 

Jis nutilo, nės buvo gana skaudu, gana baugu girdėti savo 
balsą, tariantį savo vardą paskutinį kartą... Juk vardas — tai 
pats esybės ir jos vienovės buvimo simbolis, ar ne? Valua 
grafas išties panoro tuo ir baigti, nes visa kita jo nebedomino. 
Bet visi tie žvilgsniai! Reikėjo veikti paskutinį kartą, ir dėlei 
kitų, nuo kurių, rodės, jį skyrė bedugnė. 

— Aš, Karolis, Prancūzijos karaliaus sūnus, Valua, Alan- 
sono, Šartro ir Anžu grafas, pranešu visiems, kad, būdamas 
sveiko proto ir ligoto kūno... 

Nors kalba buvo ne itin sklandi, nors liežuvis pynėsi, ta- 
riant kai kuriuos žodžius, dažnai pačius paprasčiausius, sme- 
genys, pratusios visad reikšti valią žodžiais, pažiūrėti, veikė 
normaliai. Bet mirštančiajam atrodė, kad jis klausosi pats savęs. 
Jis buvo upės vidury; jis kreipėsi į krantą, nuo kurio plaukė; 
jis drebėjo, galvodamas, kas atsitiks, kai jis pasieks kitą 
krantą. 

— „dr prašydamas dievą malonės, nuogąstaudamas, kad 
jis nepasmerktų manęs siaubui per sielos teismą, duodu ržuro- 
dymą čia dėl savęs ir savo labo ir surašau savo testamentą, 
ir reiškiu savo paskutinę valią, kaip žemiau bus išdėstyta. Visų 
pirma, pavedu savo sielą mūsų viešpačiui Jėzui Kristui ir jo 
maloningajai motinai ir visiems šventiesiems. .. 

Eno grafienei davus ženklą, tarnas nušluostė seiles, tekan- 
čias iš burnos kampo. Visi pokalbiai nuščiuvo, nebuvo netgi 
rūbų šnarėjimo girdėti. Susirinkusieji atrodė pritrenkti, kad 
tas nejudrus kūnas, susmulkėjęs, persimainęs dėl ligos, išsau- 
gojo tokį blaivų protą, kuris netgi sugeba išmaningai formuluo- 
ti mintis. 

Goše de Šatijonas sumurmėjo, kreipdamasis į kaimynus: 

— Šiandien jis neužges. 

Žanas de Torpo, vienas gydytojų, papurtė galvą. Jo many- 
mu, monsenjoras Karolis nesulauksiąs naujo ryto. Bet Goše 
kalbėjo toliau: 

— Visko esu matęs, visko... Sakau, kad tame kūne dar ru- 
sena gyvybė... 

Eno grafienė, pridėjusi pirštą prie lūpų, paprašė konetablį 
nutilti; Goše buvo kurčias ir neišmanė, koks garsus jo šnabž- 
desys. 

Valua grafas diktavo toliau: 

— Aš torių, kad mano kūnas būtų palaidotas Pranciškonų 
bažnyčioje, Paryžiuje, šalia mano dviejų pirmųjų žmonų... 

Jo žvilgsnis susirado trečios, gyvosios, žmonos, būsimosios 
našlės Mao de Šatijon veidą. Trys žmonos, ir visas gyvenimas 
jau praėjęs... Labiausiai mylėjo jis Katryną, anirąją... tur 
būt, dėl jos fejeriškos Konsiantinopolio karūnos. Gražioji Kat- 
ryna, tikrai ji verta vadintis savo pasakišku titulu! Valua gra- 
fas stebėjosi, kad jo varganame kūne, beveik jau nejudriame, 
prie mirties slenksčio ncaiškiai, migiotai teberusena senieji 
geismai, gyvybės įkvėpėjai. Tad jis gulės šalia jos, šalia im- 
peratorienės, 0 prie kito šono bus pirmoji žmona, Neapolio 
karaliaus duktė, — abi jau seniai sudūlėjusios. Kaip keista, kad 
geismas tebėra gyvas atminty, kai jo objektas — kūnas — ne- 
beegzistuoja! O prisikėlimas... Tačiau yra trečioji žmona, toji, 
į kurią jis žiūri, ji taip pat buvo gera gyvenimo draugė. Rei- 
kia jai ką nors palikti. 

— Item, aš noriu, kad mano širdis būtų palaidota minėtame 
mieste, ten, kur mano žmona Mao de Sen-Pol paskirs vietą, 
o mano viduriai — Šali abatijoje, kadangi teisę dalyti kūną man 
suteikė mūsų švenčiausiojo tėvo popiežiaus bulė. .. 

Jis valandėlę galvojo, stengdamasis prisiminti datą, ir pri- 
dūrė: 

— ... jau seniai. 

Ar jis ganėtinai didžiavosi tuo leidimu, duodamu tiktai ka- 
raliams, paskirstyti dalimis savo kūną, kaip šventieji kad da- 
lomi relikvijoms? Jis išreikalavo, kad su juo būtų elgiamasi 
kaip su karalium netgi kape. Bet jis pagalvojo apie didijį pri- 
sikėlimą, vienintelę viltį, suteiktą tiems, kurie prieina kelio 
galą. Jei religijos mokymai teisingi, kas gi jam atsitiks per 
tą prisikėlimą? Viduriai Šali abatijoje, širdis ten, kur jai pa- 
skirs vietą Mao de Sen-Pol, o kūnas Paryžiaus bažnyčioje... 
Negi tuščia krūtine, pilvu, prikimštu šiaudų ir užsiūtu kanapi- 
niais siūlais, jis stosis prieš Katryną ir Margaritą? Tas prisi- 
kėlimas, matyt, visai kas kita, ir Žmogaus protas neįstengia 
to suvokti. Negi taip mygs tada kūnai ir žvilgsniai, kaip dabar 
kad mygia aplink lovą? Kokia baisi bus sumaištis, jei prisikels 
kartu visi protėviai, visi palikuonys, žudikai draug su savo 
aukomis ir visos meilužės, ir visos išdavystės... Ar Marinji 
stosis prieš jį? 

— ...Item, Šali abatijai palieku šešiasdešimt livrų turnua 
monetomis mano metinėms minėti... 


Tarnas nušluostė vėl jam smakrą. Bemaž penkiolika minučių 
jis vardijo visas bažnyčias, abatijas, dvasines fundacijas, įsteig- 
tas jo feoduose, palikdamas čia šimtą livrų, čia penkiasdešimt, 
čia šimtą dvidešimt, čia leliją relikvijoriui papuošti. Tas var- 
dijimas buvo nuobodus, bet tik ne jam, kadangi sulig kiek- 
vienu pavadinimu iškildavo varpinė, miestas, bažnytkaimis, ku- 
riam dar kelias valandas ar dienas jis bus senjoras, gyvas pri- 
siminimas. Susirinkusieji negalėjo susikaupti, tarsi per prailgusias 
mišias. Viena tik Žana Raišoji, kuriai buvo sunku taip ilgai 
stovėti, įdėmiai klausėsi. Ji darė sudėtį, skaičiavo. Sulig kiek- 
vienu skaitmeniu pakeldavo į savo vyrą Pilypą Valua anaiptol 
ne atstumiantį veidą, kurį tačiau biaurojo blogos šykštumo 
mintys. Iš jų palikimo reiksią viską mokėti! Pilypas, ir tas 
niuro. 

Angių būrelyje pas langus vėl pradėta slapčiomis kuždėtis. 
Karalienė Izabelė nerimastavo, ir galėjo atrodyti, kad „dėl to 
kaltos aplinkybės. Ji išties buvo kaip nesava. Visų pirma, ne- 
buvo Mortimerio, o be jo jinai nebesijautė tokia tikra savimi, 
tokia guvi, kaip paprastai. Be kita ko, jai kvotėsi, kad ji to- 
lydžio sekama, stebima Steipldono, Ekesterio vyskupo, kuris 
įsisiūlė važiuoti į Pere, turėdamas užduotį visur lydėti jaunąjį 
Akvitanijos kunigaikštį. Tasai žmogus, visa širdimi atsidavęs 
Edvardui, galėjo atnešti vien nelaimę ar — mažų mažiausia — 
didelių nemalonumų. Izabelė timptelėjo Artua grafui Roberui 
už rankovės, kad jis palenktų ausį. 

— Būkite atsargus su Ekseterio vyskupu, — sušnibždėjo jam,— 
tuo išdžiūvėliu, kurs ana ten kremta nykšiį... Man baisu da- 
rosi, pusbroli. Paskutinį laišką iš Orletono gavau atplėštą, ant- 
spaudas buvo atšokęs. 

Ruvo girdėti, kaip Valua grafas taria: 

— Item, užrašau savo žmonai grafienei rubiną, kurį gavau iš 
savo dukters Blua grafienės dovanų. tem, palieku jai išsiuvi- 
nėtą staltiesę, kuri buvo karalienės Marijos, mano motinos... 

Jei kiekvienas buvo toli mintimis nuklydęs nuo Valua grafo 
per labdaringąją testamento dalį, tai dabar, kai kalba išėjo apie 
brangenybes, visų akys sužibo. Blua grafienė, kiek nusivylusi, 
kilstelėjo antakius. Jos tėvas būtų galėjęs dailiausiai grąžinti 

jai tą rubiną, kurį jinai buvo jam padovanojusi, užuot palikęs 
savo Žmonai. 


— Item, relikvijorių, kurį turiu nuo švento Edvardo... 


Išgirdęs švento Edvardo vardą, jaunasis Anglijos sosto įpėdi- 
nis Edvardas atmerkė ilgas blakstienas ir nukreipė žvilgsnį 
į motiną, bet ne, relikvijorius taip pat atiteko grafienei Mao 
de Šatijon. Ir Izabelė pagalvojo, kad dėdė Karolis būtų galėjęs 
pamaloninti savo dukterėčios sūnų, čia pat esantį. 

— Item, palieku Pilypui, savo vyriausiajam sūnui, rubiną ir 
visus savo ginklus, šarvus ir pakinktus, bet grandinius marš- 
kinius, Akros darbo, ir špagą, su kuria kovėsi Arkuro senjoras, 
palieku Karoliui, savo antrajam sūnui. Item, savo dukteriai 
Burgundijos grafienei, mano sūnaus Pilypo Žmonai, — gražiausią 
visų Mano smaragdų. 

Raišosios skruostai truputį nuraudo, ir ji, visų nuomone, pa- 
darė netaktą — padėkojo, linktelėdama galvą. Galėjai būti tik- 
ras, kad ji pasikvies patyrusį juvelyrą atrinkti jai visų gra- 
žiausio smaragdo! 

— Item, Karoliui, savo antrajam sūnui, visus savo arklius 
ir paradinius žirgus, auksinę taurę, sidabrinį dubenį ir malda- 
knygę. 

Alansono grafas Karolis pratrūko kvailai verkti, tarsi tik tą 
valandėlę, kai mirštantysis paminėjo jo vardą, būtų suvokęs, 
jog tėvas merdi ir kenčia skausmą. 

— Item, palieku Liudvikui, savo trečiajam sūnui, visus si- 
dabrinius indus... 

Vaikas stovėjo įsikibęs Mao de Šatijon sijono; motina švel- 
niai paglostė jam kaktą. 

— Item, aš noriu ir įsakau, kad visi mano koplyčios daiktai 
būtų parduoti, o gauti pinigai skirti maldoms už mano sielą... 
Item, kad visi mano rūbai būtų išdalyti mano kambariniams. .. 

Pas atvirus langus žmonės tyliai sujudo subruzdo ir iškišo 
galvas oran. Trys palankinai įplaukė į pilies kiemą, nuklotą 
šiaudais, kad per garsiai nekaukšėtų arklių kanopos. Iš didelio 
palankino, padabinto paauksuotomis skulptūromis ir užuolaido- 
mis su išsiuvinėtomis Artua pilimis, išlipo grafienė Mao, stam- 
bi, monumentali, žilais žilutėliais plaukais, apklėstais šydu, ir 
jos duktė, našlaujanti karalienė Žana Burgundietė, Pilypo Il- 

gojo našlė. Grafienę, be to, lydėjo asmeninis jos kancleris ka- 
nauninkas Tjeri d'Irsonas ir rūmų dama Beatrisė, pastarojo 
dukterėčia. Grafienė atvyko nuo Vensenų, iš Konflanų pilies, 
kurios bemaž nepalikdavo tais priešiškais jai laikais. 

Antrasis palankinas, baltas baltutėlis, buvo našlaujančios ka- 
ralienės Vengrijos Klemansos, Liudviko X našlės. 

Iš trečio palankino, gana kuklaus, su paprastomis juodos odos 
užuolaidomis, tik dviejų tarnų padedamas, vargais negalais iš- 
siropštė meseras Spinelas Tolomėjus, lombardų kompanijų Pa- 
ryžiuje vyriausiasis direktorius. 

Šitaip žingsniavo pilies koridoriais dvi buvusios Prancūzi- 
jos karalienės, dvi jaunos moterys bendraamžės — trisdešimt 
dvejų metų, — apsirėdžiusios pagal našlaujančių karalienių pa- 
protį baltais rūbais, abi šviesbruvės ir gražios, ypač karalienė 
Klemansa, sakytum dvynos seserys. O joms iš paskos, visa 
galva aukštesnė, baisioji grafienė Mao, kuri, kaip visi žinojo, 
bet liudyti nedrįso, buvo nužudžiusi vyrą vienos, kad viešpa- 
tautų kita. O galiausiai, vilkdamas koją, pilvu varinas, klibikš- 
čiavo senasis Tolomėjus, žilais plaukais, užkritusiais ant apy- 
kaklės, ir laiko išvagotais skruostais, žmogus, daugiau ar ma- 
žiau prikišęs nagus prie visų intrigų. Kadangi amžius viską 
sutaurina, kadangi pinigai esti tikroji pasaulio galybė, kadangi 
monsenjoras Valua nebūtų galėjęs be Tolomėjaus kitados vesti 
Konstantinopolio imperatorės, kadangi Prancūzijos dvaras ne- 
būtų galėjęs be Tolomėjaus siųsti Buvilio į Neapolį piršti ka- 
ralienės nei Artua grafas Roberas bylinėtis ir vesti Valua grafo 
dukters, kadangi Anglijos karalienė nebūtų galėjusi be Tolo- 
mėjaus atsidurti čia su savo sūnumi, senajam lombardui, kuris 
buvo tiek matęs, tiek skolinęs ir tiek daug tylėjęs, buvo su- 
teikta garbė, derama tik karališkojo kraujo asmenims. 

Visi spaudėsi prie sienos, traukėsi į šalį, kad tarpdury būtų 
daugiau vietos. Buvilis sudrebėjo, kai grafienės Mao sijonai 
brūkštelėjo jam per pilvą. 

Izabelė ir Artua grafas Roberas tylomis susižvalgė. Tolomė- 
jus įėjo drauge su Mao, vadinas, senoji Toskanijos lapė vei- 
kia ir priešo naudai? Tolomėjus tačiau, nežymiai nusišypsojęs, 
nuramino savo klientus. Jie kartu atvykę, nes iš netyčių su- 
sitikę kelyje, ir tiek. 

Mao įėjo, ir salėje visiems pasidarė ankšta. Lubų sijos, ro- 
dės, dar žemiau pakibo virš galvų. Valua grafas nustojo dik- 

tuoti, išvydęs savo seną priešininkę galiūnę, kuri varėsi dvi 
baltas naš'es tarsi dvi aveles, genamas į ganyklą. Paskiau jis 
pastebėjo Tolcmėjų, sveika ranka su rubino žiedu, kuris turėjo 
atsidurti vyriausiajam sūnui ant piršto, mostelėjo palei veidą 
ir tarė: 

— Marinji, Marinji... 

Pamanyta, kad jis praranda nuovoką. Bet ne, išvydęs Tolo- 
mėjų, jis prisiminė jųdviejų bendrą priešą. Jei nebūtų lombar- 
dai padėję, Valua grafas niekad nebūtų įveikęs koadjutoriaus. 

Tada galiūnė Artua grafienė Mao tarė: 

— Dievas jums atleis, Karoli, nes jūsų atgaila nuoširdi. 

— Šunsnukė,— tarė Artua grafas Roberas gana garsiai, kad 
girdėtų kaimynai,— ir ji dar drįsta kalbėti apie sąžinės balsą! 

Karolis Valua, nekreipdamas dėmesio į Artua grafienę, ženk- 
lu pakvietė lombardą prisiartinti. Senasis sienietis priėjo prie 
lovos, pakėlė paralyžiuotą ranką, pabučiavo, ir Valua grafas 
nepajuto šito bučinio. 

— Mes meldžiamės, kad jūs išgytumėte, monsenjore,— tarė 
Tolomėjus. 

Išgyti! Vienintelis paguodos žodis, kurį Valua išgirdo tarp 
visų tų žmonių, kuriems jo mirtis išrodė gryniausias forma- 
lumas! Išgyti! Ar bankininkas jam pataikavo, ar iš tiesų taip 
galvojo? Juodu susižvalgė, ir vienintelėje atviroje Tolomėjaus 
akyje, toje tamsioje ir gudrioje akyje, mirštantysis išvydo lyg 
ir draugišką išraišką. Štai galų gale akis, iš kurios jis nebuvo 
nušalintas! i 

— Item, item,— prabilo vėl Valua, durdamas smilium į sek- 
retorių — aš noriu ir įsakau, kad visas mano skolas apmokėtų 
vaikai. 

Ak, kokį gražų palikimą jis dovanojo Tolomėjui, daug sva- 
resnį, nei visi rubinai ir visi relikvijoriai! Ir Pilypas Valua, 
ir Alansono grafas Karolis, ir Žana Raišoji, ir Blua grafienė — 
visi kaip vienas suglumo. Reikėjo, mat, labai kviestis tą lom- 
bardą! 

— Item, Oberui de Vilpionui, mano kamerherui, dviejų šimtų 
livrų turnua monetomis sumą, Žanui de Šeršmonui, Prancūzijos 
kancleriui, tiek pat, Pjerui de Mongijonui, mano ginklanešiui... 

Štai kada monsenjorą Valua vėlei pagavo dosnumas, kuris 
taip brangiai jam kainavo visą gyvenimą; jis norėjo dosniai 

atsilyginti tiems, kurie jam tarnavo, ligi paskutinės dienos bū- 
damas jiems valdovas. Du šimtai, trys šimtai livrų — palikimai 
nedideli, bet kai jų keturiasdešimt, penkiasdešimt, visa eilė, kai 
jie sumuojasi su labdaringomis aukomis... Betgi viso popie- 
žiaus aukso, jau gerokai praimto, neužteks, nei viso Valua 
apanažo metinių pajamų! Vadinas, netgi miręs Karolis paliks 
švaistūnas? 

Grafienė Mao priėjo prie anglų būrelio. Pasveikino Izabelę 
žvilgsniu, spindinčiu sena neapykanta, nusišypsojo mažajam 
sosto įpėdiniui Edvardui, tarsi norėdama jam įkąsti, ir galiau- 
siai pažvelgė į Roberą. 

— Gerasis mano sūnėne, turi didelį skausmą; juk jis tau 
buvo kaip tikras tėvas. ..— tarė ji tyliai. 

— Ir jums, geroji mano teta, tai baisus smūgis, — atsakė jis 
tuo pačiu balsu — Jisai jūsų amžiaus ar panašiai apie tiek. 
Jau nebe daug jums liko... 

Salės gilumoje vieni ėjo oran, kiti vidun. Izabelė ūmai pa- 
stebėjo, kad Ekseterio vyskupas dingęs, ar, teisingiau pasa- 
kius, dingsta, nes pamatė, kaip jis, kanauninko d'irsono, Mao 
kanclerio, lydimas, eina pro duris, sakytum slyste slysta, vink- 
liai, ryžtingai, kaip dvasininkai paprastai kad skverbiasi per 
minią. Galiūnė taip pat lydėjo juos akimis, ir abi moterys pa- 
gavo viena kitą žiūrint į tą pusę. 

Izabelė nerimastavo. Apie ką galėjo kalbėtis Steipldonas, 
jos priešų pasiuntinys, ir grafienės kancleris? Ir kaipgi juodu 
pažino kits kitą, jei Steipldonas atvyko tik vakar? Buvo aišku 
kaip dieną, Anglijos šnipai veikė grafienės Mao pašonėje. Ki- 
taip ir būti negalėjo! „Ji turi rimtų priežasčių man keršyti ir 
kenkti, — galvojo Izabelė.— Kitados aš įdaviau jos dukteris... 
Ak! Kaip norėčiau, kad čia būtų Rodžeris! Kodėl nesispyriau, 
kad jis atvažiuotų!" 

Abu dvasininkai susitiko be jokio vargo. Kanauninkas d'Ir- 
sonas prisistatydino Edvardo pasiuntiniui. 

— Reverendissimus sanctissimusgue Exeteris episcopus?— pa- 
klausė jis.— Ego canonicus et comitissae Artesiensis cancella- 
rius sum.* 


* Gerbiamas reverendas ir šventasis Ekseterio vyskupas? Aš esu 
kanauninkas ir Artua grafienės kancleris, 

Jiems buvo pavesta sueiti pirmai progai pasitaikius. Toji 
proga ką tik atsirado. Dabar, susėdę šalia kits kito lango ni- 
šoje, nuošaliame koridoriaus kampelyje, šnekėjosi lotyniškai su 
rožančiais rankose, tarsi melsdamiesi už mirštančiuosius. 

Kanauninkas d'Irsonas turėjo kopiją labai įdomaus laiško, 
kurį buvo pasirašęs tam tikras anglų vyskupas raide „O“; ta- 
sai laiškas, adresuotas karalienei Izabelei, buvo pavogtas iš vie- 
no italų komersanto, kai tas miegojo kažkokioje Artua gra- 
fystės smuklėje. Tas vyskupas „O“ patarinėjo karalienei tuo 
tarpu negrįžti Anglijon, bet suburti kaip galima daugiau šali- 
ninkų Prancūzijoje, sutelkti tūkstantį riterių ir išsilaipinus iš- 
vyti su jais Despenserius ir blogąjį vyskupą Steipldoną. Tjeri 
d'Irsonas turėjo su savimi tą nuorašą. Gal monsenjoras Steipl- 
donas pageidautų jį pasiimti? Popieriaus lakštas perėjo iš ka- 
nauninko sutanos į rankas vyskupui, kuris užmetė į jį akį 
ir pažino šmaikštų, aiškų Adamo Orletono stilių. Jei lordas 
Mortimeris, buvo rašoma dar laiške, apsiimsiąs vadovauti tam 
žygiui, visa Anglijos bajorija prisidėsianti per kelias dienas. 

Vyskupas Steipldonas krimtosi nykščio nagą. 

— Ille baro de Mortuo Mari concubinus Isabellae reginae 
aperte est,*— patikslino Tjeri d'Irsonas. 

Vyskupas pageidaująs įrodymų? Kanauninkas duosiąs jų, ka- 
da tas pageidausiąs. Tereikią išklausinėti tarnus, pastatyti sar- 
gybą prie Site rūmų įėjimų ir išėjimų arba tiesiog pasiteirauti 
dvariškių nuomonės. 

Steipldonas paslėpė laiško nuorašą sutanoje po kryžiumi, ka- 
bančiu ant krūtinės. 

Svečiai pamažėl skirstėsi. Monsenjoras Valua išvardijo savo 
testamento vykdytojus. Jo didelis antspaudas — lelijų žiedai, 
apsupti užrašo: „Caroli regis Franciae filii, comitis Valesi et 
Andegaviae“**— įsispaudė į smalką, užlietą ant raištelių, kurie 
karojo po dokumentu. 

— Monsenjore, ar galiu pristatyti jūsų aukštam ir šventam 
asmeniui savo dukterėčią Beatrisę, grafienės rūmų damą?— ta- 
rė Tjeri d'Irsonas Steipldonui, rodydamas į gražią juodbruvę 
merginą paklusniu žvilgsniu ir vilnijančiais klubais, einančią 
prie jųdviejų. 


* Baronas Mortimeris čia atvirai sanguliauja su karaliene Izabele. 
** Karolio, Prancūzijos karaliaus sūnaus, Valua ir Anžu grafo. 

Beatrisė pabučiavo vyskupo žiedą, paskui dėdė tyliai tarė 
jai kelis žodžius. Tada ji grįžo prie grafienės Mao ir sukuždė- 
jo jai: 

— Padaryta, ponia. 

Ir Mao, tebestovinti netoli Izabelės, ištiesė savo didelę ran- 
ką ir paglostė kaktą jaunajam sosto įpėdiniui Edvardui. 

Paskui visi išvyko į Paryžių. Artua grafas Roberas ir kancle- 
ris — žiūrėti valdžios reikalų. Tolomėjus — turėdamas neatidė- 
liotinų darbų, Mao — nebeturėdama ko veikti Pere pilyje, nes 
jos kerštas jau ėjo savo keliu. Izabelė — geisdama susitikti su 
Mortimeriu, karalienės našlės — negaudamos pily pastogės. Net 
Pilypas Valua turėjo keliauti į Paryžių administruoti tos stam- 
bios grafystės, mat, jau buvo faktiškas jos šeimininkas. 

Prie mirštančiojo beliko trečioji jo žmona, vyriausioji duktė, 
Eno grafienė, jauniausieji vaikai ir artimi tarnai. Nė kiek ne 
daugiau, negu apie kokį menką provincijos riterį, o juk jo 
vardas ir darbai drebino pasaulį nuo Vandenyno krantų iki pat 
Konstantinopolio! 


Ir rytojaus dieną monsenjoras Karolis dar tebekvėpavo, ir 
sekančią dieną taip pat. Konetablis Goše teisybę sakė, širdis 
nesiliovė plakusi tame palaužtame kūne. 


Tomis dienomis visas dvaras buvo persikėlęs į Vensenų pilį, 
kur jaunasis sosto įpėdinis Edvardas, Akvitanijos kunigaikštis, 
davė ištikimybės priesaiką savo dėdei Karoliui Gražiajam. 

Vėliau Paryžiuje nuo pastolių krintanti plyta pralėkė pro pat 
vyskupo Steipldono galvą; sugriuvo tiltelis, kai užjojo įdurmu 
sekantis klerkas, raitas ant mulo. O vieną rytą, išėjęs iš savo 
apartamentų per pačias ankstyvąsias mišias, siauroje gatvikėje 
užsidūrė nosis nosin ant Džerardo Olspėjaus, buvusio Tauerio 
viršininko padėjėjo, ir barzdaskučio Oglo. Abu vyrai, rodės, 
vaikščiojo sau lyg niekur nieko. Bet kas gi išeina tokią va- 
landą šiaip sau, vien pasiklausyti paukščių giesmių? Netoliese, 
nišoje, tyliai stovėjo būrelis vyrų, tarp kurių Steipldonas din- 
gojosi atpažinęs ilgą arklišką barono Meltrevezo veidą. Viena 
laimė, gatvę užtvindė daržovių pardavėjų gurguolė, ir vysku- 
pui pavyko skubomis įsmukti pro savas duris. Tą patį vakarą, 
nepasakęs nei sveiks, nei sudie, jis iškeliavo į Bulonę, kur ti- 
kėjosi slapčiomis sėsti į laivą. 

Tarp kita ko, be Orletono laiško nuorašo, jis vežėsi pakan- 

kamai įrodymų prieš karalienę Izabelę, prieš Mortimerį, prieš 
Kento grafą, prieš visus senjorus, jų aplinkinius. 

O vienoje Il-de-Franso pilyje, per mylią nuo Rambuje, Karo- 
lis Valua, bemaž visų apleistas ir palaidotas savo kūne nely- 
ginant kape, dar tebegyveno. Tasai, kurs buvo vadinamas ant- 
ruoju Prancūzijos karalium, domėjosi tik oru, einančiu į plau- 
čius gana nereguliariai, kartais su baugiomis pertraukomis. Ir 
jis kvėpuos tuo oru, kuriuo gaivinasi kiekviena būtybė, dar 
ilgas savaites, iki pat gruodžio. 


Trečia dalis 
PAVOGTAS KARALIUS 


I 
SUTUOKTINIAI — PRIEŠAI 


Jau aštuoni mėnesiai, kai karalienė Izabelė gyveno Prancū- 
zijoje; ten ji permanė laisvę ir sutiko meilę. Ir užmiršo savo 
vyrą karalių Edvardą. Jos mintyse jis egzistavo labai abstrak- 
čiai, kaip blogas palikimas, paveldėtas iš senosios Izabelės, 
palaidotos praeity; jis buvo nustumtas į atminties kapinyną. 
Netgi norėdama atgaivinti savo pagiežą, nebegalėjo aiškiai pri- 
siminti vyro kūno kvapo nei akių spalvos. Matė lyg pro miglą 
nebent per ilgą smakrą, šviesios barzdos slepiamą, ir nemalo- 
niai vilnijančią jo nugarą. Jei atmintis skydo, tai neapykanta, 
priešingai, buvo giliai įsišaknijusi. 

Vyskupo Steipldono skubotas grįžimas į Londoną patvirtino 
visus Edvardo nuogąstavimus ir pakišo mintį kaip galima grei- 
čiau susigrąžinti žmoną namo. Tačiau veikti reikėjo apdairiai 
ir, Hju Senojo žodžiais tariant, užmigdyti vilkę, kad ji pareitų 
irštvon. Todėl kelias savaites Edvardas rašė laiškus kaip my- 
lintis vyras, liūdįs be savo žmonos. Despenseriai, ir tie daly- 
vavo toje melo kampanijoje, prisiekinėdami karalienei savo 
atsidavimą ir drauge su karalium maldaudami ją kuo greičiau- 
siai parvykti ir suteikti jiems džiaugsmo. Edvardas taipogi įpa- 
reigojo Vinčesterio vyskupą panaudoti savo įtaką karalienei. 

Bet gruodžio pirmą viskas pasikeitė. Edvardą tą dieną paga- 
vo ūmus beprotiškas pyktis, vienas tų ne itin karališkų pro- 
trūkių, kurie tačiau teikė jam galybės iliuziją.  Vinčesterio 
vyskupas ką tik buvo jam perdavęs karalienės atsakymą: jai 
esą grasu važiuoti Anglijon, mat, ji bijanti Hju Jaunesniojo 
ir, be to, apsakiusi savo baimę broliui, Prancūzijos karaliui. 
Tik to ir trūko. Laiškai, kuriuos Edvardas diktavo Vestmins- 
terio rūmuose penkias valandas iš eilės, neilgai trukus nuste- 
bins Europos karalių dvarus. 


Visų pirma, jis parašė karalienei. Dabar nė kalbos nebuvo 
apie „širdelę“. 


11. Prancūzijos vilkė 161 


„Ponia,— rašė Edvardas,— dažną kartą, kaip prieš ištikimy- 
bės priesaiką, taip ir po jos, didžiai trokšdami, kad jūs būtu- 
mėte šalia mūsų, ir nesmagiai jausdamiesi dėlei jūsų ilgo vie- 
šėjimo, kvietėme jus parvažiuoti kuo skubiausiai ir be toles- 
nių atsiprašinėjimų. 

Prieš ištikimybės priesaiką jūs atsiprašinėjote, prasimesdama 
reikalų tvarkymu; bet paskui per gerbiamą tėvą Vinčesterio 
vyskupą davėte mums žinią, jog jūs nebegrįšite, bijodama Hju 
Despenserio ir juo nepasikliaudama, o tuo mes didžiai stebi- 
mės, kadangi mano akivaizdoje jūs sakėte vienas kitam pane- 
girikas, jūs jam ir jisai jums, ir būtent per atsisveikinimą prieš 
jūsų kelionę tam tyčia duodamais pasižadėjimais ir kitokiais 
nuoširdžios bičiulystės patikinimais, ir dar jūsų asmeniškais 
laiškais, kuriuos jis man parodė. 

Iš teisybės mes žinome ir jūs taipogi žinote, ponia, jog kal- 
bamas Hju visada mus gerbė kaip galėdamas; ir jūs žinote 
taip pat, jog niekados jis nieko bloga jums nepadarė, kai esate 
mano žmona, nebent iš netyčių ir tik vieną sykį, ir, malonėki- 
te prisiminti, jūs pati buvote kalta. 

Būtų labai gaila, jei dabar, kai ištikimybės priesaika mūsų 
didžiai gerbiamam broliui Prancūzijos karaliui duota ir kai 
mes su juo esame užmezgę tokius gerus bičiulystės saitus, jūs, 
mūsų siųsta grąžinti taikos, būtumėte kokio nutolimo tarp mū- 
sų priežastis, ir dėl kokių neteisingų pamatavimų. 

Todėl mes jus kviečiame ir įpareigojame, ir jums įsakome, 
kad be tolesnių atsiprašinėjimų ir apgaulingų pretekstų parva- 
žiuotumėte kuo skubiausiai pas mus. 

O dėl jūsų išlaidų, kai jūs parvyksite, kaip žmonai dera 
parvykti pas savo viešpatį, mes duosime tokį parėdymą, kad 
jums nieko nestigtų ir kad jūs galėtumėte išsaugoti niekuo ne- 
suteptą savo šlovę. 

Taip pat mes norime ir jums sakome, kad jūs nukreiptumėte 
pas mus kaip galima skubiausiai mūsų didžiai brangų sūnų 
Edvardą, nes mes geidžiame begaliniai jį matyti ir su juo kal- 
bėti. 

Garbusis tėvas iš dievo malonės Votje, Ekseterio vyskupas, 
andai mums davė žinią, jog kai kurie mūsų priešai ir tremti- 
niai, būdami pas jus, jo tykojo, norėdami sau tinkamu metu 
pasikėsinti į jo gyvybę, ir jis, bėgdamas tokių pavojų, par- 
skubėjo pas mus, vedamas ištikimybės ir atsidavimo jausmo, 

kurį mums privalo. Mes tatai jums pranešame, kad jūs su- 
prastumėte, jog vyskupas taip staiga nuo jūsų išvyko ne dėl 
kokių kitokių priežasčių. 
Diktuotas Vestminsteryje 1325 metų gruodžio pirmąją dieną. 
Edvardas." 


Jeigu pyktis buvo reiškiamas laiško pradžioje, o melas pas- 
kui, tai nuodingas geluonis buvo išmaningai paslėptas pačia- 
me gale. 

Kitas laiškas, kiek trumpesnis, buvo adresuotas jaunajam Ak- 
vitanijos kunigaikščiui: 


„Didžiai brangus sūnau, kad ir kokio jauno ir švelnaus am- 
žiaus būdamas, gerai prisiminkite, ką mes jums pavedėme da- 
ryti ir ką jums paliepėme, kai rengėtės važiuoti nuo mūsų iš 
Duvro, ir kokį tada mums davėte atsakymą, už kurį mes be 
galo esame jums dėkingi, ir neperženkite to, ką mes tada jums 
pavedėme, ir jokiu būdu nesielkite priešingai. 

Ir kadangi jau taip yra, kad jūsų ištikimybės priesaika pri- 
imta, nueikite pas didžiai gerbiamą mūsų brolį Prancūzijos ka- 
ralių, jūsų dėdę, ir atsisveikinkite su juo, ir vykite pas mus 
drauge su mūsų brangiausiąja žmona karaliene, jūsų motina, 
jeigu ji ketina vykti greitu laiku. 

O jeigu ji nevyksta, parvykite kuo skubiausiai, ilgiau nebe- 
viešėdamas; nes mes geidžiame begaliniai jus matyti ir su ju- 
mis kalbėti; ir perkalbamas nesileiskite nieku gyvu, nei moti- 
nos, nei ko kito. Mūsų palaiminimas." 


Bereikalingi pasikartojimai ir tam tikras sakinių nedarnu- 
mas aiškiai rodė, jog laiškus surašyti nebuvo patikėta kancle- 
riui ar kokiam sekretoriui, jog tai paties karaliaus kūryba. 
Galėjai bemaž girdėti Edvardo balsą, diktuojantį raštininkui. 
Karolis IV Gražusis nebuvo užmirštas. Laiškas, kurį Edvardas 
jam siuntė, veik žodis į žodį kartojo visus laiško karalienei 
punktus. 


„Iš patikimų žmonių jūs esate girdėję, kad mūsų žmona Ang- 
lijos karalienė nedrįsta parvykti pas mus, bijodama Hju Des- 
penserio ir juo nepasikliaudama. Suprantama, didžiai mylimas 
broli, nedera, kad ji nesikliautų juo ar kokiu kitu žmogumi, 
gyvenančiu mūsų karalystėje; nes, siekiame dievu, nei Hju, 
nei kuris kitas mūsų pavaldinys, gyvenantis mūsų žemėse, ne- 

linki jai bloga, o jeigu mes tai sužinotume, mes jį taip nu- 
baustume, jog tai būtų pamoka kitiems, ir, ačiū dievui, tam 
mes turime pakankamai galios. 

Šiai todėl, didžiai gerbiamas ir didžiai mylimas broli, dar 
sykį jus prašome dėlei jūsų ir dėlei mūsų garbės ir dėlei mūsų 
žmonos garbės, malonėkite pasistengti, kad ji parvyktų pas mus 
kaip galima skubiausiai; nes mes begaliniai liūdime be jos 
draugijos, ir mes į jus nesikreiptume jokiu būdu, jei neturė- 
tume pasitikėjimo jumis ir jūsų gera valia.“ 


Edvardas taip pat reikalavo, kad grįžtų jo sūnus, ir kaltino 
„priešus ir tremtinius“, mėginusius nužudyti Ekseterio vyskupą. 

Žinia, tos gruodžio pirmos pyktis, matyt, buvo baisus, ir po 
Vestminsterio skliautais ilgai skardėjo riksmų aidas. Ta pačia 
proga ir tuo pat tonu Edvardas parašė dar Reimso ir Ruano 
vyskupams, Bove vyskupui Žanui de Marinji, Langrų ir Lano 
vyskupams, Prancūzijos perams dvasininkams, Burgundijos ir 
Bretanės kunigaikščiams, Valua ir Flandrijos grafams, Prancū- 
zijos perams pasauliečiams, taipogi Sen-Deni abatui, Klermon- 
Burbono senjorui karališkajam iždininkui Liudvikui, Artua gra- 
fui Roberui, Atskaitomybės rūmų magistrui Miliui de Nuaje, 
konetabliui Goše de Šatijonui. 

Tas faktas, jog grafienė Mao buvo vienintelis Prancūzijos 
peras, apeitas tame susirašinėjime, gana aiškiai rodė, kad ji 
palaiko glaudžius ryšius su Edvardu ir turi pakankamai žinių 
apie tą reikalą, tad nėra reikalinga oficialaus perspėjimo. 

Roberas, atplėšęs jam adresuotą laišką, didžiai nusidžiaugė 
ir, kvatodamas bei plodamas rankomis per šlaunis, nuėjo pas 
savo angliškąją pusseserę. Smagi istorija, ir sugalvota taip gra- 
žiai, kad juokis ir voliokis! Vadinas, tasai vargšelis Edvardas 
siunčia žygūnus į visas karalystės šalis, užsimanęs supažindinti 
kiekvieną su savo šeimyniniais nesklandumais, apginti savo 
mažiuliuką ir parodyti, kad jis pats vienas nesugeba sugrąžinti 
žmonos namo. Nelaimėliai Anglijos senjorai, koks pasigailėti- 
nas tas jų karalius ir kokiam gi nevykėliui atiteko Vilhelmo 
Nukariautojo skeptras! Po Liudviko Pamaldžiojo ir Akvitani- 
jos kunigaikštienės Alienoros rietenų gražesnių dalykų nebuvo 
girdėta! 

— Apdovanokit jį kuo didžiausiais ragais, pussesere, — šau- 
kė Roberas, — ir be jokių ceremonijų, tegu jūsų Edvardas dvį- 

linkas riečiasi, eidamas pro savo pilių vartus. Ar ne, pusbroli 
Rodžeri, juk to jis tikrai vertas! 

Ir linksmai tapšnojo Mortimeriui per petį. 

Edvardas, šišo pagautas, griebėsi taip pat retorsijos priemo- 
nių — konfiskavo netikro brolio Kento grafo ir Kromvelio lor- 
do, Izabelės palydos vado, turtus. Bet jis žengė dar pražūtin- 
gesnį žingsnį: patvirtino aktą, pasiskelbdamas savo sūnaus, 
Akvitanijos kunigaikščio, feodų „valdytoju ir administrato- 
rium", ir jo vardu reikalavo prarastų žemių. Žodžiu sakant, 
vertė perniek ir sutartį, žmonos suderėtą, ir ištikimybės priesai- 
ką, sūnaus duotą. 

— Jam leistina, jam leistina,— sakė Artua grafas Roberas.— 
Vadinas, dar kartą atsiimsime jo kunigaikštystę, bent jau tiek, 
kiek jos lieka, nes dabar galima pasakyti, jog pusė jos ma- 
toma tik per atoslūgius. O kad dvi mūsų kampanijos neatvėrė 
akių tam vargšui žmogeliui, kokia jo tikroji priedermė, mes 
jam padarysime trečią. Kryžiaus žygio arbaletus traukia rūdys! 

Nebuvo reikalo šaukti visų karalystės vyrų nei siųsti kone- 
tablio, kuriam amžius džiovino sąnarius; reguliariosios kariuo- 
menės, dviejų maršalų vadovaujamos, visiškai pakako truputį 
apmankyti šonus Bordele krašte Gaskonės senjorams, kurie 
turėjo silpnybę — ir kvailumo — ištikimai tarnauti Anglijos ka- 
raliui. Pergalės virto stačiai įpročiu. Ir kiekvieną kartą vis men- 
kesnės pajėgos stodavo į mūšį prieš Prancūzijos kariuomenę. 

Edvardo laiškas buvo vienas iš paskutiniųjų, kuriuos skaitė 
Karolis Valua, vienas paskutiniųjų didžių pasaulio įvykių at- 
garsių. 

Monsenjoras Karolis pasimirė tų metų gruodžio vidury; jo 
laidotuvės buvo prašmatnios, kaip ir jo gyvenimas. Visa Valua 
giminė —tik ten, eisenoje, pasidarė aišku, kokia ji gausi ir 
įtakinga, — visa Prancūzijos giminė, visi dignitoriai, diduma pe- 
rų, karalienės našlės, aukščiausiasis teismas, Atskaitomybės rū- 
mai, konetablis, Universiteto daktarai, Paryžiaus korporacijos, 
apanažo feodų vasalai, bažnyčių ir abatijų, įrašytų testamente, 
dvasiškija nulydėjo velionį į Pranciškonų bažnyčią, kame, tarp 
dviejų pirmųjų žmonų, buvo paguldytas didžiausio tų laikų ne- 
nuoramos kūnas, žymiai palengvėjęs per ligą ir balzamavimą. 

Jei lemtis būtų jam padovanojusi dar trejus metus, jis būtų 
tapęs Prancūzijos karalium, nes Karolis IV, jo bevaikis sūnė- 
nas, lydėjęs palaikus, ne ilgiau gyveno! 

Didžiojo Karolio Valua viduriai buvo nugabenti į Šali aba- 
tiją, o širdis urnoje įduota jo trečiajai žmonai saugoti, iki 
ateis metas ją laidoti. 

Ir tada dideli šalčiai užgriuvo Prancūziją, tarytum to kara- 
liškojo kraujo didiko kaulai pakasti ūmai sušaldė karalystės 
žemę. To meto žmonėms bus lengva prisiminti jo mirties me- 
tus; reikės tik pasakyti: „Tai atsitiko per didžiuosius šalčius.“ 

Sena buvo perdėm sukaustyta ledu; galėjai pėsčiomis eiti 
per smulkius jos intakus, tokius kaip Granž Bateljerės upelė; 
šuliniai buvo įšalę, ir vandens semtis turėjai nebe kibiru, o kir- 
viu. Soduose ir parkuose plaišiojo medžių žievė, kai kurios 
guobos sueižėjo iki pat šerdies. Daug žalos buvo pridaryta 
Paryžiaus vartams — mat, per šalčius sproginėjo netgi akme- 
nys. Įvairiausi paukščiai, niekad neregėti mieste, kėkštai, šar- 
kos, manėsi maisto gatvėse ant grindinio. Durpes pardavinėta 
dvigubai brangiau, o krautuvėse užsimušęs nebūtum radęs ko- 
kio kailio — nei švilpiko, nei voveraitės kailiuko, netgi papras- 
tų paprasčiausio avikailio. Varginguose butuose pasimirė daug 
senių ir daug vaikų. Keliauninkai, apsiavę batais, šalo kojas; 
žygūnai įteikinėjo paštą pamėlusiais pirštais. Upės laivyba ap- 
mirė. Kareiviai, nusiųsti Gijenon, per neatsargumą nusimovę 
pirštines, palikdavo rankų odą, prikepusią prie ginklų geležies; 
miestų vaikėzai smaginosi, įtikinėdami kaimo jurgius palaižyti 
kirvio geležį. Bet ypač didelį įspūdį turėjo ilgam palikti atminty 
toji tyla, nes gyvenimas atrodė sustojęs. 

Dvare Naujus metus atšvęsta gana kukliai — dėl gedulo ir 
dėl šalčių. Rūmus tačiau išdabinta amalu ir pasikeista rituali- 
nėmis dovanomis. Apskaičiavęs praėjusių metų biudžetą, iždas 
rado pajamų perteklių — septyniasdešimt tris tūkstančius livrų, 
iš kurių šešiasdešimt tūkstančių davė Akvitanijos sutartis, — ir 
Artua grafas Roberas, ja remdamasis, su karaliaus žinia įsi- 
rašė savo sąskaiton aštuonis tūkstančius livrų. Tai buvo tei- 
singa, nes jau pusė metų, kai Roberas valdė karalystę už savo 
pusbrolį. Jis surengė žygį Gijenon, kur prancūzų kariuomenė 
laimėjo pergalę, tuo labiau žaibišką, nes praktiškai nesusidūrė 
su anglų kariuomene. Vietiniai senjorai, dar kartą patyrę Pary- 
žiaus siuzereno pyktį, liejamą ant savo londoniškio vasalo, pra- 
dėjo gailėtis gimę gaskonais. Dievas būtų geriau padaręs, da- 
vęs jiems žemių kitoje kunigaikštystėje. 

Edvardas, sužlugęs, prasiskolinęs, jau nebegaudamas kredi- 
tų, negalėjo išsiųsti kariuomenės savo feodui ginti, bet jis iš- 
leido laivus savo žmonai parvežti. Toji ką tik buvo parašiusi 
laišką Vinčesterio vyskupui, kuris turėjo jį apgarsinti visai 
Anglijos dvasininkijai: 


„Nei jūs, nei kiti geros išmonės prelatai, neprivalote tikėti, 
kad mes apleidžiame mūsų senjorą be jokios rimtos ir protin- 
gos priežasties ir nesibijodami kokios grėsmės mūsų galvai iš 
minėtojo Hju, kuris turi valdžią mūsų vadinamajam senjorui 
ir visai mūsų karalystei ir norėtų mums nuplėšti šlovę, 0 tuo 
mes esame tikri, kadangi buvome tai patyrę. Iki Hju bus toks, 
koks yra, pajungęs savo valdžiai mūsų vyrą, mes negalėsime 
sugrįžti Anglijos karalystėn, nestatydami į mirties pavojų mū- 
sų ir mūsų brangiausiojo sūnaus gyvybių.“ 


Ir tas laiškas atėjo kaip tik tuo metu, kai Edvardas vasario 
pradžioje davė naujus įsakymus pakrantės grafysčių šerifams. 
Jis juos informavo, jog karalienė ir jo sūnus, Akvitanijos ku- 
nigaikštis, nusiųsti Prancūzijon taikos, patekę išdaviko ir maiš- 
tininko Mortimerio įtakon ir sudarę sąjungą su karaliaus ir 
karalystės priešais; tad jeigu karalienė ir Akvitanijos kuni- 
gaikštis išlipsią iš laivų, kuriuos jis, karalius, išleidęs Pran- 
cūzijon, ir jeigu jie parvyksią su gerais ketinimais, jo valia 
sutikti juos maloniai; bet jeigu jie išlipsią iš svetimų laivų 
ir rodydami jam piktą valią, jo įsakymas pasigailėti vien ka- 
ralienės ir sosto įpėdinio Edvardo, o su kitais, kurie išsilaipin- 
sią į krantą, pasielgti kaip su maištininkais. 

Izabelė, norėdama laimėti laiko, per sūnų perspėjo karalių 
serganti ir negalinti plaukti laivu. 

Kovo mėnesį tačiau karalius Edvardas, sužinojęs, kad jo 
žmona džiugiu veidu vaikštinėja po Paryžių, pratrūko vėl epis- 
toliniu pykčiu. Regėjos, kad tai ciklinė negalia, atsikartojanti 
kas trys mėnesiai. 

Jaunajam Akvitanijos kunigaikščiui Edvardas II rašė: 


„Prasimetusi neteisinga dingstimi, mūsų žmona ir jūsų moti- 
na šalinasi mūsų dėlei mūsų brangaus ir ištikimo Hju Despen- 
serio, kuris visados mums taip gerai ir taip atsidavusiai tarna- 
vo; tačiau jūs matote —ir kiekvienas kitas gali matyti — kad 
ji atvirai, viešai, nepaisydama savo priedermės ir mūsų karūnos 

padėties, prisiviliojo Mortimerį, mūsų išdaviką ir mirtiną priešą, 
atskleistą, įrodytą ir nuteistą parlamente, ir bendrauja su juo 
rūmuose ir mieste, nežiūrėdama mūsų ir mūsų karūnos, ir mūsų 
karalystės teisėtumo. Ir visų blogiausia, kad ji laiko jus mūsų 
minėto priešo draugėje po visų akių, didžioje nešlovėje ir niek- 
šybėje, prasižengdama mūsų karalystės įstatymams ir papro- 
čiams, kuriuos ginti ir sergėti jums aukštybių pavesta.“ 


Jis kreipėsi taip pat į karalių Karolį IV: 


„Jeigu jūsų sesuo mus mylėtų ir geistų būti mūsų draugėje, 
kaip ji kad sakė jums ir melavo — atleiskite už išsireiškimą,— 
ji nebūtų išvykusi nuo mūsų, prasimetusi taikos ir draugystės 
atgaivinimu tarp mūsų ir jūsų, tuo, kuo aš nuoširdžiai tikėjau, 
siųsdamas ją pas jus. Bet išties, brangiausiasis broli, mes gana 
aiškiai matome, kad ji mūsų nė trupučio nemyli ir nurodo 
neteisingą priežastį, minėdama mūsų brangųjį giminaitį Hju 
Despenserį. Mūsų manymu, ji naudojasi nežabota valia, taip 
atvirai ir viešai laikydama savo taryboje mūsų išdaviką ir mir- 
tiną priešą Mortimerį ir bendraudama rūmuose bei mieste su 
tuo piktadariu. Todėl jūs, brangiausiasis broli, privalėtumėte 
pareikšti savo valią, kad ji pasitaisytų ir elgtųsi, kaip privalėtų 
elgtis, sergėdama šlovę visų tų, nuo kurių priklauso. Teikitės 
mums duoti žinią, kokia bus jūsų valia ir kaip jūs malonėsite 
pasielgti, pasitelkęs dievo suteiktą protą ir sąžinę, neatsižvelg- 
damas į kaprizingus moterų užgaidus ar kitą kokį geismą.“ 


Tokio pat turinio laiškai vėl buvo išsiuntinėti į visas ša- 
lis — perams, dignitoriams, prelatams, netgi pačiam popiežiui. 
Anglijos valdovai skundė vienas kito meilužį, kėlė viešumon, 
ir toji byla apie dvigubą šeimą — dvi poras, kur buvo trys 
vyrai ir viena moteris, linksmino Europos dvarus. 

Paryžiaus įsimylėjėliams jau nebereikėjo saugotis. Nė ne- 
besistengdami slėpti savo ryšių, Izabelė ir Mortimeris elgėsi 
šaltakraujiškai ir rodėsi drauge bet kokia proga. Kažkokia ga- 
rantija buvo tai, kad Kento grafas ir jo Žmona, atvykusi iš 
Anglijos, neapleido neteisėtos poros. Tai ko rūpintis Anglijos 
karaliaus šlove labiau, negu jo netikras brolis? Apskritai, Ed- 
vardas savo laiškais tiek telaimėjo, kad iškėlė viešumon tą 
ryšį, kurį kiekvienas priėmė kaip įvykusį faktą, tvirtą ir ne- 
pakeičiamą. O visoms neištikimoms žmonoms pakišo mintį, jog 

karalienėms esanti ypatinga malonė ir jog Izabelė esanti išties 
laimės kūdikis, turėdama tokį nelemtą vyrą! 

Tačiau trūko pinigų. Jokių pajamų nebeturėjo išeiviai, ku- 
rių turtai buvo sekvestruoti. Ir mažasis Anglijos dvaras Pary- 
žiuje gyveno perdėm įsiskolinęs lombardams. 

Kovo pabaigoje teko dar kartą šauktis senojo Tolomėjaus. 
Jis atėjo pas karalienę Izabelę, lydimas taipogi sinjoro Boka- 
čo, turinčio Bardžių sąskaitas. Karalienė ir Mortimeris be galo 
meilingai pareiškė jam, kad jiems reikią vėl pinigų. Lygiai 
taip pat meilingai, su didžiausiu liūdesiu veide meseras To- 
lomėjus nesutiko skolinti daugiau. Tam jis turėjo gerų argu- 
mentų: atskleidė didžiąją juodą knygą ir parodė sąskaitas. Me- 
siras Olspėjus, Kromvelio lordas, karalienė Izabelė... štai šia- 
me puslapyje, Tolomėjus žemai nulenkė galvą... Kento gra- 
fas ir grafienė... Vėl nuilenkė... Lordas Meltrevezas, lordas 
Mortimeris... O paskiau perdėm keturi lakštai paties karaliaus 
Edvardo skolų... 

Rodžeris Mortimeris užprotestavo: karaliaus Edvardo sąskai- 
tos jam nerūpi! 

— Tačiau, milorde,— tarė Tolomėjus— mūsų akimis, visada 
ir visos jos — Anglijos skolos! Man labai sunku jums neduoti, 
baisiai sunku, ir nuliūdinti tokią gražią damą, kaip ponia ka- 
ralienė, bet tai jau pernelyg — prašyti ir tikėtis iš manęs, ko 
aš nebeturiu ir ką jūs turite. Nes tą turtą, kuris, kaip 
sakoma, yra mūsų, sudaro tik palūkanos! Mano labas, milor- 
de,— tai jūsų skolos. Matot, ponia,— kalbėjo jis toliau, pasi- 
gręždamas į karalienę, — matot, ponia, kokie mes esame, varg- 
šai lombardai, mums visad grasinama, kiekvienam naujam ka- 
raliui mes privalome mokėti džiugaus sostan žengimo duoklę... 
o kiek, deja, mes išmokėjome per dvylika metų!.. Ir kiek- 
vienas karalius atima iš mūsų miestelėno teisę, kad išpirktume 
ją už gerą kainą, ir dargi du kartus, jei jis ilgai valdo! O vis 
dėlto pažiūrėkite, ką gero mes darome karalystėms! Anglija 
mūsų kompanijai kainuoja šimtą septyniasdešimt tūkstančių 
livrų — tai karūnavimų, karų, nesutarimų kaina, ponia! Mato- 
te, koks aš senas... Jau kadai ilsėčiausi, jei nereiktų bėgioti 
be perstogės ir rankioti tas palūkanas, kurias naudojame, pa- 
dėdami kitiems. Sakoma, mes šykštūs, godūs savo skolų, bet 
niekas nė negalvoja, kaip rizikuojame, skolindami kiekvienam 
ir sudarydami sąlygas šio pasaulio valdovams tvarkyti savo 

reikalus! Kunigai rūpinasi vargšais žŽmoneliais — dalija išmaldą 
elgetoms ir atidaro ligonines likimo nuskriaustiesiems, o mes 
rūpinamės didžių žmonių vargais negandais. 

Amžius leido jam šitaip šnekėti, o dėl švelnaus tono jo 
kalbos negalėjo užgauti. Postringaudamas jis tolydžio žvilg- 
čiojo savo primerkta akimi į brangenybę, kuri žibėjo karalie- 
nei ant kaklo ir buvo įrašyta kreditan jo knygoje, Mortimerio 
sąskaiton. 

— Kaip prasidėjo mūsų verslas? Kodėl mes gyvuojame? Sun- 
ku beprisiminti,— kalbėjo jis toliau.— Mūsų Italijos bankai įsi- 
steigė per kryžiaus žygius, nes senjorai ir keliauninkai anaiptol 
nebuvo linkę apsikrauti auksu tuose ne itin patikimuose ke- 
liuose, kur plėšikauta kiekviename žingsnyje, arba netgi sto- 
vyklose, kuriose pasitaikydavo ne vien garbingų žmonių. Be 
to, reikėdavo mokėti išpirkas. Tada senjorai, ypač iš Angli- 
jos, mums užstatė savo feodų pajamas, kad tiektume auksą 
pagal jų sąskaitas savo rizika. Tačiau, kai pasirodėme jų feo- 
duose su įgaliojimais, manydami, kad stambių baronų antspau- 
das turi būti pakankamas laidas, mums neapmokėta. Tada mes 
kreipėmės pagalbos į karalius, kurie sutiko laiduoti vasalų įga- 
liojimus, bet, savo ruožtu, pareikalavo, kad ir jiems skolintu- 
me; ir štai mūsų turtai guli įšalę karalystėse. Ne, ponia, man 
labai gaila ir nesmagu, bet šįsyk aš negaliu. 

Kento grafas, dalyvavęs pokalbyje, tarė: 

— Tiek to, mesere Tolomėjau. Vadinas, turėsime kreiptis į ki- 
tas kompanijas. 

Tolomėjus šyptelėjo. Ką jis sau mano, tas šviesbruvis jauni- 
kaitis, kuris sėdi čia, susikryžiavęs kojas, ir atsainiai glosto 
savo skalikui galvą? Siūlyti savo klientūrą kitur? Per ilgą 
praktiką Tolomėjus daugiau nei tūkstantį kartų girdėjo šitą 
frazę. Nieko sau grasinimas! 

— Milorde, kai išeina kalba apie tokius didelius skolininkus, 
kaip jūsų karališkosios asmenybės, patikėkite, visos mūsų kom- 
panijos turi žinių, ir to kredito, kurio aš, deja, negaliu suteikti, 
jokia kita kompanija jums neduos; štai meseras Bokačas kaip 
tik su manimi atstovauja Bardžių kompanijai. Paklauskite jį!.. 
Mat, ponia (Tolomėjus kur buvęs, nebuvęs atsigręždavo į ka- 
ralienę), visos tos skolos mums labai nemalonios, kadangi nie- 
kas jų nelaiduoja. Jūsų santykiai su jo didenybe Anglijos ka- 
ralium pasidarė tokie, kad jis tikrai nelaiduos jūsų skolų! Nei 

jus jo, manau. Nebent, jei malonėsite perimti jas savo sąskai- 
ton? O jeigu taip, tada, ko gero, mes galėsime dar jums pa- 
gelbėti. 

Ir jis visai užmerkė kairę akį, susikryžiavo rankas ant pil- 
vo ir laukė. 

Izabelė menkai išmanė finansinius klausimus. Ji kilstelėjo 
akis į Rodžerį Mortimerį. Kaip reikėjo suprasti paskutinius ban- 
kininko žodžius? Ką reiškė tas staigus pasiūlymas po viso to 
postringavimo? 

— Paaiškinkite mums, mesere Tolomėjau,— tarė ji. 

— Ponia,— prabilo vėl bankininkas — jūsų popieriai geri, 
o jūsų vyro — labai prasti. Krikščioniškasis pasaulis žino, kaip 
blogai jisai elgėsi su jumis, kokie įpročiai juodina jo gyve- 
nimą ir kaip netikusiai jis valdo savo pavaldinius per tuos ne- 
kenčiamus savo patarėjus. Jūs, ponia, priešingai, esate mylima, 
nes esate maloni, ir aš laiduoju, kad Prancūzijoje ir kitur ne- 
trūks šaunių riterių, pasiryžusių dėl jūsų suburti savo vėliavas 
ir sugrąžinti jums jūsų vietą jūsų karalystėje... kad ir iš- 
trenkdami iš sosto Anglijos karalių, jūsų vyrą. 

— Mesere Tolomėjau,— sušuko Kento grafas,— ar jūs neuž- 
miršote, jog mano brolis, nors ir kažin kaip nemėgiamas, vis 
dėlto buvo vainikuotas? 

— Milorde, milorde,—atitarė Tolomėjus,— karaliai esti iš- 
ties karaliai tik tada, kai tam pritaria jų pavaldiniai. O jūs 
turite kitą karalių, kurį galite duoti Anglijos tautai kad ir 
šiandien; tasai Akvitanijos kunigaikštis, regis, gana protingas 
savo jaunam amžiui. Aš per daug mačiau žmonių aistrų ir 
palyginti gerai įžvelgiu tas, kurios neužgęsta ir įstumia ga- 
lingiausius valdovus į pražūtį. Karalius Edvardas nepersiskirs 
su Despenseriu, bet Anglija, priešingai, pasinešusi sveikinti to- 
kį valdovą, kuris bus pasiūlytas vietoj blogojo ir tų piktada- 
rių, kurie jį supa... Žinia, ponia, jūs man paprieštarausite, kad 
reiks brangiai mokėti riteriams, kurie pasisiūlys kovoti dėl 
jūsų, teks parūpinti jiems pakinktų, maisto ir malonumų. Bet 
mes, lombardai, nebevaliodami šaltakraujiškai išlaikyti jūsų 
tremties, dar valiosime šaltakraujiškai išlaikyti jūsų kariuo- 
menę, jei lordas Mortimeris, kurio narsa visiems žinoma, apsi- 
ims jai vadovauti... ir jei, aišku, mes turėsime garantiją, kad 
jūs perimate savo sąskaiton mesiro Edvardo skolas ir išmokė- 
site jas savo pergalės dieną. 

Aiškesnio pasiūlymo negalėjo būti. Lombardų kompanijos 
siūlėsi eiti už žmoną prieš vyrą, už sūnų prieš tėvą, už meilužį 
prieš teisėtą vyrą. Mortimeris nėmaž nenustebo, kaip būtų 
buvę galima tikėtis, net neapsimetė nustebęs, kai atsakė: 

— Sunkiausia, mesere Tolomėjau, sutelkti tas vėliavas. Rū- 
syje to nepadarysi. Kur mes galėtume suburti tūkstantį riterių, 
kuriuos pasisamdysime? Kokioje šalyje? Surinkti juos Pran- 
cūzijoje? Mes negalime to prašyti karalių Karolį, kad ir labai 
jis būtų palankus savo seseriai poniai karalienei. 

Senasis sienietis ir buvęs Edvardo kalinys iš karto suprato 
kits kitą. 

— Ar jaunasis Akvitanijos kunigaikštis — tarė Tolomėjus,— 
negavo savo nuosavybėn Pontje grafystės, kuri pareina nuo 
ponios karalienės, ar Pontje nėra priešais Angliją ir greta Ar- 
tua grafystės, kurioje monsenjoras Roberas, kad jos ir nevaldo, 
turi gausybę šalininkų, o tai jūs žinote, milorde, kadangi pats 
radote ten prieglobstį, pabėgęs iš Tauerio? 

— Pontje...— susimąsčiusi pakartojo karalienė.— Ką jūs pa- 
tartumėte, mielasis Mortimeri? 

Žodinis sandėris vis dėlto yra tvirta sutartis. Tolomėjus bu- 
vo pasiryžęs suteikti nedidelį kreditą karalienei ir jos meilu- 
žiui, kad jie galėtų stumtis šiuo tarpu ir negaišuodami vykti 
į Pontje rengti žygio. O vėliau, gegužės mėnesį, jis parūpin- 
siąs stambią sumą. Kodėl gegužės mėnesį? Ar jis negalįs at- 
kelti tą datą? 

Tolomėjus svarstė. Jis svarstė, jog drauge su Bardžiais turi 
atsiimti skolą iš popiežiaus, jog jis paprašys Gučą, esantį Sie- 
noje, nuvažiuoti į Avinjoną, nes popiežius per vieną Bardžių 
agentą davė jam tarp kita ko žinią norįs pasimatyti su jau- 
nuoliu. Reikėjo pasinaudoti šventojo tėvo palankumu. Taipogi 
Tolomėjui tai gera proga —ir, tur būt, paskutinė — pasimatyti 
su išsiilgtu sūnėnu. 

Be to, bankininkas mintyse džiaugėsi. Kaip Valua grafas 
apie kryžiaus žygį, kaip Artua grafas Roberas apie Akvitaniją, 
taip lombardas apie Angliją sau vienas galvojo: ,„Apmokės po- 
piežius.“ Vadinasi, kol Bokačas, važiuodamas Italijon, užsuks 
į Sieną, kol iš Sienos Gučas nuvyks į Avinjoną, kol sutvarkys 
ten savo reikalą ir parsiras į Paryžių. .. 

— Gegužės mėnesį, ponia, gegužės mėnesį... Telaimina die- 
vas jūsų žygius. 

Šitaip įsiliepsnos nesuderinamų meilių karas, kuriame apsivers 
valstybių likimas. 


II 
GRĮŽIMAS Į NOFLĮ 


Vadinas, toks mažas buvo Noflio banko trobesys ir tokia 
žema bažnyčia kitapus mažiulytės mugės aikštės, ir toks siau- 
ras įkalnus kelias, sukantis į Krese, Tuari, Setejį? O gal Gu- 
čas išaugo, aišku, ne ūgiu, nes kūnas nesistiebia aukštyn, dvi- 
dešimčiai metų sukakus, bet išaugo dvasia, ir išaugo svarbumu, 
tarsi jo akys būtų apsipratusios su platesniais horizontais, tarsi 
būtų jautęs, kad užima daugiau vietos žemėje. 

Devyneri metai praeity! Tas fasadas, tie medžiai, ta varpinė 
staiga atjaunino jį devyneriais metais! Arba veikiau ne, prie- 
šingai, pasendino. 

Gučas instinktyviai, kaip ir anksčiau, palenkė galvą, eida- 
mas pro duris iš vieno kambario į kitą Tolomėjaus banko kon- 
toros pirmame aukšte. Ranka pati savaime susirado virvę tu- 
rėtis apsukui ilgą ąžuolinę siją — įvijų laiptų ašį, ir jis įžengė 
į savo buvusį kambarį. Vadinas, čia jis mylėjo kaip niekad. 

Ankštas kambariukas, sulipdytas po stogo sijomis, atsidavė 
kaimu ir praeitimi. Kaip toks mažas kambarys galėjo sutal- 
pinti tokią didelę meilę? Pro langą, ne langą, o veikiau langutį, 
jis matė nepakitusį gamtovaizdį Medžiai žydėjo tą gegužės 
mėnesio pradžią kaip ir prieš devynerius metus, jam išvyks- 
tant. Kodėl žydintys medžiai taip stipriai mus jaudina ir kodėl 
ta balta it sniegas dulksna, krintanti nuo vyšnių ir klojanti 
rausvą patalą po obelimis, rodos, krinta mums iš širdies? Pro 
šakas, išlinkusias it rankos, matėsi arklidės stogas, tos pat ark- 
lidės, iš kurios Gučas išdūmė šuoliais, nelaukdamas; kol atjos 
broliai de Krese. Ak, kiek baimės jis turėjo aną naktį! 

Jis atsigręžė į alavinį veidrodį, stovintį ten pat ant ąžuo- 
linės skrynios. Prisiminęs savo silpnumą, kiekvienas žmogus, 
žiūrėdamasis į veidrodį, atgauna pasitikėjimą savimi ir užmirš- 
ta, kad tie energingi bruožai, kuriuos jis mato savo veide, 


173 


daro įspūdį tik jam vienam ir kad silpnas jis buvo prieš kitus! 
Lygus, pilkšvų atspalvių metalas mušė Gučui juodbruvį tris- 
dešimties metų vyruką su gana gilia raukšle, įsirėžusia viršu- 
nosėj, ir dviem tamsiomis akimis, kuriomis jis turėjo būti pa- 
tenkintas, nes tos akys jau buvo mačiusios nemaža gamtovaiz- 
džių, kalnų sniegą, dviejų jūrų vilnis ir uždegę geismą moterų 
akyse, ir atrėmę kunigaikščių ir karalių žvilgsnį. 

„„„Gučai Baljoni, bičiuli mano, kodėl tu nežengei pirmyn 
taip gražiai pradėtu gyvenimo keliu! Tu keliavai iš Sienos į Pa- 
ryžių, iš Paryžiaus į Londoną, iš Londono į Neapolį, į Lioną, 
į Avinjoną; tu gabenai korespondenciją karalienei Izabelei, 10- 
bius kardinolams, prašymą tekėti karalienei Klemansai! Ištisus 
dvejus metus vežiojai nuo vieno šios žemės viešpaties pas 
kitą tau patikėtus interesus ir paslaptis. Ir tau buvo vos dvi- 
dešimt metų! Ir viskas tau sekėsi. Tik pažiūrėk, koks dėmesys 
tau skiriamas dabar, kai grįžai po devynerių metų iš gimtos 
šalies, ir suprasi, kokį atminimą buvai palikęs ir kokius drau- 
giškus jausmus buvai kiekvienam įkvėpęs. Pradėk nuo paties 
šventojo tėvo. Tik priėmęs tave dėl kažkokios paskolos, jis, 
dievo vietininkas, turintis tiek ir tiek reikalų, iš švento Petro 
sosto aukštybių domisi tavo likimu, tavo laime, dargi prisime- 
na, jog tu kadaise buvai tėvas, rūpinasi, kaip gyveni be savo 
vaiko, pašvenčia tau kelias tokias brangias savo minutes, duo- 
damas patarimų. 


„+. .Sūnų privalo auklėti tėvas“, — sako jis tau ir įteikia po- 
piežiaus pasiuntinio apsauginį raštą, patį geriausią iš geriausių- 
jų. ...O Buvilis! Buvilis, kurį tu, popiežiaus Jono palaiminimu 


nešinas, randi, elgiasi su tavimi kaip su seniai laukiamu bi- 
čiuliu ir paplūsta ašaromis, tave išvydęs, ir duoda tau vieną 
savo asmeninių sargybinių, kad tave lydėtų kelionėje, ir įtei- 
kia tau savo antspaudu užantspauduotą laišką broliams de Kre- 
se, kad jie leistų tau pamatyti tavo vaiką!.. 

Taigi didžiausi žmonės rūpinosi Guču ir, jo manymu, be 
jokio išskaičiavimo, stačiai vedami draugiškų jausmų, kuriuos 
jisai jiems gebėjo įkvėpti, pagerbdami jo guvų protą ir, ko 
gero, tam tikrą, iš prigimties įgytą manierą elgtis su šios že- 
mės viešpačiais. 

Ak, ko tik jis neprasimanė! Jis būtų galėjęs tapti vienu tų 
didžių lombardų, galybe prilygstančių kunigaikščiams, tokiu, 
kaip Mačis dei Mačis, nūdienis Prancūzijos iždo saugotojas, 

arba kaip Freskobaldis, kuris be pranešimo įeina pas Anglijos 
finansų ministrą. 

Šiaip ar taip, bene jau per vėlu? Širdies gilumoje Gučas jau- 
lėsi viršesnis už savo dėdę ir galįs dar aukščiau iškopti. Blai- 
vai pagalvojus, gerasis dėdė Spinelas manėsi gana kasdieniš- 
ku verslu. Paryžiaus lombardų vyriausiuoju jis pasidarė, apskri- 
tai kalbant, tik amžiaus dėka ir todėl, kad jo kolegos žinojo, 
jog Tolomėjum galima pasikliauti. Aišku, jis buvo blaivaus 
proto ir nuovokus, tačiau neturėjo nei didelių siekių, nei ta- 
lento jiems įgyvendinti. Dabar, peržengęs iliuzijų amžių ir jaus- 
damasis subrendęs, Gučas žiūrėjo į viską bešališkai. Taip, jis 
klydo. Ir visa ko priežastis buvo apgailėtina Mari de Krese 
vaiko istorija. Ir dar baimė, kad jį mirtinai užkapos Mari bro- 
liai — vieną sykį reikėjo ir tai sau pačiam prisipažinti! 

Vėliau mėnesių mėnesius jam nedavė ramybės mintis apie 
tą nelemtą įvykį. Pagieža dėl apviltos meilės, gėda susitikti su 
bičiuliais ir globėjais po tokios ne itin garbingos atomazgos, 
keršto svajonės... Taip jis vogė sau laiką, kurdamas naują gy- 
venimą Sienoje, kur apie jo liūdną nuotykį Prancūzijoje buvo 
žinoma tik tiek, kiek jis pats pasipasakojo. Ak, ji nežinojo, 
toji nedėkingoji Mari, ji nežinojo, kokiam didžiam likimui ji 
užkirto kelią, andai atsisakydama bėgti drauge su juo! Kiek 
kartų Italijoje jis karčiai apie tai godojo. Bet dabar jis atsi- 
keršys. .. 

O jei Mari ims ir pareikš, kad visad jį mylėjo, kad laukė 
jo nenuilsdama ir kad vienintelė jų išsiskyrimo priežastis bu- 
vęs siaubingas nesusipratimas? Taigi, jei taip ir buvo? Gučas 
žinojo, kad tada neatsispirs, kad, tik išsakęs, užmirš savo nuo- 
skaudas ir išsiveš Mari į Sieną, į giminės dvarą, Tolomėjų tvir- 
tovę, parodyti savo gražios žmonos bendrapiliečiams. Ir pa- 
rodyti Mari tą naują miestą, žinia, ne tokį didelį, kaip Pary- 
žius ar Londonas, tačiau beveik prilygstantį jiems savo gra- 
žumu, ką tik pastatytais Municipaliteto rūmais, kuriuose didysis 
Simonas Martinis nutapė vidines freskas, juoda ir balta kated- 
ra, kuri bus pati gražiausia Toskanoje, užbaigus fasadą. Ak, 
koks malonumas su mylima moterimi dalytis tuo, ką pats myli! 
Ir ko gi jis svajoja, įsistebeilijęs į alavinį veidrodį, užuot bė- 
gęs į Krese ir pasinaudojęs staigmena! 

O paskui jis apsigalvojo. Taip staiga neužmirši kartėlio, ėdu- 
sio tave devynerius metus, nei juo labiau baimės, išvijusios iš 

to paties sodo. Visų pirma, jis norėjo sūnaus. Gal pasiųsti 
sargybinį su grafo Buvilio laišku — tai bus daug rimtesnis 
žingsnis. Ir, be to... ar po devynerių metų Mari tebėra tokia 
pat graži? Ar jis dar didžiuosis, eidamas su ja po paranke? 

Gučas manėsi subrendęs, suaugęs į metus, kada elgiamasi 
„Su protu. O vis dėlto, nors raukšlė vagojo viršunosę, jis te- 
bebuvo toks pat — nuovokus ir draug naivus, išdidus ir draug 
svajingas. Tikra teisybė, kad metai menkai pakeičia mūsų pri- 
gimtį ir kad nesulauksim tokio amžiaus, kuris išvaduotų mus 
iš-klaidų. Plaukai dyla greičiau, nei silpnybės. 


* La 1 


Žmogus devynerius metus svajoja apie kokį įvykį, laukia jo, 
ir bijosi, kas dieną meldžia dievą jį priartinti ir meldžia Šven- 
čiausiąją panelę jį atitolinti; vakaras vakaran, rytas rytan svars- 
tė, ką sakysiąs, jei jis atsitiks, murmėjo visus atsakymus į vi- 
sus prasimanytus klausimus; žmogus vaizdavosi šimtą, tūkstan- 
tį būdų, kaip tas įvykis galėtų apsireikšti... Jis apsireiškia. 
Žmogus neišmano, ką daryti. 

Šitaip nusiteikusi Mari de Krese tą rytą, nes tarnaitė, an- 
dainykštė jos laimės ir dramos patikėtinė, ką tik atėjusi, pa- 
šnibždėjo jai į ausį, jog sugrįžęs Gučas Baljonis. Žmonės matę 
ji įjojant į Noflio kaimą. Išrodąs kaip tikras senjoras. Jį ly- 
dėję keli karaliaus sargybiniai. Matyt, esąs popiežiaus pasiun- 
tinys. .. Taip numaną žmonės, kurių spėliojimai dažniausiai iš- 
virstą teisybe, nes kažkoks dalykėlis labai visus sudominęs, 
tus, išsiuvinėtus švento Petro raktais, popiežiaus dovaną savo 
bankininko sūnėnui, nes visi kaimiečiai dėl tų pakinktų pra- 
dėję sukti sau galvas. 

Ir tarnaitė stovi šalimais uždususi, iš susijaudinimo žiban- 
čiomis akimis, išraudusiais skruostais, ir Mari de Krese neži- 
no, ką daryti. 

Ji sako: 

— Suknelę! 

Tas žodis išsprūdo savaime, nė kiek nepagalvojus, ir tar- 
naitė suprato, nes, visų pirma, Mari turi mažai suknelių ir, 
be to, prašoma suknelė gali būti tik toji, pasiūdinta iš Gučo 

kruopščiai valoma šepečiu, lyginama, vėdinama, kartais prie 
jos verkiama, bet ji niekad nedėvima. 

Gučas gali pasirodyti tuojau pat. Ga! tarnaitė jį pastebėjusi? 
Ne. Ji atnešusi tik šnekas, einančias per namus... O gal jis 
jau kelyje! Jei Mari turėtų bent vieną dieną pasiruošti jam 
pasitikti! Ji turėjo tik devynerius metus, vadinas, viso labo 
menką valandėlę. 

Baisus daiktas, kad vanduo šaltas, ji apsišlaksto krūtinę, pil- 
vą, rankas po tarnaitės akių, ir toji nusisuka, staigaus šeimi- 
ninkės nepadorumo nustebinta, paskui apžvelgia tą gražų kūną, 
kuris — išties gaila — taip ilgai buvo be vyro ir kelia jai tru- 
putį pavydą, regint, koks jis tebėra pilnas ir standus, nelygi- 
nant gražus augalas saulės spinduliuose. Vis dėlto krūtys sun- 
kesnės, nei kitados, ir kiek labiau nukarusios, šlaunys taip pat 
nebe tokios glotnios, pilve žymu balti brūkšneliai, palikę nuo 
motinystės. Tai jau! Ir kilnių merginų kūnai vysta, žinia, ma- 
žiau, negu tarnaičių, bet vis dėlto vysta, ir tik per dievo tei- 
singumą visos būtybės panašios. 

Mari vargais negalais velkasi suknelę. Ar medžiaga susitrau- 
kė, taip ilgai gulėjusi nedėvima, ar pati Mari pastambėjo? 
Sakytum jos kūno forma būtų pasikeitusi, tarsi tos apybraižos, 
tie apvalumai būtų nebe ten, kur buvę. Ji persimainė. Taipogi 
ji puikiausiai žino, kad baltų pūkelių vešliau prižėlę virš lū- 
pos, kad strazdanos, atsiradusios nuo laukų oro, plačiau nubė- 
rusios jos veidą. Jos plaukai, ta gabana auksinių plaukų, ku- 
riuos reikia kuo skubiausiai supinti į kasas, jau nebe tokie 
spindintys ir švelnūs, kaip kadaise. 

Ir štai Mari stovi šventine suknele, kuri kiek varžo judesius; 
ir rankos, paraudusios nuo namų ruošos, kyšo iš žalio šilko 
rankovių, tuščios rankos, išleidusios iš savo gniaužtų staiga 
išbrauktus devynerius metus. 

Ką gi ji darė per visus tuos metus, kurie dabar atrodo kaip 
paprasčiausias laiko atokvėpis? 

Ji gyveno prisiminimais. Kas dieną maitinosi keliais meilės 
ir laimės mėnesiais, lyg per greitai sukrautu į aruodus derlium. 
Permalė kiekvieną tos praeities akimirką atminties girnomis. 
Tūkstantį kartų matė, kaip jaunasis lombardas atvyksta rei- 
kalauti paskolos ir išveja biaurųjį prevo. Tūkstantį kartų susi- 
tiko pirmąsyk su jo žvilgsniu, ėjo pirmąsyk pasivaikščioti. Tūks- 
tantį kartų persakė savo įžadą koplyčios tyloje ir nakties tam- 

soje priešais nepažįstamą vienuolį. Tūkstantį kartų pastebėjo 
pastojusi. Tūkstantį kartų buvo smurtu išplėšta iš moterų vie- 
nuolyno Sen-Marselio priemiestyje ir uždarame palankine, glaus- 
dama prie krūtinės savo žinduklį, vyko į Vensenus, į karalių 
pilį. Tūkstantį kartų matė, kaip po jos akių vystomas jos 
vaikas į karališkus vystyklus ir atnešamas negyvas, ir jos šir- 
dis dar tebekraujuoja. Ir ji dar neapkenčia grafienės Buvil, 
nors toji jau seniai palaidota ir, jos manymu, kamuojasi pra- 
gare. Tūkstantį kartų ji turėjo prisiekti Evangelija auginsianti 
mažąjį Prancūzijos karalių ir neatskleisianti kraupių dvaro pa- 
slapčių, netgi per išpažintį, ir niekad nebesusitiksianti su Gu- 
ču, ir tūkstantį kartų save klausinėjo: „Kodėl visa tai atsitiko 
man?" 

Ji klausinėjo aukštą rugpiūčio dangų, žydrą ir nebylų, žie- 
mos naktis, drebėdama iš šalčio viena tarp stangrių paklodžių, 
beviltiškas aušras, vakaro sutemas po bevaisės dienos. Kodėl? 

Ji klausinėjo taipogi baltinius, skirstomus skalbimui, pada- 
žus, maišomus virtuvėje ant ugnies, sūdomą mėsą, pilies pa- 
pėdėje tekantį upeliūkštį, kurio pakrantėse sodiečiai, eidami 
į procesijas, skina vilkdagius ir nendres. 

Kartais ji neapkentė Gučo, piktinosi juo, kad perėjo per 
jos gyvenimą kaip per trobą atlapomis durimis; ir tučtuojau 
priekaištavo sau dėl tos minties lyg dėl kokios šventybės įžei- 
dimo. 

Ji tarėsi esanti čia baisi nusidėjėlė, kuriai visagalis davęs tą 
amžiną atgailą, čia kankinė, čia savotiška šventoji, dievo valia 
iš netyčių skirta išgelbėti Prancūzijos karūną, Liudviko Šven- 
tojo palikuonis, visą karalystę to mažo, jai patikėto vaiko as- 
meny... Šitaip galima pamažėl išprotėti, kad nė artimieji ne- 
pastebės. 

Apie tą vienintelį žmogų, kurį ji mylėjo, apie tą savo vyrą, 
kuriam niekas nepripažino to vardo, ji sužinodavo tik kada- 
ne-kada iš banko tarnautojų kelių žodžių tarnaitei. Gučas gy- 
vas. Tiek ji težinojo. Kokia kančia jai buvo jį vaizduotis, 
veikiau neįstengti jo įsivaizduoti tolimoj šaly, svetimame mies- 
te ir galvoti, kad jis, ko gero, ten vedęs antrą kartą... Lom- 
bardai ne itin paiso įžado! O štai dabar Gučas per ketvirtį 
mylios! Bet ar dėl jos jisai sugrįžo? O gal stačiai sutvarkyti 
kokio reikalo kontoroje? Baisiausia būtų sužinoti, kad jis taip 
arti, bet ne dėl jos atvažiavęs! Ir ar galės jam tai prikišti, nes 


178 


pati atsisakė jį matyti prieš devynerius metus, pati jam „taip 
negailestingai pareiškė, kad niekad nesirodytų į akis, negalė- 
dama jam atskleisti savo žiaurumo priežasties! Ir staiga ji su- 
rinka: 

— Vaikas! 

Juk Gučas tikrai norės pamatyti tą berniuką, kurį laiko sa- 
vo sūnumi! Ar tik ne dėl to jis vėl pasirodė? 

Žano yra čia pat, lankoje, kuri matosi pro langą, palei Mold- 
rę, tą upeliūkštį, prižėlusį geltonų vilkdagių ir ne itin gilų, 
kad paskęstum, žaidžia su arklininko pagranduku, dviem ra- 
čiaus berniukais ir malūnininko dukrele, apskrita kaip kamuo- 
lys. Keliai purvini, veidas irgi, šviesių plaukų verpetas, sty- 
rantis ant galvos, ir tas purvinas. Jis rėkia visa gerkle. Jo 
blauzdos tvirtos, rausvos; visi laiko jį benkartu, nuodėmės vai- 
ku, ir elgiasi kaip su tokiu. 

Bet kaipgi niekas nepastebi, kaip nepastebi Mari broliai, jų 
domeno valstiečiai, Noflio žmonės, kad Žano anaiptol nepana- 
šus į motiną, kurios šviesūs plaukai turi auksinį, bemaž rusvą 
atspalvį, ir juo labiau į Gučą, alyvinio veido juodbruvį? Kaipgi 
niekas nemato, kad jis tikras mažas Kapetingas — veidas platus, 
akys melsvos, tolokai įsodintos viena nuo kitos, plaukai šiau- 
dų gelsvumo, o smakras bus tvirtas ir valingas? Karalius Pily- 
pas Gražusis buvo jo senelis. Stebuklas, ir tiek, kad žmonės 
neprasikrapšto akių ir mato visame kame tik savo minčių pa- 
tvirtinimą! 

Kai Mari paprašė brolius nusiųsti Žano pas vienuolius į kai- 
myninį Augustinų vienuolyną, kad jis ten pramoktų rašyti, tie 
gūžtelėjo pečiais. 

— Mes mokam skaityti ir neturim iš to jokios naudos; mes 
nemokam rašyti, bet, jei ir mokėtume, iš to neturėtume jokios 
naudos, — atsakė vyresnysis.— Kuriems galams Žano reikia būt 
už mus protingasniam? Mokytis pravartu klerkams, o tu jo nė 
klerku negali padaryti, nesgi jis benkartas! 

Vaikas paniuręs pėdina vilkdagių lanka paskui tarnaitę, ku- 
ri atėjo jo parsivesti. Pasiėmęs žalgą, jis žaidė riterį ir kaip 
tik buvo beįveikiąs įtvirtinimus, norėdamas įsiveržti stoginėn, 
kur piktadariai laikė nelaisvėje malūnininko dukrą. 

Bet štai kaip tik, apėję laukus, grįžta Mari broliai, Žano 
dėdės, kurie nežino, kad jie netikri dėdės. Jie apdulkėję, juo- 
domis panagėmis ir atsiduoda arklių prakaitu. Pjeras, vyres- 

nysis, jau iš akies trauktas tėvas: pilvas uždribęs ant diržo, 
barzda susivėlusi, dantys išgedę, trūksta abiejų iltinių. Jis lau- 
kia karo, norėdamas pasireikšti; ir kiekvieną kartą, išgirdęs ką 
nors kalbant apie Angliją ar Imperiją, rėkia, jog karaliui be- 
reikia sukelti vyrus ant kojų, ir tada visi pamatys, ką sugeba 
riteriai. Beje, jis joks riteris, tačiau galėtų juo tapti per kokią 
kampaniją. Jis dalyvavo tik Liudviko X purvo žygyje, o Ak- 
vitanijos ekspedicijai pašauktas nebuvo. Kurį laiką jis dėjo 
viltis į kryžiaus žygį, kurį, anot kalbų, rengė monsenjoras Ka- 
rolis, Valua grafas, — bet monsenjoras Karolis ėmė ir pasimirė. 
Ak, štai tą baroną dievas būtų privalėjęs mums duoti už ka- 
ralių! 

Žanas de Krese, jaunesnysis, pasidarė liaunesnis, labiau iš- 
blyškęs, bet rengiasi ne ką ne rūpestingiau. Nei vienas, nei 
kitas nevedė. Mirus motinai, damai Eliabelei, namų žiūri sesuo, 
taigi yra kas ruošiasi virtuvėje, rūpinasi jų storais baltiniais 
ir kenčia jų pyktį, kurio netgi ant žmonos jie nedrįstų taip 
nevaržomai lieti. Kad ir kiaurom kelnėm, bet visad ūdija Mari 
be jokios gėdos, jog per jos kaltę neradę sau deramos Žžmo- 
nos, nes ji užtraukusi nešlovę jų giminei. 

Šiaip jie gyvena gana pasiturimai, mat, grafas Buvilis re- 
guliariai duoda pensiją jaunajai moteriai, atseit, kaip buvusiai 
karaliaus žindyvei, o bankininkas Tolomėjus tolydžio siuntinėja 
dovanas natūra savo menamam sūnėno vaikui. Mari nuodėmė 
tad buvo abiem broliams šiek tiek naudinga. 

Monfor-!'Amori Žanas pažįsta tokią našlę miestelėnę, kurią 
jis kada-ne-kada aplanko, ir tomis dienomis čiustijasi, nutai- 
sęs kaltą miną. Pjeras gi bemeilija medžioti savo plotuose ir 
jaučiasi senjoras bemaž už dyka, nes kaimyniniuose sodžiuose 
jau laksto ne vienas berniūkštis, atkultas atmaltas į jį. Bet 
kas garbinga nevedusiam bajorui, tas negarbinga netekėjusiai 
bajoraitei, savaime suprantama, kalbos nėra. 

Ir štai juodu abu, Pjeras ir Žanas, nustemba, radę seserį pa- 
sidabinusią šilkine suknia, ir Žano, kuris trypia prausiamas. 
Nejaugi kokia šventė, kurią jie bus užmiršę? 

— Gučas Noflyje,— sako Mari. 

Ir traukiasi atbula, nes Pjeras gali skelti antausį. 

Bet ne, Pjeras tyli ir žiūri į Mari. Ir Žanas taip pat. Stovi 
abu, nuleidę rankas, kaip žmonės, kuriems galvoj netelpa kas 
nors netikėta. Gučas pargrįžęs. Naujiena rimta, ir kaip mat 

jos neperpiasi. Kokių gi dar problemų jiems rasis?.. Noromis 
nenoromis jie turi prisipažinti, kad mylėjo Gučą, kai jis ei- 
davo su jais į medžioklę, kai atveždavo sakalų iš Milano ir 
kai jie nematė, jog šaunuolis mylisi su jų seserim bemaž jiems 
panosėje. Paskui jie norėjo užmušti jį, kai dama Eliabelė pa- 
stebėjo dukters pilve nuodėmę. Paskui labai gailestavo dėl sa- 
vo smurtingo elgesio, kai aplankė bankininką Tolomėjų jo rū- 
muose, Paryžiuje, ir suprato, bet po laiko, kad būtų buvusi 
mažesnė nešlovė ištekinti seserį už turtingo lombardo, negu 
turėti namuose betėvio vaiko motiną. 

Ilgai svarstyti netenka, nes grafo Buvilio sargybinis mels- 
vos gelumbės palaidiniu, išrantytu sulig klubais, įjoja raitas 
ant stambaus juodbėrio į pilies kiemą, kuris kaip mat prisipil- 
do nustėrusių veidų. Valstiečiai nusitraukia šlikes, pro praviras 
duris kyščioja vaikų galvos, moterys šluostosi rankas į pri- 
juostes. 

Sargybinis įteikia senjorui Pjerui du laiškus: vieną nuo Gu- 
čo, kitą nuo paties grafo Buvilio. Pjeras de Krese nutaiso 
reikšmingą ir išdidžią miną, kaip žmogus, gaunantis laišką; 
suraukia antakius, atkiša storas lūpas, vos matomas per barz- 
dą, ir stipriu balsu įsako pagirdyti ir pavalgydinti pasiuntinį, 
tarsi tas būtų sukoręs penkiolika mylių. Paskui eina pas brolį 
skaityti laiško. Dviese, ir tai nelengva, tad pasišaukia dargi 
Mari, kuri geriau permano tuos rašmenis. 

Ir Mari ima virpėti, virpėti, virpėti. 


* * LJ 


— Mes ničnieko nesuprantame, mesire. Mūsų sesuo staiga 
ėmė virpėti, lyg pats šėtonas būtų jai apsireiškęs, ir ji kaip 
kirviu nukirto -— nenorinti jūsų matyti, ir tiek. Tuoj puolė į aša- 
ras ir ėmė ravdoti pasikūkčiodama. 

Labai nesmagiai jautėsi abu broliai Krese. Buvo išblizgintais 
batais, o Žanas vilkėjo palaidiniu, kurį paprastai apsigerbdavo, 
eidamas tik pas Monforo našlę. Veikiau sumišę, prieštaringų 
jausmų draskomi, jie stovėjo antrajame Noflio kontoros kam- 
baryje priešais Gučą, kuris žiūrėjo į juos paniuręs ir netgi 
nepasiūlė jiems sėstis. 

Prieš dvi valandas, gavę laiškus, jie galvojo apie sesers iš- 
vykimą ir vedybų pripažinimą kaip apie gerą sandėrį. Tūks- 

tančio livrų grynais, štai ko jie užprašys. Lombardas gali gra- 
žiausiai tięk pakloti. Tačiau Mari sugriovė jų viltis savo keistu 
elgesiu, užsispyrusi nieku gyvu nesimatyti su Guču. 

— Mes bandėme ją įtikinti, kad ir savo nenaudai; mat, jei- 
gu ji išvažiuos, mums labai jos trūks, nes ji eina visą apyvoką. 
Bet, šiaip ar taip, mes puikiai suprantame, kad, jeigu jūs po 
tiek laiko grįžtate jos, vadinas, ji tikra jūsų žmona, juk vis 
dėlto slaptos jungtuvės buvo. Be to, po tiek laiko... 

Kalbėjo barzdyla, truputį pindamasis. Jaunesnysis brolis tik 
pritariamai linkčiojo galvą. 

— Iš širdies jums sakome,— prabilo vėl Pjeras de Krese— 
mes padarėm klaidą, atsakydami jums savo seserį. Bet čia ne 
tiek mes kalti, kiek mūsų motina — amžiną jai atilsį — ji buvo 
baisiai užsispyrusi. Riteris privalo prisipažinti klydęs, ir, jei 
mūsų sesuo Mari nepaisė mūsų sutikimo, mes taip pat iš da- 
lies kalti. Bet viską reiktų užmiršti. Mes visi laiko valdžioje. 
Ogi dabar jinai pati jūsų nenori, ir vis dėlto, kaip dievą myliu, 
kito vyro ji neturi minty, jokiu būdu! Tad aš jau nebesu- 
prantu. Jos protelis gana keistas, ar ne, Žanai? 

Žanas de Krese linktelėjo galvą. 

Gučas turėjo gražų revanšą, matydamas, kaip tie du vyrai, 
kitados vidury juodos nakties atbėgę su mietais rankose jo už- 
mušti ir išviję jį iš Prancūzijos, atgailoja po jo akių ir vos 
žodį valioja išdaužti. Nūnai jie tetrokšta atiduoti jam savo se- 
serį; kad kiek, būtų meldę jį paspartinti įvykius, pačiam nu- 
joti į Krese, primesti savo valią ir apginti savo teisę į žmoną. 

Bet tokių minčių galėjo turėti nebent tas, kas blogai žinojo 
Gučą ir jo opų išdidumą. Tie du mulkiai jam buvo nė motais. 
Jam buvo svarbu viena Mari, o Mari jo nenorėjo, kai jis buvo 
čia pat, gretimais, pasiryžęs užmiršti visas praeities užgaules. 
Nejau tie žmonės gimę žemint jį per kiekvieną susitikimą? 

— Monsenjoras Buvilis, matyt, galvojo, kad ji šitaip pasi- 
elgs,— tarė barzdyla— nes savo laiške man jis praneša: „Jei- 
gu dama Mari nenorės matyti senjoro Gučo, o to reikia ti- 
kėtis..." Ar jūs žinote, kodėl jis taip rašė? 

— Ne, tikrai nežinau, — atsakė Gučas, — bet, reikia manyti, ji 
daug plačiau ir ryžtingiau išdėstė mesirui Buviliui savo nuo- 
monę apie mane, kad jis taip įžvalgiai viską numatė! 

— O vis dėlto kito vyro ji neturi minty,— pakartojo barz- 
dyla. 

Pyktis pamažėl kaupės Gučo širdyje. Juodi antakiai slinko 
artyn prie statmenos raukšlės, įsirėžusios kaktoje. Šį kartą tik- 
rai jis turi teisę be jokių skrupulų atsiteisti su Mari. Už jos 
žiaurumą bus atmokėta dar didesniu žiaurumu. 

— O mano sūnus?— paklausė jis. 

— Jis ana ten. Mes jį atsivedėm. 

Gretimame kambaryje vaikas, įrašytas į karalių sąrašą ir, 
visos Prancūzijos manymu, pasimiręs prieš devynerius metus, 
žiūrėjo, kaip tarnautojai tvarko sąskaitas, ir linksminosi, ku- 
tendamas barzdas žąsies plunksnomis. Žanas de Krese pravė- 
rė duris. 

— Žano, ateik, — tarė jis. 

Gučas stengėsi įsiklausyti, kas dedasi jo širdyje, ir truputį 
susijaudinti. „Mano sūnus, tuoj pamatysiu savo sūnų“, — sakė 
jis sau. Iš tikrųjų jis ničnieko nejautė. Kiek kartų tačiau jis 
svajojo apie tą akimirką. Bet jis nesitikėjo išgirsiąs tų sunkių 
kaimiečio žingsnių, kurie dabar artėjo. 

Vaikas įėjo. Jis dėvėjo trumpas kelnaites ir drobės palaidi- 
“nukę; ant gelsvaplaukės galvos styrojo pasišiaušęs verpetas. 
Tikras mažiukas valstietis! 

Valandėlę visi trys vyrai stovėjo sumišę, ir vaikas pastebėjo 
labai gerai tą sumišimą. Pjeras stumtelėjo vaiką prie Gučo. 

— Žano, štai... 

Reikėjo kažką pasakyti, pasakyti Žano, kas yra Gučas, ir 
pasakyti gryną teisybę, daugiau nieko. 

— ..„Šštai tavo tėvas. 

Gučas kaip kvailas tikėjosi, kad vaikas puls jam į glėbį, 
išskėtęs rankas, pravirks. Mažasis Žano tačiau kilstelėjo į jį 
nustebusias melsvas akis. 

— Betgi man sakė, kad jis miręs?— tarė jis. 

Gučas buvo sukrėstas, jį perėmė baisus aklas pyktis. 

— Betgi ne, betgi ne,— paskubėjo nutraukti jį Žanas de Kre- 
se.— Jis buvo išvažiavęs ir negalėjo duoti žinios. Ar ne tiesa, 
bičiuli Gučai? 

„Ir kokiu tik melu jį penėjo!"— galvojo Gučas.— Kantrybės, 
kantrybės... Pasakyti vaikui, kad jo tėvas miręs, ak, kokie 
biaurybės!" O kadangi reikėjo kažką pasakyti, tarė: 

— Koks jis šviesus! 

— Taip, iš akies trauktas dėdė Pjeras, mūsų velionio tėvo 
brolis, kurio vardu ir aš pakrikštytas, — atsakė barzdyla. 


183 


— Žano, eikš pas mane, eikš,— tarė Gučas. 

Vaikas pakluso, bet jo maža šiurkšti rankutė kaip svetima 
gulėjo Gučo delne, ir Žano nusišluostė skruostą pabučiuotas. 

— Norėčiau kelias dienas jį palaikyti su savimi, — prabilo vėl 
Gučas, — ir nuvežti pas dėdę Tolomėjų, kuris labai gedauja 
jį pamatyti. 

Taip sakydamas, Gučas mašinaliai, kaip ir Tolomėjus, užmer- 
kė kairę akį. 

Žano išsižiojęs žiūrėjo į jį. Kiek dėdžių! Tik ir girdi aplink: 
dėdės ir dėdės. 

— O aš Paryžiuje turiu dėdę, kuris siunčia man dovanų — 
tarė jis skambiu balsiuku. 

— Kaip tik tą mes ir aplankysim... Jei tavo dėdės nemato 
tam kliūčių. Nematote kliūčių?— paklausė Gučas. 

— Žinia, kad ne,— atitarė Pjeras de Krese.— Monsenjoras 
Buvilis užsimena mums apie tai savo laiške ir pataria sutikti 
su tuo prašymu. 

Išties broliai Krese bijo pirštą pakrutinti be Buvilio suti- 
kimo! 

Barzdyla jau galvojo apie tas dovanas, kuriomis bankinin- 
kas, be abejonės, apipils savo vaikaitį. Reikėjo tikėtis ir kap- 
šio aukso, kuris bus ypač ne pro šalį, nes šįmet, kaip tyčia, 
į galvijus įsisuko ligos. Ir ką gali žinoti? Bankininkas senas, 
ko gero, ims ir užsimanys įrašyti vaiką, reikšdamas savo pas- 
kutinę valią? 

Gučas jau mėgavosi savo kerštu. Bet argi kerštas kada nors 
suteikė paguodos prarastai meilei? 


* * * 


Visų pirma, vaiką sužavėjo Gučo žirgas ir popiežiaus dova- 
noti pakinktai. Kaip gyvas jis nebuvo matęs tokio gražaus ark- 
lio. Taip pat smalsaudamas jis gėrėjosi lyg iš dangaus jam 
nukritusio tėvo rūbais. Jis žiūrėjo į aptemptas kelnes, kurios 
nėmaž nesiraukšlėjo ant kelių, minkštus tamsios odos batus ir 
tą keistą trumpą lamstuotą rusvų lapų spalvos kelionės dra- 
bužį, aukštai pasmakrėje susegtą visa eile kilpelių ir mažyčių 
sagučių, su nuvožiamu kapišonu ant pečių. 

Grafo Buvilio sargybinio rūbai buvo kur kas ryškesni, kur 
kas labiau glostė akį savo mėliu, spindinčiu saulėje, savo įkar- 

pomis per alkūnes ir klubus, apsiūtomis festonais, ir savo sen- 
joro herbais, išsiuvinėtais ant krūtinės. Bet vaikas tučtuojau 
susivokė, kad Gučas įsakinėja sargybiniui, ir pradėjo didžiai 
gerbti tą tėvą, kuris kalba kaip ponas su žmogum, vilkinčiu 
tokiais įstabiais rūbais. 

Jie buvo jau nujoję daugmaž keturias mylias. Sen-Nom-la- 
Bretešės smuklėje, kur jie užsuko pailsėti, Gučas, nekeldamas 
balso, valdingai užsakė omletą su prieskoniais, kaplūną, keptą 
ant iešmo, varškės. Ir vyno. Regint, kaip paslaugiai sukasi tar- 
naitės, Žano pagarba dar labiau išaugo. 

— Kodėl jūs kalbate kitaip, negu mes, mesire?— paklausė 
jis.— Jūs netgi netariate žodžių, kaip mes. 

Gučą užgavo ta pastaba — ir dar sūnaus — apie jo toskaniš- 
ką tartį. 

— Todėl, kad esu iš Sienos, iš Italijos, ten mano kraštas, — 
atsakė jis išdidžiai.— Tu irgi būsi sieniškis, laisvas pilietis to 
miesto, kur mes esame galingi. Be to, mane vadink ne mesiru, 
o padre, 

— Padre,— klusniai pakartojo vaikas. 

Jie susėdo prie stalo — Gučas, sargybinis ir vaikas. Belauk- 
damas omleto, Gučas pradėjo mokyti Žano, kaip savo kalba 
vadinti aplinkos daiktus. 

— Tavola— sakė jis, griebdamas už stalo krašto — botti- 
glia,— keldamas butelį — vino. .. 

Jis varžėsi to vaiko, išrodė nenatūralus; jį kaustė baimė, kad 
sūnus jo nepamils, ir baimė, kad jis pats jo nemyli. „Čia 
mano sūnus“, — veltui kartojo jis sau ir nejautė ničnieko, tik 
gilų priešiškumą tiems žmonėms, kurie jį išaugino. 

Žano niekad nebuvo gėręs vyno. Krese pilėnai kakinosi sid- 
ru arba netgi klevo sula, kaip valstiečiai. Jis nurijo kelis 
gurkšnius. Omletas ir varškė jam buvo įprastas valgis, bet 
keptas kaplūnas išrodė šventiškai; o, be to, tie pietūs pakelės 
smuklėje vakarop jam labai tiko. Jis nejautė jokios baimės, ir 
maloni iškyla jam iš galvos išmušė motiną. Pamatysiąs ją po 
kelių dienų, taip jam sakė... Paryžius, Siena — visi tie vardai 
nedaug ką jam sakė, ir jis neturėjo nė mažiausio supratimo 
apie atstumą. Ateinantį šeštadienį jis grįš į Moldrės pakrantę 
ir galės pareikšti malūnininko dukrelei ir račiaus berniu- 
kams: „O aš sienietis“, ir nieko nereikės aiškinti, nes jie dar 
menkiau apie tai išmano, negu jis. 

Nuriję paskutinį kąsnį, nusivalę durklus į gabalėlį duonos 
minkštimo ir užsikišę juos už diržo, vėl sėdo ant arklių. Gučas 
pakėlė vaiką ir pasisodino priešais save skersai balną. 

Nuo sotaus valgio ir ypač vyno, kurio pirmą kartą ragavo, 
vaikas apsunko. Dar nenujojęs pusės mylios, jis užmigo, nepai- 
sydamas kračios arklio risčios. 

Niekas taip nejaudina, kaip vaiko miegas, ypač dienos aky, 
tada, kai suaugę apie miegą nė negalvoja ir ką nors dirba. Gu- 
čas laikė tiesiai tą mažą, jau gan sunkią būtybę, kuri kratėsi 
balne, lingavo galvą į šalis, sakytum be dvasios. Instinktyviai 
jis paglostė smakru šviesius plaukus, kurie glaudėsi prie jo, 
ir tvirčiau apglėbė ranka, tarsi stipriau prispausdamas prie krū- 
tinės tą mažą apskritą galvą ir gilų miegą. Vaikystės kvapas 
dvelkė nuo to miegančio kūnelio. Ir staiga Gučas pasijuto esąs 
tėvas, pasijuto išdidus tuo, ir ašaros sudrumstė jam akis. 


— Žano, manasis Žano, manasis Džaninas— sumurmėjo jis, 
glausdamas lūpas prie švelnių ir šiltų plaukų. 

Jis paleido arklį žingine ir davė ženklą sargybiniui taip pat 
lėčiau joti, kad neprabustų vaikas ir ilgiau truktų jo laimė. 
Baisus čia daiktas, kada jie parjos! Rytoj Džaninas atsibus 
Lombardų gatvėje, dėdės namuose, kurie jam išrodys lyg rū- 
mai; tarnaitės jį apsups, numazgos, aprėdys kaip mažą senjo- 
rą, ir jam prasidės pasakiškas gyvenimas. 


* k + 


Mari de Krese sulanksto nereikalingą suknelę po nebylios 
ir apmaudžios tarnaitės akių. Tarnaitė irgi svajoja apie kitą 
gyvenimą, kur lydės savo ponią, ir truputį priekaištingai žiūri 
i ją. 

Mari tačiau nebevirpa, ir akys jau sausos: ji pasiryžusi. Dar 
palauks kelias dienas, daugių daugiausia savaitę. Mat, šį rytą 
ji buvo užklupta iš nežinių: tie devyneri metai, per kuriuos 
ji amžinai malė tas pačias mintis, sukėlė jai tą nervinę baimę 
ir pakišo tą kvailą, tą beprotišką atsakymą! 

Nes ji galvojo tik apie aną priesaiką, kurią ponia Buvil — 
ta biauri moteriškė — andai privertė ją duoti... Ir, be to, apie 
grasinimus. „Jei dar kartą pasimatysite su tuo jaunu lombar- 
du, ko gero, jis praras gyvybę...“ 

Bet po tiek metų! Du karaliai pasikeitė soste, ir niekas ne- 
pasakė nė žodžio! Ir ponia Buvil palaidota. Beje, ar atitinka 
dievo įsakymus ta siaubinga priesaika? Argi ne nuodėmė už- 
drausti žmogui išpažinti savo dvasios nerimastį nuodėmklau- 
siui? Vienuolės, ir tos gali atsiimti savo įžadus. Be to, niekas 
neturi teisės atskirti žmonos nuo vyro! Tai juo labiau nekrikš- 
čioniška. Ir grafas Buvilis ne koks vyskupas, beje, jis ir ne 
toks baisus, kaip jo velionė žmona. 

Visa tai Mari, matyt, apgalvojo šį rytą ir permanė taip pat, 
kad be Gučo negalės gyventi, kad jos vieta šalia jo, kad da- 
bar, kai Gučas atvažiavo jos pasiimti, niekas, o niekas, jokia 
galybė pasaulyje — nei senos priesaikos, nei karūnos paslap- 
tys, nei dievo bausmė, jeigu ji ištiktų — nesutrusūys jai eiti 
su juo. 

Ji nemeluos Gučui. Vyras, kuris po devynerių metų jus dar 
myli, nevedė kitos moters ir atvažiuoja jūsų pasiimti, yra atvi- 
ros, ištikimos širdies, nelyginant tas riteris, kuris nugalėjo vi- 
sas kliūtis. Toksai vyras gali sužinoti paslaptį ir ją saugoti. Ir 
juo labiau jam neturi teisės meluoti, kad jis manytų, jog jo 
sūnus gyvas, jog jis spaudžia jį savo glėbyje, tuo tarpu kai 
tas netiesa. 

Mari mokės paaiškinti Gučui, kad jų vaikas, jų pirmagimis. .. 
nes tas negyvas vaikas jau bėra jos mintyse kaip pirmagimis... 
lemtingai susiklosčius aplinkybėms, buvo duotas, apkeistas 
Prancūzijos tikrojo karaliaus gyvybei išgelbėti. Ir ji paprašys 
Gučą drauge saugoti paslaptį, ir juodu kartu augins mažąjį 
Joną Pomirtinį, kuris valdė penkias pirmąsias savo gyvenimo 
dienas, augins, iki baronai ateis grąžinti jam karūnos! Ir kiti 
jų vaikai, kurių juodu susilauks, vieną gražią dieną bus lyg 
ir Prancūzijos karaliaus tikri broliai. Juk visko gali atsitikti 
nelaimėje, parikiavus nepermanomai lemčiai, tai kodėl gi vis- 
ko negali atsitikti laimėje? 

Štai ką paaiškins Mari Gučui po kelių dienų, sekančią savai- 
tę, kai jis atveš Žano, kaip buvo kad jo sutarta su broliais. 

Tada šitaip ilgai atidėliota laimė galės prasidėti; jeigu kiek- 
vienas malonumas žemėje turi būti apmokėtas lygia dalimi 
sielvarto, tai juodu bus iš anksto apmokėję — ir vienas, ir ki- 
tas — visus savo būsimus džiaugsmus! Ar Gučas pageidaus įsi- 
kurti Krese? Žinoma, ne. Paryžiuje? Ten būtų pernelyg pavo- 
jinga mažajam Jonui, ir, šiaip ar taip, neverta per daug lįsti 

į akis grafui Buviliui! Jie keliaus Italijon. Gučas nusiveš Mari 
į tą šalį, kurią ji pažįsta nebent iš gražių audinių ir nagingo 
auksakalių darbo. Kaip ji myli tą Italiją, juk iš ten atvyko 
vyras, dievo jai skirtas! Mari jau keliauja šalia atrasto vyro. 
Po savaitės, dar ji palauks vieną savaitę... 

- Deja, meilėje negana turėti tų pačių troškimų; juos reikia 
dar išreikšti tuo pačiu metu! 


III 
TAMPLIO KARALIENĖ 


Devynerių 'metų vaikui, kurio visas akiratis, kiek siekia jo 
stogais, Paryžius atrodė tikras stebuklas. Juoba kad vedžiojo 
jį toks išdidus, toks puikuojantis savo sūnumi tėvas, kuris jį 
aprengė gražiausiais rūbais, apkirpo, išmaudė, iškvėpino, ve- 
džiojo į puikiausias krautuves, vaišino saldumynais, nupirko 
prie juostos nešiojamą piniginę, kurioje buvo keli tikri soliai, 
ir išsiuvinėtus batelius! Žano arba Džaninas gyveno kaip de- 
vintame danguje. 

O tie gražūs namai, kur tėvas jį vedžiojo! Mat, Gučas, pra- 
simetęs kokiu pretekstu, dažnai net be jokio preteksto, ėjo 
per senus pažįstamus, stačiai norėdamas išdidžiai pasakyti: 
„Mano sūnus!“ ir parodyti tą stebuklą, tą vienintelę pasaulio 
pažibą — berniuką, kurs jam sakė: Padre mio su Il-de-Franso 
akcentu. 

Jei kas imdavo stebėtis, kad Džaninas toks šviesbruvis, Gu- 
čas darydavo užuominą į motiną, kilmingą damą; tada jis nu- 
taisydavo dirbtinai kuklų balsą, kuriuo paprastai kalbama apie 
nekuklius dalykus, ir truputį pagyrūniškai pąslaptingą miną, 
kaip paprastai italai kad nutaiso, dėdamiesi nutylį savo perga- 
les. Tad visi Paryžiaus lombardai — Perudziai, Bokanegros, Ma- 
čiai, Albidziai, Freskobaldžiai, Skamodziai ir netgi sinjoras Bo- 
kačas — viską žinojo. 

Dėdė Tolomėjus — viena akis atvira, viena užmerkta, pilvas 
nudribęs, koja sunki — nesėdėjo kukliai nuošaly nuo to pa- 
radavimo. Ak, jei Gučas galėtų vėl įsikurti Paryžiuje, jo pa- 
stogėje, ir draug su mažuoju Džaninu, koks laimingas būtų 
senasis lombardas paskutiniąsias savo gyvenimo dienas! 

Bet tai buvo nereali svajonė. Juk tada būtų reikėję, kaip 
sutarta, grąžinti vaiką kitai jo šeimai ir matytis su juo tik 
kada-ne-kada. Bet kodėl gi ji nenorėjo sureguliuoti vedybų, 
kodėl ji nenorėjo gyventi drauge su vyru, toji kvaiša, toji 
užsispyrėlė Mari de Krese, kai dabar niekas nedaro kliūčių? 
Tolomėjus, kad ir bodėdamasis išvykti menkiausion kelionėn, 
siūlėsi nuvažiuoti į Noflį ir padaryti paskutinį žygį. 

— Betgi dabar aš jos nebenoriu, dėde, — pareiškė Gučas.— 
Aš neleisiu žeminti savo orumo. Ir, be to, koks malonumas gy- 
venti su moterim, kuri manęs nebemyli? 

— Ar tu esi tikras? 

Tik vienas ženklas, vienintelis, ko gero, kėlė Gučui abejo- 
nę. Ant Džanino kaklo jis aptiko mažą dėvimą relikvijorių, 
kurį kitados jam davė karalienė Klemansa, kai jis gulėjo Mar- 
selio ligoninėje, ir kurį jis, savo ruožtu, padovanojo Mari, kai 
ji buvo stipriai sunegalavusi. 

— Mama nusiėmė nuo kaklo ir užkabino man, kai dėdės 
vedė manė pas jus aną rytmetį, — paaiškino vaikas. 

Bet ar galima remtis tokia menka žyme, tokiu gestu, kurį, 
ko gero, padiktavo religingumas? 

Be to, Buvilis kategoriškai pareiškė Gučui: 

— Jei nori pasilaikyti tą vaiką, tai važiuok su juo į Sieną, 
ir kuo greičiau, tuo geriau. 

Jie susitiko buvusio didžiojo kamerhero i:ūmuose, kitapus 
Klerkų vejos. Buvilis vaikščiojo po sodą, iš visų pusių aptvertą 
mūrine siena. Ašaros ištryško jam iš akių, kai jis išvydo Dža- 
niną. Jis pabučiavo berniukui pirma ranką, paskui į abu skruos- 
tus ir, jį apžiūrinėdamas nuo galvos iki kulnų, sumurmėjo: 

— Tikras karalaitis, tikras karalaitis! 

Ir tuo pat metu šluostėsi ašaras. Gučas stebėjosi, kodėl tas 
vyras, kadaise ėjęs tokias aukštas pareigas, didžiai graudinasi, 
ir buvo sujaudintas tos draugiškos pagarbos, reiškiamos jo 
asmeniui. 

— Teisybę sakote, mesire, tikras karalaitis — atsakė laimin- 
gas Gučas.— Net nuostabu, kai pagalvoji: juk jis gyveno tik- 
tai kaime ir jo motina buvo paprasčiausia valstietė! 

Buvilis kinkavo galvą. Taip, taip, labai labai įstabu... 

— Išsivežk jį, nieko geresnio nesugalvosi. Beje, argi šven- 
čiausiasis tėvas neišreiškė tau savo aukščiausiojo pritarimo? 

ralystės sienų, idant kokia bėda neištiktų tavęs nei... šio 
vaiko. 

Jam, rodės, buvo ne prie širdies žodžiai: „tavo sūnus". 

— Sudieu, mano karalaiti.— tarė jis, vėl bučiuodamas Dža- 
niną.— Ar kada nors tave dar išvysiu? 

Ir sparčiai nužingsniavo šalin, nes didelėse jo akyse kaupėsi 
ašaros. Išties tas vaikas pernelyg skaudžiai priminė didįjį ka- 
ralių Pilypą, karalių Gražųjį! 


— Ar grįžtam į Krese?— paklausė Džaninas, matydamas na- 
muose kraunamus nešulius arkliams ir didelį sujudimą, kuris 
paprastai byloja, jog rengiamasi kelionėn. 

Jis, rodės, ne per daugiausia veržėsi į pilį. 

— Ne, sūnau,— atsakė Gučas, — iš pradžių vyksime į Sieną. 

— Ar mama irgi keliaus su mumis? 

— Ne, ne dabar; ji atvažiuos vėliau. 

Vaikas, rodės, nusiramino. Gučas pagalvojo, kad Džaninas, 
devynerius metus klausęsis melo apie savo tėvą, dabar vėl il- 
gus metus girdės melą apie savo motiną. O ką kita padarysi? 
Vieną gražią dieną, gal būt, reiks jam pakišti mintį, jog mo- 
tina mirusi... 

Prieš kelionę reikėjo padaryti dar vieną vizitą, patį aukš- 
čiausią, jei ne patį svarbiausią — nusilenkti karalienei Veng- 
rijos Klemansai. 

— O kurgi toji Vengrija? — paklausė vaikas. 

— Labai toli. Rytų pusėje. Savaičių savaites reikia joti, kol 
prijoji. Nedaug žmonių ten buvo nukakę. 

— Tai kodėl ji Paryžiuje, toji dama Klemansa, jeigu ji Veng- 
rijos karalienė? 

— Ji niekad ir nebuvo Vengrijos karalienė, Džaninai; jos tė- 
vas buvo Vengrijos karalius, o ji — Prancūzijos karalienė. 

— Tai ji Karolio Gražučio žmona? 

Ne, karaliaus žmona esanti ponia d'Evre, kaip sykis tą die- 
ną vainikuojama karaliene; beje, jie tuoj pat eisią į karaliaus 
rūmus užmesti akies į tą ceremoniją Sent-Šapelėje, kad Dža- 
ninas išsivežtų paskutinį, patį įspūdingiausią prisiminimą. Gu- 
čas, tas nekantrusis Gučas, nejautė nei nuobodžio, nei nuovar- 
gio, aiškindamas tam neišmanėliui dalykus, kurie, rodės, krinta 

į akis ir esti visiškai nesuprantami, jei žmogus nuo seno jais 
nesidomi. Šitaip vyksta pasaulio pažinimas. 

O toji karalienė Klemansa, kurios jie einą pamatyti, kas gi 
ji yra? Ir kaip Gučas ją pažįstąs? 

Nuo Lombardų gatvės iki Tamplio, einant Stiklių gatve, trum- 
pas kelias. Gučas žingsniuodamas pasakojo vaikui, kaip jis 
vykęs į Neapolį su grafu Buviliu... tuo storu senjoru, na, žŽi- 
nai, tuo, kurį andai buvom aplankę ir kuris tave bučiavo... 
prašyti rankos karaliui Liudvikui X, kuris dabar jau nebe gy- 
vas. Ir kaip jis, Gučas, drauge su ponia Klemansa plaukė 
laivu į Prancūziją ir vos nežuvo per didelę audrą netoli Mar- 
selio. 

— O tą relikvijorių, kurį nešioji ant kaklo, ji man davė, 
atsidėkodama, kad išgelbėjau ją, nes būtų nuskendusi. 

Ir paskui, kai karalienė Klemansa turėjo sūnų, ne kas kitas, 
o Džanino motina buvusi paskirta jo žindyve. 

— Mama niekad man to nesakė, — sušuko vaikas nustebęs.— 
Vadinasi, ir ji pažinojo karalienę Klemansą? 

Viskas buvo labai sudėtinga. Džaninas norėjo sužinoti, ar 
Neapolis yra Vengrijoje. Be to, stumdėsi praeiviai; pradėtas 
sakinys likdavo neišgirstas ligi galo; vandennešys nutraukė 
atsakymą. Vaikui buvo sunku padaryti tvarką tame pasakoji- 
me. O po dvidešimties ar trisdešimties metų jis sakys: „Man 
tėvas pasakojo tai vieną dieną Paryžiuje, kai mudu ėjome 
Tamplio gatve, bet aš buvau labai mažas; jis tikino, jog aš 
atsieinu pieno brolis karaliui Jonui Pomirtiniam. ..“ 

Pieno brolis, tas Džaninui buvo gerai suprantama. Krese apie 
tai jis tolydžio girdėjo kalbant; kaime pilna pieno brolių. Bet 
karaliaus pieno brolis? Būta ko pamąstyti. Juk karalius — tai 
stiprus ir didelis žmogus su karūna ant galvos... Jis niekad 
nemanė, jog karaliai galėtų turėti pieno brolių nei būti maži 
vaikai, kurie miršta penkias dienas nugyvenę. 

— Mama niekad man to nesakė, — pakartojo jis. 

Ir jis pradėjo apmaudauti ant motinos, kad ji nuslėpė nuo 
jo tiek įstabių dalykų. 

— O kodėl tas namas, kur einame, vadinamas Tampliu? 

— Dėl tamplierių. 

— Ak taip! Žinau, jie spiaudė ant kryžiaus, garbino katės 
galvą ir nuodijo šulinius, norėdami pasiglemžti visus karalys- 
tės pinigus. 

Jis buvo pasisėmęs žinių iš račiaus sūnaus, kuris kartojo tai, 
ką postringavo jo tėvas, pats pasisėmęs tų žinių dievaižin iš 
kur. Nelengva buvo Gučui tokioje spūstyje ir taip greitai pa- 
aiškinti sūnui, kad iš teisybės viskas yra truputį subtiliau. Ir 
vaikas negalėjo suprasti, kodėl karalienė, kurią jie pamatysią, 
gyvenanti pas tokius blogus žmones. 

— Jie ten nebegyvena, figlio mio. Jų nebėra; ten tik buvusi 
didžiojo magistro būstinė. 

— Magistro Žako de Mole? Ar jo? 

— Persižegnok, persižegnok, vaikeli, kai tari šitą vardą!.. 
Taigi tamplierių ordiną panaikino, juos pačius sudegino arba 
išvaikė, ir karalius pasiėmė sau Tamplį, jų buvusią pilį... 

— Koks karalius? 

Vargšui Džaninui per tokią gausybę karalių viskas susimaišė 
galvoje! 

— Pilypas Gražusis. 

— O tu ar matei karalių Gražųjį? 

Vaikas buvo kai ką girdėjęs apie tą baisingą karalių, nūnai 
taip didžiai šlovinamą; bet Pilypas Gražusis buvo vienas tų 
šešėlių, gyvenusių prieš jam gimstant. Ir Gučas susigraudino. 

„Tikrai, — pagalvojo jis,— juk jis dar nebuvo gimęs; jo gal- 
va, ar karalius Pilypas Gražusis, ar Liudvikas Šventasis — vis 
viena!" 

Spūstyje gavęs sulėtinti žingsnį, jis atsakė: 

— Taip, mačiau. Kartą vos jo neparverčiau vienoje iš šių 
gatvių, vedžiodamas ant pasaitų du skalikus — tą dieną, lygiai 
prieš dvylika metų, atvažiavau į Paryžių. 

Ir laikas užgriuvo jo pečius nelyginant didelė ūmi banga, 
kuri paskandina jus ir paskui sugūra. Dienų putos sukrito ap- 
link jį. Vadinas, jis jau žmogus, pasakojantis savo prisimi- 
nimus! 

— Taigi,— toliau kalbėjo jis,— tamplierių būstinę pasisavino 
karalius Pilypas Gražusis, 0 paskui karalius Liudvikas, 0 pas- 
kui karalius Pilypas Ilgasis, kuris valdė prieš dabartinį karalių. 
O karalius Pilypas Ilgasis atidavė Tamplį karalienei Klemansai 
mainais už Vensenų pilį, kurią ji buvo gavusi iš savo vyro ka- 
raliaus Liudviko kaip palikimą. 

— Padre mio, norėčiau vafliuko. 

Jis užuodė gardų vaflių kvapą, sklindantį nuo gatvės pre- 
kiautojo staliuko, ir ūmai prarado bet kokį susidomėjimą tais 

karaliais, kurie pernelyg greit keitėsi ir mainėsi pilimis. Be 
kita ko, jis žinojo, kad, pradėjęs kalbą „padre mio“, tikrai 
gausi ką tinkamas; bet šįsyk tas receptas nepadėjo. 

— Ne, tik tada, kai eisime atgal, nes dabar tu išsitepsi. Prisi- 
mink, ko tave mokiau. Kalbėk su karaliene tik tada, kai jinai 
kreipsis į tave; O paskui atsiklaupsi ir pabučiuosi ranką. 

— Kaip bažnyčioje? 

— Ne, ne kaip bažnyčioje. Eikš, parodysiu, bent nusakysiu, 
kaip klauptis, nes aš negaliu — mano koja sužeista. 

Išties praeiviams buvo įdomu matyti tą žemaūgį juodbruvą 
svetimšalį ir tą šviesutėlį vaiką, kurie durų nišoje mokėsi pri- 
klaupti. . 

— O paskui staigiai pasikelk, tik, žiūrėk, nestumtelėk ka- 
ralienės! 


Tamplio rūmai buvo smarkiai pasikeitę nuo mesiro de Mole 
laikų ir, svarbiausia, suskaldyti. Karalienės Klemansos reziden- 
cijai priklausė tik didelis ketvirtainis bokštas su keturiais sar- 
gybos kuorais ir keli pagalbiniai trobesiai, arklidės apie grįstą 
kiemą ir sodas už jo. Kita būstinės dalis — riterių gyvenimai, 
ginklų dirbtuvės, pameistrių sąjungos cechai, atitverti vienas 
nuo kito aukštais mūrais, — turėjo kitą paskirtį. Ir tas milžiniš- 
kas dvaras, kuriame anksčiau būdavo sutelkiama iki kelių šim- 
tų vyrų, dabar atrodė tuščias ir lyg išmiręs. Iškilmių palan- 
kinas baltomis užuolaidomis, kuris turėjo nugabenti karalienę 
Klemansą į karūnavimo ceremoniją, regėjos kaip laivas, už- 
klydęs iš netyčių ar iš bėdos į užmirštą uostą. Ir, nors aplink 
palankiną stoviniavo keli štalmeisteriai ir tarnai, visi rūmai bu- 
vo tylūs ir apleisti. 

Gučas ir Džaninas įėjo į Tamplio bokštą pro tas pačias du- 
ris, pro kurias Žakas de Mole prieš dvylika metų išėjo iš savo 
kalėjimo ir buvo nuvestas į bausmės vykdymo vietą. Salės 
buvo atnaujintos, nukabinėtos gobelenais ir apstatytos dailiais 
dramblio kaulo, sidabro ir aukso niekučiais, bet vis dėlto tie 
sunkūs skliautai, tie siauri langai, tos sienos, slopinančios visus 
garsus, netgi tos kariškos rezidencijos pačios proporcijos ne- 
tiko moters būstui, trisdešimt dvejų metų moters būstui. Viskas 
čia atrodė sutverta grubiems su apsiauste nupieštu kalaviju 

vyrams, kurie kadaise buvo užtikrinę krikščionybei absoliu- 
čią viršenybę senosios romėnų imperijos ribose. Jaunai našlei 
Tamplis atrodė kaip kalėjimas. 

Ponia Klemansa neilgai vertė svečius laukti. Ji pasirodė jau 
apsitaisiusi ceremonijai: balta suknia, permatomo šilko krūti- 
nėle, karališka mantija ant pečių ir aukso karūna ant galvos. 
Iš tiesų kaip karalienė, kokios vaizduojamos bažnyčių vitražuo- 
se. Džaninas pamanė, jog karalienės šitaip vaikšto apsirėdžiu- 
sios kas mielą dieną. Graži, šviesi, nuostabi, besilaikanti atsčiai 
ir žvelgianti lyg ir neveizdžiomis akimis, Vengrijos Klemansa 
šypsojo ta dirbtine šypsena, šypsena, kuria karalienė, likusi 
be valdžios, be karalystės, privalo apdalyti lankytojus. 

Ta negyva, bet dar nepalaidota moteris stūmė savo pernelyg 
ilgas dienas, užsiiminėdama bereikalinga veikla, kolekcionuo- 
dama auksakalių dirbinius,— tiek ji tesidomėjo gyvenimu ar 
tiek dėjosi besidominti. 

Vizitas daugiau nuvylė Gučą, kuris tikėjosi didesnio jaus- 
mingumo, negu vaiką, paregėjusį priešais save dangaus šven- 
tąją su Žvaigždėta mantija. 

Ponia Klemansa klausinėjo pritinkamai, kaip valdovai kad 
šneka, neturėdami, ko pasakyti. Veltui Gučas stengėsi nukreip- 
ti kalbą į bendrus atsiminimus, į Neapolį, į audrą, — karalienė 
vangstėsi. Tiesą pasakius, bet koks atsiminimas jai buvo skau- 
dus, ji ginė šalin atsiminimus. Ir kai Gučas, norėdamas pabrėžti 
Džanino privalumus, patikslino, kad tas buvęs „jūsų sūnaus 
pieno brolis, ponia", akimirką gražus jos veidas pasidarė be- 
maž atšiaurus. Karalienė neverkia viešuomenėje. Tačiau tai 
buvo pernelyg nesąmoningas žiaurumas rodyti jai gyvą, skais- 
tų ir šviesų vaiką, kuris metais galėtų būti jos ir kuris žindo 
tą patį pieną. 

Atsiliepė ne tiek kraujas, kiek patirta nelaimė. Be to, gal 
pasitaikė netikusi diena, nes Klemansa rengėsi dalyvauti tre- 
čios Prancūzijos karalienės vainikavimo ceremonijoje. Iš man- 
dagumo ji tepaklausė: 

— Ką gi jis veiks užaugęs, tas gražus vaikutis? 

— Laikys banką, ponia, bent taip manau, kaip jo tėvas, kaip 
visi jo protėviai. 

Kaip visi jo protėviai! Priešais karalienę Klemansą stovėjo 
jos vaikas, bet ji to nematė ir niekad to nesužinos. 

Ji manė, kad Gučas atėjo kokios paskolos ar užmokesčio 
už kokią auksinę taurę, kokį niekutį, kurį buvo gavusi per 
jo dėdę. Ji buvo taip įpratusi prie tiekėjų reikalavimų! Ir nu- 
stebo, supratusi, jog tasai jaunuolis norėjo ją pamatyti, ir tiek. 
Vadinas, dar yra žmonių, kurie ateina jai nusilenkti ir ničnie- 
ko jos neprašo — nei užmokesčio, nei paslaugos? 

Gučas liepė vaikui parodyti karalienei relikvijorių, kurį jis 
nešiojo ant kaklo. Karalienė jau nebeprisiminė jo, ir Gučas 
turėjo priminti jai Marselio ligoninę, kur jinai įteikė jam šią 
dovaną. Ji pagalvojo: „(Tas jaunuolis mane mylėjo." 

Tokią iliuzinę paguodą turi moterys, kurios per anksti nete- 
ko laimės mylėti ir įžvelgia tik tuos jausmus, kuriuos kadaise 
sugebėjo įkvėpti, netgi jei tie jausmai tokie silpnučiai, jog 
juos patiriantys vyrai jų nesuvokia patys! 

Ji pasilenkė pabučiuoti vaiko. Džaninas betgi kaip mat pri- 
klaupė vėl ir pabučiavo jai ranką. 

Beveik mašinaliai ji pasidairė dovanos tam vaikui, pastebėjo 
auksuoto sidabro dėžutę ir padavė, sakydama: 

— Tikriausiai mėgsti žirnelius? Pasiimk šią saldaininę ir te- 
saugo tave dievas! 

Buvo pats laikas eiti į ceremoniją. Karalienė įsėdo į palan- 
kiną, įsakė užtraukti baltas užuolaidas, ir tada ją pervėrė 
skausmas, kad ji gyvena veltui, skaudu buvo dėl to kūno — 
krūtinės, kojų, pilvo — viso to nereikalingo grožio, ir pagaliau 
ji galėjo pravirkti. 

Tamplio gatve plaukė gausi minia, plaukė viena kryptimi, 
link Senos, link Site, išvysti kelių vainikavimo .nuotrupų, bet ji, 
be abejo, nepamatys nieko kito, tik save. 

Gučas paėmė Džaninui už rankos ir leidosi paskui baltąjį 
palankiną, tarsi būdamas iš karalienės palydos. Taip jie perėjo 
Mainų tiltą, įsmuko į rūmų kiemą ir sustojo pažiūrėti į dide- 
lius senjorus, kurie iškilmių rūbais žygiavo į Sent-Šapelę. Gu- 
čas didumą jų pažinojo ir vardijo juos vaikui: Artua grafienė 
Mao, dar didesnė dėl savo karūnos, ir grafas Roberas, jos sū- 
nėnas, ūgiu aukštesnis už savo tetą, monsenjoras Pilypas Valua, 
nūnai Prancūzijos peras, su šlubuojančia žmona, paskiau po- 
nia Žana Burgundietė, kita karalienė našlė. Bet kas ta jauna 
pora, kokių aštuoniolikos ir penkiolikos metų, einanti iš pas- 
kos? Gučas pasiteiravo kaimynų. Jam atsakė, jog tai esą ponia 
Žana Navarietė ir jos vyras Pilypas, Evre grafas. Tai bent! 

Reikėjo pratintis prie tų gyvenimo išdaigų. Margaritos Bur- 
gundietės duktė, sulaukusi penkiolikos metų, buvo galų gale 
ištekinta po visų tų dinastinių dramų, kurios vyko dėl jos 
paveldėtos pavainikystės. 

Spūstis buvo tokia, kad Gučas gavo užsikelti Džaniną ant pe- 
čių, o jis buvo sunkus, velniūkštis! 

O štai eina“ Anglijos karalienė Izabelė, tam tyčia grįžusi 
iš Pontje. Gučui ji išrodė nuostabiai mažai pasikeitusi nuo to 
laiko, kai jis matė ją Vestminsteryje, įteikdamas grafo Robero 
laišką. Šiaip ar taip, ji buvusi aukštesnė... Lygia greta su ja 
Zingsniavo jos sūnus, jaunasis Akvitanijos kunigaikštis Edvar- 
das. Ir visi ištiesė kaklus, nes kunigaikščio mantijos šleifą 
nešė lordas Mortimeris, nelyginant koks sosto įpėdinio vyriau- 
siasis kamerheras ar globėjas. Reikėjo didelės drąsos, ir tik 
ponia Izabelė galėjo sviesti tokį iššūkį perams, vyskupams, 
visiems tiems, kurie buvo gavę jos apgauto vyro laiškus. Lordo 
Mortimerio veidas buvo pergalingas, bet vis dėlto ne toks spin- 
dintis, kaip karaliaus Karolio Gražiojo, nes, anot šnabždų, galų 
gale jau du mėnesiai, kaip Prancūzijos karalienė nėščia! Ir 
tas oficialus jos vainikavimas, iki šiol atidėliojamas, buvo ka- 
raliaus padėka. 

Džaninas staiga palinko prie Gučo ausies: 

— Padre, padre mio,— tarė jis— va ten tas storas senjoras, 
kuris anądien mane bučiavo, kai buvom apsilankę pas jį sode, 
jis į mane žiūri! 

Kokios gi miglotos ir skaudžios mintys sukosi to šauniojo 
Buvilio galvoje, kai jis stovėjo suspaustas dignitorių minioje, 
regėdamas tikrąjį Prancūzijos karalių, visų manymu, gulintį 
Sen-Deni rūsyje, o iš tikrųjų tupintį ant lombardo verteivos 
pečių, tuo tarpu kai vainikuojama antro jo sosto paveldėtojo 
žmona! 

Tą pačią popietę du grafo Buvilio sargybiniai lydėjo Sienos 
banko tarnautoją ir šviesbruvį vaiką Dižono keliu, pačiu ra- 
miausiu ir saugiausiu keliu į Italiją. Gučas Baljonis vaizdavosi 
pagrobiąs savo sūnų, o iš tiesų vogė tikrąjį ir teisėtąjį sosto 
paveldėtoją. Ir tą paslaptį žinojo tik prakilnus senis Avinjono 
kambaryje, kupiname paukščių riksmo, buvęs kamerheras Kler- 
kų vejos sode ir jauna moteris, galutinai puolusi neviltin, II- 
de-Franso lankoje. Karalienė našlė, gyvenanti Tamplyje, ir to- 
liau užpirkinės mišias už savo mirusį vaiką. 

VI 
POSĖDIS ŠALI ABATIJOJE 


Birželio pabaigos dangus audros nuplautas. Šali abatijoje, 
tame Kapetingų fundacijos bernardinų vienuolyne, kuriame 
prieš kelis mėnesius buvo palaidoti Karolio Valua viduriai, 
karaliaus apartamentuose rūksta žvakės, ir vaško aromatas 
maišosi su perlytos žemės kvapais ir smilkalais, kurie justi 
visose bažnytinėse būstinėse. Vabzdžiai, sulėkę nuo audros 
pro gotiškus langus, sukasi apie liepsneles. 

Vakaras liūdnas. Veidai mąslūs, kupini nuobodulio toje 
skliautuotoje salėje, kurios plikos akmeninės sienos nukabinė- 
tos jau senais, lelijomis išsiuvinėtais gobelenais, pagamintais 
pagal užsakymą karaliaus rezidencijoms. Kokia dešimtis žmo- 
nių susėdę apie karalių Karolį IV: Artua grafas Roberas, Pi- 
lypas Valua, Bove vyskupas Žanas de Marinji, Prancūzijos 
peras, kancleris Žanas de Šeršmonas, Burbono grafas Liudvikas, 
raišas vyriausiasis iždininkas, ir konetablis Goše de Šatijonas. 
Pastarasis pereitais metais neteko sūnaus ir, kaip sakoma, stai- 
ga suseno. Jis išties atrodo septyniasdešimt šešerių metų, be 
to, jis vis labiau kursta ir kaltina dėl to anuos paraku užtai- 
somus pabūklus, kurie jam užtrenkę ausis per Reolės ap- 
siaustį. 

Priimtos ir kelios moterys, nes, teisybę sakant, šį vakarą bus 
svarstoma šeimos byla. Čia yra trys Žanos, karalystės pirmo- 
sios damos: ponia Žana d'Evre, karalienė, ponia Žana Valua, 
Robero žmona, vadinama Bomono grafiene pagal oficialų savo 
vyro titulą, tuo tarpu jis iš įpratimo vadinamas monsenjoru 


viko Šventojo anūkė, raiša, kaip ir pusbrolis Burbono grafas, 
Pilypo Valua žmona. 

Ir dar Mao, žilaplaukė Mao juodais ir violetiniais rūbais, 
krūtininga, kulšinga, petinga, drūtomis rankomis, tikra mil- 
žinė! Į senatvę Žmogus paprastai sumažėja ūgiu, bet tik ne 
Mao. Pastaraisiais mėnesiais ji virto sena galiūne, kuri daro 
didesnį įspūdį, negu jauna galiūnė. Pirmą kartą po ilgos per- 
traukos Artua grafienė pasirodo dvare ne su karūna ant gal- 
vos ir ne per ceremoniją, kurioje dalyvauti privalo kaip ka- 
ralystės peras; pirmą kartą po savo žento Pilypo Ilgojo mir- 
ties ji ateina į Tarybos posėdį. 

Ji atvyko į Šali gedulo apdaru, nelyginant judantis katafal- 
kas, aprėdyta kaip bažnyčia per Didžiąją savaitę. Mat, pasta- 
rosiomis dienomis mirė jos duktė Blanšė, mirė Mobiuisono 
abatijoje, kur ji galų gale buvo priimta; mat, nepavykus pa- 
naikinti nuosprendžio, Mao pastangomis ji buvo pirma perkelta 
iš Šato-Gajaro į ne tokią atšiaurią buveinę ties Kutansais. Tačiau 
Blanšė nėmaž nepasinaudojo ta likimo malone. Pagyvenusi ke- 
lis mėnesius vienuolyne, mirė išsekinta ilgo kalinimo, siau- 
bingų žiemos naktų Andeli tvirtovėje, mirė sulysusi, kosulio 
draskoma, nėlaiminga ir beveik išprotėjusi, mirė trisdešimties 
metų su vienuolės gobtuvu. Ir visa tai dėl vienerių metų mei- 
lės, jei galima pavadinti meile tą jos nuotykį su Gotje d'One; 
ir visa tai dėl to, kad leidosi sugundoma pamėgdžioti savo 
svainės Margaritos Burgundietės malonumus, būdama aštuonio- 
likos metų, tokio amžiaus, kada mergina pati nežino, ką daro! 

Toji, kuri dabar būtų galėjusi būti Prancūzijos karalienė, 
vienintelė moteris, kurią Karolis Gražusis tikrai mylėjo, užge- 
so, tik atgavusi šiokią tokią ramybę. Ir Karolis Gražusis, ku- 
riam mirtis atgaivina sunkius prisiminimus, sėdi liūdnas prieš 
savo trečiąją žmoną, kuri labai gerai žino, ką jis galvoja, ir 
dedasi to nepastebinti. 

Mao pasinaudojo tuo gedulu kaip puikia proga. Ji atvyko 
pati, niekieno nekviečiama ir niekam nepranešdama, tarsi vien 
meilės pastūmėta, atvyko kaip nukentėjusi motina pareikšti 
užuojautos nelaimingam buvusiam žentui, ir juodu puolė kits 
kitam į glėbį. Mao išbučiavo skruostus savo eksžentui ūsuota 
lūpa, o Karolis, nelyginant vaikas, priglaudė galvą prie monu- 
mentalaus peties ir nulašino kelias ašaras ant laidotuvinės 
drapiruotės, kuria galiūnė buvo apsitaisiusi. Taip keičiasi dvie- 
jų žmonių santykiai, kai tarp jų praeina mirtis ir nusineša 
su savim pagiežos motyvus. 

Ji puikiai žino, ką daro, toji ponia Mao, skubėdama į Šali, 
ir jos sūnėnas Roberas dega nekantrumu. Jis šypso jai, juodu 
šypso kits kitam, vadina kits kitą „mieloji tetule“, ,„mielasis 
sūnėne"“ ir rodo kits kitam gražią giminišką meilę, kaip buvo 
pasižadėję 1318 metų sutartimi. Juodu nekenčia kits kito. Nu- 
žudytų kits kitą, jei būtų vieni du tame pat kambaryje. Iš 
teisybės Mao atvyko — ji nesisako, bet Roberas puikiai numa- 
no!-— dėl gauto laiško. Beje, visi susirinkusieji gavę tokį pat 
laišką, nebent su kokiais variantais,— ir Pilypas Valua, ir Ža- 

nas de Marinji, ir konetablis, ir karalius... svarbiausia, ka- 
ralius. 

Pro langus matyti šviesus dangus, nužertas žvaigždžių. Jų 
dešimt, vienuolika, patys didžiausi karalystėje, sėdi ratu po 
skliautais, tarp kolonų su raižytais kapiteliais, rodos, tik sau- 
jelė. Jie patys neišmano, kokie jie iš tikrųjų galingi. 

Karalius, silpnabūdis ir riboto proto žmogus, be kita ko, 
neturi pasikvietęs savo artimiausių šeimynykščių nei asmeni- 
nių pareigūnų. Kas gi jie, tie didikai ir dignitoriai, susibūrę 
apie jį šį vakarą? Giminaičiai arba patarėjai, paveldėti iš tėvo 
ar dėdės. Nė vieno, kuris būtų tikrai jo, jo sutvertas, su juo 
susijęs. Tėvo Taryboje posėdžiaudavo trys sūnūs ir du bro- 
liai, ir, netgi prasidėjus nesutarimams, tą dieną, kai velionis 
monsenjoras Valua keldavo audrą, tai būdavo šeimos audra. 
Liudvikas X turėjo du brolius ir du dėdes, Pilypas Ilgasis tuos 
pačius dėdes, kurie nevienodai jį rėmė, ir brolį, tą patį Karolį. 
Ir jis, pergyvenęs visus, beveik nieko nebeturi. Jo Taryba 
norom nenorom verčia galvoti apie dinastijos pabaigą; vie- 
nintelė viltis tiesiogiai pratęsti liniją glūdi įsčiose tos tylios, 
nei dailios, nei biaurios moters, kuri sėdi susidėjusi rankas 
kryžium šalia Karolio ir žino esanti atsarginė karalienė. 

Tas laiškas, tas garsusis laiškas, kuris dabar visiems rūpi, 
parašytas birželio devynioliktą Vestminsteryje; kancleris laiko 
jį rankoje, perlaužta žalia antspaudo smalka lupasi nuo perga- 
mento. 

— Tokį didelį tūžmą karaliaus Edvardo širdyje, atrodo, bus 
sužadinęs monsenjoras Mortimeris, kuris laikė Akvitanijos ku- 
nigaikščio mantijos kraštą per ponios karalienės vainikavimą. 
Ir, žinia, mūsų didenybė Edvardas galėjo jaustis tik asmeniškai 
įžeistas, kad jo asmeniniam priešui buvo suteikta tokia garbė 
stovėti prie jo sūnaus. 

Tai kalba monsenjoras Žanas de Marinji tuo jam savitu ma- 
loniu, skambiu, melodingu balsu, kartkartėm pabrėždamas savo 
žodžius rankos mostu, ir tada ant jo dailių pirštų sutviska 
vyskupiškas ametisto žiedas. Visi trys jo rūbai pasiūdinti iš 
plonos medžiagos, kaip vasarą kad dera, o viršutinis rūbas, 
daug trumpesnis už kitus, krinta gražiomis klostėmis. Audinys 
persigėręs kvepalais, kuriais rmonsenjoras de Marinji mėgsta 
apsišlakstyti, išeidamas iš vonios ar pertuvės; retas vyskupas 
taip maloniai kvepia. Veidas jo ryžtingas, lyg braukte per- 

brauktas lygiais antakiais abipus tiesios nosies. Jei skulpto- 
rius perteiks jo bruožus, monsenjoro de Marinji skulptūra labai 
gražiai išrodys ant kapo... bet daug vėliau, nes jis dar jaunas. 
Jis sugebėjo pasinaudoti brolio laime, kai tas buvo Geležinio 
Karaliaus koadjutorium, ir sugebėjo išduoti tą brolį; permai- 
nos, kurios randasi keičiantis valdovams, jam nė kiek netrukdė 
eiti iš katedros į katedrą, kol galiausiai, sulaukęs keturiasde- 
šimt metų, jis tapo dvasiškiu peru karaliaus Taryboje. 

— Šeršmonai,— taria karalius Karolis savo kancleriui, — per- 
skaitykite dar kartą tą vietą, kur mūsų brolis Edvardas skun- 
džiasi mesiru Mortimeriu. 

Žanas de Šeršmonas atskleidžia pergamentą, prikiša prie žva- 
kės, truputį pamarma sau po nosimi, iki prieina reikiamą ei- 
lutę, ir skaito: 

— „„. „Mūsų žmonos ir mūsų sūnaus ryšiai su mūsų mirti- 
nais priešais ir išdavikais plačiai žinomi, kadangi tasai išdavi- 
kas Mortimeris nešė Paryžiuje mūsų sūnaus šleifą viešai per 
iškilmingą mūsų didžiai gerbiamos sesers ir jūsų žmonos Pran- 
cūzijos karalienės vainikavimą, per praeitas Sekmines, didžiai 
mūsų gėdai ir be mūsų žinios prieš mūsų valią.“ 

Vyskupas Marinji palinksta prie konetablio Goše ir jam 
šnibžda: 

— Tai netikusiai surašytas laiškas, o lotynų kalba dar la- 
biau netikusi. 

Konetablis gerai nenugirsta ir tik bumbteli: 

— Išsigimėlis, sodomitas! 

— Šeršmonai,— taria vėl karalius — kokią teisę mes turime 
nepatenkinti mūsų brolio, Anglijos karaliaus, prašymo, kai jis 
reikalauja nutraukti savo žmonos viešnagę mūsuose? 

Jei Karolis Gražusis kreipiasi į savo kanclerį, užuot atsigrę- 
žęs, kaip paprastai, į Artua grafą Roberą, savo pirmąjį pata- 
rėją ir dėdę iš žmonos pusės, vadinas, jis turi galvon įsikalęs 
kokią mintį. 

Žanas de Šeršmonas neatsako, nes nėra dar visiškai perpra- 
tęs karaliaus ketinimų ir, antra vertus, bijo užgauti tokį ga- 
lingą monsenjorą, kaip Artua grafas Roberas; tad Žanas de 
Šeršmonas, prieš tardamas savo žodį, griebiasi laiško pabai- 
gos, tarsi jam būtų reikėję apmąstyti paskutines eilutes. 

— „„..Štai to dėlei, didžiai gerbiamas broli,— skaito kanc- 
leris,.— mes jus prašome pakartotinai, kaip įmanydami meiliau 

ir nuoširdingiau, jog dėlei to dalyko, kurio mes valdoviškai 
trokštame, teikitės mūsų prašymus išklausyti ir išpildyti švel- 
niaširdiškai ir kaip galima greičiau, dėlei mūsų naudos ir gar- 
bės; ir kad mūsų garbė būtų išsergėta. .." 

Žanas de Marinji purto galvą ir dūsauja. Jam tikra kančia 
girdėti tokią grubią, tokią nesklandžią kalbą! Bet, šiaip ar 
taip, kad ir prasčiausiai tas laiškas surašytas, jo turinys aiškus. 

Artua grafienė Mao tyli; ji saugosi per anksti triumfuoti, 
ir jos pilkos akys žiba žvakių šviesoje. Pereitų metų rudens 
skundas ir machinacijos su Ekseterio vyskupu štai jau vasa- 
ros pradžioje duoda vaisių, nors imk ir skink. 

— Aišku savaime, jūsų didenybe,— galų gale ryžtasi prabilti 
kancleris, kadangi niekas jam nepagelbėjo ir nepaėmė žodžio — 
aišku savaime, jūsų didenybe, pagal bažnyčios ir karalysčių 
įstatymus reikia kažin kokiu būdu nuraminti karalių Edvar- 
dą. Jis reikalauja savo žmonos... 

Žanas de Šeršmonas, kaip ir dera jo pareigoms, dvasiškis, 
ir jis pasigręžia į vyskupą Marinji, akimis melsdamas pa- 
galbos. 

— Mūsų šventasis tėvas popiežius pats mums perdavė pa- 
našaus turinio laišką per vyskupą Tibo de Šatijoną,— sako Ka- 
rolis Gražusis. 

Mat, Edvardas kreipėsi net į popiežių Joną XXII, persiųs- 
damas jam visos korespondencijos nuorašus, kuriuose aiškiai 
išdėstyta jo santuokinė nelaimė. Ką galėjo daryti popiežius 
Jonas? Atsakė, jog žmona privalo gyventi su savo vyru, ir 
tiek. 

— Poniai mano seseriai reikia grįžti į savo sutuoktinio ša- 
li, — priduria Karolis Gražusis. 

Jis kalba į nieką nežiūrėdamas, įbedęs akis į savo išsiuvinė- 
tus batelius. Žvakidė virš krėslo šviečia jo veidą, kuris ūmai 
pasidaro užsispyręs, kaip ir jo brolio Liudviko X. 

— Jūsų didenybe Karoli,— pareiškia Artua grafas Roberas, — 
versdami grįžti tenai ponią Izabelę, mes atiduodame ją suriš- 
tom rankom Despenseriams! Argi ji neieškojo mūsuose prie- 
glaudos, bijodama, kad ją tuoj pat nužudys? Argi dabar taip 
nebus? 

— Žinia, jūsų didenybe pusbroli, jūs negalite...— taria Pi- 
lypas Valua, visad pasišovęs perimti Robero nuomonę. 

Tačiau žmona Žana Burgundietė timptelėjo jį už rankovės, 
ir jis ūmai nutilo; jei būtų buvusi ne naktis, būtum matęs jo 
nukaitusį veidą. 

Artua grafas Roberas pastebėjo tą judesį, pastebėjo, kaip 
ūmai užsičiaupė Pilypas ir susižvalgė Mao su jaunąja Valua 
grafiene. Jeigu jis galėtų, tikrai nusuktų sprandą tai raišei! 

— Mano sesuo, ko gero, perdėjo pavojų, — sako vėl kara- 
lius.— Tie Despenseriai ne tokie jau blogi žmonės, kaip ji 
šneka. Esu gavęs kelis labai malonius jų laiškus, kurie rodo, 
kad jie labai vertina mano draugystę... 

— ...Ir dovanų taip pat, dailių auksakalių dirbinių — sušun- 
ka Roberas stodamasis, ir visos žvakių liepsnos susiūbuoja, ir 
šešėliai užtemdo veidus.— Jūsų didenybe Karoli, mano mielas 
broli, negi dėl trijų auksuoto sidabro padažinių, kurių trūko 
jūsų indaujoje, jūs pakeitėte nuomonę apie tuos žmones, ku- 
rie prieš jus kariavo ir šokinėja kaip ožiai apie jūsų svainį? 
Visi mes gavome iš jų dovanų, ar ne tiesa, monsenjore Bove 
grafe, ir jūs, Šeršmone, ir tu, Pilypai? Aną mėnesį vienas 
palūkininkas — galiu netgi pasakyti jo vardą, tai metras Ar- 
noldas,— gavo penkis boselius sidabro penkių tūkstančių mar- 
kių sterlingų vertės, kad parūpintų draugų Glosterio grafui 
Prancūzijos karaliaus Taryboje. Dovanos Despenseriams nė kiek 
nekainuoja, nes jos apmokėtos iš Kornvalio grafystės pajamų, 
o grafystė konfiskuota iš jūsų sesers. Štai, jūsų didenybe, ką 
turėtumėte žinoti ir atsiminti. Kokios ištikimybės tikitės iš tų 
žmonių? Neužmirškite, kas jie tokie ir kame jų galybė. 

Roberas neatsispiria pagundai nepadoriai pajuokauti ir pa- 
kartoja: 

— ...kame jų galybė — čia tai bent teisingai pasakyta! 

Tačiau jo juokas nesusilaukia jokio atbalsio, tik konetablis 
nusišaipo. Kitados konetablis nemėgo Artua grafo Robero, ir tai 
įrodė, padėdamas Pilypui Ilgajam, kai tas karaliavo, sutriuš- 
kinti galiūną ir įkišti į kalėjimą. Bet jau kuris laikas senajam 
Goše Roberas patinka dėl balso, kurį vienintelį girdi be jokio 
vargo... 

Karalienės Izabelės šalininkus šį vakarą galima ant pirštų su- 
skaičiuoti. Kancleris abejingas, veikiau suinteresuotas išsaugoti 
savo postą, kuris priklauso nuo karaliaus malonės; jis pritars 
tiems, kurie stipresni. Abejinga ir karalienė Žana; ji apskritai 
labai mažai galvoja ir ypač vengia jaudinimosi, kuris gali pa- 

kenkti nešiojamam vaisiui. Ji atsieina dukterėčia Artua grafui 
Roberui ir, šiaip ar taip, žavisi jo valdingumu, jo ūgiu, jo 
aplombu, bet stengiasi parodyti, kad ji gera žmona, ir iš prin- 
cipo imanytų pasmerkti žmonas, keliančias skandalus. 

Konetablis būtų veikiau palankus Izabelei. Visų pirma, jis 
nepakenčia Anglijos karaliaus Edvardo dėl netikusių jo įpro- 
čių, dėl blogo karalystės valdymo, dėl atsisakymo duoti išti- 
kimybės priesaiką. Apskritai jis nemėgsta visa, kas angliška, 
tačiau pripažįsta, kad Rodžeris Mortimeris suteikęs nemaža 
paslaugų; būtų niekšiška dabar jo išsižadėti. Jis nesivaržyda- 
mas tą sako, senasis Goše taip pat galų gale pareiškia, kad 
Izabelei daug kas atleistina! 

— Jinai gi moteris, velniai griebtų, o jos vyras tik vyru 
vadinamas! Jis, tik jis kaltas! 

Monsenjoras de Marinji, truputį pakėlęs balsą, jam atsako, 
jog karalienei Izabelei galima atleisti, kad netgi jis pasiryžęs 
klaidą, iškeldama viešumon savo nuodėmę; karalienei neleisti- 
na rodyti sanguliavimo pavyzdžio. 

— Ak teisybė, gryna teisybė!-— sako Goše.— Jiems nereikėjo 
vaikščioti į visas ceremonijas susikibus už rankų ir gulėti vie- 
noje lovoje, kaip sakoma. 

Šiuo atžvilgiu jis pritaria vyskupui. Taigi konetaiiis ir pre- 
latas yra karalienės Izabelės pusėje, bet su labai didelėmis iš- 
lygomis. Ir daugiau konetablis tuo nesirūpina. Jis galvoja apie 
romanų kalbos koležą, kurį pats įsteigė prie savo pilies Šati- 
jone prie Senos, seniai jau ten būtų, jei ne ši byla. Jis gaus 
paguodą, netrukus nuėjęs pasiklausyti, kaip vienuoliai gieda 
naktines pamaldas, — gana keistas malonumas žmogui, kuris to- 
lydžio kursta, bet reikia pasakyti, Goše geriau girdi per triukš- 
mą, ir, be to, tas kariškis mėgsta meną: tai iš karto matyti. 

Bomono grafienė, jauna graži moteris, visad šypsanti lūpo- 
mis ir niekad akimis, baisiausiai mėgaujasi. Kaipgi tas galiū- 
nas, atitekęs jai už vyrą ir amžinai smaginąs ją savo spektak- 
liais, susidoros su ta byla? Jis nugalės, ji žino, kad jis nuga- 
lės, — Roberas visad nugali. Ir ji padės jam nugalėti, jei galės, 
tik ne žodžiais po visų akių. 

Pilypas Valua, jos netikras brolis, visa širdimi palankus po- 
niai Anglijos karalienei, bet ją išduos, nes jo žmona, neapken- 

čianti Izabelės, jį pamokė prieš Tarybos posėdį ir šiąnakt at- 
stums, pakėlusi triukšmą ir audrą, jeigu jis pasielgs kitaip, 
negu jos nuspręsta. Ir žaliūkas stambia nosimi trinka, dvejoja, 
painiojasi. 

Burbono grafas Liudvikas neturi drąsos. Jis nebesiunčiamas 
į kautynes, nes visad pabėga. Su karaliene Izabele jo nesaisto 
jokie širdies saitai. 

Karalius silpnabūdis, bet kartais užsispiria, kaip aną sykį, 
kai Karolio Valua ištisą mėnesį nenorėjo paskirti karaliaus vie- 
tininku Akvitanijoje. Jis nėmaž nepalankus savo seseriai, nes 
juokingi Edvardo laiškai, siunčiami vienas po kito, galų gale 
jam visai įkyrėjo; ir ypač dėl to, kad Blanšė nebe gyva, ir jis 
tolydžio prisimena savo negailestingąją Izabelę prieš dvylika 
metų. Jeigu ne ji, jis nieko nebūtų žinojęs ir netgi žinodamas, 
jeigu ne ji, būtų atleidęs, kad išsergėtų Blanšę. Argi reikėjo 
tiek siaubo, tiek nešlovės, skausmingų dienų ir galų gale mir- 
ties? Silpni žmonės paprastai kenčia ilgai neištikimybę, iki kiti 
to nesužino. 

Izabelės priešų stovykloje tik du žmonės — Žana Raišoji ir 
Artua grafienė Mao, bet jas abi tvirtai sieja bendra neapy- 
kanta. 

Žodžiu, Artua grafas Roberas, po karaliaus pats galingiau- 
sias žmogus karalystėje, daug kur netgi svarbesnis už valdovą, 
visad tariąs paskutinį žodį, sprendžiąs visus valdymo reikalus, 
diktuojąs savo įsakymus valdytojams, baji, senešalams,— Ro- 
beras staiga pasijunta esąs vienintelis Izabelės gynėjas. 

Įtaka dvaruose — tai keistas ir nepastovus dvasinių būsenų 
santykis, kada padėtis nejučiom keičiasi lygia greta su įvykiais 
ir esamų interesų bendru skaičiumi. Ir malonė turi savyje ne- 
malonės sėklą. Roberui negrėsė kokia nemalonė, anaiptol, bet 
Izabelei išties grėsė pavojus. Tik prieš kelis mėnesius ji buvo 
taip užjaučiama, globojama, teisinama visame kame, ja buvo 
žavimasi, jos meilė buvo sveikinama kaip gražus revanšas, 
o štai dabar karaliaus Taryboje bėra vienui vienas jos vieš- 
nagės Paryžiuje šalininkas. Priverst ją grįžti Anglijon, vadinas, 
pakišt jos kaklą po budelio kirviu Tauerio kieme —tai kiek- 
vienas žino. Bet staiga ji darosi nebemiela — mat, ji pernelyg 
triumfavo. Niekas nesiryžta dėl jos kompromituotis, tik Ro- 
beras, bet jam tai savotiška priemonė kovoti prieš Mao, 

Ir štai ji išsijuosia savo ruožtu ir pradeda ilgai rengtą iš- 
puolį. 

— Jūsų didenybe, mano brangus sūnau, žinau, kokią didžią 
meilę puoselėjate savo seseriai, ir ji daro jums garbę, — sako 
ji — Bet reikia žiūrėti teisybei į akis: Izabelė bloga moteris, 
per ją mes visi esame nukentėję ir dabar kenčiame. Matote, ko- 
ki pavyzdį ji duoda dvarui, čia viešėdama, ir prisiminkite, jog 
ta pati moteris kadaise purvais apdrabstė mano dukras ir štai 
čia esančios Žanos seserį. Kai tada sakiau jūsų tėvui — tesi- 
ilsi jis ramybėje!-— kad duktė jį klaidina, argi ne mano buvo 
teisybė? Ji visus mus išdergė kiek tinkama tomis blogomis 
mintimis, kurias matė kitų širdyse, o iš tikro pati jas puose- 
lėjo, ir dabar aiškiai tai įrodo! Blanšė, tyroji Blanšė, kuri, kaip 
žinote, iki paskutinio atodūsio jus mylėjo, pasimirė šią savaitę! 
Ji buvo nekalta, mano dukros buvo nekaltos! 

Stambus Mao pirštas, tvirtas kaip lazda, šaukiasi dangaus pa- 
liudijimo. Ir, norėdama paglostyti širdį savo laikinajai sąjungi- 
ninkei, kreipiasi į Žaną Raišąją: 

— Tavo sesuo tikrai buvo nekalta, vargše mano Žana, ir vi- 
sus mus ištiko nelaimė per Izabelės šmeižtus, ir mano — mo- 
tinos — širdy atsivėrė kruvina žaizda. 

Jeigu ji ir toliau taip kalbės, tai pravirkdys visus susirinku- 
sius; bet Roberas jai sviedžia: 

— Nekalta jūsų Blanšė? Labai norėčiau patikėti, tetule, bet, 
šiaip ar taip, juk ne nuo šventosios dvasios ji pastojo ka- 
lėjime! 

Karalius Karolis Gražusis nervingai raukosi. Roberas išties 
be reikalo visa tai priminė. 

— Betgi neviltis pastūmėjo mano dukrelę!— stoja piestu 
Mao.— Kas gi jai beliko daryti, tai balandėlei, apšmeižtai, įka- 
lintai tvirtovėje ir bemaž išprotėjusiai? Kai taip elgiamasi, no- 
rėčiau žinoti, kas galėtų ištverti. 


— Aš irgi buvau kalėjime, tetule, lai, jeigu jums malonu 
prisiminti, jūsų žentas Pilypas mane buvo pasodinęs. Ir vis 
dėlto per mane nepastojo sargo dukros nei, nevilties stumia- 


gis, įprasti mūsų giminėje! 
Ak, konetablis vėl pradeda domėtis debatais! 
— Beje, sūnėne, jeigu jau taip jums malonu dergti velionės 


+» 205 


atminimą, ar jūs esate tikras, kad manoji Blanšė nebuvo paim- 
ta prievarta? Jos giminaitė juk buvo nusmaugta tame pat ka- 
lėjime,— sako ji, žiūrėdama Roberui į akis, — galimas daiktas, 
kad ir ji buvo išžaginta! Ne, jūsų didenybe mano sūnau, — 
kalba ji toliau, kreipdamasi vėl į karalių — kadangi jūs pasi- 
kvietėte mane į jūsų Tarybos posėdį. .. 

-— Niekas jūsų nekvietė— sako Roberas, — jūs pati atėjote. 

Bet senosios galiūnės taip greit nenutrauksi. 

— .. „tad duodu jums patarimą kaip tikra motina, nes širdy 
visad nešiojau jums tokį jausmą, nepaisydama visa to, kas bū- 
tų galėję nuo jūsų mane atstumti. Sakau jums, jūsų didenybe 
Karoli, vykite šalin savo seserį iš Prancūzijos — kiekvieną kar- 
tą, kai ji atvykdavo, karalystę ištikdavo nelaimė! Tais metais, 
kai jūs buvote įšventintas į riterius drauge su jūsų broliais 
ir mano sūnėnu Roberu — jis, tur būt, prisimena, — Mobiuiso- 
ne kilo gaisras, ir mes vos neiškepėme! Sekančiais metais su- 
kėlė tą skandalą ir apdrabstė mus visus purvais, nors, kaip 
gera karaliaus duktė ir gera brolių sesuo, būtų privalėjusi ty- 
lėti, kad ir buvo ten kruopelytė teisybės, užuot nešiojusi lie- 
žuvius per nežinia ką! Ir dar jūsų brolio Pilypo laikais, kai 
Edvardas atvyko duoti ištikimybės priesaikos į Amjeną drau- 
ge su ja, kas atsitiko? Piemenėliai nusiaubė karalystę! Ir da- 
bar, kai tik ji atvažiavo, mane krečia šiurpas! Juk jūs laukiate 
vaiko ir, tikimės, berniuko, nes Prancūzijai turite duoti ka- 
ralių; tai va, sakau jums, jūsų didenybe mano sūnau, laiky- 
kite tą nelaimės nešėją kuo toliau nuo jūsų žmonos! 

Ak ir taiklų šūvį ji paleido! Bet Roberas jau duoda atkirtį. 

— O kai mūsų pusbrolis Liudvikas pasimirė, kur buvo Iza- 
belė, mieloji tetule? Man regis, ne Prancūzijoje. O kai jo 
sūnus mažasis Jonas Pomirtinis staiga užgeso jūsų rankose, 
kur buvo Izabelė, mieloji tetule? Ar ji stovėjo Liudviko kam- 
baryje? Ar buvo tarp susirinkusių baronų? Ak, kokia trumpa 
mano atmintis, aš jos nebematau. Nebent, nebent, jūsų ma- 
nymu, tos dvi karalių mirtys neįeina į karalystės nelaimių 
skaičių. 

Niekšė užsibedė ant dar didesnio niekšo. Jeigu juodu nesi- 
liaus, tai tiesiai apkaltins kits kitą žmogžudyste! 

Konetablis puikiai pažįsta tą šeimą bemaž šešiasdešimt metų. 
Jis primerkia savo vėžliškas akis. 

— Nenuklyskime į šalį — sako jis,— ir kalbėkime apie rei- 
kalą, kurį turime nuspręsti, monsenjorai. 

Jo balsas nežinia kodėl kažkuo primena Geležinio Karaliaus 
Tarybos posėdžių toną. 

Karolis Gražusis perbraukia ranka per savo pliką kaktą ir 
sako: 

— O jeigu mes patenkintume Edvardą ir išvarytume mesirą 
Mortimerį iš karalystės? 

Prabyla Žana Raišoji. Jos balsas raiškus, ne itin garsus, bet 
po to baisaus Artua jaučių bliovimo jos klausomasi. 

— Tai būtų tik bereikalingas vargas ir gaištas,— pareiškė 
ji. — Jūs manote, kad mūsų giminaitė atsiskirs nuo to žmogaus, 
kuris dabar jos ponas ir valdovas? Ji pernelyg atsidavusi .jam 
kūnu ir dvasia, juo vienu tegyvena. Arba ji nenorės, kad 
jis išvyktų, arba išvyks drauge su juo. 

Mat, Žana Raišoji neapkenčia Anglijos karalienės, ir ne tiek 
dėl savo sesers Margaritos, kiek dėl tos pernelyg gražios Iza- 
belės meilės, rodomos Prancūzijai. Ir vis dėlto Žanai Burgun- 
dietei nėra ko skųstis — jos didysis Pilypas tikrai ją myli kaip 
išgalėdamas, nors jos kojos ir nevienodo ilgumo. Bet Liudviko 
Šventojo anūkė norėtų būti vienintelė mylima moteris pasau- 
lyje. Ji nekenčia kitų meilės. 

— Reikia nuspręsti, — kartoja konetablis. 

Jis taip sako todėl, kad laikas eina ir kad šiame posėdyje 
moterys išties pernelyg daug kalba. 

Karalius Karolis pritaria jam, linktelėdamas galvą, ir tada 
pareiškia: 

— Rytoj rytą mano sesuo bus nuvežta į Bulonės uostą, įs0- 
dinta į laivą ir, sargybos saugoma, nugabenta pas teisėtą vyrą. 
Tokia mano valia. 

Jis pasakė: „Tokia mano valia“, ir visi susižvalgo, nes tie 
žodžiai retai išeina iš Karolio silpnadvasio burnos. 

— Šeršmonai,— priduria jis; — paruoškite raštą dėl sargybos, 
ir aš jį patvirtinsiu savo mažuoju antspaudu. 

Niekas negali pridurti nė žodžio. Karolis Gražusis užsispy- 
ręs, jis karalius ir retkarčiais tai prisimena; keistas dalykas, 
kaip sykis tada, kai prisimena savo pirmąją žmoną, kurią jis 
pats buvo pasiskyręs ir labai mylėjęs, nors ji taip. blogai su 
juo pasielgė. 

Tik viena grafienė išdrįsta pasakyti: , 

— Protingai nuspręsta, jūsų didenybe mano sūnau. 

Ir tada visi skirstosi, ne itin linkėdami vienas kitam labos 
nakties, jausdami, tarsi būtų dalyvavę kokioje piktadarystėje. 
Kėdės atstumiamos, kiekvienas stojasi atsisveikinti su karalium 
ir karaliene, kurie išeina pirmieji. 

Bomono grafienė nusivylusi. Ji tikėjosi, kad Roberas, jos vy- 
ras, paims viršų. Žiūri į jį, jis duoda jai ženklą eiti į kambarį. 
Jis turįs dar šnektelėti su monsenjoru de Marinji. 

Konetablis sunkiu žingsniu, Žana Burgundietė raišuodama, 
Klermono grafas Liudvikas irgi raišuodamas — kokie nerangūs 
tie Liudviko Šventojo palikuonys!— išeina iš salės. Didysis Pi- 
lypas bidzena paskui žmoną kaip medžioklinis šuo, netikusiai 
vijęsis Žvėrį. 

Artua grafas Roberas valandžiukę kažką šnibžda į ausį Bove 
vyskupui, kuris švelniai trinasi dailias rankas. | 

Truputį vėliau Roberas žingsniuoja į savo kambarius per 
vienuolyno valgyklą. Tarp dviejų kolonų sėdi šešėlis, moteris, 
žiūrinti į naktį. 

— Saldžių sapnų, monsenjore Artua grafe. 

Tas ironiškas ir podraug vangus balsas yra grafienės Mao 
dvaro damos Beatrisės d'Irson, kuri sėdi čia, regis, susimąs- 
čiusi ir kažko laukia. Robero, aišku, jis tai žino. Ji pasikelia, 
rąžosi, ryškiai matoma po skliautu, žengia žingsnį, kitą, labai 
grakščiai, ir jos suknia nuslenka ant akmeninės aslos. 

— Ką čia darot, gražioji mergše?— atsako jai Roberas. 

Ji vengia tiesaus atsakymo, veidu nurodo žvaigždes dan- 
guje ir sako: 

— Graži naktis, gaila miegoti vienai. Tokiu gražiu metu 
nelabai ima miegas... 

Artua grafas Roberas eina artyn, visai prie pat jos, iš aukš- 
to žvelgia į tas pailgas akis, kurios pliskinte jį pliskina ir Žvil- 
ga prietemoje, deda savo galingą ranką dvaro damai ant 
strėnų... ir staiga atitraukia, kratydamas ją, tarsi nudegęs 
pirštus. 

— Ei gražioji Beatrise,— sušunka jis juokdamasis,— greičiau 
neškite savo lobį atvėsinti į tvenkinį, nes užsidegsite! 

Beatrisė suvirpa nuo to gesto, nuo tų šiurkščių žodžių. Jau 
seniai ji laukia progos užkariauti galiūną; tą dieną monsen- 

joras Roberas bus grafienės Mao valioje, ir jos, Beatrisės, geis- 
mas galų gale bus numalšintas. Bet tik ne šį vakarą. 


Roberas turi svarbesnių reikalų. Jis prieina savo apartamen- 
tus, įžengia į grafienės savo žmonos kambarį, ir toji pasikelia 
lovoje. Ji nuoga — taip ji miega visą vasarą. Ta pačia ranka, 
kurią ką tik buvo uždėjęs Beatrisei ant klubo, Roberas ma- 
šinaliai glamonėja krūtį, priklausančią jam pagal vedybų tei- 
sę, sakytum taria labanakt. Bomono grafienės ta glamonė nė 
kiek nejaudina, bet jai smagu; jai smagu matyti savo galiūną 
vyrą ir spėlioti, ką jis galvoja. Artua grafas Roberas atsidrebia 
į kėdę; jis atkiša į priekį savo dideliausias kojas, kada-ne- 
kada jas kilstelia ir nuleidžia, suglaudęs kulnus. 

— Ar neisite gulti, Roberai? 

— Ne, mieloji, ne. Netgi paliksiu jus ir tuojau pat josiu 
į Paryžių, kai tik tie vienuoliai nustos giedoti savo bažnyčioje. 

Grafienė šypso. 

— Mielas drauguži, ar jūs manote, kad mano sesuo Eno gra- 
fienė, galėtų kurį laiką paviešinti Izabelę, kol ji sutelks savo 
jėgas? 

— Kaip tik apie tai galvojau, mano gražioji grafiene, kaip 
tik apie tai galvojau. 

Ką gi! Bomono grafienė rami — jos vyras nugalės. 


k * 

Tą naktį Artua grafas Roberas sėdo ant arklio, ne tiek no- 
rėdamas pasitarnauti Izabelei, kiek iš neapykantos Mao. Šun- 
snukė norėjo stoti prieš jį, pakenkti tiems, kuriuos jis globoja, 
atgauti savo įtaką karaliui? Pažiūrėsim, kai dugną dėsim. 

Jis nuėjo pažadinti savo tarno Lorme. 

— Pasakyk, kad pabalnotų tris arklius. Ir paskubink mano 
ginklanešį, sargybinį. .. 

— O aš?— paklausė Lorme. 

— Tu ne, parėjęs galėsi miegot. 

Tai Robero malonė. Amžius jau pradėjo riesti seną jo pik- 
tadarysčių bendrą, podraug asmens sargybinį, smaugiką ir žin- 
dyvę. Lorme jau pradėjo dusti ir negalėjo pakęsti apyaušrio 
miglų. Jis suniurzgė. Jeigu jau apsieinama be jo, tai kuriems 
galams, reikėjo jį žadinti? Bet jis būtų dar labiau narnėjęs, jei 
būtų reikėję joti. 

Arkliai buvo greit pabalnoti; ginklanešys žiovavo, sargybi- 
nis baigė taisytis. 

— Ant arklių — tarė Roberas, — pasijodinėsim. 

Patogiai įsisėdęs į balną, jis patyliukais išjojo iš abatijos 
pro fermą ir dirbtuves. Paskui, vos tik nusigavęs į Smiltynę, 
kuri dryksojo šviesi, neįprasta ir žibanti kaip perlamutras nak- 
tyje, tarp baltų beržų, nelyginant fėjų susitikimų vieta, lei- 
dosi šuoliais. Damartenas, Mitri, One, Sent-Uanas — keturios 
valandos žygio, galiukas atsipūsti lėtesniu žingsniu ir nedidelis 
poilsis smuklėje, kuri naktį aptarnauja daržovių vežikus. 

Dar prieš aušrą jie pasiekė Site rūmus. Sargyba praleido 
pirmąjį karaliaus patarėją. Roberas nudrožė tiesiai į karalienės 
apartamentus, žirgliodamas koridoriuose miegančius tarnus, per- 
ėjo moterų kambarį — tos šaukė kaip pabaugintos vištos: „Po- 
nia, ponia!", bet galiūnas buvo jau už durų. 

Rodžeris Mortimeris miegojo karalienės lovoje. Kambario 
kertėje degė lempelė. 

„Vadinas, kad juodu galėtų miegoti susikabinę, visą naktį 
aš turėjau šuoliuoti kaip be galvos!" — pagalvojo Roberas. 

Kai Mortimeris su karaliene atsipeikėjo iš nuostabos ir už- 
degė žvakes, niekam nė į galvą neatėjo varžytis — tam ne- 
buvo laiko. 

Roberas paskubomis nupasakojo meilužiams, kas buvo nu- 
spręsta Šali abatijoje ir rengiama prieš juos. Klausydamas ir 
klausinėdamas Mortimeris valkstėsi po Artua grafo Robero 
akių be niekur nieko, kaip karys prieš karį. Savo meilužės, 
regis, taipogi nėmaž nesidrovėjo: juodu išties gyveno kaip 
vyras ir Žmona. 

— Tuoj pat jums reikia išvažiuoti, mieli bičiuliai, štai mano 
patarimas, — tarė Roberas, — ir traukti link Imperijos žemių, kur 
rasite prieglaudą. Judviem abiem drauge su jaunuoju Edvar- 
du ir, galimas daiktas, su Kromveliu, Olspėjum ir Meltrevezu, 
kuo mažiau žmonių, kad nesusitrukdytumėt; šuoliuokite tiesiai 
į Eno grafystę, o aš pirma jūsų nusiųsiu žygūną su laišku. Ge- 
rasis grafas Gijomas ir jo brolis Žanas yra ištikimi senjorai, 
bijomi priešų, mėgiami draugų, sveiko proto ir gero vardo 
žmonės. Grafienė mano žmona taipogi jus parekomenduos savo 
seseriai. Šiuo metu tai pats patikimiausias prieglobstis, kur 
galite nusigauti. Aš perspėsiu mūsų bičiulį Kento grafą, ir jis 

nukaks pas jus, subūręs jūsų riterius Pontje. O paskui, kaip 
dievas duos!.. Aš žiūrėsiu, kad Tolomėjus jums parūpintų lė- 
šų, beje, kitaip elgtis jis nė negali. Telkite savo kariuomenę, 
stenkitės iš paskutiniųjų, kaukitės. Ak, jei Prancūzijos kara- 
lystė nebūtų toks didelis kąsnis, kurio nenoriu palikti savo 
tetos piktai valiai, mielu noru važiuočiau drauge su jumis. 

— Nusigręžkite, pusbroli, man reikia apsirengti, — tarė Iza- 
belė. 

— Tai ką gi, pussesere, jokio atlyginimo? Tas niekšas Ro- 
džeris nori viską pasilaikyti sau?— tarė Roberas paklusdamas.— 
Jis nenuobodžiauja, šaunuolis! 

Šisyk jo nešvankūs juokai nepasirodė papiktinantys; tas jo 
sugebėjimas krėsti pokštus dramatiškiausiu metu netgi kažkaip 
ramino. Tasai žmogus, laikomas tokiu nenaudėliu, buvo linkęs 
daryti gera ir nepadoriais žodžiais kartais stengėsi dangstyti 
savo dorus jausmus. 

— Jūs išgelbėjote man gyvybę, Roberai,— tarė Izabelė. 

— Ir jūs galėsite atsimokėti tuo pačiu, pussesere, ir jūs 
galėsite atsimokėti tuo pačiu! Ką gali žinoti, — sušuko jis pro 
petį. 

Ant stalo jis pamatė dubenį vaisių, meilužiams padėtą nak- 
čiai; stvėrė vieną persiką, suvarė dantis, ir auksinės sultys 
nužliogė per smakrą. 

Koridoriuose šurmulys, arklininkai bėgo į arklides, pasiun- 
tiniai — pas anglų senjorus, gyvenančius mieste, moterys pa- 
skubomis krovė mantą ir darė lengvas skrynias,— didžiausias 
bruzdesys viešpatavo toje rūmų dalyje. 

— Nevažiuokit per Sanli — tarė Roberas, susikimšęs į bur- 
ną antrą persiką.— Pernelyg arti mūsų gerasis karalius Karo- 
lis, ko gero, pasiųs būrį jums įkandin. Traukite per Bove ir 
Amjeną. 

Atsisveikino paskubomis; aušra dar tik balino Sent-Šapelės 
špilį, o kieme jau stovėjo pasirengusi palyda. Izabelė priėjo 
prie lango; didžiai jaudindamasi, ji valandėlę stovėjo priešais 
tą parką, tą upę, netoli tos sujauktos lovos, kur buvo paty- 
rusi didžiausią laimę savo gyvenime. Penkiolika mėnesių pra- 
bėgo nuo to pirmojo ryto, kada ji, stovėdama toje pat vie- 
toje, traukė įstabų kvapą, kurį skleidžia pavasaris įsimylė- 
jusiems. Rodžerio Mortimerio ranka užgulė jos petį, ir kara- 
lienės lūpos nuslydo ta ranka... 

Netrukus arklių pasagos nukaukšėjo Site gatvėmis, paskui 
Mainų tiltu šiaurės link. 

Monsenjoras Roberas pargrįžo į savo rūmus. Kai karalius 
sužinos, jog sesuo pabėgusi, toji jau seniai bus nebepasiekia- 
ma; ir Mao turės nuleisti sau kraujo ir išsivalyti vidurius, kad 
neištiktų apopleksijos smūgis... „Ak šunsnukė!..“ Roberas ga- 
lėjo miegoti, kietai kaip bulius, iki suskambės vidurdienio 
vaIpai. 


Ketvirta dalis 
ŽIAURUS ŽYGIS 


I 
HERIDŽAS 


Žuvėdros klykdamos skraidė aplink laivų stiebus, tykojo jū- 
ron išmetamų atliekų. Abipus Orvelo ir Sturo žiočių iš laivų 
buvo matyti tolydžio artėjantis Heridžo uostas, jo medinis mo- 
las ir žemų trobesių ruožas. 

Du lengvesni laivai jau stovėjo prie kranto, ir iš jų lipo 
lankininkų kuopa, kuriai buvo pavesta išžvalgyti apylinkes; 
pakrantė atrodė nesaugoma. Iš pradžių krantinėje kilo sąmy- 
šis: žmonės, subėgę pažiūrėti atplaukiančių laivų, išsilakstė, 
matydami išsilaipinančius kareivius, bet neilgai trukus vėl pra- 
dėjo būriuotis. 

Karalienės laivas su rage iškelta ilga vėliava, išsiuvinėta 
Prancūzijos lelijomis ir Anglijos liūtais, įsibėgėjęs čiuožė į prie- 
kį. Jam įdurmu plaukė aštuoniolika Olandijos laivų. Ekipažai, 
jūrmeistrių komanduojami, leido žemyn bures; ilgi irklai, iš- 
lindę iš šonų, kyšojo lyg ūmai išskleistos sparnų plunksnos, 
pasirengę padėt manevruoti. 

Ant užpakalinio tiltelio Anglijos karalienė drauge su savo 
sūnum sosto įpėdiniu Edvardu, Kento grafu, lordu Mortime- 
riu, mesiru Žanu de Eno ir keliais kitais anglų bei olandų 
senjorais žiūrėjo, kaip manevruoja laivai ir pamažėl didėja 
jos karalystės krantas. 

Pirmą kartą po pabėgimo Rodžeris Mortimeris nebuvo apsi- 
daręs juodais rūbais. Jis dėvėjo ne kirasą ir uždarą šalmą, 
O paprasčiausią mūšio aprangą: šalmą be antveidžio su keliom 
plieninėm plunksnom ir grandinius marškinius, virš kurių 
plaikstėsi raudono ir mėlyno brokato palaidinis, padabintas jo 
emblemomis. 

Karalienė buvo apsirengusi panašiai kaip ir jis; skaistus pail- 
gas veidas plienu apdarytas, suknia ilga, ligi pat žemės, bet 
kojos, kaip ir vyrų, aptemptos grandinėmis blauzdinėmis. 

Ir jaunasis sosto įpėdinis Edvardas taip pat buvo apsišarva- 
vęs. Per tuos mėnesius jis smarkiai paaugo ir truputį suvyriš- 

kėjo. Jis žiūrėjo į žuvėdras, tas pačias, jo manymu, taip pat 
kimiai klykiančias, tokiais pat godžiais snapais, kaip ir tos, 
kurios lydėjo laivyną, išplaukiantį iš Mezos žiočių. 

Tie paukščiai minė jam Olandiją. Beje, viskas —ir pilka 
jūra, ir pilkas dangus, rausvų driekenų ryškinamas, ir kranti- 
nė, nustatyta mažais plytiniais trobesiais, kur jie netrukus įkels 
koją, ir žalias, kalvotas, lagūnų išraižytas gamtovaizdis, besi- 
driekiantis kitapus Heridžo,— viskas gaivino prisiminimus apie 
Olandijos gamtovaizdžius ir davė progą dar kartą gerai pagal- 
voti. Bet ir akmeningoje, smėlėtoje dykumoje, kaitrios saulės 
kepinamas, jis būtų mąstęs juo labiau apie tas Brabanto, Ost- 
revanto, Eno žemes, kurias neseniai paliko. Mat, monsenjoras 
Edvardas, Akvitanijos kunigaikštis ir Anglijos sosto įpėdinis, 
įsimylėjo Olandijoje, turėdamas keturiolika metų ir devynis 
mėnesius. 

O štai kaip viskas dėjosi ir kokie pažymėtini įvykiai įstrigo 
jaunojo sosto įpėdinio Edvardo atminty. 

Kai jie pabėgo slapčiomis iš Paryžiaus tą ankstyvą rytmetį, 
kada monsenjoras Artua grafas savo griausmingu balsu išplėšė 
visus iš miego, jie skubėjo iš paskutiniųjų kuo greičiau nusi- 
gauti į Imperijos žemes; šitaip vieną vakarą jie pasiekė sen- 
joro Estašo d'Obersikuro pilį, ir tas senjoras, savo žmonos pa- 
dedamas, vaišingai ir džiugiai priėmė anglų būrelį. Įkūręs kaip 
galima geriau tuos nelauktus svečius, mesiras d'Obersikuras 
šoko į balną ir nujojo į Valansienų miestą, grafystės sostinę, 
perspėti gerojo grafo Gijomo, kurio žmona atsiėjo tikra pus- 
seserė karalienei Izabelei. Rytojaus dieną atšuoliavo jaunesny- 
sis grafo brolis mesiras Žanas de Eno. 

Įdomus žmogus jis buvo: ne išvaizda, nes neatrodė kažkuo. 
ypatingas — veidas apskritas, kūnas stambus, akys apskritos, 
nosis kumpa ir apskrita, atsikišusi virš trumpų šviesių ūsų, — 
bet neįprastu elgesiu. Jis atpuolė pas karalienę stačiai nuo ark- 
lio nušokęs, priklaupė ant akmeninės aslos ir sušuko, prisidė- 
jęs ranką prie širdies: 

— Ponia, matote po jūsų kojų riterį, pasiryžusį mirti dėl 
jūsų, jei net visi jus apleis. Ir aš panaudosiu visą savo galią 
ir, jūsų bičiulių padedamas, nuvesiu jus ir monsenjorą jūsų 
sūnų kitapus jūros į jūsų valstybę — Angliją. Ir visi tie, ku- 
riuos aš gebėsiu sukviesti, paaukos dėl jūsų gyvybę, ir mes tu- 
rėsime pakankamai karių, jei tokia bus dievo valia. 

Karalienė, norėdama padėkoti už tokią staigią pagalbą, vos 
pastebimai krustelėjo, lyg žadėdama prieš jį atsiklaupti, bet 
mesiras Žanas de Eno sutrukdė — nutvėrė ją į glėbį ir kalbėjo 
toliau, spausdamas ir kvėpuodamas jai į veidą: 

— Dievas nepakęs, kad Anglijos karalienė turėtų kada lenk- 
tis kam nors. Jūs, ponia, ir jūsų mielas sūnus galite būti ra- 
mūs, nes aš tesėsiu jums savo pažadą. 

Lordui Mortimeriui buvo beištįstąs veidas, nes, jo manymu, 
mesiras Žanas de Eno pernelyg karštai siūlė damoms savo 
špagą. Tasai vyras išties laikė save pačiu Ežero Lanselotu, nes 
ūmai pareiškė negalėsiąs miegoti tą vakarą su karaliene po 
vienu stogu — nenorįs jos sukompromituoti, — tarsi nebūtų ma- 
tęs šalia jos bent šešis stambius senjorus! Kaip koks mulkis jis 
nuėjo į kaimyninę abatiją pernakvoti, o sugrįžo rytojaus rytą, 
gana anksti, išklausęs mišių ir išgėręs, nulydėti karalienės ir 
visos jos draugijos į Valansienus. 

Ak, kokie puikūs žmonės buvo tasai grafas Gijomas Gera- 
sis. jo žmona ir keturios dukros, gyveną baltoje pilyje! Grafas 
ir grafienė buvo laimingi sutuoktiniai; tą galėjai matyti iš jų 
veidų ir suprast iš jų žodžių. Jaunasis sosto įpėdinis Edvar- 
das, kurį iš mažumės kamavo tėvų nesutarimai, žavėjosi ta po- 
ra, vieninga ir nuoširdžia visame kame. Kokios jos laimingos, 
visos keturios princesės de Eno, kad gimė tokioje šeimoje! 

Gerasis grafas Gijomas pasisiūlė tarnauti karalienei Izabe- 
lei, tačiau ne taip iškalbingai, kaip brolis, kai ko atsiklau- 
sęs — mat, nenorėjo užsitraukti nei Prancūzijos karaliaus, nei 
popiežiaus rūstybės. 

O mesiras Žanas de Eno stengėsi iš paskutiniųjų. Rašė vi- 
siems pažįstamiems riteriams laiškus, prašė, kad tie, garbės 
ir draugystės vedami, prisidėtų prie jo žygio dėlei to įžado, 
kurį jis davęs. Jis taip išjudino Eno, Brabantą, Zelandiją ir 
Olandiją, kad gerasis grafas Gijomas sunerimo; mesiras Žanas 
kėlė ant kojų visų jo valstybių kariuomenę, visus jo riterius. 
Tad jis paprašė brolį tvardytis, bet tas nenorėjo nieko klau- 
syti. 

— Mesire broli, — sakė jis, — tik vieną kartą turėsiu mirti, to- 
kia jau viešpaties valia, ir esu pažadėjęs tai mielai damai nu- 
vesti ją į jos karalystę. Todėl aš darysiu savo, mirties nebi- 
jodamas, nes prireikus kiekvienas riteris visomis išgalėmis pri- 

valo padėti nelaimingoms ir skriaudžiamoms damoms ir mer- 
gelėms! 

Gijomas Gerasis nuogąstavo ir dėl savo iždo, nes visiems 
tiems vasalams, kurie dabar šveičia savo šarvus, tikrai reiksią 
mokėti; tačiau jį nuramino lordas Mortimeris, regis, gavęs iš 
lombardų bankų pakankamai pinigų tūkstančiui iečių pasam- 
dyti. 

Tad Valansienuose tris mėnesius gyventa kurtuaziškai, o Ža- 
nas de Eno kas dieną skelbė gavęs kokį naują svarbų sąjun- 
gininką: čia Linės senjorą Mišelį, čia Saro senjorą, čia riterį 
Ulfarą de Gistelį ar Persevalį de Semeri, ar Sansą de Busua. 

Visi kaip viena šeima buvo nuvykę į Seburo bažnyčią ap- 
lankyti šventojo Driuono palaikų, labai gerbiamų nuo to laiko, 
kai grafo Gijomo senelis, Avenų grafas Žanas, sirgęs sunkia 
akmenlige, ėjo melsti pagydomas. Po viso dvaro ir miestelio 
akių Avenų ir Eno grafas Žanas atsiklaupęs pas kapą ir garsiai 
meldęsis, kupinas nusižeminimo ir tikėjimo, paskui, baigęs mal- 
dą, numetęs nuo kūno tris akmenis, didumo sulig riešutu, ir 
skausmas kaip mat praėjęs ir daugiau jo nekamavęs. .. 

Iš keturių grafo Gijomo dukterų jaunajam sosto įpėdiniui 
Edvardui iškart patiko antroji, Pilypa. Ji buvo rusva, putni, 
kregždėta, plataus veido ir jau iškilu pilvu — tikra mažoji Va- 
lua, smarkiai paženklinta Brabanto. Abu jaunuoliai kaip sykis 
tiko amžiumi kits kitam; ir visi stebėjosi, matydami, jog sosto 
įpėdinis Edvardas, paprastai nekalbus, kaip galima dažniau 
laikosi storulės Pilypos draugijos ir kalba, kalba, kalba su ja 
valandų valandas... Toji simpatija krito visiems į akis — mat, 
tyleniai nemoka apsimesti, kai tik nustoja tylėti. 

Todėl karalienė Izabelė ir Eno grafas greit sutarė 4r sužadėjo 
vaikus, kuriuos taip traukė prie kits kito. Izabelei tai buvo 
priemonė sutvirtinti sąjungą, vienintelę sąjungą, kuri padės jai 
atgauti Anglijos sostą; o Eno grafas mielu noru skolino savo 
riterius, nes jo duktė vieną gražią dieną turėjo tapti kara- 
liene. 

Nors karalius Edvardas II kategoriškai uždraudęs sūnui žie- 
duotis sava ar svetima valia be jo sutikimo, šventasis tėvas 
jau buvo paprašytas penitenciarijaus. Rodės, likimo knygoje 
tikrai įrašyta, jog sosto įpėdinis Edvardas ves Valua! Jo tėvas 
prieš trejus metus atmetė sužadėtuves su viena paskutiniųjų 
monsenjoro Karolio dukterų, ir gerai padarė, nes dabar jau- 

nuolis galės susituokti su to paties monsenjoro Karolio vai- 
kaite, kuri jam labai patiko. 

Ekspedicija iškart įgavo naują prasmę sosto įpėdiniui Ed- 
vardui. Jei išsilaipinimas navyks, jei dėdė, Kento grafas, ir 
lordas Mortimeris, giminaičio, Eno grafo, padedami, įstengs 
nuvyti piktadarius Despenserius ir užimti jų vietą prie kara- 
liaus, tasai norom nenorom turės duoti sutikimą vedyboms. 

Beje, niekas daugiau nesivaržė, kalbėdamas apie jo tėvo 
įpročius, jaunuoliui girdint, ir tą ėmė siaubas ir pasišlykštėji- 
mas. Kaipgi vyras, riteris, karalius galėjo šitaip elgtis su savo 
dvaro senjoru? Sosto įpėdinis buvo pasiryžęs, kai ateis jam 
eilė karaliauti, išrauti tas niekšybes, kad jos neklestėtų tarp 
baronų, ir, gyvendamas su Pilypa, parodyti, kaip iš tikro gra- 
žiai, ištikimai turi mylėtis karalius ir karalienė. Ta apvalaina 
rusva storulė, jau gana moteriška, Akvitanijos kunigaikščiui 
išrodė gražiausia mergelė žemėje ir veikė jį raminamai. 

Jaunuolis ėjo ginti savo teisės mylėti, todėl ir karas prieš 
tėvą neatrodė toks pasibiaurėtinas ar bent slogus. 

Taip laimingai praslinko trys mėnesiai, be abejo, patys gra- 
žiausi sosto įpėdinio Edvardo gyvenime. 

Eno riteriai telkėsi Dodrechie, prie Mezos, gražiame mieste, 
kur buvo pilna kanalų ir baseinų, kur kiekviena gatvė ėjo 
žeme palei vandens gatvę, kur visų jūrų laivai ir plokščiadug- 
niai upių luotai be burių stojosi priešais pat bažnyčias. Mies- 
te, pilname prekybos ir turtų, kur senjorai vaikščiojo tarp vil- 
nos pundų ir prieskonių dėžių, kur šviežios ir sūdytos žuvies 
kvapas plaukiojo apie prekyvietes, kur jūreiviai ir krovikai 
gatvėse valgė gražias šviesias soles, tik nuo ugnies parduo- 
damas prekijų, kur žmonės, išėję po mišių iš didelės plytinės 
katedros, žiopsojo į tą neregėtą karo vilkstinę, išsidėsčiusią 
po pat namų langais. Laivų stiebai siūbavo virš stogų. 

Kiek valandų, kiek vargo ir riksmo reikėjo, kol buvo su- 
krauta į laivus, apvalius kaip klumpės, dėvimos Olandijoje, 
visa ta kavalerijos padarynė: dėžės ginklų, skrynios šarvų, 
maistas, virtuvės, žaizdrai ir šimto žmonių aptarnaujamos kal- 
vės su priekalais, dumplėmis, kūjais! Paskui reikėjo patalpinti 
laivuose stambius Flandrijos arklius, tuos sunkius kaštanus, sau- 
lėje bemaž raudono plauko, šviesesniais, nublukusiais plevė- 
suojančiais karčiais, apžėlusiomis kanopomis ir stambiais mė- 
singais sturpliais, žvilgėte žvilgančiais, tikrus riterių arklius — 

uždėk balną aukšta guga, apdaryk geležiniais šarvais, įsodink 
apkaustytą vyrą, ir šuoliais neš keturis šimtus svarų, nuovar- 
gio nejausdami! 

Tų arklių buvo daugiau kaip tūkstantis, nes mesiras Žanas 
4e Eno, laikydamas žodį, subūrė tūkstantį riterių, lydimų gink- 
lanešių, parankinių, tarnų — viso labo du tūkstančius septynis 
šimtus penkiasdešimt septynis samdinius, sutinkamai su Džerar- 
do Olspėjaus sąrašu. 

Laivų jutuose buvo įrengti apartamentai didiesiems senjo- 
rams, dalyvaujantiems žygyje. 

Rugpiūčio dvidešimt antros rytą laivai iškėlė bures, naudo- 
damiesi ekvinokcijos srovėmis, visą dieną plaukė Meza ir va- 
kare nuleido inkarus priešais Olandijos dambas. Rėksmingos 
žuvėdros sukiojosi apie laivus. Rytojaus dieną išplaukta į at- 
virą jūrą. Oras atrodė gražus, bet štai vakarop papūtė šoninis 
vėjas, prieš kurį laivams buvo sunku laikytis; jūra subangavo, 
ir visus žygio dalyvius apėmė didi negalia ir didi baimė. Ri- 
teriai vėmė per turėklus, kai valiodavo prie jų prieiti. Netgi 
ekipažai, ir tie sunegalavo, o arkliai, svaidomi į šalis denių 
arklidėse, skleidė biaurią smarvę. Nakčia audra dar labiau 
siautėjo, negu dieną. Kapelionai pradėjo kalbėti poterius. 

Mesiras Žanas de Eno rodė drąsos stebuklus, guodė karalie- 
nę Izabelę, netgi persistengdamas, nes kartais vyrų paslaugu- 
mas gali pakyrėti damoms. Karalienė lengviau atsiduso, kai 
mesiras de Eno taipogi apsirgo. 

Tik lordo Mortimerio negalėjo įveikti dargana; pavyduolių 
jūros liga neima, bent taip sakoma. Džonas Meltrevezas, prie- 
šingai, praaušus išrodė apgailėtinai: veidas dar labiau ištįsęs, 
dar geltonesnis, plaukai nukarę ant ausų, palaidinis subiauro- 
tas, — sėdėjo išsižergęs ant lynų ritinio ir tarytum laukė mir- 
ties sulig kiekviena banga. 

Galiausiai per švento Jurgio malonę jūra nuščiuvo, ir kiek- 
vienas galėjo bent kiek apsitvarkyti. Paskiau stebėtojai pamatė 
Anglijos žemę tik per kelias mylias į pietus nuo tos vietos, 
kur norėta stoti; ir jūreiviai pakreipė vairą į Heridžo uostą,. 
į kurį dabar plaukė karališkieji laivai iškeltais irklais, trinda- 
damiesi į medinius molus. 

Jaunasis Akvitanijos kunigaikštis Edvardas svajingai stebė- 
jo viską aplink pro ilgas šviesias blakstienas, nes visa, ką 
regėjo akys, buvo apskrita, rusva ar rausva — rugsėjo vėjo 

nešami debesys, nuleistos išsipūtusios paskutinių laivų burės, 
Flandrijos kaštanų sturpliai, mesiro Žano de Eno skruostai — 
viskas jam nenugalimai minė jo mylimosios Olandiją. 


> * * 


Džėdamas koją ant Heridžo krantinės, Rodžeris Mortimeris 
pasijuto esąs visiškai panašus į savo protėvį, kuris prieš du 
šimtus šešiasdešimt metų išsikėlė į anglų žemę greta Vilhel- 
mo Nukariautojo. Ir tą sakė jo išvaizda, jo tonas ir maniera 
viską suimt į savo rankas. 

Jis vadovavo ekspedicijai drauge su Žanu de Eno lygiomis 
teisėmis, ir tai buvo visai normalu, nes Mortimeris savo žŽi- 
nioje teturėjo kilnų tikslą, kelis anglų senjorus ir lombardų 
pinigus, o anas vedėsi du tūkstančius septynis šimtus penkias- 
dešimt septynis vyrus, kurie privalėjo kautis. Vis dėlto Morti- 
meris manė, jog Žanui de Eno privalu visą dėmesį skirti 
kariuomenės priežiūrai, o jam pačiam imtis atsakomybės už 
kovos veiksmus. Kento grafui, rodės, ne itin rūpėjo veržtis 
į komandines aukštumas, nes, priešingai gautiems duomenims, 
dalis bajorijos buvo ištikima karaliui Edvardui ir jo kariuo- 
menei vadovavo Anglijos maršalas, Norfolko grafas, atseit, tik- 
ras Kento grafo brolis. Taigi, maištauti prieš netikrą brolį, 
blogą karalių ir dar dvidešimčia metų senesnį, yra vienas da- 
lykas, o iškelti špagą prieš mylimą brolį, tik vieneriais metais 
vyresnį, — visai kas kita. 

Mortimeris, norėdamas gauti žinių, pasišaukdino Heridžo 
lordą merą. Ar jis žinąs, kur esanti karaliaus kariuomenė? 
Kurioj artimiausioj pily galėtų prisiglausti karalienė, kol išsi- 
laipins vyrai ir bus iškrauti laivai? 

—- Mes čionai atvykome, — pareiškė Mortimeris lordui me- 
rui,— pagelbėti karaliui Edvardui atsikratyti blogų patarėjų, 
kurie žlugdo karalystę, o karalienei — atgauti jai deramą pa- 
dėtį. Tad mūsų ketinimai atitinka baronų ir visos Anglijos 
liaudies valią. 

Štai šitaip striukai drūtai Rodžeris Mortimeris per kiekvie- 
ną postovį ir aiškins Žmonėms, kurie, ko gero, stebėsis, maty- 
dami atvykstant tą svetimšalių kariuomenę. 

Lordas meras, senukas žilais plaukais paausiuose, virpėte vir- 
pėjo, bet ne iš šalčio, o bijodamas atsakomybės; jis, regėjos, 

ne ką težinojo. Karalius, karalius? .. Eina kalbos, kad jis Lon- 
done, jei ne Portsmute... Šiaip ar taip, Portsmute, matyt, su- 
telktas didelis laivynas, nes praeitą mėnesį buvęs įsakymas vi- 
siems laivams ten plaukti prancūzų invazijai atremti: todėl uos- 
te ir buvo taip mažai laivų. 

Lordas Mortimeris tą valandėlę nedovanojo kiek nepasidi- 
džiavęs, ypač žiūrėdamas į mesirą de Eno. Mat, per savo pa- 
siuntinius buvo apsukriai paskleidęs gandus, jog ketinąs išsi- 
laipinti pietiniame pakraštyje, ir gudrybė pavyko kaip reikiant. 
Bet Žanas de Eno taip pat galėjo didžiuotis savo olandų jū- 
reiviais, kurie plaukė numatytu kursu, nepaisydami audros. 

Kraštas nebuvo saugomas; lordas meras nebuvo matęs ka- 
riuomenės apylinkėse nei gavęs kokių kitokių instrukcijų, be 
įprastinio potvarkio sergėti pakrantę. Kur būtų geriausia įsi- 
kurti? Lordas meras pasiūlė Voltono abatiją, per tris mylias 
pakrante. Širdies gilumoje jis geiste geidė užkrauti vienuo- 
liams tos draugijos viešnagę. 

Reikėjo sudaryti apsaugos būrį karalienei. 

— Aš jam vadovausiu!— sušuko Žanas de Eno. 

— O Eno riterių išsilaipinimas, mesire?— tarė Mortimeris.— 
Kas juo pasirūpins? Ir kiek laiko jis truks? 

— Tris dienas, tada jie bus pasiruošę išžygiuoti. Aš pavesiu 
priežiūrą Pilypui de Šato, savo vyriausiajam štalmeisteriui. 

Mortimeriui ypač rūpėjo slapti žygūnai, kuriuos jis buvo iš- 
siuntęs iš Olandijos pas vyskupą Orletoną ir Lankasterio gra- 
fą. Ar pastarieji gavo laiškus, ar įspėti laiku ir kur dabar 
galėtų būti? Per vienuolius, be abejo, būtų įmanoma sužinoti 
ir nusiųsti vyčius, kurie, jodami iš vienuolyno į vienuolyną, 
nusigautų pas vidaus pasipriešinimo vadus. 

Valdingas, pažiūrėti ramus Mortimeris žingsniavo tenlink šen- 
link Heridžo didžiąja gatve, apstatyta žemais trobesiais: čia 
nekantraudamas grįždavo atgal pažiūrėti, kaip sudaromas ap- 
saugos būrys, čia ėjo į uostą paspartinti arklių iškrovimo, čia 
vėl žygiavo į „Trijų kaušų“ smuklę, kur karalienė ir sosto įpė- 
dinis Edvardas laukė žirgų. Ta pačia gatve, kurią jis mynė, 
nuo tol kelis amžius slinks Anglijos istorija.* 


* Per Šimtametį karą iš jo plauks Prancūzijon Anglijos karo laivai. 
XVI a. jame susitiks tyrinėtojas seras Martinas Frobišeris ir seras 
Frensis Dreikas, sutriuškinęs Ispanijos karaliaus Pilypo V „Nenugali- 
mąją Armadą“. Jame taip pat lankysis admirolas Nelsonas. 

Galiausiai apsaugos būrys buvo surinktas; riteriai jojo po 
keturis gretoje visu Hai strito pločiu. Šalimais bėgo tarnai, 
segdami paskutinę arklių šarvų sagtį; ietys siūbavo prieš siau- 
rus langus, špagos žvangėjo, daužydamosi į geležinius antkelius. 

Karalienė padedama užsėdo ant savo eidininko, ir būrys nu- 
jojo per slėningus laukus, šen bei ten prižėlusius medžių guo- 
tų, per užtvinusius smiltynus, pro retus namus šiaudiniais sto- 
gais. Tankiavilnės avys rupšnojo žolę palei purvinas valkas už 
žemų aptvarų. Apskritai, kraštas išrodė gana liūdnas, tolumoj, 
link kito žiočių kranto, plaukė jūros rūkas. Bet Kento grafas, 
Kromvelis, Olspėjus, saujelė anglų ir netgi Meltrevezas, dar 
visai ligonis, žiūrėjo į tą kraštovaizdį, kits į kitą, ir ašaros 
žvilgėjo jų akyse. Juk čia Anglijos žemė! 

Ir staiga, kai vienoje sodyboje aiklys iškišo galvą pro ark- 
lidės duris ir sužvengė, pastebėjęs raitelių būrį, Rodžerį Morti- 
merį tarsi užgriuvo atgautos gimtinės meilė. Tą šitaip lauktą 
džiugesį, kurio jis dar nebuvo pajutęs, turėdamas galvoje tiek 
rimtų minčių ir tiek neapsvarstytų sprendimų, jis patyrė vi- 
dury laukų, nes anglų arklys žvengė Flandrijos arkliams. 

Treji metai gyvenimo svetur, treji metai tremties, laukimo, 
tikėjimo! Mortimeris staiga išvydo, kaip jis, naktį pabėgęs iš 
Tauerio, kiaurai peršlapęs, ropščiasi į valtį vidury Temzės, plau- 
kia į kitą krantą, kur jo laukia žirgas. Ir štai jis grįžta su 
išsiuvinėtais herbais ant krūtinės ir tūkstančiu iečių, kurios 
parems jo kovą. Jis grįžta, pasidaręs meilužiu karalienės, apie 
kurią taip svajojo kalėjime. Gyvenimas kartais pasirodo kaip 
godota goda, ir tik tada žmogus gali jaustis laimingas. 

Pagautas dėkingumo ir meilės, jis nukreipė akis į karalienę 
Izabelę, į tą gražų profilį, apdarytą plienu, kuriame nelygi- 
nant safyras žibėjo akis. Bet Mortimeris pamatė, kad mesiras 
Žanas de Eno, jojantis karalienei iš kito šono, taip pat į ją 
žiūri, ir didis jo džiaugsmas susyk išblėso. Jis pasidingojo kar- 
tą jau patyręs tą akimirką, gyvenąs ją antrą sykį ir sutriko, 
nes, teisybę pasakius, retai kuris jausmas taip sudrumsčia 
mums ramybę, kaip tas, kuris apima mus, kai atpažįstame dar 
niekad mūsų nemintą kelią. Ir tada jis prisiminė kelią į Pary- 
žių, tą dieną, kada jojo pasitikti atvykstančios Izabelės, ir 
Artua grafą Roberą, risnojantį šalia karalienės, kaip Žanas 
de Eno kad dabar risnojo. Taip pat atsiliepė širdis, ir Morti- 
meris apsipažino. " 

Jis išgirdo karalienę sakant: 

— Mesire Žanai, aš jums dėkinga už viską, o labiausiai už 
tai, kad esu čia. 

Izabelė taip pat jaudinosi, jodama savo karalystės žeme. Bet 
Mortimeris paniuro, apniuko, pasidarė šiurkštus, lyg svetimas 
ir buvo toks, kol prijojo Voltono abatiją, kol visi įsikūrė: kas 
celėse, kas svečių kambariuose, o diduma karių daržinėse. Tad 
vakare, likusi viena su savo meilužiu, karalienė Izabelė netgi 
paklausė: 

— Bet kas jums darosi visą vakarą, mielasis Mortimeri? 

— Ponia, aš maniau gerai tarnavęs savo karalienei ir bi- 
čiulei. 

— O kas jums sakė, kad ne, mano džiaugsme? 

— Aš maniau, ponia, kad man turėtumėte būti dėkinga už 
grįžimą šion karalystėn. 

— Bet kas gi tai neigia? 

— Jūs pati, ponia, jūs pati, kai mano akyse pareiškėte me- 
sirui de Eno esanti jam dėkinga už viską. 

— Ak Mortimeri, mano mielas bičiuli — sušuko karalienė, — 
kaip jūs nuliūstate dėl kiekvieno žodžio! Kas gi čia bloga iš 
tiesų, padėkoti žmogui, kuris tau daro paslaugą? 

— Aš liūstu dėl to, kas yra,— atkirto Mortimeris.— Aš liūs- 
tu dėl žodžių, kaip kad liūstu dėl tam tikrų žvilgsnių, kuriuos, 
mano supratimu, turėtumėte skirti vien tik man. Jūs mėgstate 
flirtą, ponia, o to aš nesitikėjau. Jūs flirtuojate! 

Karalienė buvo išvargusi. Ją ganėtinai ištąsė trys dienos aud- 
ros, nerimas dėl labai rizikingo išsilaipinimo ir galiausiai tas 
keturių mylių žygis arkliais. Ar daug tokių moterų, kurios iš- 
tvertų tiek, nėmaž nesiskųsdamos nei kam teikdamos rūpes- 
čių? Ji labiau tikėjosi komplimentų dėl savo tvermės, negu 
pavydo priekaištų. 

— Koks flirtas, bičiulį, man labai įdomu?— tarė ji suirzu- 
si. — Nekalta draugystė, kurią mesiras de Eno man pasižadėjo, 
gali tik juoką sukelti, bet ji nuoširdi; ir, be kita ko, neužmirš- 
kite, kad tik per ją mes turime čia kariuomenę. Tad pakęskite 
bent, kad aš, jo neskatindama, jam šiek tiek atsilyginu, ir pa- 
skaičiuokite mūsų anglus, ir paskaičiuokite Eno riterius. Jūsų 
dėlei taipogi aš šypsausi tam žmogui, kuris taip jus erzina! 

— Blogą elgesį visada galima labai gražiai pateisinti. Su- 
prantama, mesiras de Eno tarnauja jums, didelės meilės -veda- 

mas, bet neatsisako aukso, kurį jam už tai mokame. Tad nėra 
reikalo taip švelniai jam šypsoti. Man gėda matyti, kaip jūs 
smunkate iš tų tyrumo aukštybių, kur aš buvau jus iškėlęs. 

— Jūs nė kiek neužsigavote, mielas Mortimeri, kai aš nu- 
smukau iš tų tyrumo aukštybių tą dieną tiesiai jums į glėbį. 

Tai buvo pirmas ginčas. Negi jis turėjo kilti kaip tik tą 
dieną, kurios juodu taip laukė ir siekė keliolika mėnesių, su- 
vieniję savo pastangas? c 

— Mielasis,— švelniau pridūrė karalienė, — ar tas tūžmas ne- 
ima jus todėl, kad aš esu arčiau savo vyro ir mylėtis mu- 
dviem bus ne taip lengva? 

Mortimeris nuleido galvą, suraukęs vešlius antakius. 

— Išties manau, ponia, jog dabar, kai esate savo karalystės 
žemėje, mums reikia miegoti skyrium. į 

— Kaip tik to ir aš norėjau jus prašyti, mano mielasis drau- 
ge,— atsakė Izabelė. 

Jis išėjo pro duris. Nebematys, kaip verkia meilužė. Kurgi 
jos, palaimingosios Prancūzijos naktys? 

Abatijos koridoriuje Mortimeris susidūrė kaktomuša su jau- 
nuoju sosto įpėdiniu Edvardu; žvakė rankoje švietė jo smulkų 
baltą veidą. Nejaugi jis čia sekė? 

— Jūs nemiegate, milorde?— paklausė Mortimeris. 


— Ne, aš ieškojau jūsų, milorde, kad man kuo skubiausiai 
atsiųstumėte savo sekretorių... Norėčiau šį vakarą, grįžęs į ka- 
ralystę, parašyti laišką poniai Pilypai. .. 


II 
ŠVIESI VALANDA 


„Didžiai geram ir galingam senjorui Gijomui, Eno, Olandi- 
jos ir Zelandijos grafui. 

Sveikas, didžiai brangus ir didžiai mylimas broli, tesaugo ta- 
ve dievas. 

Taigi mes dar rikiavome savo vėliavas apie Heridžo jūros 
uostą ir karalienę dar kurdinome Voltono abatijoje, kai atėjo 
gera žinia, jog monsenjoras Henrikas, Lankasterio grafas, ka- 
raliaus Edvardo pusbrolis, visų čia vadinamas lordu Nusukt- 
sprandžiu, nes jo galva nukreipta į šoną, atžygiuoja mūsų pa- 

sitikti su visa armija baronų ir riterių, ir vyrų, sukeltų ant 
kojų jų žemėse, ir taipogi Heriferdo, Noridžo ir Linkolno vys- 
kupai, norėdami tarnauti karalienei, mano Damai Izabelei. Ir 
monsenjoras Norfolko grafas, Anglijos maršalas, apsireiškė sa- 
vo ruožtu, tų pačių ketinimų vedamas, su savo narsia kariuo- 
mene. 

Mūsų ir lordų Lankasterio ir Norfolko vėliavos susijungė 
vietovėje, vadinamoje Bari Sent-Edmendzu, kur tą dieną kaip 
sykis buvo turgus pačiose gatvėse. 

Susitikimas buvo tikra šventė, kurios neįstengiu aprašyti. Ri- 
teriai šokinėjo nuo žirgų, atpažindami kitas kitą, glėbesčiavosi 
ir bučiavosi, monsenjoras Kento grafas ir monsenjoras Norfol- 
ko grafas puolė kits kitam į glėbį su ašaromis akyse, kaip tikri 
broliai, ilgą laiką nesimatę, ir mesiras Mortimeris apsikabino 
taipogi su senjoru Heriferdo vyskupu, ir monsenjoras Nusukt- 
sprandis bučiavo į skruostus sosto įpėdiniui Edvardui, ir visi 
bėgo prie raitos karalienės pasveikinti jos ir paliesti lūpomis 
suknios krašto. Jei būčiau atvykęs Anglijos karalystėn pama- 
tyti vien tik tai, kiek meilės ir džiaugsmo siaučia mano Damą 
Izabelę, tikrai jausčiausi atlygintas už savo vargus. Juoba kad 
Sent-Edmendzo žmonės, palikę paukščius ir daržoves ant preky- 
stalių, džiaugėsi kartu, ir be perstojo plaukė apylinkių gyven- 
tojai. . 

Karalienė labai meilingai su gausybe komplimentų pristatė 
mane visiems anglų senjorams, ir, be to, šiaipjau skyriausi nuo 
kitų, turėdamas tūkstantį mūsų Olandijos iečių už pečių, ir di- 
džiavausi, mano didžiai mylimas broli, kad mūsų riteriai tokie 
taurūs atrodo tiems užjūrio senjorams. 

Karalienė nedovanojo nepareiškusi savo giminaičiams ir ša- 
lininkams, jog tiktai lordo Mortimerio dėka ji sugrįžusi, ir dar 
remiama tokios galybės; ji aukštai įvertino mesiro Mortimerio 
paslaugas ir įsakė visame kame klausyti jo patarimų. Beje, 
mano Dama Izabelė nieko nesprendžia pati viena, iš anksto 
su juo nepasitarusi. Jinai jį myli ir to neslepia, bet toji meilė 
dorybinga, ne kitokia, kad ir kiek kalbų priaustų pikti žmonių 
liežuviai, nes kitaip ji stengtųsi labiau ją dangstyti; tai pui- 
kiausiai matau iš jos akių, kai ji žvelgia į mane, juk negalėtų 
šitaip žiūrėti, jei jos sąžinė būtų negryna. Voltone buvau tru- 
putį benuogąstaująs, kad jų draugystė, ko gero, mažumą at- 
šalusi nežinia dėl kokios priežasties; bet dabar iš visa ko ma- 

tyti, jog to nėra, jog juodu sieja tvirti saitai, ir aš džiaugiuosi, 
nes visai natūralu, kad mano Dama Izabelė mylima dėl visų 
savo gerų ir gražių savybių, ir aš norėčiau, kad kiekvienas 
pasišvęstų ją taip mylėti, kaip aš ją myliu. 

Senjorai vyskupai atsigabeno ganėtinai pinigų ir pasižadėjo 
dar surinkti aukų savo vyskupijose, ir aš dabar ramus dėl at- 
lyginimo mūsų riteriams, nes jau buvau bepradedąs būkštauti, 
kad mesiro Mortimerio lėšos, gautos iš lombardų, ko gero, per- 
nelyg greit išsibaigs. Tai, ką dabar dėstau, įvyko rugsėjo dvi- 
dešimt aštuntąją dieną. 

Paskui, patraukę toliau, triumfališkai žygiavome per Niumar- 
keto miestą, kuriame labai gausu smuklių ir viešų namų, ir 
per taurų Kembridžo miestą, kur visi šneka lotyniškai — stačiai 
stebuklas, — ir viename koledže ten daugiau klerkų, negu vi- 
soje jūsų Eno grafystėje. Visur liaudis ir senjorai, sutikdami 
mus, reiškia džiaugsmą, kuris gan aiškiai rodo, jog karalius 
nemylimas, jog per blogus patarėjus jis pasidaręs nekenčiamas 
ir niekinamas; tad mūsų vėliavos sveikinamos šauksmais: „Iš- 
vadavimas!" 

Mūsiškiai Eno riteriai „nenuobodžiauja“, kaip sako mesiras 
Henrikas Nusuktsprandis, kuris, matote, mielai kalba prancū- 
ziškai, ir, tą jo žodį išgirdęs, juokiausi kokį pusvalandį ir dar 
kartais juokiuosi, jį prisiminęs! Anglijos merginos palankios 
mūsų riteriams, ir tai labai pravartu, nes lengva juose palai- 
kyti ūpą kariauti. Jei aš imčiau paikioti, tai duočiau blogą 
pavyzdį ir prarasčiau tą galią, kuri vadui būtina, kai reikia 
sudrausti savo kariuomenę. Ir, be to, neleidžia įžadas, kurį esu 
davęs savo Damai Izabelei, ir, jeigu jį sulaužyčiau, ko gero, nu- 
sigręžtų laimė nuo mūsų ekspedicijos. Žodžiu sakant, naktys 
man atima ramybę, tačiau, kadangi ilgai jodinėju, miegas ma- 
nęs nelenkia. Manau, kad grįžęs iš to žygio, vesiu. 

Dėl vedybų turiu jums pasakyti, brangusis broli ir brangioji 
sese grafiene, kad monsenjoras jaunasis sosto įpėdinis Edvar- 
das tebėra taip pat nusiteikęs jūsų dukros Pilypos atžvilgiu ir 
kas mielą dienelę vis klausia mane naujienų, ir kad visos jo 
širdies godos tik jai vienai skirtos, ir kad labai geras ir nau- 
dingas dalykas buvo tos sutartuvės, kuriomis jūsų dukra, esu 
tikras, visada džiaugsis. Aš suėjau į draugystę su jaunuoju 
sosto įpėdiniu Edvardu, kuris, regis, manim labai žavisi, nors 
kalba mažai; jis dažniausiai tyli, kaip, anot jūsų pasakojimų, 

galingasis karalius Pilypas Gražusis, jo senėlis. Visai galimas 
daiktas, jog vieną dieną jis bus toks pat didis valdovas, kaip 
ir karalius Gražusis, ir, ko gero, anksčiau, negu dievas suteiks 
jam karūną, jei tikėsime anglų baronų kalbomis Taryboje. 

Nes karalius Edvardas pasirodo besąs tikras menkysta, kai 
tik kas atsitinka. Jis buvo Vestmaustirse, kada mes išsilaipino- 
me, ir bematant pabėgo slėptis Taueryje; ir per visus savo še- 
rifus, kurie valdo jo grafystes, liepė paskelbti visose viešose 
vietose — aikštėse, prekyvietėse ir mugėse — parėdymą, kurio 
nuorašą jums siunčiu: 


„Kadangi Rodžeris Mortimeris ir kiti karaliaus ir jo karalys- 
tės priešai bei išdavikai smurtingai išsilaipino ir vedasi svetim- 
šalių kariuomenę, kuri ketina nuversti karaliaus valdžią, kara- 
lius įsako visiems savo pavaldiniams priešintis tam visomis iš- 
galėmis ir juos sunaikinti. Gyvus palikti vien karalienę, jos 
sūnų ir Kento grafą. Visi, kas imsis ginklo prieš užpuolėjus, 
gaus stambų atlyginimą, o kas atneš karaliui Mortimerio lavo- 
ną ar bent jo galvą, tam pažadėta tūkstančio svarų sterlingų 
premija." 


Karaliaus Edvardo įsakymams niekas nepakluso; bet jie 
smarkiai pakėlė mesiro Mortimerio autoritetą, nes visi pamatė, 
kaip aukštai vertinama jo gyvybė, ir įsitikino, jog karalius lai- 
ko jį dar didesniu vadu, negu jis yra iš tikrųjų. Karalienė 
davė atkirtį, žadėdama du tūkstančius svarų sterlingų tam, kas 
atneš Hju Despenserio Jaunesniojo galvą, šitaip įkainodama ža- 
lą, kurią tasai senjoras buvo padaręs jos vyro meilei, 

Londoniečiai nėmaž neketino gelbėti savo karaliaus, kuris 
nieku gyvu nenorėjo atsižadėti klaidų. Protingiausia išeitis jam 
būtų išvyti Despenserį, kuriam taip tinka pavardė*; bet ka- 
ralius Edvardas laiko jį užsispyręs, sakydamas, kad praeity 
buvęs gana gerai pamokytas, kad tokių dalykų buvę kitados 
dėl riterio Gavestono, kurį jis sutikęs nuo savęs nutolinti, ir 
kad tada tas riteris buvęs nužudytas, o jam, karaliui, buvusi 
įteikta chartija ir paskirta tvarkomoji taryba, kurios jis tik 
vargais negalais aisikratęs. Despenseris jį skatino nenusileisti, 
ir juodu, anot kalbų, netgi verkę apsikabinę; Despenseris netgi 
šaukęs, jog verčiau mirsiąs ant karaliaus krūtinės, nei gyven- 


* Vellkleidys (sen. pranc. k.), 

siąs sveikas šaly nuo jo. Ir, savaime aišku, jam naudinga taip 
sakyti, nes toji krūtinė — vienintelė jo atrama. 

Žodžiu sakant, juodu yra dabar visų apleisti, likę prie jų tik 
Despenseris Senasis, Erendlio grafas, Despenserio giminaitis, 
Vorino grafas, Erendlio grafo svainis, ir kancleris Boldokas, 
kuris negali būti neištikimas karaliui, nūs visur ir visų yra 
nekenčiamas ir būtų suplėšytas į skutus, kad ir kur jis eitų. 

Taueris karaliui pasirodė nebe saugus, ir jis su tuo būreliu 
leidosi į Velsą kariuomenės telkti, rugsėjo trečiąją dieną ap- 
garsinęs savo ekskomunikas, mūsų šventojo tėvo popiežiaus 
įam duotas paskelbti prieš savo priešus. Neimkite į galvą to 
apgarsinimo, didžiai mylimas broli, jei gausite tokią žinią: mat, 
tos ekskomunikos mūsų nė kiek neliečia; karalius Edvardas jų 
buvo prašęs prieš škotus, ir jis nieko neapgavo, taip apgau- 
lingai jas panaudojęs, ir kiekvienas kunigas mums duoda ko- 
muniją, kaip ir anksčiau, o vyskupai patys pirmieji. 

Taip niekingai sprukdamas iš Londono, karalius paliko val- 
džią arkivyskupui Renoldsui, vyskupui Džonui Stretfordui ir 
vyskupui Steipldonui, Ekseterio vyskupijos galvai ir karalystės 
iždininkui. Bet, mums sparčiai artėjant, vyskupas Stretfordas at- 
vyko nusilenkti karalienei Izabelei, o arkivyskupas Renold- 
sas, pabėgęs į Kento grafystę, iš ten prašėsi dovanojamas. Tad 
vienas vyskupas Steipldonas tebebuvo Londone, manydamas 
savo vagystėmis įsigijęs ganėtinai gynėjų. Bet prieš jį pakilo 
miesto rūstybė, ir, kai jis ryžosi sprukti, minia puolė jį vytis, 
nutvėrė ir nužudė Čipsaido priemiestyje, o jo kūną taip su- 
trypė, kad pasidarė nebeatpažįstamas. 

Tatai įvyko spalio penkioliktąją dieną, kada karalienė buvo 
Volingferde, pylimais aptvertame mieste, kame išlaisvinome 
mesirą Tomą Berklį, mesiro Mortimerio žentą. Karalienė, sužino- 
jusi apie Steipldono mirtį, pasakė, jog nesą ko verkti tokio 
blogo žmogaus, kuris jai yra daug kenkęs, o mesiras Morti- 
meris pareiškė, jog tokio galo susilauksią visi, geidę jam pra- 
žūties. 

Užvakar Oksfordo mieste, kuriame klerkų dar daugiau, nei 
Kembridžo mieste, mesiras Orletonas, Heriferdo vyskupas, krei- 
pėsi iš sakyklos į mano Damą Izabelę, Akvitanijos kunigaikštį, 
Kento grafą ir visus senjorus ir pasakė didelį pamokslą, pra- 
dėdamas žodžiais: „Caput meum doleo“, paimtais iš šventos 

Karalių knygos, — atseit, negalia apėmusi Anglijos karalystės 
galvą ir tik ją reikią gydyti. 

Tas pamokslas padarė didelį įspūdį susirinkusiems, kuriems 
buvo apsakytos ir išvardytos karalystės žaizdos ir kančios. Ir, 
nors mesiras Orletonas per ištisą valandą nė sykio neištarė ka- 
raliaus vardo, visi mintyse kaltino jį dėl tų negerovių, ir vys- 
kupas galiausiai sušuko, jog dangaus rykštė ir žmonių kardas 
privalo nubausti tuos išpuikusius ramybės drumstėjus ir kara- 
liaus suvedžiotojus. Tai didžiai dvasingas vyras, tasai mon- 
senjoras Heriferdo vyskupas, ir aš turiu garbės dažnai su juo 
kalbėtis, nors jis, regis, labai neturi laiko šnekėti su manimi; 
bet aš visad išgirstu kokį gerą pasakymą iš jo lūpų. Štai 
vieną dieną jis man sako: „Kiekvienam iš mūsų amžiaus įvy- 
kiai skiria savo šviesią valandą. Čia monsenjorui Kento gra- 
fui, čia monsenjorui Lankasterio grafui, vienam anksčiau, ki- 
tam vėliau, tenka būti kokio įvykio dalyviu ir didvyriu. Šiuo 
metu, mesire de Eno, gal būt, atėjo jūsų šviesi valanda.“ 

Sukrėsta, kaip ir visi, to pamokslo, po dviejų dienų karalienė 
paskelbė iš Volingferdo atsišaukimą prieš Despenserius, kaltin- 
dama juos, kad jie apiplėšę bažnyčią ir karalystę, nekaltai 
nuteisę mirti daugybę ištikimų pavaldinių, įkalinę ir ištrėmę 
didžiausius karalystės senjorus ir pasiglemžę jų turtus, skriau- 
dę našles ir našlaičius, alinę tautą mokesčiais ir duoklėmis. 

Tuo pat metu atėjo žinia, jog karalius, iš pradžių susiradęs 
prieglobsti Glosterio mieste, kuris priklauso Despenseriui Jau- 
nesniajam, persikėlęs į Vestberį ir ten jo palyda persiskyrusi. 
Despenseris įsitvirtinęs Bristolio mieste, savojoje pilyje, kur ren- 
giąsis mus sulaikyti, o Vorino ir Erendlio grafai išvykę į savo 
valdas Šropšire; taip Velso Markos ginamos iš šiaurės ir iš 
pietų, o karalius su Despenseriu Jaunesniuoju ir kancleriu Bol- 
doku telkiąs kariuomenę Velse. Teisybę pasakius, niekas neži- 
no, kur jis esąs. Sklinda gandai, jog jis tikriausiai išplaukęs 
į Airiją. 

Kai kelios anglų vėliavos, Čarltono grafo vadovaujamos, iš- 
žygiavo link Šropširo susigrumti su Erendlio grafu, vakar, spa- 
lio dvidešimt ketvirtąją dieną, lygiai po mėnesio mums išvy- 
kus iš Dordrechto, laisvai įžengėme į Glosterio miestą, džiugiai 
sveikinami jo gyventojų. Šiandieną mes patrauksime į Bristolį, 
kur įsitvirtinęs Despenseris Senasis. Aš apsiėmiau šturmuoti tą 
tvirtovę ir galų gale turėsiu progą stoti mūšin dėl savo Damos 

Izabelės ir parodyti jai savo drąsą, nes iki šiol sutikdavome 
labai mažai priešų savo kelyje. Aš pabučiuosiu Eno vėliavą, 
kuri plazda ant mano ieties, ir pulsiu. 

Aš patikėjau jums, didžiai brangus ir didžiai mylimas broli, 
savo paskutinę valią, išreikštą testamente, prieš išvykdamas ir 
nieko nenoriu keisti nei pridurti. Jei man teks mirti, žinosite, 
jog miriau be apgailos ar skundo, kaip ir dera riteriui, tauriai 
ginančiam damas ir vargšus skriaudžiamuosius, ir jūsų garbę, 
mano Ponia brangi sese, jūsų žmona, ir mano dukterėčios, jūsų 
mylimos dukros, tesaugo jus visus dievas. 

Diktuota Glosteryje tūkstantis trys šimtai dvidešimt penktai- 
siais spalio dvidešimt penktąją dieną. 

Žanas" 

* * * 


Mesirui Žanui de Eno nereikėjo rodyti savo drąsos rytojaus. 
dieną, ir jo gražus dvasios protrūkis nuėjo niekais. 

Kai rytą jis pasirodė prie Bristolio su plazdančiom vėliavom 
ir žibančiais šalmais, miestas jau buvo nusprendęs pasiduoti, 
ir jį būtum galėjęs paimti su lazda. Notabliai paskubėjo iš- 
siųsti parlamentarus, kurie tik domėjosi, kur riteriai pageidautų 
apsistoti, per kits kitą rodė savo atsidavimą karalienei ir siū- 
lėsi tučtuojau išduoti Hju Despenserį Senąjį, savo senjorą, vie- 
nintelį kaltininką, per kurį jie negalėję anksčiau išreikšti savo 
gerų norų. 

Miesto vartai -kaip mat atsivėrė, ir riteriai įsikūrė gražiau- 
siuose Bristolio rūmuose. Despenseris Senasis buvo suimtas 
savo pilyje ir keturių riterių saugomas, o karalienė, sosto įpė- 
dinis ir žymiausi baronai kėlėsi į savo apartamentus. Karalienė 
susirado ten savo kitus tris vaikus, kuriuos Edvardas bėgdamas 
buvo palikęs Despenserio priežiūrai. Ji stebėjosi, kad jie taip 
paaugę per dvidešimt mėnesių, žiūrėjo į juos be atlydos ir bu- 
čiavo. Staiga ji žvilgtelėjo į Mortimerį, tarsi prasikaltusi jam 
tuo savo didžiu džiaugsmu, ir sumurmėjo: 

— Norėčiau, mielasis, kad dievas man būtų padaręs tokią 
malonę, ir jie būtų gimę nuo jūsų. 

Lankasterio grafui pasiūlius, pas karalienę tuojau pat buvo 
sušauktas posėdis, kuriame dalyvavo Heriferdo, Noridžo, Lin- 
kolno, Ilio ir Vinčesterio vyskupai, Dublino arkivyskupas, Nor- 
folko ir Kento grafai, Rodžeris Mortimeris Vigmorietis, seras 

Tomas Veikas, seras Viljamas Zušas Ašlietis, Robertas Montel- 
tas, Robertas Merlis, Robertas Votvilis ir senjoras Henrikas de 
Bomonas. 


Tas posėdis, remdamasis tuo faktu, jog karaliaus Edvardo 
nėra karalystėje — nesvarbu, ar jis Velse, ar Airijoje — nu- 
sprendė paskelbti jaunąjį sosto įpėdinį Edvardą karalystės sau- 
gotoju ir gynėju tam tarpui, kol valstybė neturi valdovo. Tuo- 
jau pat buvo paskirstytos svarbiausios administracinės funkci- 
jos, ir Adamas Orletonas, maišto galva, didumą pasiskyrė sau, 
pradedant lordo iždo saugotojo pareigomis. 


Teisybę pasakius, jau seniai buvo laikas pertvarkyti centri- 
nius valdymo organus. Stačiai stebuklas, kad visą tą mėnesį, 
kol karalius slapstėsi, ministrai buvo išblaškyti, o Anglijos že- 
me jodinėjo karalienė ir baronai, muitinės veikė normaliai, 
mokesčių rinkėjai žūtbūtinai dirbo savo darbą, miestuose eita 
sargybą, ir apskritai visuomenės gyvenimas plaukė savo vaga 
senu papratimu. 

Taigi karalystės gynėjas, laikinas valdovas po mėnesio su- 
lauks penkiolikos metų. Savo ordonansus jis patvirtins asmeni- 
niu antspaudu, nes valstybės antspaudai išgabenti karaliaus ir 
kanclerio Boldoko. Tą pačią dieną jaunasis sosto įpėdinis pir- 
mą kartą parodė savo valdžią — pirmininkavo Hju Despenserio 
Senojo teisme. 

Kaltintojas buvo seras Tomas Veikas, atšiaurus pagyvenęs 
riteris, kariuomenės maršalas, kuris pripažino Despenserį, Vin- 
česterio grafą, kaltą dėl Tomo Lankasterio nužudymo, kaltą 
dėl Rodžerio Mortimerio Vyresniojo mirties Taueryje (mat, se- 
nasis Čirko lordas nepamatė savo sūnėno pergalingo sugrį- 
žimo — užgeso prieš kelias savaites savo kameroje), kaltą tai- 
pogi dėl gausybės kitų senjorų įkalinimo, ištrėmimo arba mir- 
ties, kaltą dėl karalienės ir Kento grafo turtų nusavinimo, dėl 
blogo valstybės reikalų tvarkymo, dėl pralaimėjimo Škotijoje 
ir Akvitanijos kare, kaltą dėl visa ko, kas atsitiko per jo pa- 
mokymus ir pragaištingus patarimus. Tie patys priekaištai bus 
padaryti ir kitiems karaliaus Edvardo patarėjams. 

Raukšlėtas, susikūprinęs, jau bemaž praradęs balsą, Hju Se- 
nasis, kuris tiek metų dėjosi esąs nužemintai nuolankus kara- 
liaus norams, parodė, ką galįs. Jam nebuvo ko prarasti, tad 
gynėsi iš paskutiniųjų. 


232 


Pralaimėti karai? Pralaimėti dėl baronų bailumo. Mirties 
bausmės, įkalinimai? Jų griebtasi prieš išdavikus ir maištinin- 
kus, kurie, kenkdami karaliaus valdžiai, griauna karalystę. Feo- 
dai ir pajamos sekvestruotos, kad karūnos priešai negalėtų 
apsirūpinti žmonėmis ir lėšomis. Jam prikišamas grobstymas 
ir plėšimas, bet argi niekis jo ir jo sūnaus nuosavybė — tos 
dvidešimt trys pilys, kurias 1321 metais išplėšė ir sudegino 
Mortimeris, Lankasteris, Meltrevezas, Berklis, čia pat esantys, 
iki buvo sumušti —kas ties Šruzberiu, kas ties Boraubridžu? 
Jis tik atgavo nuostolius, jam padarytus, jo apskaičiavimu, už 
keturiasdešimt tūkstančių livrų, neimant į skaičių to smurto ir 
prievartos, kurią patyrė jo Žmonės. 

Jis baigė tokiais žodžiais, kreipdamasis į karalienę: 

— Ak ponia! Tikrai stosime prieš dievo teismą — jei ne 
šiame, tai kitame pasaulyje! 

Jaunasis sosto įpėdinis įdėmiai klausėsi, pakėlęs savo ilgas 
blakstienas. Teismas nusprendė Hju Despenserį Senajį vilkti 
gatvėmis pririštą prie arklio ir, nukirtus galvą, pakarti; iš- 
klausęs nuosprendį, jis su panieka tarė: 

— Aš matau, milordai, kad, jūsų akimis, nukirsti galvą ir 
pakarti yra du skirtingi dalykai, na, o mano akimis — tiktai 
mirtis! 

Tie, kurie anksčiau jį pažinojo kitomis aplinkybėmis, iš jo 
elgesio staiga suprato, kodėl jis turėjo tokią didelę įtaką ka- 
raliui. Tas padlaižys kurtizanas nebuvo bailus, tas nekenčiamas 
ministras nebuvo kvailas. 

Sosto įpėdinis Edvardas pritarė nuosprendžiui, bet jis jau 
mąstė ir pradėjo susidaryti nuomonę apie žmones, užimančius 
aukštas pareigas. Pirma išklausinėti, paskui tarti savo žodį, pir- 
ma išsiaiškinti, paskui spręsti, pirma suprasti, paskui nutarti 
ir visada turėti galvoje, kad žmogus linkęs tiek į gera, tiek 
į bloga. Štai pagrindiniai išminties teiginiai bet kokiam val- 
dovui. 

Retai kuris, penkiolikos nesukakęs, nuteistų mirčiai žmogų. 
Edvardas, Akvitanijos kunigaikštis, pirmąją savo valdymo dieną 
gavo gerą pamoką. 

Senasis Despenseris buvo pririštas už kojų prie arklio pa- 
kinktų ir velkamas Bristolio gatvėmis. Paskiau sutrūkinėjusio- 
mis sausgyslėmis, suskaldytais kaulais atvestas į aikštę pr1e- 
šais pilį ir paklupdytas prie trinkos. Plaukai nubraukti į viršų, 

kad apsinuogintų sprandas, ir platus kalavijas, iškeltas budelio 
su raudonu kapišonu, nurėžė jam galvą. Kūnas, aptekęs krauju, 
plūstančiu iš didžiųjų arterijų, pakabintas už pažastų kartuvė- 
se. Susiraukšlėjusi, išterliota galva pamauta šalimais ant mieto. 

Ir kiekvienas tų riterių, kurie buvo prisiekę šventu Jur- 
giu ginti damas, mergeles, skriaudžiamuosius ir našlaičius, žiū- 
rėjo į senį ir džiūgavo, smagiai juokdamiesi ir laidydami są- 
mojus. 


III 
HERIFERDAS 


Naujasis dvaras per Visus Šventuosius įsikūrė Heriferde. 

Jei, pasak Adamo Orletono, to miesto vyskupo, kiekvienas 
Istorijos bėgyje turi savo šviesią valandą, tai dabar jam stojo 
ta valanda. Po permainingo gyvenimo — padėjo pabėgti vie- 
nam didžiausių karalystės senjorų, stojo prieš parlamento teis- 
mą ir buvo savo perų koalicijos išgelbėtas, skelbė ir kurstė 
maištą — grįžo nugalėtojas į savo vyskupystę, kurion buvo pa- 
skirtas prieš karaliaus Edvardo valią ir kurioje eigėsi kaip di- 
dis prelatas. 

Su kokiu džiaugsmu tas smulkaus sudėjimo, bet stiprus kū- 
nu ir dvasia vyras, vėl apsirengęs vyskupo rūbais, su mitra 
ant galvos ir pastoralu rankoje, nė kiek nesivaržydamas, per- 
ėjo per miestą, kuriam buvo tiek padaręs. 

Kai tiktai karališkoji palyda užėmė pilį, stovinčią miesto 
centre, Vajo upės kilpoje, Orletonas be atlydos rodė valdovei 
savo veiklos vaisius ir, visų pirma, didelį ketvirtainį bokštą, 
kurio dviejuose aukštuose švietė smailūs skliautai, o kiekvie- 
name kampe kyšojo po tris bokštelius — du mažesni iš kraštų 
ir trečias aukštesnis užpakaly,— viso dvylika špilių, remiančių 
dangų; tą bokštą jis pastatydino katedros centre, per patį kry- 
žių. Lapkričio šviesa žaidė rausvose plytose, kurių spalva dėl 
drėgmės išrodė labai šviežia, apie pastatą driekėsi piati veja, 
tamsi ir dailiai nušienauta. 

— Gražiausias bokštas jūsų karalystėje, ponia, ar ne?— sa- 
kė Adamas Orletonas, kupinas naivaus statytojo išdidumo, žiū- 
rėdamas į tą aukštą reljefingą, grynų linijų, bet neperkrautą 

statinį, kuriuo jis nesiliovė žavėjęsis.— Ne veltui gyvenau bent 
jau dėl to, kad pastatydinau tokią katedrą. 

Anot kalbų, Orletonas ne paveldėjo kilmę, bet gavo ją, bai- 
gęs Oksfordą. Jis tai žinojo ir norėjo pateisinti aukštas parei- 
gas, kurias įsigijo, vedamas tiek proto, tiek garbės troškimo, 
ir daugiau per išmanymą, negu per intrigas. Jis nusivokė esąs 
viršesnis už visus žmones, kurie jį supo. 

Jis pertvarkė katedros biblioteką, kurioje stori foliantai, 
sudėlioti lentynose nugarėlėmis į vidų, buvo prikaustyti gran- 
dinėmis, kad niekas negalėtų jų pavogti; apie tūkstantį iliumi- 
nuotų, ištapytų, įstabių rankraščių, kuriuose buvo sukaupti pen- 
ki šimtmečiai išminties, tikėjimo, išmonės, nuo pirmojo Evan- 
gelijos vertimo į saksų kalbą su ištapytais runų rašmenimis 
pirmuose puslapiuose iki naujausių lotynų kalbos žodynų, o kur 
dar „Dangiškoji hierarchija“, švento Jeronimo raštai, švento 
Jono Auksaburnio kūriniai, dvylika mažųjų pranašų... 

Karalienė dar grožėjosi statoma kapitulos sale ir garsiuoju 
pasaulio žemėlapiu, kurį Ričardas Belo piešė tikrai dievo 
įkvėptas ir kuris jau darė stebuklus. 

Šitaip Heriferdas beveik ištisą mėnesį buvo improvizuota 
Anglijos sostinė. Mortimeris jautėsi ne mažiau laimingas, ne- 
gu Orletonas, nes ką tik atgavo Vigmoro pilį, esančią per 
kelias mylias, ir buvo bemaž jau savo žemėse. 

Tuo metu buvo tebeieškoma karaliaus. 

Toksai Risas ap Ovelas, Velso riteris, vieną dieną atvykęs 
pranešė, jog Edvardas II slapstąsis vienoje abatijoje, Glemor- 
geno grafystės pakrantėse, kur priešingi vėjai buvo nubloškę 
jo laivą, kuriuo jis ketino nuplaukti Airijon. 

Tučtuojau Žanas de Eno, atsiklaupęs prieš ponią Izabelę, pa- 
sisiūlė nutverti neištikimą vyrą, įgludusį savo velsiškoje iršt- 
voje. Tik vargais negalais jį įtikinta, jog labai sunku pavesti 
svetimšaliui karaliaus suėmimą ir jog tokiam nedėkingam dar- 
bui geriau tinka kuris nors karališkosios giminės narys. Tad 
Henrikas Nusuktsprandis gavo be kokio malonumo sėstis į bal- 
ną ir, lydimas Zušo grafo ir Riso ap Ovelo, iššniukštinėti va- 
karinę pakrantę. 

Beveik tuo pat metu iš Šropširo atvyko Čarltono grafas, ve- 
dinas Erendlio grafu, paimtu nelaisvėn ir sukaustytu grandinė- 
mis. Rodžeriui Mortimeriui tai buvo nuostabus revanšas, ka- 
dangi Edmondas Ficelenas, Erendlio grafas, buvo gavęs didžiąją, 

dalį jo konfiskuotų turtų ir Velso krašto Didžiojo teisėjo ti- 
tulą, kuris priklausė senajam Mortimeriui Čirkiečiui. 

Rodžeris Mortiimeris beveik ištisą pusvalandį laikė savo prie- 
šą stačią, netardamas jam nė žodžio, tik leido akimis nuo gal- 
vos iki kojų ir ramiai, mėgaudamasis žiūrėjo į gyvą priešą, 
kuris netrukus bus negyvas. 

Erendlio grafas, kaip karalystės priešas, buvo labai greitai 
nuteistas, remiantis tais pačiais kaltinimais, kurie buvo iškelti 
Despenseriui Senajam, ir jam buvo nukirsta galva didžiausiam 
Heriferdo gyventojų ir mieste stovinčios kariuomenės džiaugs- 
mui. 

Buvo pastebėta, jog per mirties nuospiendžio vykdymą ka- 
ralienė ir Rodžeris Mortimeris laikėsi už rankų susiėmę. 

Jaunajam sosto įpėdiniui Edvardui prieš tris dienas buvo su- 
kakę penkiolika metų. 

Galiausiai lapkričio dvidešimtą atėjo laukiamoji žinia. Ka- 
ralius Edvardas Lankasterio grafo suimtas Nito bernardinų aba- 
tijoje, Tau slėnyje. 

Karalius, jo favoritas ir kancleris gyveno ten slapčiomis ke- 
lias savaites, persirengę vienuolių abitais. Edvardas laukė ge- 
resnių laikų, dirbdamas abatijos kalvėje,— užsiėmimas, išblaš- 
kantis nereikalingas mintis. 

Jis ten stovėjo nuogas iki juosmens, žaizdro nušviesta krū- 
tine ir barzda, abitas buvo nuslinkęs ant klubų, apie rankas 
skraidė žiežirbos, kancleris dūmė dumples, o nuliūdęs Hju 
Jaunesnysis padavinėjo jam įrankius, kai Henrikas Nusukt- 
sprandis atsistojo duryse ir, šalmu beveik liesdamas jam pe- 
tį, tarė: 

— Jūsų didenybe, mano pusbroli, atėjo laikas atpirkti savo 
nuodėmes. 

Karalius paleido iš rankų kūjį; kaltas gelžgalis raudonavo 
ant priekalo. Ir Anglijos valdovas, drebėdamas visu savo stam- 
biu blyškiu kūnu, paklausė: 

— Pusbroli, pusbroli, ką man darys? 

— Ką nuspręs jūsų karalystės didikai, — atsakė Nusuktspran- 
dis. 

Nūnai karalius — vis dar su savo favoritu, vis dar su savo 
kancleriu — laukė įtvirtintoje. Manmauto pilaitėje, per kelias 
mylias nuo Heriferdo, kur juos buvo nugabenęs ir uždaręs 
Lankasterio grafas. 

Adamas Orletonas, lydimas savo arkidiakono Tomo Čendo ir 
vyriausiojo kamerhero Viljamo Blanto, tučtuojau išvyko į Man- 
mautą reikalauti karalystės antspaudų, kuriuos tebelaikė Bol- 
dokas. 

Kai Orletonas išdėstė savo prašymą, Edvardas nuplėšė nuo 
Boldoko juostos odinį maišelį, kuriame buvo antspaudai, apsi- 
vyniojo apie riešą jo raištelius, tarsi norėdamas su juo gintis, 
ir sušuko: 

— Mesire išdavike, blogas vyskupe, jei norite mano antspau- 
do, atimkite jį jėga, tegu visi pamato, kad dvasininkas pakėlė 
ranką prieš savo karalių! 

Lemtis tikrai buvo nuskyrusi monsenjorą Adamą Orletoną 
labai didiems darbams. Neįprasta traukti karaliui iš rankų jo 
valdžios simbolį. Orletonas stovėjo prieš tą įsiutusį atletą silp- 
nas, suglebusiais pečiais, neturėdamas kito kokio ginklo, tik 
savo pastoralą trapia dramblio kaulo rankena. Jis atsakė: 

— Jūs privalote atiduoti savo valia ir prie liudininkų akių. 
Jūsų didenybe Edvardai, gal jūs priversite savo sūnų, kuris 
nūnai jau valdo karalystę, užsisakyti karališką antspaudą anks- 
čiau, negu jis pats to panorės. Šiaip ar taip, aš galiu paliepti 
suimti lordą kanclerį ir lordą Despenserį, nes turiu parėdymą 
nuvesti juos pas karalienę. 

Sulig tais žodžiais Edvardas nustojo domėtis antspaudu, ir 
jo mintys nukrypo į mylimą favoritą. Jis nusiėmė nuo riešo 
odinį maišelį, numetė kamerherui Viljamui Blantui, tarsi tas 
maišelis ūmai būtų praradęs savo vertę, ir, išskėtęs rankas, 
puolė prie Hju, šaukdamas: 

— O ne! Jūs jo neatimsite iš manęs! 

Hju Jaunesnysis, sulysęs, virpantis, puolė karaliui ant krū- 
tinės. Jis kaleno dantimis, rodės, tuoj nualps, ir vaitojo: 

— Tu matai, tavo žmona to nori! Tai vis per ją, per tą 
Prancūzijos vilkę! Ak Edvardai, Edvardai, kodėl tu ją vedei? 

Henrikas Nusuktsprandis, Orletonas, arkidiakonas Čendas ir 
Viljamas Blantas žiūrėjo į tuos du apsikabinusius vyrus, ir, 
nors jiems buvo nesuprantamas tas prieraišumas, jis atrodė 
kraupiai didingas. 

Galų gale Nusuktsprandis priėjo, paėmė Despenserį už ran- 
kos ir tarė: 

— Na, laikas skirtis. 

Ir nusitempė jį. 

— Sudieu, Hju, sudieu!-— šaukė Edvardas.— Daugiau tavęs 
nematysiu, kilnioji širdie! Vadinasi, viską iš manęs bus at- 
ėmę! 

Ašaros ritosi į jo šviesią barzdą. 

Palydos riteriai paėmė Hju Despenserį savo žinion ir už- 
maukšlino jam ant galvos grubią sodietišką vilnonę vaurą, 
ant kurios tyčiodamiesi išpaišė herbus ir emblemas ių grafys- 
čių, kurias jam buvo padovanojęs karalius. Paskui užkėlė su- 
rištom už nugaros rankom ant nusususio žemaūgio arklioko, 
lieso kernezo kuino, kokį tik galėjo aplikti kaime. Hiu kojos 
buvo labai ilgos, tad jis turėjo jas pariesti arba vilkti per 
purvą. Taip jis keliavo iš miesto į miestą per visą Manmaut- 
širą ir Heriferdširą, aikštėse palyda arklį sustabdydavo, kad 
žmonės galėtų pasismaginti, kiek širdis geidžia. Trimitininkai 
ėjo priešaky belaisvio, pūsdami trimitus, o heroldas šaukė: 

— Žiūrėkite, gerieji žmonės, žiūrėkite į Glosterio grafą, lor- 
dą kamerherą, žiūrėkite į piktadarį, pridariusį šitiek žalos ka- 
ralystei! 

Kancleris Robertas Boldokas buvo atgabentas į Londono vys- 
kupiją kur kas pagarbiau, kad būtų išlaikytas bažnyčios oru- 
mas, ir ten įkalintas, nes arkidiakono titulas saugojo jį nuo mir- 
ties nuosprendžio. 

Tad visa neapykanta nukrypo į Hju Despenserį, kuris buvo 
tebevadinamas Jaunesniuoju, nors jau lenkė trisdešimt šeštus 
ir jo tėvas jau buvo nebe gyvas. Jo byla buvo greitai išklau- 
syta Heriferde, ir paskelbtas nuosprendis niekam nekėlė abe- 
jonių. Bet jis buvo laikomas labiausiai kaltas dėl visų klaidų 
ir negandų, kurios ištiko Angliją, todėl jo bausmė turėjo būti 
ypač rafinuota. 

Lapkričio dvidešimt ketvirtą pilies aikštėje buvo sukaltos tri- 

būnos ir gan aukšta ešafoto pakyla, kad gausi žiūrovų minia 
matytų menkiausią egzekucijos smulkmeną. Karalienė Izabelė 
sėdėjo didžiosios tribūnos pirmoje eilėje tarp Rodžerio Morti- 
merio ir sosto įpėdinio Edvardo. Lynojo. 
Jaunesnįjį ir nuvilko rūbus. Kai jo ilgas baltas kūnas išsišo- 
vusiais klubais ir kiek įdubusia krūtine pasirodė nuogas tarp 
raudonų budelių ir viršum iečių — apie ešafotą stovėjo lankinin- 
kai, — minioje suskardėjo nešvankus juokas. 

Karalienė Izabelė palinko prie Mortimerio ir sušnibždėjo: 

— (Gaila, kad Edvardas nemato. 

Prašiepusi smulkius plėšrūno dantis ir suvariusi nagus mei- 
Južiui į delną, ji atidžiai sekė žibančiomis akimis, kad nepra- 
leistų jokios savo keršto smulkmenos. 

Sosto įpėdinis Edvardas galvojo: „Negi čia tas žmogus, ku- 
ris taip patiko mano tėvui?“ Jis jau stebėjo, kaip vykdomos 
dvi mirties bausmės, ir žinojo, kad laikysis iki galo ir nesu- 
sivems. 

Vėl suskambo ragai. Hju užkėlė ant gulsčio švento Andriaus 
kryžiaus ir pririšo rankas ir kojas. Budelis pasirinko storą platų 
kalaviją, skersai perkirto krūtinę ir išilgai pilvą, tarsi išdari- 
nėdamas paršą; žnyplės sugriebė dar plastančią širdį, išplėšė 
iš ląstos ir nusviedė į gorę, prikrautą raudonų žarijų, kurias 
dūmė vienas budelio padėjėjas. Suriaumojo ragai, duodami žodį 
heroldui, kuris paskelbė, jog Despenseris buvo klastingos šir- 
dies ir išdavikas ir savo išdavikiškais patarimais suteršė kara- 
lystės šlovę. 

Paskui iš pilvo buvo ištraukti viduriai, ištįsę, trūkčioją, Žvil- 
gą it perlamutras, ir parodyti publikai, nes Despenseris mito 
didikų labu, kaip ir savo vargingos liaudies labu. Ir viduriai 
taipogi pavirto tirštais gailiais dūmais, kurie susimaišė su lap- 
kričio purkšna. 

Paskiau buvo nurėžta galva, bet ne vienu kalavijo kirčiu — 
mat, karojo persisvėrusi tarp kryžiaus atšakų, 0 peiliu, nes 
Despenseris pražudė didžiausius Anglijos baronus ir iš jo gal- 
vos išėjo visi blogi patarimai. Hju Despenserio galva nebuvo 
sudeginta: budeliai atidėjo ją į šalį — išsiųs Londonan, kur ji 
bus pamauta prie tilto. 

Galiausiai tai, kas liko iš to ilgo blyškaus kūno, buvo pa- 
dalyta į keturis gabalus — ranka su petimi, kita ranka su pe- 
timi ir kaklu, kiekviena koja su savo pilvo puse; buvo nu- 
spręsta juos išgabenti į keturis geriausius po Londono kara- 
lystės miestus. 

Minia nulipo nuo tribūnų pailsusi, išsekusi, atlikusi pareigą. 
Manyta, jog tai buvo žiaurumo viršūnė. 

Po kiekvienos egzekucijos tame kruviname kelyje karalienė 
Izabelė rodės Mortimeriui vis aistringesnė. Bet tą naktį, po 
Hju Despenserio mirties, ji buvo tokia reikli, tokia padūkusiai 
dėkinga, kad jam sukėlė nerimą. Jeigu ji taip neapkentė to 
žmogaus, paveržusio iš jos Edvardą, vadinas, kadaise, matyt, 

labai mylėjo savo vyrą. lr pavydžioje Mortimerio širdyje gi- 
mė planas, kurį jis įgyvendins, kai tik ateis laikas. 

Rytojaus dieną Henrikas Nusuktsprandis, paskirtas karaliaus 
sargu, gavo parėdymą nuvežti jį Kenilverto pilin ir ten laikyti 
uždarytą. Karalienė jo nepamatė. 


IV 
VOX POPULI 


— Ką norite turėti karalium? 

Tą siaubingą klausimą, nuo kurio pareis tautos ateitis, mon- 
senjoras Adamas Orletonas sviedžia didžiojoje Vestminsterio 
abatijos salėje 1327 metų sausio dvyliktą, ir jo žodžiai atsimu- 
ša į skliautuotas lubas. 

— Ką norite turėti karalium? 

Anglijos parlamentas posėdžiauja ištisą savaitę, atideda po- 
sėdį, vėl posėdžiauja, ir Adamas Orletonas, eidamas kanclerio 
pareigas, vadovauja debatams. 

Aną savaitę per savo pirmąjį posėdį parlamenias iškvietė 
karalių stoti prieš jį. Adamas Orletonas ir Džonas Stretfordas, 
Vinčesterio vyskupas, nuvyko į Kenilvertą pranešti Edvardui II 
apie tą iškvietimą. Ir karalius Edvardas atsisakė. 

Jis atsisakė duoti savo veiksmų ataskaitą lordams, vysku- 
pams, miestų ir grafysčių atstovams. Orletonas prenešė parla- 
mentui, ką atsakęs karalius, bet niekas negalėjo suprasti, kas 
jį pastūmėjo: baimė ar panieka. Tačiau Orletonas giliai įsiti- 
kinęs —ir tai jis jau pasakė parlamentui, — kad jeigu karalienė 
bus priversta susitaikyti su vyru, tai tikrai jos lauks neišven- 
giama mirtis. 

Tad dabar svarbiausias klausimas jau iškeltas; monsenjoras 
Orletonas baigė savo kalbą, patardamas parlamentui iki ryt- 
dienos išsiskirstyti, kad kiekvienas nakties tyloje, pasitarda- 
mas su savo sąžine, galėtų apsvarstyti savo sprendimą. Rytoj 
parlamentas nuspręs, ar jis pageidauja, kad Edvardas II Plan- 
tagenetas pasilaikytų karūną, ar nori, kad ji atitektų vyriausia- 
jam jo sūnui Edvardui, Akvitanijos kunigaikščiui. 

Kas ten tyliai tarsis su savo sąžine tą naktį, kai Londone 
aidi toks triukšmas! Iki pat ankstaus ryto senjorų rūmuose, 

abatijose, stambių pirklių namuose, smuklėse skambės karšti 
ginčai. Visi tie baronai, vyskupai, riteriai, skvairai ir miestų 
atstovai, šerifų paskirti, iš teisybės yra parlamento nariai tik 
karaliaus potvarkiu, ir jų balsas iš principo turėtų būti nebent 
patariamasis. Bet štai valdovas silpnas, bejėgis: jis tik bėglys, 
nutvertas už karalystės ribų; ir dabar ne karalius sušaukė 
parlamentą, 0 parlamentas užsimanė pasišaukti karalių, ir jis 
nori nenori privalo paklusti. Taigi šią naktį aukščiausioji val- 
džia priklauso visiems tiems žmonėms, susirinkusiems iš įvai- 
rių karalystės šalių, tiems įvairiakilmiams ir įvairiaturčiams. 

„Ką norite turėti karalium?" 

Visi iš tikrųjų save klausinėja, ir netgi tie, kurie didžiu bal- 
su linkėjo greito galo Edvardui II, kurie po kiekvieno skan- 
dalo, po kiekvieno naujo mokesčio, po kiekvieno pralaimėto 
karo šaukė: „Tegu jis nudvesia, ir tegu dievas mus nuo jo ap- 
saugo!" 

Tačiau dievas nebegali įsikišti; viską turi išspręsti jie patys, 
ir staiga jie suvokia, kokią svarbą turi jų valia. Jų linkėjimai 
ir priekaištai, kaupdamiesi į krūvą, išsipildė. Argi karalienė 
būtų sugebėjusi užimti visą karalystę, netgi savo Eno riterių 
remiama, jei baronai ir liaudis būtų stoję prieš, Edvardo pa- 
šaukti? 

Bet nuvainikuoti karalių ir visam laikui atimti iš jo val- 
džią — tai drąsus žingsnis. Daugelis parlamento narių išsigan- 
do, nes vainikavimas ir karaliaus didybė turi kažką dieviška. 
Be to, jaunasis sosto įpėdinis, siūlomas karalium, labai jaunas! 
Kas apie jį žinoma, nebent kad jį valdo motina, kurią valdo 
lordas Mortimeris? Jei Vigmoro baronas, buvęs Didysis teisė- 
jas ir Airijos nukariautojas, kelia pagarbą ir susižavėjimą, jei- 
gu jo pabėgimas, tremtis, grįžimas, netgi meilė padarė jį 1e- 
gendariniu didvyriu, jeigu daugeliui jis yra išvaduotojas, tai 
bijomasi jo būdo — jo žiaurumo, negailestingumo; jam tuoj 
būtų prikištos bausmės, kurias jis beatolairiškai vykdė pasta- 
rosiomis savaitėmis, nors iš teisybės jis tik pildė liaudies va- 
lią. Tie, kurie jį gerai pažįsta, ypač baiminasi jo valdžiotroš- 
kos. Gal jis paslapčia geidžia tapti pačiu karalium? Būdamas 
karalienės meilužis, jis stovi šalia pat sosto. Nesiryžtama įduoti 
jam tą didžią galią, kurią jis turės, nuvainikavus Edvardą II; 
ir eina ginčai aplink alyvines lempeles ir žvakes, tarp alavinių 

puodų, tolydžio pripildomų alaus; ir gula žmonės, tik nuovar- 
gio palaužti, bet nieko nenusprendę. 

Anglijos liaudis tą naktį buvo valdovė, bet, jausdamasi kiek 
suvaržyta tos valdžios, kuri jai atiteko, neišmanė, kam pati- 
kėti jos vairą. 

istorija žengė staigų žingsnį. Svarstomi klausimai, kurių pats 
svarstymas reiškia naujų principų priėmimą. Liaudis neužmirš- 
ta tokio precedento nei parlamentas tokios galios, kuri jam 
buvo tekusi; tauta neužmiršta vieną dieną buvusi per savo par- 
lamentą savo likimo šeimininkė. 

Tad rytojaus dieną, kai monsenjoras Orletonas, paėmęs jau- 
nąjį sosto įpėdinį Edvardą už rankos, pristato jį deputatams, 
vėlei susirinkusiems Vestminsteryje, pakyla begalinės ovacijos 
ir aidi tarp sienų virš galvų. 

— Mes jo norime, mes jo norime! 

Londono, Jorko ir dar du vyskupai protestuoja, pateikdami kaip 
argumentus ištikimybės priesaikų teisinius nuostatus ir galutinį 
vainikavimo charakterį. Bet vyskupas Renoldsas, kuriam Ed- 
vardas II pabėgdamas buvo patikėjęs valdžią, norėdamas įro- 
dyti savo nuoširdžią sąjungą, sušunka: 

— Vox populi, vox dei! 

Ir beveik pusvalandį lyg iš ambonos sako pamokslą ta tema. 

Džonas Stretfordas, Vinčesterio vyskupas, tada surašo ir per- 
skaito šešis punktus, kuriais remiantis nuvainikuojamas Edva:- 
das II Plantagenetas. 

Primo, karalius nesugeba valdyti; per savo viešpatavimą jis 
buvo pasidavęs nekenčiamų patarėjų valiai. 

Secundo, visą laiką jis pašventė darbams ir užsiėmimams, 
jam neprideramiems, ir apleido karalystės reikalus. 

Tertio, jis prarado Škotiją, Airiją ir dalį Cijenos. 

Ouarto, jis nusikalto bažnyčiai, įkalindamas jos tarnus. 

Ouinto, jis įkalino, ištrėmė, nuteisė gėdingai mirčiai daug 
savo didžių vasalų ir konfiskavo jų turtus. 

Sexto, jis sužlugdė karalystę, yra nepataisomas ir nesugeba 
pasitaisyti. 

Tuo metu Londono miestelėnai, sunerimę ir suskilę į gru- 
pes —argi jų vyskupas nepasisakė prieš nuvainikavimą?— su- 
sirinko Gild Hole. Juos lengviau vairuoti, negu grafysčių at- 
stovus. Ar jie sutrukdys parlamento darbą? Rodžeris Mortime- 
ris, neturįs jokio titulo, bet turįs visą galią, skuba į Gild Holą, 

dėkoja londoniečiams už jų ištikimybę ir garantuoja jiems 
paprotines miesto laisves. Kieno vardu, kuo remdamasis duoda 
jis tą garantiją? Paauglio, kuris dargi nėra karalius, kuris tik 
neseniai vienbalsiai paskirtas įpėdiniu. Mortimerio prestižas, 
jo valdingumas veikia Londono miestelėnus. Jis jau vadina- 
mas lordu globėju. Kieno globėju? Sosto įpėdinio, karalienės, 
karalystės? Jis lordas globėjas, ir tiek, Istorijos iškeltas žmo- 
gus, į kurio rankas kiekvienas įduoda savo galios ir teisingu- 
mo dalį. 

O paskui — staigmena. Jaunasis sosto įpėdinis, jau laikomas 
karalium, išblyškęs jaunikaitis ilgomis blakstienomis, kuris ty- 
lėdamas seka įvykių raidą ir, visų manymu, mąsto tik apie 
ponią Pilypą de Eno,— Akvitanijos kunigaikštis Edvardas pa- 
reiškia motinai, lordui protektoriui, monsenjorui Orletonui, lor- 
dams vyskupams, visiems, kurie aplink jį susibūrę, kad jis nie- 
kad neims karūnos be savo tėvo sutikimo, be raštiško ir ofi- 
cialaus jo atsisakymo nuo sosto. 

"Veidai stingsta iš nuostabos, svyra rankos. Ką? Tiek dėta 
pastangų, ir viskas veltui? Pradedama įtarti karalienę. Ko gero, 
jinai bus paveikusi slapčiomis savo sūnų, pagauta netikėtai 
grįžusios meilės, kaip moterims kartais atsitinka? Gal ji susi- 
pyko su lordu globėju tą naktį, kai kiekvienas turėjo pasitarti 
su savo sąžine? 

Anaiptol, tik tas penkiolikametis berniukas pats vienas ap- 
mąstė, kokią svarbą turi jo valdžios teisėtumas. Jis nenori at- 
rodyti uzurpatorium nei gauti skeptrą iš parlamento valios, nes 
tasai užsimanęs kaip jį davė, taip gali ir atimti. Jis reikalauja 
savo pirmtako sutikimo. Jis nejaučia kokios meilės savo tė- 
vui, anaiptol, turi susidaręs apie jį nuomonę. Bet jis turi susi- 
daręs nuomonę apie kiekvieną. 

Ilgus metus jis matė daug blogų darbų ir todėl iš mažens 
privalėjo turėti savo nuomonę. Jis žino, jog viena pusė negali 
būti tik kalta, o kita —tik nekalta. Aišku, tėvas kamavo mo- 
tiną, užtraukė jai nešlovę, apiplėšė ją; bet kokį pavyzdį duoda 
toji motina dabar su lordu Mortimeriu? Jei kada nors jis kuo 
nusikals, ir ponia Pilypa ims taip pat elgtis? O tie baronai, 
tie vyskupai, nūnai taip įniršę ant karaliaus Edvardo, argi jie 
nevaldė kartu su juo? Norfolkas, Kentas, jauni jo dėdės, gavo 
ir priėmė pareigas; Vinčesterio ir Linkolno vyskupai vedė de- 
rybas karaliaus Edvardo vardu. Despenseriai nebuvo visur, ir 

netgi jeigu jie ir komandavo, tai patys nevykdė savo įsakymų! 
Kas drįso nepaklusti? Pusbrolis Lankasteris Nusuktsprandis, 
taip, tas buvo narsus vyras, ir lordas Mortimeris — jis atpirko 
savo maištą, ilgą laiką kalėdamas. Tačiau, be tų dviejų, kiek 
atsirado greit atsivertusių pavaldinių, kurie stengiasi ištaikyti 
progą ir žūtbūtinai nusimesti savo kaltę! 

Kitas kuris princas žemėje būtų apsvaigęs, pamatęs, kad to- 
kiame amžiuje jam atitenka viena didžiausių karūnų pasaulyje, 
ir dar nešama jam tiekos rankų. Jis kilstelia ilgas blakstienas, 
įdėmiai pažvelgia, kiek nukaista dėl savo drąsos ir atkakliai 
laikosi savo nutarimo. Tada monsenjoras Orletonas pasišaukia 
Vinčesterio ir Linkolno vyskupus, didįjį kamerherą Viljamą 
Blantą, įsako paimti iš Tauerio iždinės karūną ir skeptrą, kurie 
ten saugomi, sudėti juos į skrynią, užkelti ant mulo ir pats, 
susikrovęs tai ceremonijai deramus rūbus, iškeliauja į Kenil- 
vertą išgauti iš karaliaus atsisakymo nuo sosto. 


V 
KENILVERTAS 


Išorinės sienos, juosiančios didelę kalvą, supo aptvertus so- 
dus, lankas, arklides ir tvartus, kalvę, kluonus ir kepyklas, 
malūną, vandens saugyklas, tarnų gyvenimus ir kareivių būs- 
tus — ištisą kaimą, bemaž didesnį už tą, kurio trobesiai, dengti 
čerpėmis, glaudėsi prie kits kito. Rodės, kad ten, už mūrų, tose 
trobelėse, gyvena visai kita žmonių giminė, nei milžiniškoje 
tvirtovėje, kurios raudonos sienos rėmė žiemos dangų. 

Kenilvertas buvo pastatytas iš sukepusio kraujo spalvos ak- 
menų. Tai buvo viena iš tų pasakiškų pilių, suremtų netrukus 
po Nukariavimo, kada saujelė normandų, Vilhelmo bendražy- 
gių, turėjo įkvėpti liaudžiai baimę tomis didelėmis pilimis, 
stūksančiomis ant kalvų. 

Kenilverto kipas — donžonas, kaip sakė prancūzai, neturėda- 
mi geresnio apibūdinimo, nes tokių statinių Prancūzijoje išvis 
nebuvo ar jau nebebuvo, — taigi kipas buvo ketvirtainis, svai- 
ginančio aukščio, keliavusiems Rytuose primenantis Egipto 
šventovių bokštus. 

To titaniško pastato proporcijos buvo tokios, kad pačiose 
sienose buvo ištaisyti erdvūs kambariai. Bet įeiti į tą bokštą 

galėjai tik siaurais laiptais, kuriuošė vargais negalais prasi- 
lenkdavo du žmonės; raudonos jų pakopos vedė į antrą aukštą, 
kur prie durų su nuleidžiamomis geležinėmis grotomis stovė- 
davo sargyba. Vidiniame kieme buvo sodas, teisingiau pasa- 
kius, veja šešiasdešimties pėdų skersmens, po atviru dangumi, 
apsupta kipo sienų. 

Nebuvo karinių statinių, geriau pritaikytų apgulai išlaikyti. 
Jei priešui pavykdavo paimti pirmąjį apvadą, įgula pasislėp- 
davo pačioje pilyje, apsuptoje griovių; o jei būdavo pramuša- 
mas ir antrasis apvadas, tada įgula palikdavo gyvenamus kam- 
barius, didelį holą, virtuves, senjoro apartamentus, koplyčią 
ir įsitvirtindavo tame kampiniame bokšte, apie šulinį žaliaja- 
me kieme ir storų sienų nišose. 

Čia gyveno įkalintas karalius. Jis gerai pažinojo Kenilvertą, 
kuris anksčiau priklausė Tomui Lankasteriui ir buvo maištingų- 
jų baronų centras. Kai Tomui buvo nukirsta galva, Edvardas 
sekvestravo pilį ir pats gyveno joje 1323 metų žiemą, o se- 
kančiais metais atidavė ją Henrikui Nusuktsprandžiui su visais 
Lankasterio turtais. 

Henrikas III, Edvardo senelis, kadaise, regis, ištisą pusmetį 
laikė apgulęs Kenilvertą, norėdamas jį atsiimti iš savo svainio 
sūnaus Simono de Monforo; bet ne kariuomenė jį įveikė, o ba- 
das, maras ir ekskomunikavimas. 

Edvardo I karaliavimo pradžioje jo valdytojas buvo Čirko 
lordas Rodžeris Mortimeris, neseniai pasimiręs Tauerio kame- 
roje, ir, kaip pirmasis Lankasterio grafas, čia rengė šaunius 
turnyrus. Didžiausiam Edvardo pykčiui vienas išorinio apva- 
do bokštų buvo vadinamas Mortimerio vardu! Jis kyšojo ten, 
kasdien regimo dangaus plote, kaip koks pasityčiojimas ir iš- 
šūkis. 

Kraštas kėlė karaliui Edvardui II ir kitokių prisiminimų. Per 
keturias mylias į pietus, Voriko pilyje, kurios baltas kipas 
buvo matomas iš raudono Kenilverto kipo, baronai nužudė 
Gavestoną, jo pirmąjį favoritą. Ar tas artimas prisiminimas nu- 
kreipė karaliaus mintis kita linkme? Edvardas, rodės, visiškai 
užmiršo Hju Despenserį, užtat kaip apsėstas, be perstogės kal- 
bėjo ir kalbėjo Henrikui Lankasteriui, savo sargui, apie Pjerą 
de Gavestoną. 


Niekada Edvardas ir jo pusbrolis Nusuktsprandis negyveno 
taip ilgai drauge ir tokioje vienatvėje. Niekada Edvardas 

nepatikėjo tiek paslapčių savo vyresniajam giminaičiui. Kartais 
jam ūmai nušvisdavo protas, jis imdavo negailestingai save 
smerkti ir nepaprastai nustebindavo ir sujaudindavo Lankasterį. 
Lankasteris pradėjo suprasti kai kuriuos dalykus, kurie anglų 
liaudžiai atrodė nesuprantami. 

Edvardas pripažino, kad Gavestonas kaltas dėl pirmųjų klai- 
džių jo žingsnių, kurie nuvedė jį kreivais gyvenimo keliais. 
Ar bent jau pastūmėjo jį tuo keliu. 

— Jis mane taip mylėjo, — kalbėjo belaisvis karalius, — be 
to, būdamas toks jaunas, buvau pasiryžęs tikėti visais žodžiais 
ir kliautis tokia gražia ištikimybe. 

Ir net dabar jis negalėjo ištverti nesusigraudinęs, prisimin- 
damas tą gražų Gaskonės riterį, atėjusį iš nebūties, „grybą, iš- 
dygusį per naktį“, pasak baronų, — Edvardas, nepaisydamas 
visų didžiųjų karalystės senjorų, padarė jį Kornvalio grafu. 

— Jis labai to norėjo!— sakė Edvardas. 

O koks jis buvo įstabus akiplėša, tas Pjeras, toks akiplėša, 
kad Edvardas stačiai žavėjosi! Net karalius negalėjo taip elgtis 
su savo kilmingaisiais baronais, kaip elgėsi jo favoritas! 

— Ar prisimeni, Nusuktsprandi, kad jis vadino Glosterio 
grafą benkartu? Ir kaip jis šaukdavo Voriko grafui: „Eik gult, 
juodas šunie!“ 

— Kaip jis užgauliojo mano brolį, vadindamas jį raguotu, 
ir Tomas niekad negalėjo jam atleisti, nes tai buvo teisybė. 

Nieko nebijojo tasai Pjero, grobstė karalienės brangenybes 
ir svaidė į visas puses įžeidimus, kaip kiti kad mėtė išmaldą, 
nes buvo tikras savo karaliaus, meile! Iš tiesų negirdėtas įžū- 
lumas. Ir, be to, surengdavo žygius į blogos šlovės namus Lon- 
dono uoste, kur susikibdavo su nešikais, nes buvo stiprus ža- 
liūkas! Ak, kokią gražią jaunystę turėjo per jį karalius! 

— Tikėjausi, kad lygiai toks bus ir Hju, bet jis buvo toks 
daugiau vaizduotėje, nei iš teisybės. Matai, Nusuktsprandi, Hju 
tuo skyrėsi nuo Pjero, kad buvo kilęs iš tikros didžių baronų 
giminės ir negalėjo to pamiršti. Bet jei aš nebūčiau pažinęs 
Pjero, tikrai būčiau buvęs visai kitoks karalius. 

Ilgais žiemos vakarais tarp dviejų šachmatų partijų Henri- 
kas Nusuktsprandis, apsiskleidęs plaukais dešinį petį, klausy- 
davosi, kaip išpažįsta savo nuodėmes tas karalius, ūmai pase- 
nęs nuo likimo permainų, savo galybės žlugimo ir kalėjimo; 
jo atletiškas kūnas atrodė suglebęs, o veidas tino, ypač pa- 

akiai. Ir vis dėlto toksai Edvardas dar buvo gana patrauklus. 
Jis geidė meilės, ir tai buvo jo gyvenimo nelaimė! Kaip gaila, 
kad jį mylėjo tokie netikę žmonės, kad jis ieškojo tokių neti- 
kusių širdžių paguodos ir stiprybės! 

Nusuktsprandis patarė Edvardui stoti prieš parlamentą, bet 
veltui. Tas silpnas karalius valiojo tiktai spirtis. 

— Aš puikiai žinau, kad jau praradau sostą, Henrikai,— sa- 
kė jis, — bet jo neatsisakysiu. 


* * + 


Nešami ant pagalvėlio, Anglijos karūna ir skeptras iš lėto, 
pakopa po pakopos, kilo aukštyn siaurais Kenilverto kipo laip- 
tais. Už jų siūbavo mitros ir prietemoje žybčiojo pastoralų 
brangakmenys. Vyskupai, pasikeldami virš blauzdų visus tris 
siuvinėtus ilgus rūbus, kopė į bokštą. 

Karalius sėdėjo kėdėje, kuri atrodė kaip sostas, nes buvo 
vienintelė, ir laukė, rankomis susiėmęs galvą, sugniužęs, didelio 
holo gilumoje, tarp dviejų kolonų, laikančių dideles skliauti- 
nes arkas nelyginant katedroje. Viskas čia buvo nežmoniškų 
proporcijų. Blausi sausio šviesa, krintanti pro aukštus ir labai 
siaurus langus, daugiau panėšėjo į prieblandą. 

Lankasterio grafas, nulenkęs galvą, stovėjo šalia savo pus- 
brolio drauge su trim tarnais, kurie netgi nepriklausė valdovo 
dvarui. Ir raudonos sienos, raudonos kolonos, raudonos arkos 
sudarė tragišką foną karaliavimo galui. 

Pamatęs, kaip pro atviras dvibloškes duris, paskui per holą 
artėja ta karūna ir tas skeptras, kurie panašiai buvo atnešti 
jam prieš dvidešimt metų Vestminsterio abatijoje į skliautuotą 
salę, Edvardas atsitiesė kėdėje, ir jo smakras pradėjo virpėti. 
Jis nukreipė akis į pusbrolį Lankasterį, tarsi ieškodamas pa- 
ramos, ir Henrikas nusuko žvilgsnį į šalį — toks nepakeliamas 
buvo tas bežadis maldavimas. 

Paskui Orletonas stojo priešais valdovą, Orletonas, kurio pa- 
sirodymas per pastarąsias savaites Edvardui reiškė dalies jo 
galios konfiskavimą. Karalius nužvelgė kitus vyskupus ir di- 
dįjį kamerherą, po to, sukaupęs visą savo orumą, paklausė: 

— Ką turite man pasakyti, milordai? 

Bet išblyškusios lūpos, apklėstos šviesios barzdos, sunkiai ta- 
rė žodžius. 

Vinčesterio vyskupas perskaitė raštą, kuriame parlamentas 
reikalavo, kad valdovas pasirašytų atsisakymą nuo sosto ir 
nuo vasalų ištikimybės priesaikos, pritartų sūnaus iškėlimui 
ir atiduotų pasiuntiniams ritualinius karališkosios valdžios 
ženklus. 

Kai Vinčesterio vyskupas baigė skaityti, Edvardas valandėlę 
tylėjo. Visas jo dėmesys, rodės, buvo sukauptas į karūną. Jis 
kentėjo, ir jo skausmas buvo toks akivaizdžiai fizinis, taip aiš- 
kiai atsispindėjo veide, jog galėjai neabejoti, apie ką jis gal- 
voja. Vis dėlto jis tarė: 

— Jūs turite karūną savo rankose, milordai, o su manim 
galite elgtis kaip tinkami. Darykite, ką norite, tačiau be mano 
sutikimo. 

Tada Adamas Orletonas žengė žingsnį į priekį ir pareiškė: 

— Jūsų didenybe Edvardai, Anglijos liaudis nebenori turėti 
jus karalium, ir jos parlamentas siunčia mus jums. tai pareikš- 
ti. Tačiau parlamentas sutinka, kad karalium būtų jūsų vyres- 
nysis sūnus Edvardas, Akvitanijos kunigaikštis, kurį aš jam pri- 
stačiau; 0 jūsų sūnus sutinka priimti karūną tik jums pritarus. 
Jei jūs ir toliau spirsitės, liaudis turės pasirinkimo laisvę ir 
galės iš karalystės didikų pasiskirti valdovu tą, kuris jai la- 
biausiai tiks, ir tas karalius galės būti ir ne iš jūsų dinastijos. 
Jūs pernelyg sudrumstėie ramybę savo valstybėje; po tiekos 
darbų, jai pakenkusių, dabar tas būtų vienintelis, kuris grą- 
žintų jai taiką. 

Edvardo akys pasisuko vėlei į Lankasterį. Nerimo gniaužia- 
mas karalius vis dėlio suprato perspėjimą, slypintį vyskupo 
žodžiuose. Jei Edvardas nesutiks atsisakyti sosto, parlamentas, 
turėdamas surasti karalių, ko gero, pasirinks maišto vadovą 
Rodžerį Moitimerį, kuris jau valdo karalienės širdį. Karaliaus 
veidas išgelto kaip vaškas, pasidarė baisus, smakras tebevirpė- 
jo, nosis pasmailėjo. 

— Monsenjoras Orletonas teisybę sakė, — tarė Nusuktspran- 
dis, — jūs turėtumėte atsisakyti sosto, kad Anglijoje vėl būtų 
taika ir toliau karaliautų Plantagenetai. 

Tada visi pamatė, kaip Edvardas, negalėdamas kalbėti, ženk- 
lu įsakė atnešti karūną ir nulenkė galvą, tarsi norėdamas, jog 
jį apvainikuotų paskutinį kartą. 

Vyskupai susižvalgė, nežinodami, ką daryti nei kaip pasi- 
elgti toje nenumatytoje ceremonijoje, kuri neturėjo precedento 

karališkojoje liturgijoje. Bet karaliaus galva linko, šsviro ant 
kelių. 

— Jis miršta!— staiga sušuko arkidiakonas Čendas, laikantis 
pagalvėlį su ženklais. 

Nusuktsprandis ir Orletonas puolė sulaikyti nualpusio ka- 
raliaus tuo metu, kai jo kakta buvo beatsitrenkianti į plokštė- 
mis išklotą aslą. 

Karalių pasodino į kėdę, paplekšnojo per skruostus, kažkas 
nubėgo acto. Galiausiai jis giliai atsikvėpė, atsimerkė, apsidairė 
ir staiga pratrūko raudoti. Paslaptinga jėga, kurią patepimas 
ir pašventinimas įkvepia karaliams — ir dažniausiai tik pragaiš- 
tingiems darbams — jį apleido. Iš jo buvo tarsi išvyta kara- 
lystė. 

Jis prakalbo pro ašaras: 

— Aš žinau, milordai, aš žinau, kad per mano kaltę tokia 
didi nelaimė mane ištiko ir kad aš privalau nusilenkti ir ken- 
tėti. Bet man liūdna, kad manęs taip neapkenčia liaudis, ku- 
rią aš visada mylėjau. Aš jus įžeidžiau, nieko nepadariau ge- 
ra. Jūs geri, milordai, labai geri, kad esate ištikimi mano 
vyresniajam sūnui, kad visad jį mylėjote ir geidžiate jo savo 
karalium. Tad aš gedauju patenkinti jūsų norus. Aš atsisakau 
visų savo teisių į karalystę jūsų akivaizdoje; aš atleidžiu visus 
savo vasalus nuo ištikimybės priesaikos, kurią jie man yra 
davę, ir prašau, kad jie man dovanotų. Prieikite. .. 

Ir vėl ženklu paliepė, kad atneštų jam valdžios simbolius. 
Jis nutvėrė skeptrą, ir ranka nusviro, tarsi būtų užmiršęs jo 
svorį; jis įdavė skeptrą Vinčesterio vyskupui, sakydamas: 

— Atleiskite, milorde, atleiskite, kad buvau jus įžeidęs. 

Jis ištiesė savo ilgas baltas rankas link pagalvėlio, pakėlė 
karūną, palietė lūpomis, kaip bučiuojama patena; paskui, at- 
kišdamas ją Adamui Orletonui, tarė: 

— Paimkite ją, milorde, ir uždėkite mano sūnui ant galvos, 
ir atleiskite už tą blogį ir neteisybę, kuriuos esu jums pada- 
ręs. Tegu mano liaudis atleidžia man, nelaimės ištiktam. Mels- 
kitės, milordai, už mane, nes dabar jau esu niekas. 

Visus pritrenkė žodžių kilnumas. Edvardas pasirodė esąs 
karalium tuo metu, kai juo nebebuvo. 


Tada seras Viljamas Blantas, didysis kamerheras, stovėjęs 
kolonų šešėlyje, išėjo į priekį tarp karaliaus Edvardo ir vys- 

kupų ir sulaužė, į kelį atrėmęs, savo raižytą lazdą, pareigų 
ženklą, — taip būtų padaręs, jei būtų pasibaigęs viešpatavimas 
ir karaliaus kūnas būtų gulėjęs kape. 


VI 
PUODŲ KARAS 


„Kadangi jo didenybė Edvardas, buvęs Anglijos karalius, sa- 
vo valia ir visuotiniu pritarimu, ir prelaių, grafų, baronų ir ki- 
tų bajorų, ir visos karalystės bendrijos pritarimu, atsisakė ka- 
ralystės valdymo ir sutiko, ir norėjo, kad tosios karalystės val- 
dymas atitektų jo didenybei Edvardui, jo vyriausiajam sūnui 
ir įpėdiniui, ir kad tasai vaidytų ir būtų vainikuotas karalium — 
dėlei to visi didikai davė ištikimybės priesaiką,— mes skelbia- 
me ir garsiname mūsų senjoro jo didenybės Edvardo sūnaus 
taiką ir įsakome jo vardu visiems, kad niekas neprivalo pa- 
žeisti mūsų senjoro karaliaus taikos, nes jis yra pasiryžęs iš- 
klausyti visus tosios karalystės žmones — tiek mažus, tiek di- 
delius. Ir jei kuris reikalauja ko iš kito, tegu daro tai teisėtai, 
nenaudodamas jėgos ar kitokio smurto.“ 


Tas pareiškimas buvo perskaitytas 1327 metų sausio dvide- 
šimt ketvirtą dieną Anglijos parlamentui, ir tučtuojau buvo su- 
daryta regentystės taryba, į kurią įėjo dvylika žmonių, tarp jų 
Kento, Norfolko ir Lankasterio grafai, maršalas seras Tomas 
Veikas ir visų įtakingiausias — Rodžeris Mortimeris, Vigmo- 
ro baronas. 

Sekmadienį, vasario pirmą, Vestminsteryje įvyko Edvardo III 
vainikavimas. Dar iš vakaro Henrikas Nusuktsprandis buvo 
įšventinęs į riterius jaunąjį karalių ir tuo pačiu žygiu tris 
vyresniuosius Rodžerio Mortimerio sūnus. 

Dalyvavo ir ledi Žana Mortimer, atgavusi laisvę ir turtus, 
bet netekusi savo vyro meilės. Ledi Žana be perstogės kama- 
vosi, kad ją išdavė tie du žmonės, kuriuos ji labiausiai mylėjo 
ir kuriems geriausiai tarnavo. Argi tokio atlygio ji pelnė už 
penkiolikos metų ištikimybę karalienei Izabelei, už draugystę 
ir riziką? Ar šitaip turėjo baigtis dvidešimt treji santuokos 
metai su Mortimeriu, kuriam ji pagimdė vienuolika vaikų? Po 
to didelio sukrėtimo, kuris apvertė daugelio likimą karalystėje 

ir suteikė aukščiausią valdžią jos vyrui, ledi Žana, visada to- 
kia atsidavusi, atsidūrė tarp nugalėtųjų. Ir vis dėlto ji dova- 
nojo, ji oriai pasišalino, nes tik tais dviem žmonėmis labiausiai 
žavėjosi ir suprato, kad tie du žmonės pamilo kits kitą neiš- 
vengiama meile, kai tik lemtis juos suvedė. 

Po vainikavimo miniai buvo leista įsibrauti į Londono vys- 
kupystę ir nudobti buvusįjį kanclerį Robertą Boldoką; 0 me- 
siras Žanas de Eno tą savaitę gavo tūkstančio markių sterlin- 
gų rentą Londono uoste už vilnos ir odos muitų pajamas. 

Mesiras Žanas de Eno mielu noru būtų ilgiau paviešėjęs 
Anglijos karaliaus dvare. Bet jis buvo pažadėjęs nuvykti į di- 
delį turnyrą Konde-siur-Esko, kur turėjo susitikti ištisa govėda 
princų, tame tarpe ir Bohemijos karalius. Bus grumtynės ieti- 
mis, paradai, gražios damos, pervažiavusios per Europą pasi- 
žiūrėti, kaip rungiasi gražiausi riteriai; bus galima paflirtuoti, 
pašokti, pasimėgauti šventėmis ir vaidinimais. Mesiras Žanas 
de Eno negalėjo to praleisti nei nepasipuikuoti plunksnuotu 
šalmu smėlėtose grumtynių aikštėse. Jis sutiko vestis su savimi 
penkiolika anglų riterių, užsimaniusių dalyvauti turnyre. 

Kovo mėnesį su Prancūzija galiausiai buvo pasirašyta sutar- 
tis dėl Akvitanijos, didžiai nenaudinga Anglijai. Tačiau ar Mor- 
timeris galėjo siūlyti Edvardui III atsisakyti tų klauzulių, ku- 
rias jis pats išsiderėjo Edvardui II? Tai buvo blogo valdymo 
palikimas, ir jį reikėjo apmokėti. Be kita ko, Mortimeriui ne 
itin rūpėjo Gijena, kur jis neturėjo valdų, dabar, kaip ir prieš 
kalėjimą, jam buvo svarbu Velso kraštas ir Velso Markos. 

Pasiuntiniai, atvykę į Paryžių ratifikuoti sutarties, rado ka- 
ralių Karolį IV smarkiai nuliūdusį ir susikrimtusį — mat, vai- 
kas, lapkričio mėnesį gimęs Žanai d'Evre, buvo mergaitė, nors 
jis taip laukė berniuko, ir, be to, pasimirė po dviejų mė- 
nesių. 

Gyvenimas Anglijos karalystėje jau buvo bemaž įėjęs į vė- 
žes, kai senasis Škotijos karalius Robertas Brusas, tasai, kuris 
pridarė tiek vargo Edvardui II, nors jau įtrenkęs į metus ir, 
be to, susirgęs raupsais, apie balandžio pirmą, dvylika dienų 
prieš Velykas, paskelbė karą jaunajam Edvardui ir perspėjo 
užpulsiąs jo šalį. 

Visų pirma, Rodžeriui Mortimeriui šovė į galvą mintis per- 
kelti ekskaralių Edvardą II į kitą buveinę. Tai buvo atsargu- 
mas. Iš tikrųjų Henrikas Lankasteris su savo vėliavomis buvo 

reikalingas kariuomenei, be to, pasak pranešimų iš Kenilverto, 
Lankasteris, regis, pernelyg švelniai elgėsi su kaliniu, susilp- 
nino apsaugą ir leido buvusiam karaliui užmegzti ryšius su iš- 
oriniu pasauliu. Mirties bausme ne visi Despenserių šalininkai 
buvo nubausti, anaiptol, kad ir Vorino grafas, laimingesnis už 
savo svainį Erendlio grafą, sugebėjo pasprukti. Kai kurie slaps- 
tėsi savo pilyse arba draugiškose valdose, laukdami, kol pra- 
eis audra; kiti gi buvo pabėgę iš karalystės. Galimas daiktas, 
senasis Škotijos karalius: paskelbė karą jų inspiruotas. 


Antra vertus, didis liaudies entuziazmas, lydėjęs išvadavimą, 
pradėjo rimtai slūgti. Po pusės metų valdymo Rodžeris Morti- 
meris buvo jau nebe taip mylimas, nebe taip labinamas, nes, 
kaip ir anksčiau, reikėjo kelti mokesčius ir sodinti į kalėjimą 
žmones, kurie jų nemokėjo. Valdančiuose sluoksniuose pradėta 
prikaišioti Mortimeriui dėl kategoriškų priemonių, kurios toly- 
džio ėjo griežtyn, ir dėl jo didžių siekių, kylančių aikštėn. Jis 
atgavo visus turtus, Erendlio grafo užgrobtus, prisidūrė Glemor- 
geno grafystę ir didumą Hju Jaunesniojo valdų. Trys jo žen- 
tai — mat, Mortimeris turėjo tris ištekėjusias dukras — lordas 
Berklis, Čarltono grafas ir Voriko grafas plėtė savo teritorinę 
galią. Pasiėmęs Didžiojo Velso teisėjo pareigas, kurios anks- 
čiau priklausė jo dėdei Čirko lordui, ir ano žemes, jis svajojo 
susikurti Markų grafystę, o tai būtų pusiau nepriklausoma pa- 
sakiška kunigaikštystė karalystės vakaruose. 


Be kita ko, jis jau buvo spėjęs susipykti su Adamu Orleto- 
nu, nes tas, išsiųstas į Avinjoną kuo greičiau gauti peniten- 
ciarijaus, reikalingo jaunojo karaliaus jungtuvėms, stengėsi iš- 
sirūpinti iš popiežiaus vakuojančią Vusterio vyskupystę. Mor- 
timeris užsigavo, kad Orletonas iš pradžių neatsiklausė jo su- 
tikimo, ir tam pasipriešino. Edvardas II ne kitaip elgėsi su 
Orletonu, kai buvo svarstomas Heriferdo vyskupystės klau- 
simas! 

Karalienė taipogi neišvengiamai prarado savo populiarumą. 

Ir štai žiebėsi karas, vėl karas su Škotija. Vadinas, niekas 
nepasikeitė. Per daug buvo dėta vilčių, kad jos išsipildytų. 
Jei kiltų kokie neramumai kariuomenėje ar būtų surengtas 
sąmokslas Edvardui II išvaduoti, škotai tuojau pat sudarytų 
sąjungą su Despenserio senąja partija ir turėtų po ranka ka- 
ralių, kuris kaip mat sėstų vėl į sostą ir mielu noru atiduotų 

jiems šiaurinės provincijas, atsimokėdamas už laisvė ir at- 
gautą valdžią. 

Birželio ketvirtos naktį karalius buvo prikeltas iš miego ir 
paprašytas kuo skubiausiai apsirengti. Jis susidūrė su dramblotu 
prakauliu raiteliu ilgais pageltusiais dantimis, tamsiais šiurkš- 
čiais plaukais, užkritusiais ant ausų, ir be galo panašiu į arklį. 

— Kur mane vedi, Meltrevezai?— siaubo perimtas, paklausė 
Edvardas, atpažinęs tą baroną, kurį kitados buvo apiplėšęs ir 
ištrėmęs, o dabar regėjo pasiryžusį jį nužudyti. 

— Aš tave vedu, Plantagenetai, ten, kur tau bus saugiau; 
o kad tavo saugumas būtų visiškas, tu neprivalai žinoti, kur 
eini, nes, ko gero, tavo galva patikės tą paslaptį tavo lūpoms. 

Meltrevezas turėjo nurodymą lenktis miestų ir ilgai negaišti 
kelyje. Balandžio penktą, visą laiką lėkęs risčia arba šuoliais 
ir tik kartą sustojęs vienoje abatijoje netoli Glosterio, buvęs 
karalius įžengė į Berklio pilį, kur buvo įduotas saugoti vie- 
nam iš Mortimerio žentų. 


* * * 


Anglijos pašauktinių kariuomenė, turėjusi telktis Niukastly- 
je Dangun žengimo dieną, susirinko Jorko mieste per Sekmi- 
nes. Ten persikėlė ir karalystės vyriausybė, ten posėdžiavo par- 
lamentas, kaip ir nuvainikuoto karaliaus laikais, užpuolus Ško- 
tijai. 

Neilgai trukus atvyko mesiras Žanas de Eno su Eno. riteriais, 
kurių nedovanota nepakviesti paspirtin. Tad buvo čia seni pa- 
žįstami; raiti ant stambių kaštanų, dar neatvėsę po Konde- 
siur-Esko didžių turnyrų — Linės, Engeino, Monso ir Saro sen- 
jorai, ir Gijomas de Bajelis, Persevalis de Semeri ir Sansas de 
Busua, ir Ulfaras de Gistelis, grumtynėse ietimis laimėję per- 
gales Eno vėliavoms, ir mesiras Tjeri de Valekuras, Rasas de 
Grezas, Žanas Pilastras ir trys broliai Harlebekai, atvykę po 
Brabanto vėliavomis, dar senjorai iš Flandrijos, Kambrezi, Ar- 
tua ir su jais Žiulje markizo sūnus. 

Žanui de Eno juos tereikėjo suburti Konde. Iš karo į tur- 
nyrą, iš turnyro į karą! Dieve mano, kokia pramoga! 

Eno riterių grįžimas buvo šauniai atšvęstas Jorke. Jiems bu- 
vo paskirti geriausi būstai, iškeltos džiugios puotos, stalai lūžo 

ūuo žvėrienos ir paukštienos. Gaskonės ir Reino vynai srutė 
sruvo iš pramuštų bosų. 

Toks svetimšalių vaišinimas suerzino anglų lankininkus, ku- 
rių buvo geri šeši tūkstančiai, diduma — mirties bausme nu- 
baustojo Erendlio grafo seni kareiviai. 

Vieną vakarą kilo muštynės — tokie banalūs dalykai dažnai 
atsitinka per kariuomenės postovius — tarp anglų lankininkų 
ir kažkokio Brabanto riterio ginklanešių, kurie susikivirčijo, 
žaisdami kauliukais. Anglai, kuriems tereikėjo dingsties, pasi- 
šaukė į pagalbą draugus; visi lankininkai šoko pamokyti že- 
myno kareivų, kurie tuoj pat nukūrė į savo stovyklą ir ten 
įsitvirtino. Puotaują riteriai, išgirdę triukšmą, išeina į gatves 
ir kaip mat užpuolami anglų lankininkų. Jie ketina slėptis 
savo būstuose, bet negali įeiti, nes jų tarnai ten užsibarikada- 
vę. Ir štai Flandrijos bajorijos žiedas lieka be ginklų ir apgin- 
ties! Bet jį sudaro tvirti žaliūkai. Mesirai Persevalis de Se- 
meri, Fastras de Riu ir Sansas de Busua, pas račių nusitvėrę 
sunkius ąžuolinius baslius, atsikala į sieną ir trise nuknekcina 
per šešiasdešimt Linkolno vyskupo lankininkų! 

Tas nedidelis sąjungininkų kivirčas kainavo daugiau kaip 
tris šimtus gyvybių. 

Šeši tūkstančiai lankininkų, visiškai pamiršę karą su Škoti- 
ja, tik ir svajoja išnaikinti Eno riterius. Mesiras Žanas de Eno, 
įsižeidęs, įsiutęs, norėjo grįžti namo, tačiau jo stovyklą laikė 
apgulę lankininkai! Galiausiai, vieną kitą pakorus, viskas nu- 
rimo. Anglijos damos, lydinčios vyrus į žygį, šypsote šypsojo 
Eno riteriams, melste meldė, kad jie pasiliktų, ir jų akys su- 
drėko. Eno riteriai apsistojo per pusę mylios nuo kitos ka- 
riuomenės, ir taip visą mėnesį anglai gyveno su jais kaip šuo 
su kate. 

Galų gale buvo nuspręsta išžygiuoti. Jaunasis karalius Ed- 
vardas III per pirmąjį savo karą jojo priešaky aštuonių tūks- 
tančių šarvuotų ir trisdešimties tūkstančių pėsčių vyrų. 

Deja, škotai nesirodė. Tie atšiaurūs žmonės kariavo be fur- 
gonų ir gurguolių. Judrūs jų būriai vežiojosi tik po plokščią 
akmenį, pakabintą prie balno, ir po maišelį miltų; jie taip gy- 
veno dienų dienas: užmaišydavo tešlą upelio vandeny ir kep- 
davo papločius ant įkaitinto akmens. Škotai šaipėsi iš milžiniš- 
kos anglų kariuomenės: padaro išpuolį, susiremia, tučtuojau pa- 
sitraukia, brastomis persikelia arba plaukte perplaukia per upes, 

įvilioja priešą į raistus, tankius miškus, skriaudžias siaurukal- 
nes. Taip klajota akiplotu nuo Taino iki Čevieto kalnų. 

Vieną dieną miške, kuriuo žygiavo anglai, kyla didelis triukš- 
mas. Kiekvienas nuleidžia antveidį ir, nieko nelaukdamas, su 
ietimi rankoje puola į priekį, pasikabinęs skydą ant kaklo, ir 
suranda didžiausiai savo gėdai būrį elnių, kurie bėgo, pasibai- 
dę šarvų žlagėjimo. 

Darėsi sunku prasimanyti maisto; galėjai krašte gauti ne- 
bent tai, ką vargais negalais atgabendavo prekijai, kurie par- 
davinėjo viską dešimteriopai brangiau. Arkliams trūko avižų 
ir šieno. Galiausiai pradėjo lyti ir žliaugė be perstojo ištisą 
savaitę; gūnios puvo po šlaunimis, arkliai palikinėjo pasagas 
purve; visa kariuomenė rūdijo. Vakare riteriai turėdavo kar- 
dais prisikirsti šakų lapinėms. O škotų buvo neįmanoma nu- 
tverti! 

Kariuomenės maršalas seras Tomas Vėikas krimtosi iš nevil- 
ties. Kento grafas beveik gailėjosi nesąs Reolėje: ten bent oras 
buvo gražus. Henrikui Nusuktsprandžiui reumatizmas laužė 
sprandą. Mortimeris irzo, be paliovos jodinėdamas tarp ka- 
riuomenės ir Jorkšyro, kur buvo karalienė ir vyriausybės tar- 
nybos. Neviltis, brandinanti nesantaiką, pradėjo apimti kariuo- 
menę; ėjo kalbos apie išdavystę. 

Vieną dieną, kai vėliavų vadai pakeltu balsu svarstė, kas 
nepadaryta ir kas turėtų būti daroma, jaunasis karalius Ed- 
vardas III pasikvietė kelis daugmaž savo amžiaus ginklanešius 
ir pažadėjo riterystę bei žemę su šimto livrų pajamomis tam, 
kas suras, kur yra Škotijos kariuomenė. Gal dvidešimt vai- 
kinų tarp keturiolikos ir aštuoniolikos metų pasklido šniukš- 
tinėti po laukus. Pirmasis sugrįžęs buvo vardu pavarde Tomas 
Roksbis; išvargęs, vos gaudydamas kvapą, sušuko: 

— Jūsų didenybe Edvardai, škotai per keturias mylias nuo 
mūsų, viename kalne, kur jie stovi jau savaitę, nežinodami, 
kame jūs esate, kaip kad jūs nežinote, kame jie yra! 

Jaunasis Edvardas tučtuojau liepė pūsti ragus, suburti ka- 
riuomenę žemėje, vadinamoje „baltąja smiltyne“, ir įsakė pul- 
ti škotus. Didieji turnyrų vyrai stačiai buvo pritrenkti. Bet 
Roberto Bruso kariai iš tolo nugirdo per kalnus einantį bai- 
siausią geležies žlagėjimą. Anglijos ir Eno riteriai užjojo ant 
kalvų ir jau buvo besileidžią žemyn, bet staiga pastebėjo visą 
škotų kariuomenę, išsirikiavusią mūšiui, su paruoštais šauti lan- 

kais. Ir vieni, ir kiti žiūrėjo iš tolo, nedrįsdami susigrumti, nes 
vietovė nebuvo tinkama pulti riteriams; taip jie žiūrėjo vieni 
į kitus dvidešimt dvi dienas! 

Škotai, rodės, nė nemanė palikti gerų pozicijų, riteriai ne- 
norėjo kautis lauke, kur buvo neįmanoma išsiskleisti gran- 
dine; tad stovėta abipus kalvų ir kiekvieno priešininko laukta, 
kol kitas pajudės iš vietos. Vyko tik nedideli susirėmimai, pa- 
prastai nakčia, ir tik tarp pėstininkų. 

Didžiausią žygdarbį tame keistame kare, kurį vedė aštuonias- 
dešimtmetis raupsuotas senis ir penkiolikametis karalius, atliko 
škotas Džekas Duglas, kuris su šimtu savo klano raitelių mė- 
nesėtą naktį užgriuvo anglų stovyklą, versdamas visa, kas pa- 
sitaikė kelyje, ir šaukdamas: ,„Duglas! Duglas!“ nukirto tris 
karaliaus palapinės virves ir pasitraukė. Po tos nakties anglų 
riteriai miegojo apsišarvavę. 

O paskui vieną rytą, apyaušriu, buvo sučiupti du škotų ka- 
riuomenės „apgavikai“, du žvalgai, kurie, regis, iš tikro no- 
rėjo įkliūti ir, atvesti pas Anglijos karalių, jam pasakė: 

— Jūsų didenybe, ko jūs čia ieškote? Mūsų škotai sugrįžo 
į kalnus, o jo didenybė Robertas, mūsų karalius, liepė tai pra- 
nešti jums, taip pat liepė pranešti, kad prieš jus šiemet neka- 
riaus, jeigu neimsite jo persekioti. 

Anglai, bijodami pasalos, atsargiai nuėjo į priekį ir atsidūrė 
priešais keturis šimtus puodų mėsai virti, kuriuos škotai buvo 
sukabinę viena linija ir palikę, kad jie jų neapsunkintų ir 
nežvangėtų traukiantis. Taip pat anglai aptiko penkis tūkstan- 
čius — ištisą kalną — senų neišdirbtos odos batų; prieš iškeliau- 
dami škotai persiavė. Iš gyvų stovykloje buvo tik penki anglų 
belaisviai, pririšti nuogi prie mietų, lazdų sulaužytomis ko- 
jomis. 

Gryna beprotybė buvo persekioti škotus kalnuose, toje šaly- 
je, kur keliai nepermanomi, gyventojai priešiški anglams ir 
išvargusi kariuomenė būtų turėjusi kariauti su pasalomis, 
o tam ji nebuvo išmankštinta. Kampanija buvo paskelbta baig- 
ta ir kariuomenė, grįžus į Jorką, paleista. 

Mesiras Žanas de Eno sudarė nudvėsusių ir nebetinkamų 
arklių apyskaitą ir pateikė sąskaitą keturiolikai tūkstančių liv- 
rų. Jaunasis karalius Edvardas neturėjo tiek laisvų pinigų iž- 
de, juoba kad privalėjo išmokėti algas kariuomenei. Tada me- 

siras Žanas de Eno, kaip paprastai kilniaširdis, laidavo savo ri- 
teriams už savo būsimo giminaičio skolas. 

Vasarą Rodžeris Mortimeris, nė kiek nesidomįs karalystės 
šiaure, sudarė taikos sutartį. Edvardas III turėjo atsisakyti siu- 
zereniteto Škotijai ir pripažino Robertą Brusą tos šalies kara- 
lium, 0 su tuo Edvardas II niekad nenorėjo sutikti; be to, 
Deividas Brusas, Roberto sūnus, vedė Žaną, antrąją karalienės 
Izabelės dukterį. 

Negi buvo verta dėl tokių rezultatų atimti valdžią iš buvu- 
sio karaliaus, kuris gyveno įkalintas Berklyje? 


VII 
ŠIENO KARŪNA 


Bemaž raudona aušra gaisravo horizonte už Kostveldo kalvų. 

— Tuoj patekės saulė, sere Džonai,— tarė Tomas Gvernis, 
vienas iš dviejų raitelių, risnojančių eskorto priešaky. 

— Taip, saulė patekės, mano bičiuli, o iki vietos dar tolo- 
ka,— atsakė Džonas Meltrevezas, jojantis šalimais, šonas prie 
šono. 

— Kai įdienos, žmonės, ko gero, pažins, ką mes vedamės,— 
tarė vėl pirmasis. 

— Visai galimas daiktas, mano bičiuli, o kaip tik to mums 
reikia išvengti. 

Juodu kalbėjosi garsiai, pernelyg garsiai, kad girdėtų be- 
laisvis, sekantis įdurmu. į 

Vakare seras Tomas Gvernis atjojo į Berklį, perlėkęs pusę 
Anglijos, nešinas iš Jorko naujais Rodžerio Mortimerio po- 
tvarkiais Džonui Meltrevezui dėl nuvainikuoto karaliaus sau- 
gojimo. 

Gvernis buvo ne itin patrauklios išvaizdos žmogus: nosis 
trumpa ir riesta, apatinės iltys ilgesnės už kitus dantis, oda“ 
rusva, kregždėta, apžėlusi rudais šeriais, kaip kiaulės, per- 
nelyg vešlūs plaukai rietėsi it vario drožlės po šalmo kraštais. 

Tomui Gverniui padėti ir šiek tiek jį sergėti Mortimeris 
buvo priskyręs Oglą, buvusį Tauerio barzdaskutį. 

Sutemus, kai valstiečiai, jau suvalgę savo sriubą, ėjo gulti, 
nedidelis būrelis išjojo iš Berklio ir leidosi į pietus per tylius 

laukus ir tamsius kaimus. Meltrevezas ir Gvernis jojo prieš- 
aky. Karalių supo dešimtis kareivių, kuriems vadovavo jau- 
nesnysis karininkas, pavarde Tauverlis, milžinas žema kakta, 
labai menkos nuovokos, bet didelės jėgos vyras. Tauverlis bu- 
vo paklusnus ir naudingas tokiems darbams, kur reikėjo kuo 
mažiau galvoti. Eskorto gale jojo Oglas drauge su vienuoliu 
Viljamu, kuris nebuvo iš geriausiųjų vienuolyne. Bet jo ga- 
lėjo prireikti paskutiniam patepimui. 

Kiaurą naktį buvęs karalius veltui stengėsi įspėti, kur jis 
gabenamas. O dabar jau dienojo. 

— Ką daryti, kad žmogus būtų neatpažįstamas?— kvotė Mel- 
trevezas. 

— Pakeisti veidą, sere Džonai, daugiau nieko nežinau, — at- 
sakė Gvernis. 

— Reiktų jį ištepti derva arba suodžiais. 

— Tada valstiečiai pamanytų, kad mes lydime maurą. 

— Deja, mes neturime dervos. 

— Tai galim jį nuskusti — tarė Tomas Gvernis, pamerkda- 
mas akį. į 

— O, tai gera mintis, mano bičiuli! Juoba kad palydoje tu- 
rime barzdaskutį. Dievas mums padeda. Oglai, Oglai, čionai!.. 
Ar turi savo dubenėlį, skustuvus? 

— Turiu, sere Džonai,— atsakė Oglas, prijojęs prie dviejų 
raitelių. 

— Tai sustokime čia. Štai šiame upeliūkštyje matau šiek 
tiek vandens. 

Viskas buvo sutarta jau iš pat vakaro. Būrelis sustojo. Oglas 
ir Gvernis nušoko nuo arklių. Gvernis buvo plačių pečių, trum- 
pų kreivų kojų. Oglas paklojo drobės skiautę šlaite ant žolės, 
išdėliojo jame savo įrankius ir pradėjo iš lėto galąsti skustuvą, 
žiūrėdamas į buvusį karalių. 

— Ko iš manęs norite? Ką man darysite?— paklausė Edvar- 
das nerimo kupinu balsu. 

— Norime, kad tu nuliptum nuo savo žirgo, jūsų kilnioji di- 
denybe, ir mes tau padarysime kitokį veidą. Va kaip sykis tau 
geras sostas, — tarė Tomas Gvernis, bato kulnu trypdamas kur- 
miarausį.— Na, sėskis! 

Edvardas pakluso. Kadangi iš pradžių jis lyg ir nesiryžo 
sėstis, Gvernis taip jį pastūmė, kad jis nuvirto aukštielnin- 
kas, ir apsaugos kareiviai pratrūko juokais. 

— Ei jūs, stokit ratu, — tarė jiems Gvernis. 

Jie sustojo ratu, o milžinas Tauverlis pritūpė už karaliaus — 
prireikus užgrius jam ant pečių. 

— Gerai sudrėkink jam veidą, — tarė Gvernis. 

Barzdaskutys šliūkštelėjo vandenį iš dubenėlio jam į veidą. 
Paskui pradėjo negrabiai gramdyti skruostus. Šviesių plaukų 
kuokštai krito į žolę. 

Meltrevezas sėdėjo balne. Rankomis pasirėmęs į gugą, ant 
ausų nukarusiais plaukais, regimai mėgaudamasis, žiūrėjo, kaip 
darbuojasi barzdaskutys. 

Skutamas Edvardas sušuko: 

— Man labai skauda! Ar negalėtumėte bent sudrėkinti šil- 
tu vandeniu? 

— Šiltu vandeniu?— sušuko Gvernis.-- Atsirado, mat, lepū- 
nėlis. 

Ir Oglas, prikišęs savo apskritą balsvą fizionomiją prie ka- 
raliaus veido, sušvokštė jam į akis: 

— O kai milordas Mortimeris buvo Taueryje, ar jam šildė 
vandenį skutimuisi? 

Ir gramdė toliau, smagiai bruoždamas skustuvu. Kraujas sru- 
veno veidu. Edvardas pravirko iš skausmo. 

— Oho, žiūrėkit, koks apsukrus, — sušuko Mel!trevezas,— vis 
dėlto susiprato, kaip sudrėkinti sau skruostus šiltu vandeniu! 

— Plaukus irgi nuskusti, sere Tomait— paklausė Oglas. 

— Žinoma, žinoma, plaukus taip pat,— atsakė Gvernis. 

Skustuvas nuvarė garbanas nuo kaktos iki pat sprando. 

Po kokių dešimties minučių Oglas atkišo savo klientui ala- 
vinį veidroduką, ir buvęs Anglijos valdovas nustebęs išvydo 
savo tikrą veidą — vaikišką ir podraug seną, siaurą ir pai'gą 
pliką galvą. Ištįsęs smakras dabar akį rėžė savo silpnumu. 
Edvardas pasijuto kaip nuluptas, juokingas, nelyginant nuskus- 
tas šuo. 

— Aš savęs nebeatpažįstu,— tarė jis. 

Vyrai aplink jį nusikvatojo. 

— O tas ir gerai!— tarė Meltrevezas nuo arklio.— Jei tu pats 
savęs nebeatpažįsti, tie, kurie, ko gero, tavęs ieško, juo la- 
biau tavęs nepažins. Štai ką gauni, kai užsimanai pabėgti. 

Kaip tik dėl to jis buvo perkeliamas. Keli Velso senjorai, 
tokio Riso ap Grafido vadovaujami, buvo susimokę išlaisvinti 

nuvainikuotą karalių, bet Mortimeris gavo žinią apie tą 5ą- 
mokslą. Tuo pat metu Edvardas per Tomo Berklio neapdairumą 
vieną dieną paspruko iš savo kalėjimo. Meltrevezas tučtuojau 
puolė jam iš paskos ir sučiupo vidury miško, — Edvardas dūmė 
kaip užvarytas elnias link upės. Buvęs karalius norėjo nusi- 
gauti prie Severno žiočių, tikėdamasis ten rasti kokį laivą. 
Dabar Meiltrevezas keršijo, bet po valandėlės jam pasidarė 
karšta. 

— Stokis, jūsų didenybe karaliau, ir sėsk galų gale į balną. 

— Kur mes sustosime?— paklausė Edvardas. 

— Ten, kur būsime tikri, kad nebegalėsi sutikti draugų. Ir 
niekas nedrums tau miego. Pasitikėk mumis, mes tave apsau- 
gosim. 


* * + 


Toji kelionė truko bemaž visą savaitę. Naktį jota, dieną il- 
sėtasi arba kokioje patikimoje pilaitėje, arba net kokioje pa- 
stogėje laukuose, kokioje nuošalioje daržinėje. Penktos dienos 
rytą Edvardas išvydo milžinišką pilką tvirtovę, dunksančią ant 
kalvos. Šuorais lėkė jūros vėjas, gaivesnis, drėgnesnis, kiek 
sūrokas. 

— Betgi čia Korfas!— tarė Edvardas.— Negi čia mane ve- 
date? 

— Aišku, Korfas,— tarė Tomas Gvernis— Tu gerai pažįsti 
savo karalystės pilis, regis. 

Siaubo riksmas ištrūko iš Edvardo lūpų. Jo astrologas ka- 
daise jam buvo pataręs niekada neapsistoti Korfe, nes toji 
viešnagė jam būsianti pragaištinga. Tad važinėdamas po Dor- 
setą ir Devonširą, Edvardas II kelis kartus buvo priartėjęs prie 
Korfo, bet užsukti atkakliai atsisakydavo. 

Korfo pilis buvo senesnė, didesnė, kraupesnė, negu Kenil- 
vertas. Iš milžiniško jos donžono matei visas apylinkių žemes, 
visą Perbeko pusiasalį. Kai kurie jos įtvirtinimai buvo pasta- 
tyti dar prieš normandų nukariavimą. Ja naudotasi kaip ka- 
lėjimu, Jonas Bežemis, pavyzdžiui, prieš šimtą dvidešimt metų 
joje numarino badu dvidešimt du prancūzų riterius. Korfas 
išrodė tam tyčia pastatytas nusikalstamiems darbams. Tragišką 
garsą pilis gavo, kai joje buvo nužudytas penkiolikametis ber- 

niukas, karalius Edvardas, vadinamas Kankiniu, Saksonų dinas- 
tijos Edvardas II, prieš tūkstantuosius metus. 

Toji žmogžudystės legenda tebebuvo gyva krašte. Edvardo 
Saksono, karaliaus Edgaro įpėdinio, nekentė pamotė karalienė 
Elfrida, antroji jo tėvo žmona. Vieną dieną, kai jis jojo iš 
medžioklės ir perkaitęs prikišo prie lūpų ragą su vynu, kara- 
lienė Elfrida įsmeigė jam peilį į nugarą. Staugdamas iš skaus- 
mo ir pentinais ragindamas arklį, jaunasis karalius nušuoliavo 
į mišką. Nusilpęs, stipriai nukraujavęs, jis nusmuko nuo balno, 
bet koja liko įstrigusi kilpoje, ir pasiutęs arklys dar gerą galą 
vilko jį žeme, o jo galva trankėsi į medžius. Valstiečiai surado 
jo kūną pagal kruviną brydę miške ir paslapčia palaidojo. Ant 
jo kapo pradėjo rodytis stebuklai, vėliau karalius Edvardas 
buvo paskelbtas šventuoju. 

Tas pats vardas, Edvardas, irgi Antrasis, tik kita dinastija; 
tas atitikimas, dar baisesnis dėl astrologo pranašystės, kėlė 
šiurpą karaliui belaisviui. Negi Korfas matys kito Edvardo II 
mirtį? 

— Į tą gražią tvirtovę turi įžengti su karūna, mano kilnioji 
didenybe,— tarė Meltrevezas— Tauverli, atnešk saujelę šieno 
iš lauko! 

Milžinas atnešė glėbį šieno, ir Meltrevezas, nupynęs karūną, 
uždėjo karaliui ant plikos galvos. Žolių stambai įsmigo į odą. 

— O dabar eik ir atleisk, kad mes neturim trimitų! 

Gilus griovys, apvadas, keliamasis tiltas tarp dviejų apvalių 
ir storų bokštų, status žalias šlaitas, kitas griovys, kiti vartai, 
kitos pakeliamos grotos ir vėl žole apžėlę šlaitai: atsigręžęs ga- 
lėjai matyti mažus kaimo trobesius, dengtus plokščiais pilkais 
akmenimis nelyginant čerpėmis. Kaip tokios mažos trobos gali 
išlaikyti tokius sunkius stogus? 

— Eik!-— suriko Meltrevezas, smogdamas kumščiu Edvardui 
į strėnas. 

Šieno karūna susvyravo. Dabar arkliai ėjo siaurais kreivais 
koridoriais, grįstais apskritais akmenimis, tarp milžiniškų klai- 
kių mūrų, ant kurių sutūpę šalia kits kito varnai, sakytum juo- 
das frizas kraštuojantis pilką akmenį, žiūrėjo iš penkiasdešim- 
ties pėdų aukščio į apačioje slenkančią koloną. 

Karalius Edvardas II buvo tikras, kad jį netrukus užmuš. 
Bet žmogų užmušti galima įvairiai. 

Tomas Gvernis ir Džonas Me!trevezas turėjo įsakymą, bet 
ne nužudyti, o veikiau sunaikinti karalių. Tad jie pasirinko 
lėtą žudymo būdą. Buvęs valdovas dukart per dieną gaudavo 
šlykščiausios ruginės marmalynės, o jo sargai prisikimšdavo po 
jo akių visokiausių gardėsių, ir vis dėlto kalinio neveikė tas 
nesveikas maistas nei patyčios, nei smūgiai. Jis buvo nepa- 
prastai tvirto kūno ir netgi proto. Kiti, juo dėti, jau seniai 
būtų išsikraustę iš galvos, o jis tik vaitojo. Bet netgi tas vai- 
tojimas bylojo, kad jis sveiko proto. 

— Ar esu taip sunkiai nusidėjęs, kad nesu vertas nei gai- 
lesčio, nei paguodos? Ar jau nebeturite jokio krikščioniško 
gailestingumo, jokio gerumo, — sakė jis savo kalintojams.— Jei- 
gu aš nebesu valdovas, tai vis dėlto esu tėvas ir vyras. Negi 
dar bauginu aš savo žmoną ir vaikus? Negi jiems nepakanka 
to, kas man priklausė? 

— Ko tu skundiesi, jūsų didenybe karaliau, savo žmona? Ar- 
gi ponia karalienė neatsiuntė tau gražiausių rūbų ir švelnių 
laiškų, kuriuos tau skaitėme? 

— Sukčiai, sukčiai, — atsakinėjo. Edvardas, — jūs parodėte 
man tuos rūbus, bet jų nedavėte, ir pūdote mane su tais biau- 
riais drabužiais. Nejaugi manote, kad aš nesuprantu, kodėl ta 
nenaudėlė man atsiuntė tuos laiškus? Ji nori turėti įrodymą, 
jog mane užįautusi. Juk jinai, jinai ir tas piktadarys Mortime- 
ris jums duoda įsakymus mane kankinti! Jeigu ne jinai, jeigu 
ne tas išdavikas, esu tikras, vaikai atskubėtų manęs apkabinti! 

— Karalienė tavo žmona ir tavo vaikai, — atsakinėjo Meltre- 
vezas,— pernelyg bijo tavo žiaurios prigimties. Jie per daug 
patyrė tavo piktadarystes ir pyktį, kad geistų pas tave ateiti. 

Ir jis pravirkdavo, susiėmęs rankomis savo pliką smakrą. 
Jis verkė, bet nė nemanė mirti. 


Gvernis ir Meltrevezas nuobodžiavo Korfe, nes viskas apkars- 
ta, netgi malonumas kankinti karalių. Be to, Meltrevezas buvo 
palikęs žmoną Berklyje pas svainį, be to, Korfo apylinkėse 
sužinota, jog pily kalinamas nuvainikuotas karalius. Tada, pa- 
sikeitus laiškais su Mortimeriu, buvo nuspręsta nugabenti Ed- 
vardą atgal į Berklį. 

Kai karalius Edvardas II, to paties eskorto lydimas, tik tru- 
puti labiau sulysęs, truputį labiau sulinkęs, vėl perėjo pro gro- 

tinius vartus, per pakeliamus tiltus, abu apvadus, jis be gaio 
lengvai atsiduso, jausdamasis lyg būtų išvaduotas. Jo astro- 
logas melavo. 


VIII 
„BONUM EST" 


Karalienė Izabelė jau buvo lovoje, jos dvi auksinės kasos 
dryksojo ant krūtinės. Rodžeris Mortimeris įėjo, nepianešęs 
iš anksto, nes turėjo tokią privilegiją. Pamačiusi jo veidą, ka- 
ralienė supiato, apie ką jis kalbės, teisingiau pasakius, vėl 
kalbės. 

— Gavau žinių iš Berklio — tarė jis dirbtinai ramiu ir at- 
sainiu balsu. 

Izabelė neatsakė. 

Langas buvo praviras į rugsėjo naktį. Mortimeris piiėjęs 
atlapojo jį iki galo ir valandžiukę žiūrėjo į Linkolno miestą, 
didelį ir susigrūdusį, šen bei ten dar šviečianlį po pilimi. 
Linkolnas savo svarbumu buvo ketvirtas karalystės miestas po 
Londono, Vinčesterio ir Jorko. Kaip tik čia prieš dešimt mė- 
nesių buvo atsiųstas vienas iš Hju Despenserio Jaunesniojo 
kūno gabalų. Dvaras jame įsikūrė prieš savaitę, važiuodamas 
iš Jorko. 

Izabelė žiūrėjo į aukštus Moitimerio pečius ir vyturais su- 
klostytus plaukus — šešėlį, lango įrėmintą naktiniame danguje. 
Tą valandėlę jinai jo nemylėjo. 

— Jūsų vyras, regis, atkakliai laikosi gyvenimo, — vėl pra- 
kaibo Mortimeris atsigręždamas,— ir, kol jis gyvas, karalystė 
neturės ramybės. Velso pilyse rengiami sąmokslai jam išva- 
duoti. Dominikonai drįsta jį garbstyti netgi pačiame Londone, 
o ten vėl gali atsinaujinti tie neramumai, kaip jūs žinote, vykę 
liepos mėnesį. Pats Edvardas nepavojingas, aš sutinku su ju- 
mis, bet jis duoda dingstį mūsų priešams kelti galvą. Maio- 
nėkite pagaliau išklausyti mano patarimą ir duoti tą įsakymą, 
be kurio nebus saugu nei jums, nei jūsų sūnui. 

Izabelė alsiai atsiduso. Kodėl gi jis pats neįsako? Kodėl pats 
nenusprendžia, juk viską rikiuoja karalystėje! 

— Mielasis Mortimeri,— ramiai tarė ji. — aš jau sakiau, kad 
iš manęs to įsakymo negausite. 

Rodžeris Mortimeris uždarė langą; jis nuogąstavo nesusitvar- 
dysiąs. 

— Betgi kuriems galams,— tarė jis,— reikėjo tiek kančių ir 
tiek pavojų ištverti, jei dabar pati sau duobę kasate? 

Ji papurtė galvą ir atsakė: 

— Aš negaliu. Verčiau rizikuoti, negu griebtis tos išeities. 
Maldauju, Rodžeri, nesusitepkime rankų šiuo krauju. 

Mortimeris prunkštelėjo. 

— Kodėl gi taip staiga imi gerbti savo priešų kraują?— at- 
kirto jis.— Nuo Erendlio grafo kraujo, nuo Despenserių kraujo, 
nuo: Boldoko kraujo, nuo viso to kraujo, kuris plaukė miestų 
aikštėmis, tu nenukreipei akių. Kartais naktimis netgi dingo- 
jaus, jog tau labai patinka kraujas. O jo, brangiausiojo dideny- 
bės, rankos ar ne kruvinesnės už mudviejų? Ar jis nebūtų 
mielu noru praliejęs mano kraujo ir tavojo, jei tik būtume 
suteikę jam progą? Kas bijo kraujo, Izabele, negali būti ka- 
ralium nei karaliene; tokiems žmonėms geriau pasitraukti į ko- 
kį vienuolyną, apsigerbti vienuoliškais rūbais ir atsisakyti mei- 
lės bei valdžios! 

Jųdviejų žvilgsniai įsmigo į kits kitą. Tilnago spalvos vyZ- 
džiai pernelyg stipriai žvilgėjo po vešliais antakiais žvakių 
šviesoje; baltas randas dar žiauriau išrodė po lūpa. Izabelė 
pirmoji nuleido akis. 

— Prisimink, Mortimeri, kad kitados jis tau padarė malo- 
nę,— tarė ji.— Dabar jis, tur būt, galvoja, kad jei tada nebūtų 
išklausęs baronų, vyskupų maldavimų, mano maldavimų ir būtų 
įsakęs nukirsti tau galvą, kaip Tomui Lankasteriui. .. 

— Kurgi ne, kurgi ne, atsimenu ir kaip tik todėl nepagei- 
daučiau vieną gražią dieną gailestauti, kaip jis kad dabar gai- 
lestauja. Mano nuomone, tavo užuojauta jam labai keista ir 
labai atkakli. 

Jis valandžiukę tylėjo. 

— Vadinasi, tu jį dar tebemyli?— pridūrė jis.— Kitos prie- 
žasties nematau. 

Ji patraukė pečiais. 

— Vadinasi, dėl to,— tarė ji, — dėl to, kad nori gauti dar 
vieną meilės įrodymą! Vadinasi, tasai pavydas niekada neuž- 
-ges tavyje? Ar negana tų įrodymų, kuriuos daviau prieš visą 


264 


Prancūzijos karalystę, prieš visą Anglijos karalystę ir netgi 
prieš sūnų, kad širdy neturiu meilės niekam kitam, tik tau? 
Bet ką gi man daryti? 

— Ko aš prašau, ir nieko daugiau. Bet aš matau, jog tu ne- 
nori ryžtis. Aš matau, jog tas kryžius, kurį tu pasidarei širdy 
po mano akių ir kuris turėjo mus vienyti visame kame ir su- 
teikti mudviem tik vieną vienintelę valią, tau buvo papras- 
čiausias ženklelis, ir tiek. Aš matau, jog lemtis man liepė tikėti 
silpnu padaru! 

Taip, pavyduolis, štai kas jis buvo! Visagalis regentas, skirs- 
tąs pareigas, valdąs jauną karalių, kaip vyras gyvenantis su 
karaliene, ir dar po visų baronų akių, Mortimeris tebebuvo 
pavydus!.. „Bet gal jis teisingai daro?"— staiga pagalvojo ka- 
ralienė. Juk bet koks pavydas tuo pavojingas, kad priverčia 
auką ieškoti savyje priekaištų pateisinimo. Taip išaiškėja tam 
tikri trumpalaikiai jausmai, į kuriuos nebuvo atsižvelgiama. .. 
Kaip keista! Izabelė buvo įsitikinusi, jog neapkenčia Edvardo, 
kaip moteris gali neapkęsti; jinai galvojo apie jį tik su panie- 
ka, pasišlykštėjimu ir pagieža. Ir vis dėlto... Ir vis dėlto, pri- 
simindama sumainytus žiedus, vainikavimą, motinystes, prisi- 
mindama ne jį, bet save, prisimindama, kad manė jį mylėjusi, 
dabar ji jautėsi suvaržyta. Ji negalėjo ryžtis ir įsakyti nužu- 
dyt savo vaikų tėvą... „Ir jie mane vadina Prancūzijos Vilke!“ 
Šventasis niekada nebūna toks šventas nei žiauruolis toks žiau- 
Ius, kaip manoma, ir niekas negali įžvelgti, kas tolydžio de- 
dasi kito širdy. 

Be to, Edvardas, nors ir nuvainikuotas, vis dėlto buvo kara- 
lius. Kad ir nuverstas nuo sosto, apiplėštas, įkalintas, jis buvo 
karališkas asmuo. Ir Izabelė pati buvo karalienė, ir išauklėta 
būti karaliene. Visą savo vaikystę ji turėjo gyvą pavyzdį tik- 
ros karališkos didybės, įkūnytos žmoguje, kuris žinojo savo 
krauju ir vainikavimu pranokstąs visus kitus žmones ir tokiu 
vedėsi. Kėsinimasis į pavaldinio, kad ir didžiausio karalys- 
tės senjoro, gyvybę visad būdavo paprasčiausias nusikaltimas. 
Bet jei atimi gyvybę karaliui, vadinasi, padarai šventvagystę 
ir paneigi valdovams suteiktą neliečiamybę. 

— O šito, Mortimeri, tu negali suprasti, nes tu nesi kara- 
lius ir nesi gimęs karalium. 


Ji pernelyg vėlai susiprotėjo galvojanti balsu! 

Markų baronas, Vilhelmo Nukariautojo bendražygio palikuo- 
nis, Velso krašto Didysis teisėjas, buvo įžeistas lig širdies gel- 
mių. Jis žingtelėjo du žingsnius atgal, nusilenkė. 

— Aš nemanau, ponia, kad sostą jums grąžino karalius, bet, 
regis, veltui gaištu laiką, laukdamas, kol jūs tai pripažinsite. 
Kadangi nesu karalius nei karaliaus sūnus, tai ne itin nusipel- 
niau, stengdamasis dėlei jūsų. Ką gi, tegu jūsų priešai išlais- 
vina jūsų vyrą karalių arba verčiau jūs pati duokite jam 
laisvę! Jūsų galingasis brolis Prancūzijos karalius tikrai jus 
paglobos, kaip globojo, kai turėjote bėgti į Eno, mano palai- 
koma balne. Mortimeris — ne karalius, ir jo gyvybė, vadinas, 
pavojuje, jei laimė nusigręš nuo jo; jis, ponia, kol nevėlu, 
eina ieškoti prieglobsčio kitur, už karalystės ribų, nes karalie- 
nė jį taip menkai temyli, jog jam nebėra čia ko veikti. 

Sulig tais žodžiais Mortimeris nuėjo prie durų. Jis tvardė 
savo pyktį; netrinktelėjo ąžuolinėmis durimis, bet iš palengvo 
jas privėrė, ir jo žingsniai nutolo. 

Izabelė buvo gerai perpratusi išdidųjį Mortimerį, tad žino- 
jo, kad jis nebegrįš. Ji šoko iš lovos, vienmarškinė nudūmė 
pilies koridoriais, pasivijo Mortimerį, nutvėrė jį už drabužių 
ir pakibo ant jo rankų. 

— Pasilik, pasilik, mielasis Mortimeri, susimildamas!-— su- 
šuko ji, nesirūpindama, jog kas nors gali išgirsti. — Aš tik mo- 
teris, man reikia tavo patarimų ir tavo paramos! Pasilik, pasi- 
lik, dėl dievo meilės, ir daryk, kaip išmanai! 

Ji buvo apsipylusi ašaromis, glaudėsi prie tos krūtinės, tos 
širdies, be kurios negalėjo gyventi. 

— Aš noriu to, ko tu nori!-— pasakė ji dar. 

Pasircdė tarnai, triukšmo primasinti, ir tučtuojau pranyko, 
nesmagiai pasijutę, kad mato tą meilužių ginčą. 

— Tu tikrai nori to, ko aš noriu? ..— paklausė jis, rankomis 
suimdamas jos veidą.— Puiku! Sargyba!-— suriko jis.— Tučtuo- 
jau pašaukite man monsenjorą Orletoną! 


Jau kelis mėnesius Mortimerio ir Adamo Orletono santykiai 
buvo gana šalti dėl kvailos priežasties, dėl tos Vusterio vys- 
kupystės, kurią prelatas išsiprašė iš popiežiaus, tuo tarpu kai 
Mortimeris buvo davęs karaliaus sutikimą kitam kandidatui. 

Jei Mortimeris būtų žinojęs, kad jo bičiulis nori tos vyskupys- 
tės, tai viskas būtų buvę labai paprasta! Bet Orletonas veikė 
slapčiomis, ir Mortimeris, davęs žodį, dabar nebenorėjo jo 
atsiimti. Tą klausimą jis buvo iškėlęs parlamente, susirinku- 
siame dar Jorke, ir parėdęs konfiskuoti Vusterio vyskupystės 
pajamas. Orletonas nebebuvo Heriferdo ir juo labiau Vusterio 
vyskupas; tad, jo manymu, labai nedėkingai elgėsi tas žmogus, 
kuriam jis padėjo pabėgti iš Tauerio. Byla dar buvo sprendžia- 
ma, ir Orletonas važinėjo paskui keliaujantį dvarą. 

„Vieną gražią dieną Mortimeriui manęs prireiks, — kalbėjo jis 
pats vienas, — ir tada aš pasiskirsiu sau vyskupystę!“ 

Ta diena, veikiau ta naktis, atėjo. Orletonas tai suprato, vos 
įžengęs į kambarį, kame karalienė Izabelė vėl buvo įsliuogusi 
į lovą, o Mortimeris vaikščiojo dideliais žingsniais. Karalienės 
veide dar buvo žymu ašaros. Jeigu taip nesivaržoma prelato, 
žinia, jis labai reikalingas! 

— Ponia karalienė, — pareiškė jam Mortimeris,— dėl jums ži- 
nomų intrigų pagrįstai mano, kad, kol jos vyras gyvas, kara- 
lystė neturės ramybės, ir nerimastauja, kad dievas taip ilgai 
neužmigdo jo amžinu miegu. 

Adamas Orletonas nužvelgė Izabelę, Izabelė nužvelgė Morti- 
merį, paskui nukreipė akis į vyskupą ir linktelėjo galvą. Orle- 
tonas šyptelėjo — ne žiauriai, netgi ne ironiškai, greičiau su 
droviu liūdesiu. 

— Ponia karalienė susiduria su rimtu klausimu, kuris visa- 
da iškyla tiems, kurie valdo valstybes, — atsakė jis.— Ar rei- 
kia paaukoti vieną gyvybę, kad nebegrėstų pavojus daugybei 
kitų? 

Mortimeris pasigręžė į Izabelę ir tarė: 

— Jūs girdite? 

Jis buvo labai patenkintas vyskupo paspirtimi, tik gailesta- 
vo pats nesusiprotėjęs pateikti šį argumentą. 

— Čia turime reikalą su tautų apsauga,— prabilo vėl Orle- 
tonas, — ir paprastai į mus, vyskupus, visi kreipiasi, norėdami 
sužinoti dievo valią. Aišku, Evangelija mums draudžia artinti 
bet kieno mirtį. Tačiau Evangelijos įsakymai netaikomi ka- 
raliams, kurie smerkia myriop savo pavaldinius... Vis dėlto, 
milorde, aš maniau, jog sargyba, kurią jūs paskyrėte prie nu- 
vainikuoto karaliaus, jums neleis domėtis šiais klausimais. 

— Sargyba, regis, jau išbandė visas priemones, — atsakė Mor- 
timeris.— Ir jie daugiau nieko nedarys, negavę raštiškų pa- 
rėdymų. 

Orletonas palingavo galvą, bet neatsakė. 

— O raštiškas įsakymas, — kalbėjo toliau Mortimeris,— gali 
pakliūti ne į tas rankas ir netgi virsti ginklu tiems, kurie jį 
įvykdė, nukreiptų prieš tuos, kurie jį davė. Jūs mane supran- 
tate? 

— Žodžiu sakant, milorde,— tarė jis,— jūs norite išsiųsti įsa- 
kymą ir jo neišsiųsti. 

— Iš teisybės norėčiau išsiųst įsakymą, kuris būtų aiškus 
tiems, kurie privalo jį suprasti, ir nepermanomas tiems, kurie 
privalo jo nežinoti. Kaip tik dėl to noriu.su jumis pasitarti, nes 
esate sumanus žmogus, jei, suprantama, sutiksite man pagel- 
bėti. 

— Ir jūs prašote to, milorde, vargšą vyskupą, kuris neturi 
netgi krėslo nei vyskupystės, kur galėtų priglausti savo pasto- 
ralą? 

Tada nusišypsojo Mortimeris. 

— Na, na, milorde Orletonai, apie tai nebekalbėkime. Jūs 
mane labai supykdėte, pats žinote. Jeigu jūs bent būtumėte 
pasakęs, ko pageidaujate! Bet jūs taip spiriatės, tad aš nebe- 
sipriešinsiu. Vusteris jūsų, nuspręsta... Jūs visad buvote ir 
būsite mano bičiulis, tai jūs irgi žinote... 

Vyskupas linktelėjo galvą. Taip, jis žinojo; jis tebebuvo Mor- 
timerio bičiulis, kaip ir anksčiau; tas jų nesenas vaidas nie- 
ko nepakeitė, ir juodu tai suvokė, pamatę vienas kitą. Juos 
siejo pernelyg daug prisiminimų, pernelyg didelė bendrija ir 
savotiškas abipusis žavėjimasis. Netgi tą patį vakarą, galų gale 
išplėšęs iš karalienės taip ilgai lauktą sutikimą ir susidūręs 
su sunkumais, ką pasišaukė Mortimeris? Vyskupą susmuku- 
siais pečiais, anties eisena ir regėjimu, nusilpusiu nuo ilgo 
rankraščių skaitymo Oksforde. Jie buvo tokie geri draugai, jog 
netgi užmiršo karalienę, kuri žiūrėjo į juos savo plačiomis mels- 
vomis akimis, gan nesmagiai jausdamasi. 

— Niekas neužmiršo to jūsų gražaus pamokslo Doleo caput 
meum, kuris padėjo nuvainikuoti blogą karalių — tarė Morti- 
meris.— Ir jūsų pastangų dėka jis atsisakė sosto. 

Pagaliau pripažįstami jo nuopelnai! Orletonas nusilenkė, klau- 
sydamasis pagyrų. 

— Vadinasi, jūs norite, kad aš iki galo įvykdyčiau savo 
uždavinį, — tarė jis. 

Kambaryje buvo rašomasis stalas, plunksnų ir popieriaus. 
Orletonas paprašė peilio, nes galėjo rašyti vien savo nusmai- 
linta plunksna. Drožiant buvo lengviau mąstyti. Mortimeris 
netrukdė jam galvoti. 

— Įsakymas gali būti neilgas, — tarė jis po valandžiukės. 

Jis sėdėjo akis įsmeigęs į tolį, smagiai nusiteikęs. Regis, 
buvo visiškai užmiršęs, kad sprendžiamas klausimas dėl žmo- 
gaus gyvybės; buvo išdidus, patenkintas, kaip rašto žmogus, 
ką tik įveikęs sunkų kalbinį klausimą. Palinkęs ant stalo, jis 
parašė vieną vienintelį sakinį labai dailiu braižu, pabarstė sau- 
sinamuoju smėliu ir atkišo lakštą Mortimeriui, sakydamas: 

— Sutinku uždėti ant šio laiško savo antspaudą, jei jūs ar 
ponia karalienė laikysite netikslinga dėti savo. 

Išties jis atrodė patenkintas savimi. 

Mortimeris priėjo prie žvakės. Laiškas buvo surašytas loty- 
niškai. Jis gan iš lėto perskaitė: Eduardum occidere nolite ti- 
mere bonum est. Paskui, žvelgdamas į vyskupą, tarė: 

— Eduardum occidere — tai gerai suprantu; nolite — nedary- 
kite... timere — bijoti... bonum est — gerai yra. 

Orletonas šypsojo. 

— Ar reikia suprasti: ,,Nežudykite Edvardo, gerai padarysi- 
te, jo bijodami“, — paklausė Mortimeris,— ar „(Gerai padarysite, 
nebijodami nužudyti Edvardą“? Kur kablelis? 

— Jo nėra, — atsakė Orletonas.— Kaip laiško gavėjas jį su- 
pras, tokia bus dievo valia. O prie paties laiško ar galima pri- 
kibti? 

Mortimeris stovėjo sumišęs. 

— Tik aš nežinau, — tarė jis,— ar Meltrevezas ir Gvernis 
gerai moka lotyniškai. 

— Gana gerai moka brolis Vilįamas, kurį jūs prašėte prie 
jų priskirti. Be to, pasiuntinys galės perduoti žodžiu, bet tiktai 
žodžiu, kad, įvykdžius vienaip ar kitaip šį įsakymą, neturi likti 
žymių. 

— O jūs tikrai pasiryžęs pridėti prie jo savo antspaudą?— 
paklausė Mortimeris. 

— Aš taip ir padarysiu, — atsakė Orletonas. 

Jis buvo išties puikus bendražygis. Mortimeris jį nulydėjo 
iki laiptų, nulipo su juo žemyn, paskui grįžo vėl į karalienės 
kambarį. 

— Mielasis Mortimeri,— tarė jam Izabelė, — nepalikite šią- 
nakt manęs miegoti vienos. 

Rugsėjo naktis nebuvo tokia jau šalta, kad jai būtų reikėję 
šitaip drebėti. 


IX 
ĮKAITINTA GELEŽIS 


Berklis — visai mažytė pilaitė, palyginti su milžiniškomis Ke- 
nilverto arba Korfo tvirtovėmis. Jos akmenys rausvo atspal- 
vio, ir pati ji tinkama gyventi. Ji yra prie pat kapinių, supan- 
čių bažnyčią; akmeniniai paminklai jose per kelerius metus 
apželia žaliomis smulkiomis samanomis, švelniomis kaip šilkas. 

Tomas Berklis, gana šaunus vyrukas, nėmaž negeidė pikta 
savo artimui. Vis dėlto jam nebuvo ko pernelyg simpatizuoti 
buvusiam karaliui Edvardui II, kuris laikė jį ketverius metus 
kalėjime Volingferde drauge su tėvu, Morisu Berkliu, ten pat 
mirusiu. Ir, priešingai, galėjo būti vien tik atsidavęs savo ga- 
lingajam uošviui Rodžeriui Mortimeriui — mat, 1320 metais ve- 
dė vyresniąją jo dukrą, ėjo paskui jį į maištą ir buvo jo išva- 
duotas pereitais metais. Tomas gaudavo didoką sumą — šimtą 
šilingų per dieną — už nuvainikuoto karaliaus saugojimą ir glo- 
bą. Nei jo žmona Margarita Mortimer, nei jo sesuo Ieva, 
Meltrevezo pati, taip pat nebuvo kokios piktadarės. 

Edvardui II gyvenimas būtų buvęs visai pakenčiamas, jei 
būtų reikėję susidurti vien su Berklių šeima. Deja, ten buvo 
trys jo kankintojai: Meltrevezas, Gvernis ir jų barzdaskutys 
Oglas. Jie neduodavo nė valandėlės ramybės buvusiam kara- 
liui, stengėsi kuo išradingiau jį kamuoti ir savotiškai lenkty- 
niavo, kuris prasimanys rafinuotesnių kankinimų. 

Meltrevezui šovė į galvą mintis įkurdinti Edvardą kipe, ke- 
lių pėdų skersmens apskritoje patalpoje, kurios vidury buvo 
senas pusiau užgriuvęs šulinys, į kurį anksčiau mesdavo pa- 
smerktuosius myriop. Neapsižiūrėjęs kalinys galėjo kaip mat 
įkristi į tą gilią duobę. Tad Edvardas turėjo visą laiką sau- 
gotis, ir tas keturiasdešimt ketverių metų vyras, kuriam galė- 

jai duoti daugiau kaip šešiasdešimt, tįsojo ten ant šiaudų ga- 
banos, prisiplakęs prie mūrinės sienos; jis tik sumerkdavo akis 
ir tuojau nubusdavo, išpiltas prakaito, nuogąstaudamas, jog bus 
nuslinkęs prie duobės. 

Prie to kankinimo baime Gvernis pridūrė kitą — kankinimą 
smarve. Jis liepdavo prirankioti laukuose dvokiančių stipenų, 
opšrų, ištrauktų iš urvų, lapių, šeškų, sukirmijusių paukščių, 
sumesdavo juos į šulinį, kad tų mėsų dvokas apnuodytų tą 
truputėlį oro, kuriuo kvėpavo kalinys. 

— Tai bent žvėriena kretinui!-— sakė trys kankintojai kas 
rytą, gaudami naują dvėsenų partiją. 

Jų pačių uoslė nebuvo itin jautri, nes jie visi, čia drauge, 
čia pakaitomis, sėdėdavo kambariuke virš kipo laiptų, ve- 
dančių į tą kamerą, kur balo karalius. Dažnokai šleikšti smar- 
vė mušdavo net iki jų, bet jiems tai būdavo tik proga grubiai 
pajuokauti. 

— Kad ir dvokia tas pusgalvis!— šaukdavo, daužydami į sta- 
lą puodukus su kauliukais ir pliumpindami alų. 

Tą dieną, kai atėjo Adamo Orletono laiškas, jie ilgokai ta- 
rėsi. Brolis Viljamas jiems išvertė, nėmaž neabejodamas tikrąja 
įsakymo prasme, bet paaiškino, su kokiu išmaningu dviprasmiš- 
kumu jis surašytas. Trys nenaudėliai veik pusvalandį stebė- 
josi, plekšnodami sau per šlaunis ir kartodami: „Bonum est... 
Bonum est!“, ir raitėsi juokais. 

Pažiūrėti gan žioplas žygūnas, atvežęs laišką, žodžiu perdavė, 
kas jam buvo įsakyta: „Be žymių!" 

Kaip tik dėl to jie ir tarėsi. 

— Išties jie keistai reiklūs, tie dvariškiai, vyskupai ir kiti 
lordai!— tarė Meltrevezas.— Liepia nužudyti, bet taip, kad ne- 
būtų maiyti. 

Ką daryti? Nuo nuodų kūnai pajuosta, be to, nuodų reikia 
ieškoti pas žmones, kurie gali viską išplepėti. Uždusinti? Ant 
kaklo lieka raiščio žymė, ir veidas būna pamėlęs. 

Geniali mintis dingtelėjo Oglui, buvusiam Tauerio barzda- 
skučiui. Tomas Gvernis pasiūlė šiokių tokių pataisų, ir ilgšis 
nys ir dideliausi dantys. 

Ta mintis jam pasirodė tikrai išmaninga. 

— Bet reiks keturių vyrų, — tarė Gvernis.— Tavo svainis To- 
mas turėtų mums pagelbėti. 

— Et, tu žinai, koks tas Tomas,— atsakė Meltrevezas.— Gau- 
ti tai gauna penkis livrus per dieną, bet jo širdis labai jautri. 
Ko gero, dar apalps, kai tik pradėsim darbą. 

— Manau, kad dručkis Tauverlis mums mielai padės, jei 
pažadėsim gerai prikimštą kapšą,— tarė Oglas.— Be to, jis toks 
mulkis, jog niekas nepatikės jo kalbomis, jeigu jis pradės 
ką nors pliaukšti. 

Laukta vakaro. Virtuvėje Gvernis pataisė kaliniui gerą va- 
karienę: čiulpų pašteto, ant iešmo iškeptų paukščiukų, jaučio 
uodegą su padažu. Edvardas nebuvo valgęs tokių patiekalų nuo 
anų vakarų Kenilverte pas savo pusbrolį Nusuktsprandį. Jis 
didžiai nustebo, iš pradžių kiek būkštavo, paskui pasistiprino 
tuo neįprastu valgiu. Užuot atnešę dubenį srėbalo ant šiaudų, 
pasodino gretimame kambaryje ant taburetės, o tai jam at- 
rodė neapsakoma prabanga, ir jis gardžiavosi tais skanėstais, 
kurių skonį jau beveik buvo užmiršęs. Negailėta jam taipogi 
vyno, gero klareto, kurio Tomas Berklis buvo parsisiųsdinęs iš 
Akvitanijos. Trys kalintojai vaišinosi drauge, tolydžio susimerk- 
dami. 

— Jis nespės netgi suvirškinti, ką sušveitęs,— šnipštelėjo 
Meltrevezas Gverniui. 

Milžinas Tauverlis stovėjo užkimšęs duris savo kūnu. 

— Na, dabar geriau jaučiamės, ar ne, milorde?— tarė Gver- 
nis, kai buvęs valdovas baigė valgyti — Tuoj nuvesim tave 
į gerą kambarį, kur turėsi lovą su pūkiniais patalais. 

Skustagalvis kalinys nustebęs pažvelgė į savo sargus, jo 
pailgas smakras drebėjo. 

— Jūs gavote naujų įsakymų?— paklausė jis. 

Jo balsas buvo kupinas baikštaus nuolankumo. 

— O taip, žinoma, gavom įsakymą ir gerai su tavimi elgsi- 
mės, milorde!-— atsakė Meltrevezas.— Paliepėm netgi tavo kam- 
bary užkurti ugnį, nes vakarai ima vėsti, tau bus šalta miegoti, 
ar ne, Gverni? Ek, nieko nepadarysi, ruduo ne brolis, jau 
rugsėjo pabaiga. 

Karalius nukopė siaurais laiptais, paskui perėjo kipo veją ir 
vėl užlipo aukštyn kitoje pusėje, kur buvo mūro siena. Jo 
sargai teisybę sakė — ten buvo kambarys, aišku, ne toks, kaip 
rūmuose, bet, šiaip ar taip, geras, švarus, išbaltintas kalkėmis, 
stovėjo lova su storu plunksniniu čiužiniu ir gorė, pilna karš- 
tų žarijų. Buvo beveik per karšta. 

Karaliaus galvoje sukosi miglotos mintys, jis kiek svaigo nuo 
vyno. Vadinasi, gerai užvalgius, vėl atsiranda ūpas gyventi? 
Bet kokie tie nauji parėdymai? Kas atsitiko, kad staiga, nei iš 
šio, nei iš to, jis imamas taip godoti? Gal būt, karalystėje 
maištas, Mortimeris pateko į nemalonę... Ak, jeigu taip būtų! 
O gal jaunasis karalius pagaliau susirūpino savo tėvo likimu 
ir įsakė, kad su juo būtų elgiamasi žmoniškiau... Tačiau, jei 
netgi kiltų maištas ir visa tauta stotų už jį, Edvardas niekada 
nesutiktų vėl sėst į sostą, niekada, jis prisiekinėjo dievui. Juk 
vėlei tapęs karalium, vėlei pradėtų daryti klaidas; jis nesu- 
tvertas karaliauti. Ramaus vienuolyno — štai ko jis pageidavo, 
eiti pasivaikščioti po gražų sodą, gardžiai pavalgyti... taip pat 
pasimelsti. O paskui užsiželdyti barzdą ir plaukus, jei tik ne- 
reikės tonzūros, bet ne, jis nenori, kad skustuvas, kas savaitę 
šliauždamas galva, jam gaivintų pernelyg siaubingus atsimini- 
mus. Koks dvasinis apsileidimas, koks nedėkingumas — nepa- 
dėkoti Kūrėjui už tuos paprasčiausius dalykus, kurie daro gy- 
venimą malonų, už gardų maistą, už šiltą kambarį... Gorėje 
kyšojo žarsteklis. .. 

— Gulkis, milorde! Pamatysi, kokia minkšta lova,— tarė 
Gvernis. 

Ir iš tikrųjų čiužinys buvo minkštas. Kokia laimė vėl turėti 
tikrą lovą! Bet ko tie trys čia tebestovi? Meltrevezas atsisėdo 
ant taburetės — plaukai nukarę ant ausų, rankos sudėtos tarp 
kelių —ir žiūrėjo į karalių. Gvernis maišė ugnį. Barzdaskutys 
Oglas laikė rankoje jaučio ragą ir piūkliuką. 

— Miegok, tavo didenybe Edvardai, nesirūpink mumis, mes 
turim darbo, — primygęs kalbėjo Gvernis. 

— O ką tu ten darai, Oglai?— paklausė karalius.— Ar piaus- 
tai ragą vynui gerti? 

— Ne, milorde, ne vynui gerti. Piaustau ragą, ir baigtas 
kriukis. 

Pasigręžęs į Gvernį ir nykščio nagu brėžtelėjęs per ragą, 
barzdaskutys paklausė: 

— Aš manau, nebus per trumpas. O kaip jūs galvojate? 

Rudaplaukis kiaulės snukiu pažvelgė per petį ir atsakė: 

— Taip, manau, tiks. Bonum est. 

Ir pradėjo dumti ugnį. 

Barzdaskutys piūklu džirino jaučio ragą. Perpiovęs pusiau, 
padavė aštrųjį galą Gverniui; tas paėmė, apžiūrėjo, pervėrė 

įkaitintu žarstekliu. Kambarys kaip mat prisipildė gailaus tvai- 
ko. Žarsteklis išlindo pro išdegintą skylę rage. Gvernis vėl 
įkišo jį į gorę. Negi karalius galėjo užmigti, kai aplink ėjo 
toks darbas? Gal jį išsivedė iš to dvėsenų šulinio, norėdami 
dabar aprūkyti degančiu ragu? Staiga Me!trevezas, tebesėdė- 
damas ant taburetės ir tebežiūrėdamas į Edvardą, jį paklausė: 

— Ar tavo favoritas Despenseris turėjo gerą papuošalą? 
perkūnas jį būtų trenkęs, ir suprato, jog tie Žmonės neilgai 
trukus jį nužudys. Negi jie rengiasi taip pat kraupiai jį nu- 
bausti, kaip Hju Jaunesnįjį? 

— Jūs to nedarysite. Jūs manęs nežudysite?— suriko jis, 
staiga pašokdamas lovoje. 

— Mes tave žudysim, karaliau Edvardai?— tarė Gvernis, nė 
neatsigręždamas.— Kodėl tu taip manai?.. Mes gavom parė- 
dymų. Bonum est, bonum est... 

— Na, gulkis,— tarė Meltrevezas. 

Bet Edvardas nesigulė. Plikagalvis, sulysęs, jis žiūrėjo kaip 
užguitas žvėris čia į rusvą Tomo Gvernio sprandą, čia į pailgą 
išgeltusį Meltrevezo veidą, čia į rausvus barzdaskučio skruos- 
tus. Gvernis, išsitraukęs žarsteklį iš gorės, apžiūrinėjo įkaitusį 
galą. 

— Tauverli!-— pašaukė jis.— Stalą! 

Milžinas, laukęs gretimame kambaryje, įėjo į vidų, nešinas 
sunkiu stalu. Meltrevezas nuėjęs uždarė ir užsuko duris. Kam 
reikalingas tas stalas, ta storiausia ąžuolinė lenta, paprastai 
dedama ant ožių? Juk čia ožių nėra. Ir, nors kambary aplink 
karalių dėjosi keisti dalykai, tasai stalas, milžino nešamas vie- 
na ranka, atrodė pats neįprasčiausias, pats baisiausias. Kaip 
galima nužudyti su stalu? Tokia buvo paskutinė aiški kara- 
liaus mintis. 

— Pradedam!— tarė Gvernis, duodamas ženklą Oglui. 

Juodu priėjo iš šalių prie lovos, užgriuvo karalių ir apvertė 
jį kniūpsčią. 

— Ak niekšai, niekšai!— suriko jis.— Ne, jūs manęs nenužu- 
dysite! 

Jis plėšėsi, daužėsi; tad Meltrevezas atėjo jiems pagelbėti, 
ir trijų nebuvo per daug; milžinas Tauverlis jau buvo besi- 
kišąs. 

— Ne, Tauverli, stalą!— suriko Gvernis. 


274 


Tauvėrlis prisiminė, kas jam buvo įsakyta. Jis pakėlė dide- 
liausią lentą ir užvertė gulsčią ant karaliaus pečių. Gvernis 
kilstelėjo kaliniui marškinius, nuleido kelnes, kurių sudilusi 
drobė kaip mat suiro. Atsivėrė groteskiškas, pasigailėtinas vaiz- 
das, bet dabar žudikai jau nebuvo nusiteikę juoktis. 

Smūgio apsvaigintas karalius duso po stalu, kuris jį mygo 
į čiužinį, daužėsi, spardėsi. Kiek jo dar turėta jėgų! 

— Tauverli, laikyk jį už blauzdų! Ne, ne taip, laikyk iš- 
skėtęs!— įsakė Gvernis. 

Karalius vargais negalais iškišo savo pliką galvą iš po stalo, 
norėdamas atsikvėpti. Meltrevezas abiem rankom užspaudė jo 
galvą. Gvernis nutvėrė žarsteklį ir tarė: 

— Oglai! Dabar įsmeik ragą. 

Karalius Edvardas krūptelėjo, beviltiškai sukaupęs jėgas, kai 
įkaitinta geležis perskrodė jam vidurius; jo staugimas nuskar- 
dėjo už kipo mūrų, virš akmeninių kapinių paminklų, pažadi- 
no žmones net bažnytkaimio trobose. Ir žmonės, išgirdę tą 
pratisą, kraupų, siaubingą riksmą, tučtuojau suvokė, kad žu- 
domas karalius. 

Rytojaus rytą berkliškiai atėjo į pilį pasiteirauti. Jiems buvo 
atsakyta, jog tikrai buvęs karalius nakčia staiga pasimirė, 
baisiai rėkdamas. 

— Eikite pažiūrėti, eikite arčiau, — sakė Meltrevezas ir Gver- 
nis notabliams ir dvasiškiams.— Kaip sykis jis dabar šarvoja- 
mas. Įeikit, visi gali įeiti. 

Ir bažnytkaimio žmonės įsitikino, jog nesimato jokio smūgio 
žymės, jokios žaizdos, jokio įdrėskimo tame kūne, kuris buvo 
mazgojamas, vartomas ir šiaip, ir taip po jų akių. Tik klaiki 
grimasa buvo iškreipusi velionio veidą. 

Tomas Gvernis ir Džonas Meltrevezas susižvalgė: šauni min- 
tis buvo šitaip jį persmeigti žarstekliu pro jaučio ragą. Išties 
mirtis be žymių, ir tais laikais, tokiais išradingais žudymo me- 
ne, jie atskleidė puikų metodą. 

Jie tik nerimastavo, kad Tomas Berklis apyaušriu išvyko 
į gretimą pilį, prasimetęs kažkokiais reikalais. Be to, Tau- 
verlis, mažaprotis milžinas, atgulė į lovą ir kelias valandas 
verkė. 

Dieną Gvernis išjojo raitas į Notingemą pranešti karalienei 
apie vyro mirtį. 

Tomas Berklis ištisą savaitę negrįžo namo ir sakė nebuvęs 
pilyje mirties valandą. Parvykęs jis nemaloniai nustebo, radęs 
lavoną. Joks apylinkės vienuolynas nenorėjo priimti velionio. 
Berklis dar visą mėnesį turėjo laikyti kalinį grabe, kas dieną 
gaudamas savo šimtą šilingų. 

Dabar visa karalystė žinojo apie buvusio valdovo mirtį; keis- 
čiausi pasakojimai, tačiau gan artimi teisybei, sklido ta tema, 
ir buvo šnibždamasi, jog toji žmogžudystė neatnešianti laimės 
tiems, kurie ją įvykdė, nei tiems, kurie, kad ir kaip aukštai 
sėdi, ją parikiavo. 

Galiausiai kūno atvažiavo vienas abatas, įgaliotas Glosterio 
vyskupo, kuris sutiko priimti jį į savo katedrą. Karaliaus Ed- 
vardo palaikai buvo įkelti į vežėčias, apdengtas juoda drobe. 
Juos lydėjo Tomas Berklis su savo šeima ir apylinkių žmonės. 
Ten, kur kas mylią eisena sustodavo, valstiečiai pasodindavo 
ąžuoliuką. 

Praslinko šeši šimtai metų, ir kai kurie tų ąžuolų tebestovi 
ir meta didelius juodus šešėlius ant kelio tarp Berklio ir Glos- 
terio. 

